
e Prologe 


Andhra Pradesh 
India 


Şoferul refuză să-l ducă mai departe. 

În urmă cu vreo doi kilometri, de îndată ce trecuseră de 
combinatul chimic dezafectat Octagon, șoseaua cedase locul 
unui drum desfundat, căzut în paragină. Şoferul începu să se 
plângă că tufișurile îi zgâriau mașina și că din cauza ploilor din 
ultimul timp cauciucurile i s-ar fi putut împotmoli. Și pentru ce? 
Ca să ajungă în Stranded, la 150 de kilometri de Hyderabad. 
Howard Redfield ascultă lunga litanie de proteste, știind că erau 
doar un pretext pentru adevăratul motiv pentru care șoferul nu 
voia să continue. Niciun bărbat nu recunoaște deschis că îi este 
frică. 

Redfield n-avea de ales; de acolo trebuia să meargă pe jos. Se 
aplecă să-i vorbească șoferului la ureche și simţi un damf de 
transpiraţie înăbușită la apropierea de puloverul omului. In 
oglinda retrovizoare, de care atârnau mărgele zăngănitoare, 
văzu ochii întunecaţi ai șoferului ațintiți asupra lui. 

— Ai să mă aștepți aici, nu-i așa? întrebă Redfield. Rămâi 
exact aici, pe drum. 

— Cât timp? 

— Nu știu, o oră. Cât e nevoie. 

— Îți spun eu, nu-i nimic de văzut. Nimeni nu a mai rămas 
acolo. 

— Tu doar așteaptă aici, da? Așteaptă. Te plătesc dublu când 
ne întoarcem în oraș. 

Redfield își înșfacă rucsacul, ieși din mașina prevăzută cu aer 
condiționat și se trezi de îndată înotând într-o mare de 
umiditate. Nu mai purtase un rucsac de pe vremea studenţiei, 
când hoinărea prin Europa cu te-miri-ce și i se părea un pic 
caraghios ca acum, la cei cincizeci și unu de ani ai săi, să care o 
raniţă pe umerii cocârjaţi. Însă ar fi fost terminat dacă ar fi 
pornit în orice colț al acestui ţinut înăbușitor fără apa lui de băut 
purificată, spray-ul de insecte, loţiunea protectoare împotriva 

soarelui și a medicamentelor pentru diaree. Și fără aparatul de 
fotografiat; n-ar fi putut pleca fără aparat. 

Cum stătea transpirând în căldura sfârșitului de după-amiază, 
privi cerul și se gândi: „Minunat, soarele apune în curând și 
țânţarii ies la lăsarea întunericului. Masa vă așteaptă, nemernici 
mici”. 

O luă din loc. larba înaltă năpădise marginea drumului, iar el 
nimeri într-un șanț și se afundă în noroi până la glezne. Era 
evident că niciun vehicul nu mai trecuse pe acolo de luni bune, 
iar Mama Natură se grăbise să-și recâștige teritoriul. Se opri preţ 
de câteva clipe, gâfâind și alungând insectele. Aruncând o 
privire înapoi, observă că mașina nu se mai vedea și asta-l făcu 
să nu se simtă în largul lui. Oare putea avea încredere că șoferul 
îl va aștepta? Și așa omul îl adusese fără tragere de inimă până 
acolo și devenise din ce în ce mai nervos pe măsură ce se 
hurducau pe șoseaua tot mai accidentată. Acolo erau oameni 
răi, spusese șoferul, și lucruri îngrozitoare se întâmplaseră în 
acea zonă. Ar putea dispărea amândoi și cine se va deranja să-i 
caute? 

Redfield continuă să meargă. 

Aerul umed părea că-l înfășoară din ce în ce mai strâns. 
Auzea sticla cu apă clipocindu-i în raniţă și îi era sete, dar nu se 
opri să bea. Mai era doar o oră, o oră și ceva până la apusul 
soarelui, trebuia să-și continue drumul. Insectele bâzâiau prin 
iarbă și auzi ceea ce credea că trebuiau să fie chemările 
păsărilor prin  umbrișul copacilor care-l înconjurau de 
pretutindeni, dar nu semănau cu niciun cântec de pasăre știut. 
Totul în acest ţinut părea straniu și supranatural și pășea ca-n 
vis, târșâindu-și picioarele ca într-un fel de transă, cu sudoarea 
șiroindu-i pe piept. Ritmul propriei respiraţii se înteţea cu fiecare 
pas. Ar fi trebuit să fie la doar doi kilometri și jumătate de 
destinaţie, dacă era să se ia după hartă, dar drumul era un 
infern, iar o nouă aplicare din spray-ul împotriva insectelor nu 
părea să descurajeze ţânţarii. Urechile îi erau pline de băzâitul 
lor, iar faţa îi era o mască de ciupituri care îi provocau 
mâncărimi cumplite. 

Se împiedică într-un alt șanț adânc și se prăbuși în genunchi 
în iarba înaltă. Scuipă o gură de buruieni, ghemuit acolo, 
trăgându-și sufletul, atât de descurajat și de istovit, încât se 
gândi că ar fi mai bine să facă de pe-acum cale întoarsă. Să ia 


5 


avionul spre Cincinnati cu coada între picioare. Lașitatea, una 
peste alta, era mult mai puţin primejdioasă. Și mai confortabilă. 

Scăpă un oftat, își înfipse mâna în pământ pentru a se ridica 
în picioare ţintuind iarba cu privirea. Ceva licărea acolo printre 
frunzele verzi, ceva metalic. Era doar o insignă fără valoare, dar, 
date fiind împrejurările, o luă ca pe un semn. Un talisman. O 
strecură în buzunar, sări în picioare și continuă aventura. 

La doar vreo sută de metri mai încolo, drumul se desfăcea 
brusc într-o largă zonă defrișată, încercuită de copaci înalți. O 
construcție solitară se ridica la liziera îndepărtată, o clădire 
pitică din bușteni arși cu un acoperiș de tablă mâncată de 
rugină. Se auzeau ramurile trosnind și iarba se unduia în adierea 
vântului. 

„Asta-i locul, gândi. Aici s-a întâmplat totul.” 

Dintr-odată i se păru că respiraţia îi devine prea zgomotoasă. 
Cu inima bătându-i puternic, își lăsă rucsacul să-i alunece de pe 
umeri, îl desfăcu și scoase de acolo aparatul foto. „Inregistrează 
totul, își spuse. Cei de la Octagon se vor strădui să te considere 
mincinos. Vor face tot ce le va sta în putinţă să te discrediteze, 
așa că trebuie să fii pregătit să te aperi. Trebuie să dovedești că 
spui adevărul.” 

Pătrunse în zona defrișată, îndreptându-se spre un morman 
de crengi înnegrite. Atinse ramurile cu pantoful și îl învălui un 
miros greu de lemn carbonizat. Se trase în spate, simțind cum îl 
trec fiorii pe șira spinării. 

Erau rămășițele unui rug funerar. 

Cu mâinile transpirate, scoase capacul obiectivului și începu 
să facă fotografii. Cu ochiul lipit de vizor, luă instantaneu după 
instantaneu. Rămășițele arse ale unei colibe. Sandala unui copil, 
zăcând în iarbă. O bucată de pânză de culoare deschisă, ruptă 
dintr-un sari. Oriunde privea, vedea moarte. 

Se răsuci spre dreapta, o tapiserie din vegetaţie trecu prin 
faţa obiectivului aparatului de fotografiat și era pe punctul de a 
face o nouă poză, când degetul îi îngheţă pe buton. 

O siluetă trecu fulgerător prin partea de sus a cadrului, își lăsă 
în jos aparatul și-și înălță capul, holbându-se la copaci. Nu mai 
văzu nimic însă, numai legănarea ramurilor. 

Însă acel lucru - fusese oare doar o mișcare, chiar acolo, la 
periferia vederii lui? Surprinsese doar străfulgerarea a ceva 
întunecat pendulând printre copaci. O maimuţă? 


Trebuia să continue să fotografieze. Lumina zilei se împuţina 
cu repeziciune. 

Trecu de un izvor și se îndreptă către clădirea cu acoperiș de 
tablă, cu pantalonii foșnindu-i prin iarbă, aruncând priviri fugare 
la stânga și la dreapta. Copacii păreau că au ochi, cu care îl 
priveau. Apropiindu-se de casă, văzu că pereţii erau părjoliți de 
foc. In faţa ușii de la intrare se aflau un morman de cenușă și 
crengi înnegrite. Un alt rug funerar. 

ÎI ocoli și privi în încăpere. La început, nu reuși să distingă 
decât foarte puţin în acel interior mohorât. Lumina zilei scădea 
și înăuntru era și mai întunecos - o paletă de negru și nuanţe de 
gri. Işi luă un mic răgaz pentru ca ochii să i se obișnuiască. Tot 
mai tulburat, observă licărirea apei proaspete într-un urcior de 
ceramică. Mireasmă de mirodenii. Cum era posibil? 

În spatele lui trosni o nuia. 

Se răsuci. 

O siluetă umană stătea în picioare în luminiș. În jurul lor, 
copacii se  liniștiseră și chiar și păsările își întrerupseseră 
cântecul. Silueta se îndreptă spre el, cu un mers straniu și 
spasmodic și se opri la numai un metru depărtare. 

Redfield scăpă aparatul de fotografiat. Se dădu câţiva pași în 
spate, privind cu ochii pierduţi de groază. 

Era o femeie. Și nu avea față. 


e UNU e 


O numeau Regina Morţii. 

Cu toate că nimeni nu i-o spusese niciodată în faţă, doamna 
doctor Maura Isles își auzea câteodată porecla murmurată în 
urmă, când traversa triunghiul macabru al slujbei ei, între 
tribunal, locul decesului și morgă. Câteodată detecta o nuanţă 
de ironie voalată: „Haha, ia uite-o cum pornește, zeița noastră 
gotică, întru strângerea de noi supuși”!. Uneori șoaptele erau 
însoţite de un tremur de neliniște, asemenea murmurelor celor 
pioși când un necredincios se amestecă printre ei. Era neliniștea 
celor care nu puteau să înţeleagă de ce alesese ea să pășească 
pe urmele morții. „Oare-i place? se întrebau ei. Oare atingerea 
cărnii reci, duhoarea putreziciunii o atrag în asemenea măsură, 
încât s-o facă să întoarcă spatele celor vii?” Ei cred că asta nu 
poate fi ceva normal, așa că-i aruncă ocheade neliniștite, 
remarcând amănunte care nu fac altceva decât să le întărească 
convingerile conform cărora ea e o nebună excentrică. Pielea de 
fildeș, părul negru tuns ca al Cleopatrei. Linia roșie a rujului. 
Cine altcineva mai este dat cu ruj în apropierea unui decedat? 
Însă ceea ce-i tulbură cel mai mult este calmul ei, privirea de o 
răceală imperială cu care examinează ororile ce lor le provoacă 
greață. Spre deosebire de ei, ea nu-și întoarce privirile. In loc de 
asta, ea îngenunchează lângă cadavru și-l cercetează cu 
atenție, îl atinge. Adulmecă. 

Și mai apoi, sub luminile incandescente din laboratorul ei de 
autopsie, taie. 

Tăia și acum, bisturiul ei spinteca pielea rece, grăsimea 
subcutanată care licărea cu un galben unsuros. „Un bărbat 
căruia-i plăceau hamburgerii și cartofii prăjiți”, gândi în timp ce 
folosea foarfeca chirurgicală pentru a tăia coastele, ridicând 
scutul triunghiular al oaselor pieptului așa cum cineva ar 
deschide ușa unui bufet pentru a scoate la iveală conţinutul lui 
preţios. 


1 joc de cuvinte intraductibil: în limba engleză, subject înseamnă atât „supus”, cât și 
„caz medical”. (n.tr.). 

Inima zăcea cuibărită în patul spongios al plămânilor. Timp de 
cincizeci și nouă de ani, pompase sânge prin corpul domnului 
Samuel Knight. Crescuse odată cu el, îmbătrânise cu el, 
transformându-se din mușchiul fără grăsime al tinereţii în 
această carne plină de seu. In cele din urmă orice inimă cedează 
și așa se întâmplase și cu cea a domnului Knight în timp ce 
ședea în camera lui de hotel din Boston cu televizorul deschis și 
cu un pahar cu whisky de la minibar pe noptieră. 

Nu-și luă răgazul să se întrebe care or fi fost ultimele lui 
gânduri, sau dacă o fi simţit durere sau frică. Cu toate că-i 
sonda cele mai intime colţișoare, cu toate că-i jupuia pielea și-i 
ținea inima în mâini, domnul Samuel Knight rămânea pentru ea 
un străin, unul taciturn și care nu cerșea atenţie, oferindu-i de 
bunăvoie secretele lui. Morţii sunt răbdători. Nu se plâng, nu 
ameninţă și nici nu lingușesc. 

Morţii nu te rănesc; doar cei vii o fac. 

Muncea cu o operativitate senină, rezecând viscerele toracice 
și punând inima eliberată pe tava de plastic pentru organe. 
Afară, prima zăpadă a lunii decembrie făcea vârtejuri, fulgii albi 
murmurau în ferestre și se rostogoleau pe alei. Însă aici, în 
laborator, singurele zgomote erau provocate de apa trecând 
prin ţevi și de șuieratul ventilatorului. Asistentul ei, Yoshima, se 
mișca într-o tăcere nefirească, anticipându-i solicitările, apărând 
din senin oriunde era nevoie de el. Lucrau împreună doar de un 
an și jumătate, cu toate astea deja funcționau ca un singur 
organism, uniţi prin telepatia a două minţi raţionale. Nu avea 
nevoie să-i ceară să redirecţioneze lumina lămpii; treaba era 
deja făcută, becul ilumina inima de pe care picura grăsimea, iar 
pe ea o aștepta întinsă o pereche de foarfeci. 

Întunecatul perete marmorat al ventriculului drept și 
cicatricea albă din vârf îi spuseră povestea tristă a inimii lui. Un 
infarct miocardic vechi de luni sau chiar ani de zile distrusese 
deja o parte din peretele ventricular stâng. Apoi, cândva în 
decursul ultimelor douăzeci și patru de ore, avusese loc un nou 
infarct. Un cheag de sânge blocase artera coronară dreaptă, 
împiedicând accesul sângelui la mușchiul ventriculului drept. 

Rezecă ţesut pentru examenul histologic, știind deja ce avea 
să vadă la microscop. Coagulare și necroză. Invazia celulelor 
albe, intervenind asemenea unei armate de apărare. Probabil 
domnul Samuel Knight se gândise că jena din piept era doar 

efectul unei indigestii. „Un prânz prea copios, n-ar fi trebuit să 
mănânc atât de multă ceapă. Poate că un Pepto-Bismol ar 
rezolva treaba.” Sau poate existaseră și alte semne de rău 
augur pe care se hotărâse să nu le ia în seamă: greutatea din 
piept, respirația sacadată. Cu siguranţă, nu-i trecuse prin cap că 
era în pragul unui atac de cord. 

A doua zi avea să moară din cauza unei aritmii. 

Inima zăcea acum pe tavă, deschisă și secționată. Privi spre 
tors, din care lipseau toate organele. „Așa se termină călătoria 
ta de afaceri în Boston, gândi ea. Nicio surpriză aici. Nu e vorba 
despre nicio crimă, exceptând abuzul pe care cu generozitate l- 
ai îndreptat asupra propriului corp, domnule Knight.” 

Telefonul interior ţârâi. 

— Doctor Isles? 

Era Louise, secretara ei. 

— Da? 

— Detectivul Rizzoli pe linia doi. Puteţi prelua apelul? 

— Da. 

Maura își scoase mănușile și traversă încăperea până la 
telefonul montat pe perete.  Yoshima, care  spălase 
instrumentarul în chiuvetă, închise robinetul. Se întoarse s-o 
privească cu ochii lui tăcuţi de tigru, cunoscând deja 
semnificația unui telefon de la Rizzoli. 

Când în cele din urmă închise telefonul, Maura văzu privirea 
lui întrebătoare. 

— Azi începe mai devreme, spuse ea. 

Apoi își scoase halatul și părăsi morga, întru întâmpinarea 
unui nou supus în împărăție. 

e 

Ninsoarea de dimineață se transformase într-un amestec 
înșelător de zăpadă cu lapoviţă și plugurile de curățat zăpada 
ale municipalităţii nu se vedeau nicăieri. Conduse cu prudență 
pe Jamaica Riverway, cu cauciucurile scrâșnind prin zloata 
adâncă și cu ștergătoarele zgâriind parbrizul acoperit de 
chiciură. Asta era prima furtună de zăpadă a anului și șoferii 
trebuiau să se adapteze condiţiilor atmosferice. Deja câteva 
vehicule care derapaseră se aflau pe marginea șoselei. Trecu de 
o mașină parcată a poliţiei, cu farurile luminând intermitent, cu 
polițistul de la circulaţie stând lângă șoferul unui vehicul de 

remorcat, ambii privind spre o mașină care se răsturnase într-un 
șanț. 

Pneurile Lexusului ei începură să alunece într-o parte și bara 
de protecţie din faţă viră înspre banda opusă. Intrând în panică, 
călcă frânele și simţi cum mecanismul automat antiderapaj intră 
în acţiune. Trase mașina înapoi pe banda ei. „La naiba, gândi, cu 
inima bătându-i surd. Mă mut înapoi în California.” Începu să 
ruleze ca melcul, nepăsându-i de claxoane și de faptul că-i 
încetinea pe ceilalți. „N-aveţi decât să mă depășiți, idioților. Am 
întâlnit prea mulţi șoferi ca voi pe masa mea de autopsie.” 

Drumul o duse în Jamaica Plain, un cartier din vestul 
Bostonului cu vile impunătoare și peluze, cu parcuri liniștite și 
alei la marginea apei. Vara, acest loc era un refugiu plin de 
verdeață din calea zgomotului și a căldurii orașului, dar astăzi, 
sub cerul mohorât, cu vântul care mătura peluzele desfrunzite, 
era un cartier lăsat în părăsire. 

Adresa pe care o căuta părea cea mai neprietenoasă dintre 
toate. Clădirea se ridica în spatele unui zid înalt de piatră, peste 
care se căţțărase o pânză sufocantă de iederă. „O baricadă 
împotriva lumii”, își spuse. Tot ce putea vedea din stradă erau 
vârfurile gotice ale unui acoperiș de ardezie și o fereastră foarte 
semeaţă cu fronton, care o cerceta atent, ca un ochi întunecat. 
O mașină de poliţie, parcată lângă poarta din față, îi confirmă 
faptul că se afla la adresa corectă. Doar alte câteva vehicule 
ajunseseră până acum - trupele de intervenţie, înainte ca 
numeroasa armată de tehnicieni desemnată pentru investigarea 
locului crimei să se prezinte la muncă. 

Parcă vizavi și-și adună toate puterile pentru a face faţă 
primei rafale de vânt. Când ieși din mașină, pantoful îi alunecă și 
reuși cu greu să se redreseze, agăţându-se de ușa vehiculului. 
Odată ce-și recăpătă echilibrul, simţi apă îngheţată prelingându- 
i-se pe gambe din poalele ude ale pardesiului, care căzuse în 
baltă. Timp de câteva secunde nu făcu altceva decât să stea 
acolo, cu promoroaca înțepându-i fața, revoltată de cât de rapid 
se petrecuse totul. 

Aruncă o privire pe partea cealaltă, la polițistul care stătea în 
mașină și o privea, și își dădu seama că o văzuse alunecând. Cu 
mândria rănită înșfacă trusa de pe scaunul din dreapta, trânti 
portiera și-și croi drum de-a curmezișul străzii lunecoase cu 
maximum de demnitate pe care o putu afișa. 

— Sunteţi în regulă, doamnă doctor? strigă polițistul prin 
geamul mașinii, o atitudine îngrijorată pe care chiar că nu o 
agrea. 

— Sunt bine. 

— Aveţi grijă cu pantofii ăia. În curte e încă și mai alunecos. 

— Unde este detectivul Rizzoli? 

— Sunt în capelă. 

— Și unde-i asta? 

— Nu se vede de-aici. O ușă cu o cruce mare pe ea. 

Işi continuă drumul până la poartă, însă o găsi închisă. Un 
clopot de fier atârna de zid; smuci de funie și dangătul medieval 
se topi încet în mai linul zgomot al lapoviței. Sub clopot se afla o 
placă de bronz, cu inscripţia pe jumătate acoperită de un lanţ de 
iederă maronie. 


Abația Graystones 
Surorile Fecioarei Maria a Sfintei Lumini 
Secerișul este mult, dar lucrătorii sunt puţini! Rugaţi deci 
pe Domnul secerișului, ca să scoată lucrători la secerișul Său.? 


În spatele porţii apăru pe neașteptate o femeie înfășurată în 
negru, cu un mers atât de ușor, încât Maura tresări când o văzu 
privind-o fix printre gratiile de la poartă. Avea o faţă foarte 
bătrână, într-atât de ridată, încât părea că se prăbușește 
înăuntru, însă ochii erau luminoși și pătrunzători ca ai unei 
păsări. Călugăriţa nu vorbi, doar întrebă din priviri. 

— Sunt doamna doctor Isles de la Departamentul de Medicină 
Legală, spuse Maura. Am fost chemată aici de poliţie. 

Poarta se deschise cu un scâncet. 

Maura păși în curte. 

— O caut pe doamna detectiv Rizzoli. Cred că-i în capelă. 

Călugăriţa arătă cu degetul tocmai în partea opusă a curții. 
Apoi se răsuci pe călcâie și păși șovăielnic până la ușa cea mai 
apropiată, lăsând-o pe Maura să-și croiască singură drum spre 
capelă. 

Fulgi de zăpadă se învârtejeau și dansau printre ace de 
promoroacă, asemenea unor fluturi albi învârtindu-se în jurul 
unei surse de lumină. Drumul cel mai scurt era să traverseze 
curtea, dar pietrele aveau o pojghiță de gheață și pantofii 


2 Noul testament, Luca 10:2 ( n.tr.). 

Maurei, cu tălpile lor lunecoase, își dovediseră deja lipsa de 
aderenţă la o asemenea suprafaţă. Așa că se afundă în stratul 
subţire de zăpadă de pe aleea care se desfăcea de-a lungul 
curții. Cu toate că era protejată împotriva lapoviţei, nu era mai 
deloc adăpostită de vânt, care-i pătrundea cu mii de așchii prin 
haină. Era șocată de frigul de afară, care-i aducea aminte o dată 
în plus de cât de tăioasă poate fi luna decembrie în Boston. Cea 
mai mare parte a vieţii și-o petrecuse în San Francisco, unde 
câţiva fulgi strălucitori de zăpadă erau o încântare prețioasă, nu 
un motiv de chin, ca aceste urzici înțepătoare, care se 
învolburau lângă zid ca să-i ciupească pielea feţei. Coti mai 
aproape de clădire și, trecând pe lângă ferestre întunecate, își 
strânse și mai mult haina în jurul trupului. Din spatele portii 
răzbătea șuierul slab al traficului de pe Jamaica Riverway. Dar 
aici, între acești pereţi, numai tăcere. Cu excepţia bătrânei 
călugăriţe care o lăsase să intre, locul părea abandonat. 

Astfel că avu un șoc când văzu trei chipuri scrutând-o de la 
una dintre ferestre. Călugărițele formau un tablou tăcut, din 
spatele geamului, asemenea unor stafii, în veșmânt întunecat, 
care-l privesc pe intrus pătrunzând din ce în ce mai adânc în 
sanctuarul lor. O urmăriră trecând și privirile lor se mișcară la 
unison. 

Intrarea în capelă era blocată cu bandă galbenă, din aceea 
care se folosește la izolarea locului unei crime, care se 
încovoiase sub greutatea umezelii și atârna în ușă acoperită de 
o crustă de măzăriche. Ridică banda pentru a trece pe sub ea și 
împinse ușa. 

Blitul unui aparat foto îi explodă în ochi și împietri, cu ușa 
închizându-se cu un șuierat în urma ei. Clipi pentru a îndepărta 
imaginea care-i arsese retina. Recăpătându-și acuitatea vizuală, 
văzu șiruri de bănci de lemn, pereți văruiţi în alb și în partea din 
faţă a capelei un crucifix uriaș suspendat deasupra altarului. Era 
o cameră rece și austeră, cu întunericul adâncit de vitraliile 
ferestrelor, care filtrau numai o pată tenebroasă de lumină. 

— Nu vă mișcaţi. Aveţi grijă pe unde călcaţi, spuse fotograful. 

Maura privi spre dalele de piatră și văzu sânge, urme de pași 
- un talmeș-balmeș năucitor, precum și resturi medicale. 
Capace de seringă și ambalaje rupte. Ce lasă de obicei în urmă 
echipa unei ambulanţe. Dar niciun cadavru. 

Rotindu-se într-un cerc mai larg, privirea ei înregistră bucata 
de pânză albă, călcată în picioare, care zăcea pe coridor, petele 
roșii de pe bănci. Îşi putea vedea chiar și propria răsuflare în 
camera asta glacială, iar temperatura părea în continuă scădere 
și tremurul i se înteţea pe măsură ce studia urmele de sânge. 
Trecând printre șirurile de bănci și văzând petele regulate de 
sânge, înţelese ce se întâmplase acolo. 

Fotograful începu să facă alte poze, fiecare dintre ele un atac 
vizual pentru ochii Maurei. 

— Hei, doctore? 

La capătul din faţă al capelei răsări o claie de păr întunecat 
aparținând doamnei detectiv Rizzoli, care sări în picioare și îi 
făcu semn cu mâna. 

— Victima e aici. 

— Şi cu sângele ăsta de lângă ușă ce e? 

— Asta-i de la cealaltă victimă, sora Ursula. Băieţii de la 
Ambulanţă au dus-o la spitalul Sfântul Francisc. Mai e sânge pe 
intervalul ăsta din mijloc și niscaiva urme de pași pe care 
încercăm să nu le stricăm, așa că mai bine ia-o prin stânga. 
Mergi pe lângă perete. 

Maura se opri să-și pună ciupicii protectori de polipropilenă, 
apoi se strecură de-a lungul zidului, lipită de el. Numai după ce 
trecu de rândul de bănci din faţă văzu cadavrul călugăriței 
zăcând cu faţa în sus, cu veșmintele asemenea unei bălți negre 
amestecându-se într-un lac mai întins de sânge. Ambele mâini 
fuseseră deja puse în pungi pentru a se păstra probele. 
Tinereţea victimei o surprinse pe Maura. Călugărița care o 
lăsase să intre și cele pe care le văzuse la fereastră erau toate 
bătrâne. Această femeie era mult mai tânără. Avea un chip 
diafan, cu ochi de un albastru-deschis împietriţi într-o privire de 
o stranie seninătate. Era cu capul descoperit, părul blond tuns la 
doi centimetri de rădăcină. Fiecare lovitură violentă era 
imprimată în scalpul zdrobit, în creștetul diform. 

— Numele ei este Camille Maginnes. Sora Camille. Născută la 
Hyannisport, spuse Rizzoli cu o voce metodică și care suna ca în 
serialele polițiste. A fost singura novice pe care au avut-o aici în 
ultimii cincisprezece ani. Avea de gând să facă ultimele 
jurăminte în mai. Tăcu un moment, apoi adăugă: Nu avea decât 
douăzeci de ani, și furia din voce reverberă în ziduri. 

— Atât de tânără. 

— Da. Se pare că a stâlcit-o în bătaie. 

Maura își puse mănușile și îngenunche pentru a cerceta 
dezastrul. Instrumentul care o omorâse lăsase crestături liniare 
și zdrenţuite pe pielea capului. Fragmente de os ieșeau prin 
pielea sfâșiată și o grămăjoară de materie cenușie se prelinsese 
afară. Cu toate că pielea de pe faţă era aproape intactă, era 
scăldată într-un purpuriu-închis. 

— A murit cu faţa în jos. Cine a întors-o? 

— Surorile care au găsit-o, răspunse Rizzoli. Îi căutau pulsul. 

— La ce oră au fost descoperite victimele? 

— Pe la opt dimineaţa. Rizzoli își privi scurt ceasul. Cam acum 
două ore. 

— Ştii ce s-a întâmplat? Ce ţi-au spus surorile? 

— A fost greu să scot ceva cât de cât folositor de la ele. Mai 
sunt doar paisprezece călugărițe și toate sunt în stare de șoc. 
Ele cred că aici sunt în siguranţă. Sub protecţia lui Dumnezeu. Și 
apare câte un nebun de ăsta. 

— Există semne de intrare prin efracție? 

— Nu, dar nu e foarte dificil să intri în clădire. Există iederă 
care crește de-a lungul zidului - poţi să sari înăuntru fără prea 
mari probleme. Și mai e și poarta din spate, care duce la un 
câmp, unde-și au grădinile. Un răufăcător poate intra și pe 
acolo. 

— Ceva urme de pași? 

— Câteva aici. Dar afară, dacă sunt, sunt îngropate în zăpadă. 

— Deci nu putem fi siguri că a intrat prin efracţie. | s-ar fi 
putut permite intrarea prin acea poartă din față. 

— E un ordin sihastru, doctore. Nimănui nu i se permite 
accesul cu excepția preotului paroh, când vine să ţină liturghia 
și să le spovedească. Și mai e o femeie care lucrează în parohie. 
li permit să-și aducă fetița când n-are cu cine s-o lase. Dar asta-i 
tot. Nimeni altcineva nu intră fără aprobarea maicii stareţe. ȘI 
surorile rămân înăuntru. Nu părăsesc incinta decât pentru a 
merge la doctor sau pentru vreo urgenţă în familie. 

— Cu cine ai vorbit până acum? 

— Cu stareţa, maica Mary Clement. Și cu cele două călugăriţe 
care au găsit victimele. 

— Ele ce ţi-au spus? 

Rizzoli clătină din cap. 

— N-au văzut și n-au auzit nimic. Și nici celelalte nu cred că 
vor fi în stare să ne spună mare lucru. 

— De ce nu? 

— Ai văzut cât de bătrâne sunt? 

— Asta nu înseamnă că sunt lipsite de rațiune. 

— Una dintre ele e în stare de inconștienţă din pricina unei 
comoţii și alte două au Alzheimer. Cele mai multe dorm în 
camere ale căror ferestre nu dau în curte, așa că e puţin 
probabil să fi văzut ceva. 

La început Maura doar îngenunchease deasupra cadavrului lui 
Camille, fără a o atinge, acordând victimei un ultim moment de 
demnitate. „Nimic nu te mai poate răni acum”, gândi. Începu să- 
i palpeze scalpul și simţi scârţâitul fragmentelor de oase 
deplasate sub piele. 

— Lovituri multiple. Toate au aterizat pe creștet sau în spatele 
craniului... 

— Și vânătăile de pe faţă? E numai lividitate? 

— Da. Și e permanentă. 

— Deci loviturile au venit din spate. Și de deasupra. 

— Cel care a atacat-o era probabil mai înalt. 

— Sau ea era în genunchi. lar el deasupra ei, în picioare. 

Maura se opri, cu mâinile atingând carnea rece, captivată de 
imaginea sfâșietoare a acestei călugăriţe tinere îngenunchind în 
faţa atacatorului ei sub ploaia de lovituri care se abătea asupra 
capului ei plecat. 

— Oare ce fel de nenorocit umblă brambura să bată 
călugărițe? întrebă Rizzoli. Ce dracu-i în neregulă cu lumea 
asta? 

Maura tresări auzind felul în care se exprima Rizzoli. Cu toate 
că nu-și mai amintea când intrase ultima oară într-o biserică și 
deși încetase să mai creadă de ani de zile, o cam tulbura să 
audă o asemenea blasfemie într-un loc sfânt. Atât de mare era 
puterea îndoctrinării din copilărie. Nici măcar ea, pentru care 
sfinţii și miracolele erau acum niște simple fantezii, nu ar 
pronunţa niciodată un blestem în deplina vecinătate a crucii. 

Dar Rizzoli era prea mânioasă ca să-i pese ce scoate pe gură, 
chiar și în acest loc sacru. Părul îi era mai ciufulit decât de 
obicei, o coamă neagră, sălbatică, scânteind de promoroacă 
topită. Oasele feței îi ieșeau pe sub pielea palidă în unghiuri 
ascuţite. În întunericul capelei, ochii îi erau de cărbune aprins de 

atâta furie. Mânia justificată fusese întotdeauna combustibilul lui 
Rizzoli, esența a ceea ce o determinase să vâneze monștri. Cu 
toate acestea, astăzi părea febrilă, iar faţa îi era mai slabă, de 
parcă focul ar fi consumat-o acum din interior. . 

Maura nu dorea să alimenteze aceste flăcări. Işi păstră calmul 
vocii, eficienţa întrebărilor. Un om de știință tratând cu fapte, nu 
cu sentimente. 

Apucă mâna sorei Camille și-i verifică articulaţia cotului. 

— E inert. Nici vorbă de rigor mortis. 

— Atunci mai puţin de cinci, șase ore? 


— Aici e și frig. 
Rizzoli răsuflă cu putere, scoțând un nor de aburi în aerul 
glacial. 


— Nu mai spune. 

— Vreo două grade, bănuiesc. Asta întârzie rigiditatea. 

— Deci de cât timp e moartă? 

— N-aș putea spune. 

— Dar ce spui de faţa ei? De lividitatea permanentă? 

— Livor mortis? s-ar fi putut produce și după o jumătate de 
oră. Nu prea ne ajută să stabilim ora decesului. 

Maura își deschise trusa și scoase termometrul chimic pentru 
a măsura temperatura corporală. Observă multiplele straturi de 
îmbrăcăminte ale victimei și hotărî să nu îi ia temperatura 
rectală decât atunci când corpul va fi transportat la morgă. 
Camera era slab luminată - în niciun caz un loc unde să poată 
da verdictul de agresiune sexuală înainte de a-i introduce 
termometrul. Luptându-se să-i scoată hainele ar fi putut distruge 
eventualele probe. În schimb scoase seringi pentru a extrage 
fluid din corpul vitros pentru stabilirea post-mortem a nivelurilor 
de potasiu. 

— Vorbește-mi despre cealaltă victimă, spuse Maura înțepând 
ochiul stâng și trăgând ușor fluid vitros în seringă. 

Rizzoli pufni dezgustată la vederea procedurii și se întoarse cu 
spatele. 

— Victima găsită lângă ușă este sora Ursula Rowland, în 
vârstă de șaizeci și opt de ani. Trebuie c-a fost o bătrână 
rezistentă. Au spus că-și mișca braţele când au transportat-o la 
ambulanţă. Eu și Frost am ajuns chiar când ei plecau. 

— Cât de serioase îi erau rănile? 


3 Lividitate cadaverică. (n.tr.). 

— N-am văzut-o. Ultima veste pe care am primit-o de la 
spitalul Sfântul Francisc e că se află în operaţie. Fracturi 
craniene multiple și hemoragie craniană. 

— La fel ca această victimă. 

— Da. La fel ca sora Camille. 

Furia se simţea din nou în vocea lui Rizzoli. 

Maura se ridică în picioare tremurând. Pantalonii i se 
îmbibaseră cu apă foarte rece de la tivul mustind al hainei și își 
simțea gambele îngheţate. La telefon i se spusese că locul 
decesului era înăuntru, așa că nu-și adusese fularul de lână și 
mănușile din mașină. Camera asta neîncălzită era doar o idee 
mai puţin friguroasă decât curtea acoperită cu zloată. Își îndesă 
mâinile în buzunarele hainei, întrebându-se cum de Rizzoli, care 
și ea era fără fular și mănuși călduroase, putea zăbovi atât de 
mult timp în această capelă glacială. Rizzoli părea că-și poartă 
propria sursă de căldură pe dinăuntru - febra mâniei ei - și, cu 
toate că buzele îi erau vinete de frig, nu părea din cale afară de 
grăbită să caute o cameră mai călduroasă. 

— De ce e așa de rece aici? întrebă Maura. Mi-e greu să-mi 
închipui că cineva ar putea să ţină liturghia în această încăpere. 

— Păi nici n-o ţin aici. Această parte a clădirii nu este 
niciodată folosită iarna - costă prea scump s-o încălzești. 
Oricum, aici locuiesc foarte puţine persoane. Pentru liturghie 
folosesc o capelă mică din afara parohiei. 

Maura se gândi la cele trei călugăriţe pe care le văzuse la 
fereastră, toate în vârstă. Surorile astea erau ca niște lumânări 
care abia mai pâlpâie, stingându-se una după alta. 

— Dacă această capelă nu e folosită, spuse ea, ce căutau 
victimele aici? 

Rizzoli scoase un oftat, dând afară din plămâni un nor de abur 
sub formă de dragon. 

— Nimeni nu știe. Stareţa spune că ultima oară când le-a 
văzut pe Ursula și pe Camille a fost cu o seară înainte, la 
rugăciuni, pe la nouă. Când a doua zi n-au apărut la rugăciunile 
de dimineaţă, surorile s-au dus să le caute. In ruptul capului nu 
s-ar fi așteptat să le găsească aici. 

— Toate loviturile astea în cap indică o furie absolută. 

— Dar uită-te la fața ei, spuse Rizzoli, arătând-o pe Camille. 
Nu i-a lovit fața. l-a cruțat-o. Asta ar putea însemna că nu e 

nimic personal. De parcă nu ar fi condamnat-o anume pe ea, ci 
ceea ce este ea. Ceea ce reprezintă. 

— Autoritate? spuse Maura. Putere? 

— Foarte amuzant. Aș fi zis ceva în genul credință, speranţă, 
milostenie. 

— Ce să-i faci, am urmat un liceu catolic. 

— Tu? Rizzoli râse scurt. N-aș fi crezut. 

Maura trase adânc în piept aerul rece și privi în sus spre 
cruce, amintindu-și anii petrecuţi la Academia Pruncilor Uciși. Și 
la chinurile aparte împărţite de sora Magdalena, care preda 
istoria. Penitenţa nu era de ordin fizic, ci emoţional, și era 
distribuită de către o femeie care nu pregeta în a stabili care 
fete aveau, în opinia ei, un exces rușinos de încredere în sine. La 
vârsta de paisprezece ani, prietenele cele mai bune ale Maurei 
nu erau fiinţele, ci cărţile. Își însușea cu lejeritate toată materia 
și era și mândră de acest lucru. Asta abătuse asupra ei furia 
sorei Magdalena. Pentru binele Maurei, acea trufie profană cu 
privire la propriul intelect trebuia transformată în smerenie. Sora 
Magdalena își duse la bun sfârșit pedeapsa cu o ardoare 
perversă. O ridiculiza pe Maura în faţa clasei, scria comentarii 
sarcastice pe marginea caietelor ei imaculate și ofta adânc ori 
de câte ori Maura ridica mâna pentru a pune vreo întrebare. In 
cele din urmă, Maura fusese redusă la tăcere. 

— Mă cam intimidau, spuse Maura. Călugăriţele. 

— Nu credeam că există ceva care să te sperie, doctore. 

— O grămadă de lucruri mă sperie. 

Rizzoli râse. 

— Numai cadavrele nu, așa-i? 

— Există în lumea asta lucruri mult mai înspăimântătoare 
decât cadavrele. 

Lăsară cadavrul sorei Camille să zacă pe patul lui de piatră 
rece și străbătură încăperea spre bucata de dușumea pătată de 
sânge, unde sora Ursula fusese găsită încă în viaţă. Fotograful 
își terminase treaba și plecase; doar Maura și Rizzoli mai erau în 
capelă, două femei singure ale căror voci reverberau în pereţii 
goi. Maura considerase întotdeauna capelele drept sanctuare 
universale, unde chiar și spiritul necredinciosului își poate găsi 
alinarea. Însă ea nu găsise nicio alinare în acest loc sumbru, 
unde pășise moartea, dispreţuind simbolurile sfinte. 

— Chiar aici au găsit-o pe sora Ursula, spuse Rizzoli. Zăcea cu 
capul în direcţia altarului și cu picioarele spre ușă. 

Ca și cum s-ar fi prosternat în fața crucifixului. 

— Individul ăsta-i un animal nenorocit, spuse Rizzoli, cuvintele 
ei furioase lovind în cădere ca niște cioburi de gheață. Cu asta 
avem de-a face. Un om ieșit din minţi. Sau vreun dobitoc drogat 
căutând să fure ceva. 

— Nu știm dacă e vorba de un bărbat. 

Rizzoli arătă spre cadavrul sorei Camille. 

— Crezi că o femeie a putut face asta? 

— O femeie poate folosi un ciocan. Cu care să zdrobească un 
craniu. 

— Am găsit o urmă de picior. Acolo, la jumătatea culoarului. 
Pare a fi bărbătească, mărimea patruzeci și trei. 

— Poate e a cuiva din echipa ambulanţei? 

— Nu, urmele celor de la ambulanţă le poţi vedea aici, 
aproape de ușă. Aia de pe coridor e diferită. Aia e a lui. 

Bătea vântul zăngănind ferestrele și ușa scârţâi de parcă 
mâini invizibile ar fi smucit de ea, disperate să pătrundă 
înăuntru. Buzele lui Rizzoli erau albastre de frig și fața îi 
căpătase o paloare cadaverică, dar nu arăta nici cea mai mică 
intenţie de a căuta o cameră mai încălzită. Așa era Rizzoli, prea 
încăpăţânată ca să fie ea prima care capitulează. Să admită că 
și-a atins limitele. 

Maura privi spre podeaua de piatră unde zăcuse sora Ursula și 
nu putu să nu dea dreptate instinctelor lui Rizzoli, anume că 
acest atac fusese un act de nebunie. Ceea ce văzuse era 
demenţă curată, toate aceste pete de sânge. Loviturile izbite în 
craniul sorei Camille. Nebunie sau lucrul diavolului. 

Un curent de aer îngheţat îi bătea direct pe șira spinării. Se 
ridică în picioare tremurând și privirea i se fixă pe crucifix. 

— Îngheţ de frig, spuse. Nu ne putem încălzi undeva? Să bem 
o cafea? 

— Ai terminat aici? 

— Am văzut ce era de văzut. Restul ni-l va spune autopsia. 

leșiră din capelă, călcând pe banda pusă de poliție, care 
căzuse deja de pe ușă și zăcea încrustată în gheață. Vântul le 
flutura hainele și le biciuia feţele pe măsură ce înaintau pe alee, 
cu ochii pe jumătate închiși din pricina rafalelor rebele de fulgi 
de zăpadă. Pășind printr-o intrare întunecoasă, Maura abia 
înregistră o adiere de căldură atingându-i faţa amorţită. Îi mirosi 
a ouă, vopsea veche și mucezeala unui sistem de încălzire 
străvechi, care stârnea praful. 

Zăngănitul unor vase de porțelan le conduse, printr-un coridor 
slab luminat, într-o cameră scăldată într-o lumină fluorescentă, 
un detaliu modern, deconcerta. Strălucea orbitor, dezolant și 
deloc măgulitor pentru fețele adânc ridate ale călugărițelor care 
ședeau în jurul unei mese parohiale deteriorate. Treisprezece - 
un număr cu ghinion. Atenţia le era îndreptată către niște 
pătrate de postav cu motive florale, panglici de mătase și tăvi 
cu levănţică uscată și petale de trandafiri. „Ora de lucru”, gândi 
Maura, privind cum mâini artritice îndesau plante medicinale și 
coseau panglici în jurul unor săculeți. Una dintre călugăriţe 
zăcea prăbușită într-un scaun cu rotile. Era aplecată într-o parte, 
cu mâna stângă chircită ca o gheară și cu fața încovoiată ca o 
mască pe jumătate topită. Consecința nemiloasă a unei comoțţii. 
Cu toate acestea, ea le observă prima pe cele două intruse și 
slobozi un geamăt. Celelalte surori ridicară privirea, întorcându- 
se spre Maura și Rizzoli. 

Uitându-se la aceste feţe zbârcite, Maura era uimită de 
slăbiciunea pe care o vedea. Acestea nu erau imaginile severe 
ale autorităţii pe care și le amintea din copilărie, ci privirile unor 
femei derutate care așteptau de la ea răspunsuri cu privire la 
tragedia petrecută. Nu se simţea în largul ei cu noul său statut, 
la fel cum un copil devenit adult nu se simte în largul lui când își 
dă seama că între el și părinţii lui rolurile s-au schimbat. 

— Ar putea cineva să-mi spună unde este detectivul Frost? 
întrebă Rizzoli. 

Îi răspunse o femeie cu o figură chinuită care tocmai ieșise 
din bucătăria alăturată, ţinând o tavă cu cești de cafea și 

farfurioare curate. Purta un pulover albastru pal, pătat de 
grăsime, și un diamant minuscul îi strălucea pe mâna stângă. 
„Asta nu-i călugăriţă, gândi Maura, ci angajata parohiei, care 
veghează asupra acestei comunități veșnic infirme.” 

— Încă vorbește cu stareţa, spuse femeia. 

Arătă cu capul spre ieșire și o șuviţă de păr castaniu i se 
desprinse din coadă, ondulându-i-se pe fruntea mereu 
încruntată. 

— Biroul dumneaei se află în capătul holului. 

Rizzoli dădu din cap. 

— Știu drumul. 

Părăsiră lumina nemiloasă a acelei încăperi și-și continuară 
drumul prin hol. Maura simţi un curent, o pală de vânt rece, ca și 
cum un strigoi ar fi trecut chiar în acel moment pe lângă ea. Nu 
credea în viața de apoi, dar, pășind pe urmele unor oameni care 
muriseră de curând, se întreba câteodată dacă trecând pe acolo 
nu lăsaseră ceva urme, o oarecare perturbare energetică, și 
care ar fi putut fi resimţită de către cei care s-ar fi întâmplat să 
meargă după aceea pe acolo. 

Rizzoli bătu la ușa stareței și o voce tremurândă îi răspunse: 

— Intră. 

Pătrunzând în cameră, Maura simţi mirosul cafelei, delicios și 
aromat. Văzu lambriuri din lemn închis la culoare și un crucifix 
fără podoabe montat pe un zid, deasupra unui pupitru de stejar. 
În spatele pupitrului ședea o călugăriţă gârbovită, ai cărei ochi 
păreau mari ca două lacuri albastre, din cauza ochelarilor. Arăta 
la fel de bătrână ca și plăpândele ei surori care ședeau în jurul 
mesei parohiale, iar ochelarii ei păreau atât de grei, încât i-ar fi 
putut trage faţa în jos spre pupitru. Dar ochii care priveau prin 
aceste lentile groase erau ageri și străluceau de inteligenţă. 

Partenerul lui Rizzoli, Barry Frost, își lăsă imediat, politicos, 
ceașca de cafea jos și se ridică în picioare. Frost era echivalentul 
universal al fratelui mai mic, singurul poliţist de la 
Departamentul de omucideri care putea intra într-o cameră de 
interogatoriu, făcând un suspect să creadă că-i era cel mai bun 
prieten. De asemenea, era singurul poliţist din unitate pe care 
nu părea să-l deranjeze să lucreze cu temperamentala Rizzoli, 
care chiar și acum îi privea furioasă ceașca de cafea, fără 
îndoială înregistrând faptul că, în timp ce ea tremura în capelă, 
partenerul ei ședea confortabil în această cameră încălzită. 

— Maică stareță, rosti Frost, aceasta este doamna doctor 
Isles, de la Departamentul de Medicină Legală. Doctore, ţi-o 
prezint pe maica Mary Clement. 

Maura atinse mâna stareţei. Era noduroasă, cu pielea 
pergamentoasă întinsă peste oase. Strângându-i-o, Maura 
observă o manșetă bej ițindu-se din mâneca neagră. Deci așa 
rezistau maicile într-o clădire atât de friguroasă. Pe sub 
veșmintele de lână, stareţa purta haine călduroase de corp. 

O privire albastră un pic sașie o ţintui de sub lentilele groase. 

— Departamentul de Medicină Legală? Asta înseamnă că 
sunteți medic? 

— Da. Medic patolog. 

— Studiaţi cauzele deceselor? 

— Exact. 

Stareţa făcu o pauză, ca și cum și-ar fi adunat curajul pentru 
următoarea întrebare. 

— Aţi fost deja în capelă? Aţi văzut... 

Maura dădu din cap. Voia să împiedice întrebarea care știa că 
va urma, însă era incapabilă să arate o lipsă de politeţe faţă de 
o călugăriță. Chiar și la vârsta de patruzeci de ani, încă o 
părăsea curajul la vederea unei robe negre. 

— A... Vocea stareţei se transformă în șoaptă. A suferit mult 
sora Camille? 

— Din păcate, nu pot încă răspunde. Nu înainte de 
încheierea... examinării. 

„Autopsiei”, voi să spună, dar cuvântul i se păruse prea rece, 
prea tehnic pentru urechile sensibile ale stareţei. Nici nu voia să 
destăinuie cumplitul adevăr: că, de fapt, își făcuse o idee destul 
de precisă cu privire la ce se întâmplase cu Camille. Cineva o 
atacase pe tânăra femeie în capelă. Cineva o urmărise fugind 
îngrozită de-a lungul coridorului, smulgându-i vălul alb de 
novice. Sub loviturile care-i sfâșiaseră scalpul, sângele ei 
împroșcase stranele, cu toate astea ea mersese înainte, 
clătinându-se, până când, într-un sfârșit, se prăbușise în 
genunchi, învinsă, la picioarele lui. Nici atunci atacatorul nu se 
oprise. Chiar și atunci, continuase s-o lovească, zdrobindu-i 
craniul ca pe o coajă de ou. 

Evitând ochii stareţei, Maura ridică scurt privirea spre crucea 
de lemn montată pe perete în spatele pupitrului, dar acel simbol 
impunător nu era mai ușor de înfruntat. 

Interveni Rizzoli: 

— Nu le-am văzut încă dormitoarele. 

Ca de obicei, își vedea de treabă, concentrându-se numai 
asupra a ceea ce trebuia făcut în continuare. 

Mary Clement întoarse o privire înlăcrimată. 

— Da. Eram pe punctul de a-l duce pe detectivul Frost sus, în 
camerele lor. 

Rizzoli aprobă. 

— Când doriţi, noi suntem gata. 

e 

Stareța îi conduse la o scară învăluită doar în lumina care 
strălucea de afară printr-un vitraliu. În zilele însorite, soarele 
picta zidurile într-o paletă largă de culori, dar în această 
dimineaţă de iarnă, pereţii erau întunecoși, cu umbre cenușii. 

— Camerele de sus sunt majoritatea goale acum. Odată cu 
trecerea anilor a trebuit să le mutăm pe maici la parter, una 
câte una, spuse sora Mary Clement, urcând încet și chinuit, și 
ținându-se strâns de balustradă. 

Maura mai că se aștepta să se împiedice și să cadă pe scări, 
așa că mergea imediat în urma ei, încordându-se de fiecare dată 
când stareța se oprea nesigură pe picioare. 

— Pe sora Jacinta o cam deranjează genunchiul de ceva timp, 
așa că și ea se va muta într-o cameră la parter. Mai nou și sora 
Helen are probleme cu respiraţia. Am rămas așa de puține... 

— E o clădire mare, destul de greu de întreţinut, constată 
Maura. 

— Și e și veche. Stareţa se opri să-și tragă sufletul. Adăugă, 
cu un zâmbet trist: Bătrână ca și noi. Și atât de scump de 
întreţinut. Am crezut că va trebui s-o vindem, dar Dumnezeu a 
găsit o cale prin care putem s-o păstrăm. 

— Cum? 

— Anul trecut a venit la noi un donator. Acum am început s-o 
renovăm. Țiglele de pe acoperiș sunt noi și podul este izolat. 
Următorul lucru pe care vrem să-l facem este să înlocuim 
cuptorul. Îi aruncă o privire Maurei. Mă credeţi sau nu, clădirea 
asta este mai confortabilă decât anul trecut. 

Stareța răsuflă adânc și-și reluă urcatul pe scări, cu mărgelele 
rozariului zornăindu.-i. 

— Pe vremuri aici erau patruzeci și cinci de măicuțe. Când am 
venit la Graystones, am umplut toate camerele astea. Insă acum 
suntem o comunitate îmbătrânită. 

— Când aţi venit, maică stareță? întrebă Maura. 

— Am intrat ca postulantă* pe când aveam optsprezece ani. 
Exista un tânăr care voia să mă ia în căsătorie. Mă tem că a fost 
destul de rănit în mânaria lui când L-am ales pe Dumnezeu. 

Se opri din urcat și privi înapoi. Pentru prima oară, Maura 
observă umilătura unui aparat auditiv ieșindu-i din broboadă. 

— Bănuiesc că vă e greu să vă închipuiţi asta, nu-i așa, 
doctore Isles? Că am fost vreodată tânără... 

Într-adevăr, Maura nu putea. Nu și-o putea imagina pe Mary 
Clement altfel decât relicva care era acum. In niciun caz o 
femeie dorită, curtată de bărbaţi. 

Ajunseră în capul scărilor și un coridor lung se întindea în faţa 
lor. Era mai cald aici, aproape îmbietor, căldura era păstrată 
înăuntru de un tavan scund și închis la culoare. Grinzile aflate la 
vedere păreau vechi de cel puţin un secol. Stareța se duse la a 
doua ușă și șovăi, cu mâna pe mâner, într-un sfârșit îl apăsă, 
ușa se deschise și lumina cenușie dinăuntru i se răspândi pe 
faţă. 

— Aceasta este camera sorei Ursula, spuse ea încetișor. 

Abia încăpeau toţi în încăpere. Frost și Rizzoli intrară, dar 
Maura rămase lângă ușă, plimbându-și privirea de-a lungul 
rafturilor căptușite cu cărţi, a ghivecelor cu violete africane 
înflorite. Fereastra cu șipci verticale și tavanul scund dădeau 
încăperii un aspect medieval. Arăta ca mansarda unui școlar, 
mobilată cu un pat simplu și o măsuţă de toaletă, o masă de 
scris și un scaun. 

— Patul era făcut, spuse Rizzoli, privind așternuturile 
împăturite cu grijă. 

— Așa am găsit-o dimineaţă, răspunse Mary Clement. 

— N-a mers la culcare aseară? 

— Mai degrabă s-a sculat devreme. Așa avea obiceiul. 

— Cât de devreme? 

— Adesea cu vreo câteva ore înainte de Rugi. 

— Rugi? se miră Frost. 

— Slujba de dimineaţă, de la șapte. Vara asta mereu a ieșit în 
grădină dis-de-dimineaţă. Îi place să lucreze în grădină. 


+ Solicitant pentru primirea într-un ordin religios. (n.tr.). 

— Și iarna? întrebă Rizzoli. Ce face atât de devreme? 

— Oricare ar fi anotimpul, întotdeauna e muncă de făcut, 
pentru cele dintre noi care mai pot s-o facă. Însă cele mai multe 
dintre surori sunt acum plăpânde. Anul ăsta am fost nevoite s-o 
angajăm pe doamna Otis să ne ajute să preparăm mâncarea. 
Chiar și cu ajutorul ei, abia suntem în stare să ne ducem la bun 
sfârșit îndatoririle. _ 

Rizzoli deschise ușa dulapului. Inăuntru se afla o colecţie 
austeră de veșminte negre și cafenii. Nicio picătură de culoare 
sau vreo podoabă. Era garderoba unei femei pentru care 
lucrarea lui Dumnezeu era deosebit de importantă, care-și 
folosea hainele exclusiv în serviciul Lui. 

— Astea sunt singurele ei haine? Ce văd eu aici în dulapul ei? 
întrebă Rizzoli. 

— Facem un jurământ de sărăcie când ne alăturăm ordinului. 

— Asta înseamnă că daţi de pomană tot ce aveţi? 

Mary Clement răspunse cu un zâmbet îngăduitor, din acela pe 
care-l oferi unui copil care a pus o întrebare absurdă. 

— Nu-i o privaţiune chiar așa de mare. Ne păstrăm cărțile, 
câteva amintiri personale. După cum vedeţi, sora Ursula își 
îngrijește violetele ei africane. Însă da, lăsăm aproape tot în 
urmă când venim aici. Acesta este un ordin contemplativ și nu 
agreăm distracţiile lumii de afară. 

— lertaţi-mă, maică stareță, spuse Frost. Eu nu sunt catolic, 
așa că nu înțeleg ce înseamnă cuvântul ăsta. Ce este un ordin 
contemplativ? 

Întrebarea fusese pusă pe un ton blajin plin de respect și Mary 
Clement îl răsplăti cu un zâmbet mai cald decât cel pe care i-l 
adresase lui Rizzoli. 

— Un contemplativ duce o viaţă meditativă. O viaţă de 
rugăciuni, devoțiune și meditație personală. De aceea ne 
retragem în spatele zidurilor. De aceea nu primim vizite. 
Izolarea reprezintă o mângâiere pentru noi. 

— Și dacă o persoană încalcă regulile? întrebă Rizzoli. O dați 
afară? 

Maura îl văzu pe Frost tresărind la întrebarea fără 
menajamente a partenerei lui. 

— Regulile noastre sunt întocmite tot de noi, răspunse Mary 
Clement. Le respectăm pentru că așa dorim. 

— Însă se întâmplă uneori ca vreo călugăriţă să se trezească 
într-o dimineaţă și să spună: „Am chef să merg la plajă”? 

— Nu se întâmplă. 

— Trebuie să se întâmple. Sunt ființe umane. 

— Nu se întâmplă. 

— Nimeni nu încalcă regulile? Nimeni nu sare gardul? 

— Nu avem nevoie să părăsim abația. Doamna Otis ne 
cumpără alimentele. Părintele Brophy vine în întâmpinarea 
nevoilor noastre spirituale. 

— Dar scrisori? Telefoane? Chiar și în închisorile de maximă 
securitate poţi da un telefon din când în când. 

Frost clătină din cap, cu o expresie mâhnită. 

— Avem un telefon aici, pentru urgente, răspunse Mary 
Clement. 

— Și oricine-l poate folosi? 

— De ce ar vrea cineva s-o facă? 

— Dar corespondenţă? Puteţi primi scrisori? 

— Unele dintre noi aleg să nu primească nicio scrisoare. 

— Și dacă vreţi să trimiteţi vreo scrisoare? 

— Cui? 

— Contează? 

Faţa stareţei se împietrise într-un zâmbet ermetic de genul 
Doamne-dă-mi-răbdare. 

— Nu pot decât să mă repet, doamnă detectiv. Nu suntem 
prizoniere. Noi alegem să trăim astfel. Cele care nu sunt de 
acord cu aceste reguli sunt libere să plece. 

— Și ce ar face în lumea de afară? 

— Am senzaţia că dumneavoastră credeţi că noi nu avem 
nicio cunoștință despre acea lume. Insă câteva dintre surori au 
lucrat în școli sau spitale. 

— Credeam că viaţa de mănăstire presupune că nu poți 
părăsi așezământul. 

— Câteodată, Dumnezeu ne cheamă să îndeplinim îndatoriri 
în afara acestor ziduri. Acum câţiva ani, sora Ursula a simţit 
chemarea de a lucra în afara țării și i-a fost acordată 
exclaustrarea - permisiunea de a trăi în afara mănăstirii cu 
păstrarea jurămintelor. 

— Dar a venit înapoi. 

— Anul trecut. 

— Nu i-a plăcut acolo, în lumea de afară? 

— Misiunea ei în India nu era una ușoară. Și acolo a fost 
martora unor violenţe - un atac terorist asupra satului unde se 
afla. Atunci s-a întors la noi. Aici se putea simţi din nou în 
siguranţă. 

— Nu avea familie la care să se întoarcă? 

— Ruda ei cea mai apropiată era un frate, care a murit acum 
doi ani. Noi suntem acum familia ei, iar Graystones e căminul ei. 
Când ești obosit de lume și ai nevoie de alinare, o întrebă 
stareţa domol, dumneata nu mergi acasă? 

Răspunsul părea s-o tulbure pe Rizzoli. Își mută privirea pe 
perete, unde atârna crucifixul. Însă și-o întoarse rapid. 

— Maică stareță? 

Femeia în pulover albastru cu pete de grăsime stătea în hol, 
privindu-i cu ochi inexpresivi, lipsiţi de curiozitate. Mai multe 
șuvițe de păr castaniu i se desprinseseră acum din coadă și 
atârnau pe faţa ei osoasă. 

— Părintele Brophy spune că vine să vorbească acum cu 
reporterii. Dar sunt atât de mulţi cei care sună, că sora Isabel a 
scos telefonul din furcă. Nu știe ce să le spună. 

— Vin imediat, doamnă Otis. Stareţa se întoarse spre Rizzoli. 
După cum vedeţi, nu mai facem faţă. Vă rog să rămâneţi cât e 
nevoie. Mă găsiţi jos. 

— Înainte să plecaţi, spuse Rizzoli, care este camera sorei 
Camille? 

— A patra ușă. 

— Și nu e încuiată? 

— Aceste camere nu sunt încuiate, răspunse Mary Clement. 
Nu au fost niciodată. 

(J 

Mirosul de apret și de săpun Murphy's Oil fu primul lucru pe 
care Maura îl înregistră când pătrunse în camera surorii Camille. 
Ca și cea a sorei Ursula, această cameră avea o fereastră cu 
șipci verticale cu vedere în curte și același tavan scund cu grinzi 
de lemn. Dar, în timp ce camera Ursulei părea locuită, cea a lui 
Camille fusese într-atât de frecată cu peria și de curățată, încât 
părea sterilizată. Pereţii văruiţi în alb erau goi, cu excepţia unui 
crucifix de lemn care atârna vizavi de pat. Era, pare-se, primul 
obiect pe care cădea privirea sorei Camille când se trezea 
dimineața, un simbol al existenței ei dedicate Celui-de-Sus. Era 
camera unui penitent. 

Maura privi podeaua și văzu porţiuni unde frecatul înverșunat 
rosese luciul, lăsând bucăţi de lemn mai deschis la culoare. Și-o 
imagină pe tânăra Camille în genunchi, ţinând strâns peria de 
sârmă și încercând să șteargă... ce anume? Petele adunate 
acolo de-un veac? Urmele tuturor femeilor care trăiseră acolo 
înaintea ei? 

— Maică Precistă, spuse Rizzoli. Dacă într-adevăr Curăţenia e 
o mare virtute, femeia asta a fost o sfântă. 

Maura se duse la măsuţa de lângă fereastră, pe care se afla o 
carte deschisă. Sfânta Brigita a Irlandei O biografie. Şi-o 
imagină pe Camille citind la această măsuţă curată, lumina din 
fereastră jucându-se cu trăsăturile delicate ale feței ei. Se 
întrebă dacă, în zilele calde, Camille își dăduse vreodată jos 
broboada albă de novice ca să stea cu capul gol, lăsând adierea 
vântului care pătrundea prin fereastră să-i mângâie părul blond, 
tuns scurt. 

— Aici e sânge, spuse Frost. 

Maura se întoarse și-l văzu lângă pat, uitându-se la 
așternuturile mototolite. 

Rizzoli îndepărtă cuvertura, scoțând la iveală pete proaspete 
de sânge pe cearșaful de dedesubt. 

— Sânge menstrual, spuse Maura și-l văzu pe Frost că se 
întoarce îmbujorat cu spatele. 

Până și bărbaţilor căsătoriţi le era jenă când venea vorba 
despre detalii intime ale funcţiilor corpului feminin. 

Dangătul clopotului de la intrare o făcu pe Maura să privească 
afară, pe fereastră. Văzu cum o călugăriţă iese din clădire ca să 
deschidă poarta. Patru vizitatori purtând impermeabile galbene 
intrară în curte. 

— Au sosit cei de la CSU’, anunţă Maura. 

— Cobor să vorbesc cu ei, răspunse Frost, părăsind încăperea. 

Lapoviţa nu se oprise și fereastra înghețată nu oferea o 
perspectivă prea bună asupra curţii. Întrezări preț de o clipă 
silueta zgribulită a lui Frost ieșind în întâmpinarea tehnicienilor 
criminaliști. Invadatori proaspeţi, violând sanctitatea abației. Și, 
dincolo de ziduri, așteptau alţii să pătrundă și ei înăuntru. Văzu 
duba unui post de televiziune de știri strecurându-se lângă 
poartă, filmând, fără îndoială. Cum de ajunseseră oare așa de 
repede aici? Atât de puternic era mirosul morţii? 


5 Crime Scene Unit - echipa de investigare a locului crimei. (n.tr.). 

Se întoarse spre Rizzoli. 

— Tu ești catolică, Jane. Nu-i așa? 

Rizzoli pufni, cercetând cu privirea interiorul dulapului sorei 
Camille. 

— Eu? Am renunţat la orele de catehism. 

— Când ai încetat să crezi? 

— Cam în același timp când am încetat să cred în Moș 
Crăciun. N-am ajuns la confirmare, ceea ce și-n ziua de azi îl 
scoate din sărite pe tatăl meu. Doamne, ce dulap plictisitor. „la 
să vedem, oare să port azi veșmântul negru sau pe cel maro?” 
De ce să vrea orice fată întreagă la minte să devină călugăriță? 

— Nu toate maicile poartă veșminte de călugăriță. Asta 
începând cu Vatican II$. 

— Da, dar chestia cu castitatea, asta nu s-a schimbat. 
Imaginează-ți, fără sex pentru restul vieții tale. 

— Nu știu, răspunse Maura. Ar putea fi o ușurare să nu te mai 
gândești la bărbați. 

— Nu sunt sigură că-i posibil. 

Inchise ușa dulapului și scrută lent încăperea, căutând... „Ce 
anume?” se întrebă Maura. Cheia personalităţii lui Camille? 
Explicaţia la întrebarea de ce viaţa ei se încheiase atât de 
devreme, în mod atât de brutal? Însă nu exista aici niciun fir 
căruia Maura să-i dea de urmă. Asta era o cameră de unde 
fuseseră șterse orice urme ale locatarului ei. Acesta era, 
probabil, cel mai grăitor indiciu al personalităţii lui Camille. O 
femeie tânără frecând să îndepărteze murdăria. Păcatul. 

Rizzoli se duse la pat și se lăsă în genunchi, uitându-se 
dedesubt. 

— Doamne, e așa de curat aici că poţi să mănânci de pe jos. 

Vântul zgâlțâi fereastra și chiciura scârțâi pe geam. Maura se 
întoarse și-l privi pe Frost care traversa curtea spre capelă 
împreună cu echipa de la Omucideri. Unul dintre tehnicieni 
alunecă dintr-odată pe pietre, cu braţele aruncate în lături ca un 
patinator, chinuindu-se să-și menţină echilibrul. „Toţi ne chinuim 
să ne menţinem echilibrul, gândi Maura. Să rezistăm tentaţiei, 
luptând în același timp cu atracția gravitaţională. Și când, în 
cele din urmă, cădem, faptul ne ia mereu prin surprindere.” 


6€ Conciliul Vatican II, cel de-al douăzeci și unulea conciliu ecumenic din istoria 
Bisericii, recunoscut ca atare doar de Biserica Catolică. (n.tr.). 

Echipa păși în capelă și și-i imagină stând într-un cerc tăcut, 
privind în jos la sângele sorei Ursula și scoțând aburi pe nări în 
aerul rece de acolo, în spatele ei se auzi o bufnitură. 

Se întoarse îngrijorată și o văzu pe Rizzoli pe dușumea, lângă 
scaunul răsturnat. Își ţinea capul între genunchi. 

— Jane! 

Maura îngenunche lângă ea. 

— Jane? 

Rizzoli făcu semn cu mâna. 

— Sunt în regulă. Sunt în regulă... 

— Ce s-a întâmplat? 

— Am... Cred că m-am ridicat prea rapid. Sunt doar un pic 
ameţită... 

Rizzoli încercă să se îndrepte din șale, dar își lăsă din nou 
capul repede în jos. 

— Ar trebui să te întinzi. 

— N-am nevoie să mă întind. Lasă-mă doar un minut și-mi 
revin. 

Maura își aminti că Rizzoli nu arătase prea bine în capelă, 
palidă și cu buzele vinete. Atunci se gândise că era din cauza 
frigului. Acum se aflau într-o cameră încălzită și Rizzoli arăta 
epuizată. 

— Ai mâncat la micul dejun? întrebă Maura. 

— Păi... 

— Nu-ţi amintești? 

— Da, cred că am mâncat. Într-un fel. 

— Cum vine asta? 

— O felie de pâine prăjită, bine? 

Rizzoli scutură mâna Maurei, refuzând vehement orice ajutor. 
Era acea mândrie sălbatică din cauza căreia era uneori atât de 
dificil să lucrezi cu ea. 

— Cred că am făcut gripă. 

— Ești sigură că-i numai asta? 

Rizzoli își îndepărtă părul de pe faţă și-și ridică ușor capul. 

— Da. Și nu ar fi trebuit să beau atât de multă cafea 
dimineață. 

— Cât ai băut? 

— Trei sau patru cești. 

— Nu-i cam mult? 

— Aveam nevoie de cofeină. Dar acum mă roade stomacul. 
Îmi vine să vărs. 

— Te conduc la baie. 

— Nu. Rizzoli îi făcu semn că nu era nevoie. Mă descurc, bine? 

Se ridică ușor și rămase așa preţ de o clipă, de parcă n-ar fi 
fost tocmai sigură pe picioare. Apoi își îndreptă spatele și, 
recuperând un strop din vechea mândrie, părăsi încăperea. 

Dangătul clopotului de la intrare o făcu pe Maura să privească 
din nou pe fereastră. O văzu pe călugăriţa în vârstă ieșind încă o 
dată din clădire și târșâindu-și picioarele pe pietrele de pavaj 
pentru a răspunde. Acest nou vizitator nu avea nevoie de 
rugăminţi pentru a i se permite accesul - de cum îl văzu, 
călugărița îi deschise poarta. Un bărbat îmbrăcat într-o haină 
lungă neagră intră în curte și-și puse mâna pe umărul 
călugăriței. Era un gest de îmbărbătare. Se îndreptară împreună 
spre clădire, bărbatul potrivindu-și pasul artritic și aplecându-și 
capul spre ea ca și cum n-ar fi vrut pentru nimic în lume să 
piardă vreun cuvânt dintre cele ce-i erau adresate. 

Pe la jumătatea drumului se opri dintr-odată și privi în sus, de 
parcă ar fi simţit că Maura îl urmărea. 

Pentru o secundă, privirile li se întâlniră prin geamul ferestrei. 
Ea văzu un chip frapant de uscăţiv, un cap cu păr negru, zburlit 
de vânt. Și zări o pată albă, îndoită sub gulerul ridicat al hainei 
lui negre. 

Un preot. 

Când doamna Otis anunţase că părintele Brophy era pe drum, 
Maura și-l imaginase mai în vârstă și cărunt. Însă bărbatul care o 
privea în acest moment era tânăr - nu avea mai mult de 
patruzeci de ani. 

El și călugăriţa își continuară drumul spre clădire și Maura nu-i 
mai putu vedea. Curtea era încă o dată goală, dar zăpada 
călcată în picioare purta cu ea mărturia tuturor celor care 
trecuseră pe acolo în acea dimineaţă. Echipa de la morgă va 
sosi în scurt timp cu brancarda și urmele de pe zăpadă se vor 
înmulți. 

Respiră o dată adânc, îngrozită la gândul întoarcerii în capela 
glacială, la sarcina sinistră care o aștepta. Părăsi încăperea și 
cobori să-și aștepte echipa. 

Jane Rizzoli stătea în fața chiuvetei din baie, privindu-se în 
oglindă și nu-i plăcea ce vedea. Nu se putea abţine să nu se 
compare cu eleganta doamnă doctor Isles, care întotdeauna 
părea imperial de calmă și de stăpână pe ea, cu fiecare fir de 
păr la locul lui și cu rujul ei marcant - o dungă roșie strălucitoare 
pe o piele fără nicio imperfecţiune. Imaginea pe care o vedea 
Rizzoli în oglindă nu era nici calmă, nici perfectă. Părul îi era 
zburlit ca al unei vrăjitoare, cu bucle spiralate care îi năpădeau 
chipul palid și încordat. „Nu sunt în apele mele, gândi. Nu o 
recunosc pe femeia care mă privește din oglindă. Când m-am 
transformat în această necunoscută?” 

Un nou val de greață o scutură dintr-odată și închise ochii, 
opunându-i-se, rezistându-i atât de înverșunat, ca și când ar fi 
fost în joc viaţa ei. Nici cel mai desăvârșit autocontrol n-ar fi 
putut ţine în frâu inevitabilul. Punându-și repede palma peste 
gură, zbură la primul closet și ajunse exact la timp. Chiar și după 
ce stomacul i se goli, mai zăbovi acolo cu capul aplecat peste 
vasul de toaletă, neîndrăznind încă să părăsească siguranţa 
closetului. Gândea: „Trebuie să fie gripă. Doamne ajută să fie 
gripă”. 

Când într-un sfârșit îi trecu greaţa, se simţi atât de sleită, 
încât se așeză pe capacul toaletei, prăbușindu-se cu spatele de 
perete. Se gândi la muncile care o așteptau. La întrevederile cu 
maicile, la frustrările legate de faptul că va trebui să încerce să 
smulgă informaţii utile de la această comunitate de femei 
buimace și taciturne. Și la prezenţa ei acolo, lucrul cel mai rău 
dintre toate, la epuizarea dată de statul acolo în timp ce 
criminaliștii își vedeau de microscopica lor vânătoare de comori. 
De obicei, ea ar fi fost cea care ar fi căutat cu sete indicii peste 
indicii, cea care ar fi luptat pentru a fi la comanda echipei. Și iat- 
o acum, vârâtă într-un closet, ezitând să se întoarcă în miezul 
lucrurilor, unde de altfel se căznea mereu să fie. Dorind să se 
poată ascunde aici, unde domnea o liniște binecuvântată și 
unde nimeni nu ar fi putut zări dezordinea care i se citea pe 
față. Se întrebă cât de mult observase deja Maura Isles. Isles 

păruse întotdeauna mult mai interesată de morţi decât de vii, 
iar când avea de-a face cu o omucidere, cadavrul era cel care 
primea toată atenţia ei. 

Intr-un sfârșit, Rizzoli se ridică și ieși din closet. Capul îi era 
acum limpede și stomacul în ordine. Stafia vechii Rizzoli, 
târându-se înapoi în piele. Bău apă foarte rece de la chiuvetă, 
din căușul palmelor, ca să scape de gustul amărui, apoi se spălă 
pe faţă. „Curaj, fetițo. Nu fi bleagă. Lasă tipii să vadă o gaură în 
armura ta și chiar acolo vor ţinti. Așa fac mereu.” Apucă un 
șerveţel de hârtie și-și șterse faţa, dar chiar când era pe punctul 
de a-l arunca la gunoi se opri, amintindu-și de patul surorii 
Camille. De sângele de pe cearșafuri. 

Coșul de gunoi era cam pe jumătate plin. În mormanul de 
șerveţele de hârtie mototolite se afla un pacheţel de hârtie 
igienică. Reprimându-și dezgustul, îl desfăcu. Chiar dacă-i 
cunoștea deja conţinutul, fu totuși marcată de vederea sângelui 
menstrual al altei femei. Avea de-a face cu sânge tot timpul și 
abia ce văzuse o baltă de sânge sub cadavrul Camillei. Cu toate 
astea era mult mai zdruncinată de licărul slab al acestui tampon 
igienic. Era îmbibat, greu. „De aceea te-ai dat tu jos din pat, 
gândi. Scurgerea caldă dintre coapse și umezeala cearșafurilor. 
Te-ai ridicat și ai venit la baie ca să-ți schimbi tamponul, 
punându-l pe cel murdar în coșul de gunoi. Și după aceea... ceai 
făcut după aceea?” 

Părăsi sala de baie și se întoarse în odaia lui Camille. Maura 
Isles plecase și Rizzoli era singură în cameră, încruntându-se la 
cearșafurile pătate de sânge, singura pată de culoare în această 
cameră ternă. Se duse la fereastră și privi în jos spre curte. 

Urme numeroase de pași erau acum vizibile pe crusta de 
zăpadă și chiciură. În spatele porţii, duba altui post de 
televiziune de știri parcase lângă zid și-și instala antena. 
Povestea călugărițelor moarte pătrundea direct în casele 
oamenilor. „Sigur vor fi pe primul loc la ora cinci, gândi. Toţi 
suntem curioși când vine vorba despre călugăriţe. Jurământ de 
castitate, retragere în spatele zidurilor și toți se întreabă ce 
anume se ascunde sub veșmântul călugăresc. Chestia cu 
castitatea ne intrigă cel mai mult; ne uimește orice ființă umană 
care se încinge cu un brâu împotriva celui mai puternic dintre 
impulsuri, care întoarce spatele la ceea ce natura ne-a hărăzit 
să împlinim. Ceea ce ne incită este puritatea lor.” 

Privirea lui Rizzoli se mută din curte la capelă. „Unde ar trebui 
să fiu acum, gândi ea, tremurând probabil alături de echipa de 
la Omucideri. Nu să pierd timpul în camera asta care miroase a 
clor.” Însă numai din camera asta putea avea priveliștea pe care 
probabil o avusese și Camille la întoarcerea din călătoria ei la 
baie într-o dimineaţă mohorâtă de iarnă. „Probabil a văzut și 
lumina asta, strălucind prin vitraliul capelei.” 

O lumină care nu ar fi trebuit să fie acolo. 

Maura așteptă ca brancardierii să întindă un cearșaf curat pe 
targă și să o așeze pe sora Camille. Asistase și alte echipe de 
transport care luaseră alte cadavre din locul unde fuseseră 
găsite. Câteodată îndeplineau această sarcină cu eficienţă 
formală, altădată cu un vădit dezgust. Insă uneori îi văzuse 
mutând victima cu o grijă deosebită. In special când era vorba 
despre copii, purtându-le capul în mâini cu atenţie, trupurile lor 
micuţe alunecând cu grijă în saci. Sora Camille fu tratată cu 
aceeași blândeţe, cu aceeași amărăciune. 

Ținu ușa capelei cât ieșiră cu brancarda și-i urmă în drumul 
lor anevoios până la poartă. În spatele zidurilor, mișunau 
echipele de știri, cu camerele pregătite să capteze imaginea 
tipică a tragediei - cadavrul pe targă, giulgiul de plastic 
conţinând o formă umană distinctă. Cu toate că publicul nu va 
putea vedea victima, avea să fie informat că era vorba despre o 
femeie tânără și probabil se va uita la sacul de plastic și-i va 
diseca mental conținutul. Imaginaţia devoratoare a oamenilor 
avea să violeze intimitatea surorii Camille în moduri în care 
bisturiul Maurei nu ar putea s-o facă niciodată. 

Când brancarda ieși pe poarta abației, un grup de reporteri și 
cameramani se năpusti asupra ei, neluându-l în seamă pe 
polițistul care striga la ei să se dea înapoi. 

Cel care reuși în cele din urmă să ţină haita în loc fu preotul. 
Silueta impunătoare, înveșmântată în negru, ieși rapid pe poartă 
și se amestecă în mulţime, făcându-și auzită vocea mânioasă în 
larma din jur. 

— Această biată soră merită respectul vostru! De ce nu i-l 
acordaţi? Lăsaţi-o să treacă! 

Chiar și reporterii se pot rușina uneori și câţiva dintre ei se 
traseră înapoi pentru a permite echipei de transport să-și 
urmeze calea. Dar camerele TV își continuară transmisia în timp 
ce targa era urcată în mașină. Apoi aceleași camere înfometate 

își întoarseră atenţia spre noua lor victimă: Maura, care abia se 
strecurase pe poartă îndreptându-se spre mașina ei, cu haina 
strânsă pe corp, de parcă asta ar fi putut s-o protejeze împotriva 
obiectivului camerelor de filmat. 

— Doamnă doctor Isles! Aveţi ceva de declarat? 

— Care a fost cauza morţii? 

— Vreo dovadă care să ateste că a fost vorba de un viol? 

Cu reporterii după ea, bâjbâi în poșetă și apăsă butonul 
telecomenzii. Abia deschise portiera că își auzi numele strigat. 
De data asta, o voce alarmată. 

Privi peste umăr și văzu un bărbat întins pe trotuar și câţiva 
oameni aplecaţi asupra lui. 

— A căzut un cameraman! strigă cineva. Avem nevoie de o 
ambulanţă! 

Maura trânti ușa mașinii și alergă spre bărbatul căzut. 

— Ce s-a întâmplat? întrebă. A alunecat? 

— Nu, alerga... și a căzut din picioare... 

Se lăsă în genunchi lângă el. Îl întinseseră deja pe spate și 
Maura văzu un bărbat solid de cincizeci de ani cu fața vânătă. O 
cameră cu sigla WVSU pe ea zăcea pe zăpadă lângă el. 

Nu respira. 

Îi ridică bărbia să-i elibereze gâtul vânjos pentru a-l ajuta să 
respire și se aplecă pentru a începe resuscitarea. Mirosul acru 
de cafea și de ţigări aproape o făcu să verse. Se gândi la 
hepatită, la SIDA, precum și la toate celelalte orori microscopice 
pe care cineva le-ar putea lua din schimbul de fluide corporale și 
se sili să-și pună buzele pe gura lui. Respiră o dată și îi văzu 
pieptul ridicându-se, aerul pătrunzându-i în plămâni. Mai trimise 
două reprize de aer, apoi luă pulsul carotidei. 

Nimic. 

Tocmai voia să-i desfacă fermoarul de la jachetă când, 
ridicând privirea, văzu că preotul i-o luase înainte. Işi puse 
palmele lui mari pe sternul bărbatului, apoi se uită la ea, ca 
Maura să încuviințeze începerea resuscitării cardiace. Maura 
observă hotărârea îndârjită din ochii lui albaștri. 

— Apasă, spuse ea. Acum. 

Se puse pe treabă, numărând tare fiecare apăsare în așa fel 
încât ea să poată cronometra respirațiile. 

— Unu - unu - o mie. Doi - unu - o mie... 

Nici urmă de panică în vocea lui, doar număratul regulat al 
unui om care știe ce face. Nu era nevoie să-i dea indicații; lucrau 
împreună de parcă ar fi făcut echipă dintotdeauna, schimbând 
de două ori locurile pentru a se dezmorți. 

La sosirea ambulanţei, partea din faţă a pantalonilor ei era 
leoarcă, din cauză că îngenunchease în zăpadă și transpira în 
pofida frigului. Se ridică anevoie în picioare, privind istovită cum 
cineva din echipa de la Urgenţă îi puse o perfuzie și îi introduse 
un tub endotraheal bărbatului, de îndată ce targa fu urcată în 
ambulanţă. 

Camera de filmat pe care o scăpase bărbatul era acum 
mânuită de un alt angajat al postului. „Spectacolul trebuie să 
continue, gândi Maura, privind cum reporterii se învârteau în 
jurul ambulanţței, chiar dacă aveţi ca subiect acum colapsul 
propriului vostru coleg.” 

Se întoarse spre preotul care stătea lângă ea cu genunchii 
pantalonilor leoarcă de zăpadă topită. 

— Mulţumesc pentru ajutor, spuse. Înţeleg că aţi mai făcut 
resuscitări. 

El zâmbi, ridicând din umeri. 

— Numai pe un manechin de plastic. N-am crezut că voi fi 
vreodată nevoit să pun în aplicare ce am învăţat. Îi strânse 
mâna. Numele meu este Daniel Brophy. Dumneavoastră sunteţi 
medicul legist? 

— Maura Isles. Aceasta este parohia dumneavoastră, părinte 
Brophy? 

Încuviinţă din cap. 

— Biserica mea se află la trei străzi de aici. 

— Da, am văzut-o. 

— Credeţi că l-am salvat pe acel bărbat? 

Maura scutură din cap. 

— Când resuscitarea se prelungește atât de mult, fără să 
existe puls, prognoza nu este foarte îmbucurătoare. 

— Dar există vreo șansă să trăiască? 

— Una slabă. 

— Chiar și așa, vreau să cred că am făcut ceva pentru el, 
spuse preotul și aruncă o privire spre reporterii de televiziune, 
strânși încă în jurul ambulanţei. Daţi-mi voie să vă conduc la 
mașină, ca să puteţi pleca fără o cameră vârâtă cu de-a sila în 
faţă. 

— Au să vă hărțuiască pe dumneavoastră atunci. Sper că 
sunteţi pregătit să le faceţi faţă. 

— Deja am promis că voi face o declaraţie. Cu toate că nu 
prea știu ce vor să audă de la mine. 

— Sunt canibali, părinte Brophy. Nu vor nici mai mult, nici mai 
puţin decât un kilogram din carnea dumneavoastră. Cinci 
kilograme, dacă se poate. 

Râse. 

— Atunci ar trebui să-i avertizez, va fi o carne destul de 
ațoasă. 

O conduse la mașină. Pantalonii ei uzi i se lipeau de picioare, 
iar țesătura lor deja se întărea în bătaia rece a vântului. Va 
trebui să se schimbe în halat, odată întoarsă la morgă, și să-și 
pună pantalonii la uscat. 

— Dacă tot o să fac o declaraţie, spuse el, ar trebui să știu 
ceva? Aveţi să-mi spuneți ceva? 

— Va trebui să vorbiţi cu doamna detectiv Rizzoli. Ea se ocupă 
de anchetă. 

— Credeţi că a fost un atac izolat? Oare ar trebui să se 
îngrijoreze și alte parohii? 

— Eu examinez doar victimele, nu și pe agresorii lor. Nu pot 
spune ce anume l-a determinat să comită fapta. 

— Acestea sunt femei în vârstă. Incapabile să se apere. 

— Știu. 

— Deci ce le spunem? Tuturor surorilor care trăiesc în 
comunități religioase? Că nu sunt în siguranţă nici măcar în 
spatele zidurilor? 

— Nimeni nu-i sută la sută în siguranţă. 

— Nu ăsta este răspunsul pe care vreau să i-l dau. 

— Dar e cel pe care trebuie să-l audă. Deschise portiera. Am 
fost crescută în rit catolic, părinte. Obișnuiam să cred că 
măicuțele sunt de neatins. Dar am văzut ce i s-a întâmplat sorei 
Camille. Dacă asta i se poate întâmpla unei călugăriţe, atunci 
nimeni nu este de neatins. Se strecură în mașină. Succes cu 
presa. Aveţi sprijinul meu. 

Părintele închise portiera mașinii și rămase uitându-se la ea 
prin geam. Oricât de frapantă îi era faţa, ceea ce-i atrăgea 
atenţia Maurei era acel guler clerical. O fâșie albă subţirică, dar 
cât de mult îl diferenţia de ceilalţi. Îl făcea de neatins. 

Părintele îi făcu semn cu mâna. Apoi privi la grupul de 
reporteri, care chiar acum își fixau obiectivele spre el. Maura îl 
văzu cum își îndreptă ţinuta și trage adânc aer în piept. Apoi 
porni în direcţia lor. 

e 

— În lumina multiplelor concluzii anatomice, la care se 
adaugă cunoscutele antecedente medicale de hipertensiune ale 
subiectului, opinia mea este că a murit din cauze naturale. 
Succesiunea cea mai probabilă de evenimente a fost infarct 
miocardic acut, înregistrat cu douăzeci și patru de ore înainte de 
deces, urmat de o aritmie ventriculară, care a constituit 
evenimentul final. Cauza probabilă a decesului: aritmie letală, 
ca efect secundar al unui infarct miocardic acut. Întocmit de 
Maura Isles, medic legist, Departamentul de Medicină Legală din 
Massachusetts. 

Maura închise dictafonul și-și cobori privirea la diagramele 
pretipărite pe care înregistrase mai devreme semnele de pe 
cadavrul lui Samuel Knight. Cicatricea unei vechi operaţii de 
apendicită. Petele vinete de pe fese și de pe partea inferioară a 
coapselor, unde sângele se adunase în timpul orelor în care 
zăcuse, fără viaţă, pe pat. Nu existaseră martori ai ultimelor 
clipe ale domnului Knight din camera sa de hotel, însă își putea 
imagina ce-i trecuse omului prin cap. Un spasm neașteptat în 
piept. O panică de câteva secunde, când își dă seama că 
spasmul este propria inimă. Şi apoi, o trecere lentă în neființă. 
„Ai avut parte de o moarte ușoară”, gândi. Un ordin rapid și 
domnul Knight ar putea fi luat de acolo. Întâlnirea lor scurtă se 
va sfârși cu mâăzgălirea numelui ei pe raportul de autopsie. 

Alte rapoarte zăceau în cutie - un teanc de dictări transcrise 
care așteptau ca ea să le revizuiască și să le semneze. În 
congelator o aștepta o cunoștință nouă: Camille Maginnes, a 
cărei autopsie era programată pentru ora nouă a doua zi 
dimineaţă, când și Rizzoli, și Frost vor putea participa. Chiar 
dacă răsfoia rapoartele, făcând însemnări pe margini, mintea îi 
zbura tot la Camille. Frigul pe care îl simţise în capelă în acea 
dimineaţă nu se îmblânzise, și păstrase puloverul pe ea în timp 
ce lucra la birou, încercând să scape de amintirea acelei vizite. 

Se ridică de pe scaun să vadă dacă pantalonii ei de lână, pe 
care îi pusese lângă calorifer, se uscaseră. „Aproape”, își spuse, 

și-și dezlegă repede cordonul pantalonilor de serviciu pe care-i 
purtase toată după-amiaza. 

Cufundându-se înapoi în scaun, rămase nemișcată preţ de o 
secundă, privind la unul dintre tablourile florale de pe perete. 
Pentru a contracara asprimea muncii sale, își decorase biroul cu 
instantanee de viaţă, nu de moarte. Un ficus într-un ghiveci 
creștea viguros într-un colț al încăperii, fericitul destinatar al 
agitaţiei și atenţiei constante ale Maurei și ale lui Louise. Pe 
perete se aflau înrămate imagini cu flori: un buchet de bujori 
albi și iriși albaștri. Altul cu o glastră de trandafiri de mai, cu 
inflorescenţele bogate și petale care îngreunau tulpinile. Când 
teancul de dosare era prea mare, când greutatea morții o 
copleșea, se uita la aceste picturi și se gândea la grădina ei, la 
mirosul solului gras și la verdele crud al ierbii de primavară. Se 
gândea la lucruri care cresc, nu care mor. Nu care se 
descompun. 

Insă în această zi de decembrie, primăvara nu păruse 
niciodată atât de departe. Ploaia îngheţată bătea în fereastră și-i 
era groază de drumul spre casă. Se întrebă dacă primăria 
presărase deja sare pe străzi, sau dacă va da tot peste un 
patinoar, cu mașinile alunecând ca niște pucuri de hochei. 

— Doamnă doctor Isles? o auzise pe Louise în intercom. 

— Da? 

— Un anume doctor Banks vă caută la telefon. Pe linia unu. 

Maura se îndreptă spre telefon foarte încet. 

— Este vorba de... doctorul Victor Banks? întrebă încetișor. 

— Da. Spune că e de la fundaţia One Earth International. 

Maura nu răspunse nimic, cu privirea aţintită spre telefon și 
cu mâinile împietrite pe birou. Abia mai auzea lapoviţa bătând în 
fereastră. Nu mai înregistra decât loviturile propriei inimi. 

— Doamnă doctor Isles? 

— Sună din alt oraș? 

— Nu. A lăsat un mesaj mai devreme. Stă la hotelul 
Colonnade. 

Maura înghiţi în sec. 

— Nu pot să răspund acum la telefon. 

— E a doua oară când sună. Spune că vă cunoaște. 

„Da. Nimic mai adevărat.” 

— Când a sunat prima oară? întrebă Maura. 

— În această după-amiază, când eraţi încă la locul crimei. V- 

am lăsat mesajul lui pe birou. 
„ Maura dibui trei bilețele roz, ascunse sub un teanc de dosare. 
Asta era. „Doctor Victor Banks. A sunat la 12:45 P.M.” Se holbă 
la nume, cu un nod în stomac. Se întrebă de ce o fi căutând-o 
acum. După atâtea luni, de ce o suna pe nepusă-masă? Ce ÎI 
făcea să creadă că putea intra din nou în viaţa ei? 

— Ce să-i spun? întrebă Louise. 

Maura trase aer adânc în piept. 

— Spune-i că o să-l sun eu. „Când voi fi pregătită, la naiba.” 

Mototoli bilețelul și-l aruncă în coșul de gunoi. Câteva secunde 
mai târziu, incapabilă să se concentreze la rapoartele ei, se 
ridică și-și puse haina. 

Louise se arătă surprinsă s-o vadă părăsindu-și biroul, 
înfofolită deja împotriva frigului de afară. Maura era de obicei 
ultima care pleca și aproape niciodată înainte de cinci și 
jumătate. Acum nu era nici cinci și Louise tocmai își închidea 
computerul. 

— Plec înainte să se aglomereze șoseaua, spuse Maura. 

— Cred că-i cam târziu pentru asta. N-aţi văzut cum e afară? 
Multe birouri s-au închis deja. 

— Când asta? 

— La patru. 

— De ce ești încă aici? Trebuia să te fi dus acasă. 

— Vine soţul meu să mă ia. Mașina mea e la reparat, nu v-am 
zis? 

Maura tresări. Da, Louise îi spusese despre maşină de 
dimineață, dar bineînțeles că uitase. Ca de obicei, mintea îi 
fusese atât de concentrată la cei mori că nu dăduse mare 
atenție vocilor celor vii. O privi pe Louise punându-și fularul la 
gât și îmbrăcându-și haina și se gândi: „Nu ascult suficient. Nu 
comunic suficient de mult cu oamenii cât timp ei sunt în viaţă”. 
Chiar și după un an de muncă în acest birou, știa puţine lucruri 
despre viața privată a secretarei ei. Nu-l întâlnise niciodată pe 
soţul lui Louise și tot ce știa era că-l cheamă Vernon. Nu-și putea 
aduce aminte unde muncea, sau ce făcea pentru a-și câștiga 
traiul, în parte deoarece Louise împărtășea arareori informaţii 
personale despre viața ei. „Este vina mea? se întrebă Maura. 
Oare simte că nu sunt dispusă s-o ascult, că mă simt mai bine 

printre  bisturiele și  dictafonul meu decât cunoscând 
sentimentele oamenilor care mă înconjoară?” 

Împreună traversară holul spre ieșirea care ducea la parcarea 
angajaţilor. Fără conversaţie, doar două călătoare mergând 
alături către aceeași destinaţie. 

Soțul lui Louise aștepta în mașină, în timp ce ștergătoarele se 
mișcau furioase dintr-o parte în alta pe parbriz. Maura le făcu 
semn cu mâna și primi o privire derutată de la Vernon, care se 
întreba probabil cine era femeia aceea care le făcea cu mâna de 
parcă i-ar fi cunoscut. 

De parcă ar fi cunoscut într-adevăr pe cineva. 

Traversă parcarea, alunecând pe asfaltul acoperit de polei, cu 
capul plecat sub granulele mușcătoare ale lapoviţei. Mai avea 
de oprit într-un singur loc. Încă o datorie de îndeplinit înainte să- 
și încheie ziua. 

Conduse până la spitalul Sfântul Francisc pentru a verifica 
starea sorei Ursula. 

Cu toate că nu mai lucrase într-un salon de spital de pe 
vremea când era internă, amintirile ultimei ei ture în pavilionul 
de la Urgenţe rămăseseră foarte neplăcute. Iși aminti de 
momentele de panică, de lupta cu pâcla lipsei de somn. Işi 
aminti de o noapte în care trei pacienţi muriseră pe tura ei și 
totul se dusese de râpă. Acum nu mai putea intra într-o secție 
de Urgenţe fără să fie bântuită de fantomele vechilor 
responsabilități și ale vechilor neputinţe. 

Secția de Terapie intensivă a spitalului Sfântul Francisc avea o 
sală de tratament care deservea douăsprezece separeuri pentru 
pacienţi. Maura se opri la biroul recepţionerei pentru a-i arăta 
legitimaţia. 

— Sunt doctor Isles de la Departamentul de Medicină Legală. 
Pot să văd fișa pacientei dumneavoastră, sora Ursula Rowland? 

Recepţționera o privi perplexă. 

— Dar pacienta nu a decedat. 

— Doamna detectiv Rizzoli m-a rugat să verific starea acestei 
paciente. 

— Așa spuneţi! Fișa ei se află în compartimentul de acolo. 
Numărul zece. 

Maura scoase dosarul cu copertă de aluminiu care conţinea 
fișa medicală a patului zece. O deschise la raportul chirurgical 

preliminar. Era o expunere sumară, scrisă de mână, mâzgălită 
de neurochirurg imediat după operaţie: 


Hematom subdural de mari dimensiuni, identificat și 
drenat. Fractură parietală dreapta deschisă, debridată 
și elevată. Ruptură durală închisă. Raportul chirurgical 
complet dictat. James Yuen, medic specialist. 


Citi și însemnările surorilor medicale și trecu în revistă 
progresul pacientei după operaţie. Presiunile intracraniene erau 
menținute stabile cu ajutorul medicaţiei intravenoase și al 
hiperventilaţiei artificiale. Părea că fusese făcut tot ce se putea; 
acum totul se reducea la un joc al așteptării, să iasă la iveală 
nivelul vătămării neurologice. 

Cu fișa în mână se îndreptă spre separeul zece. Polițistul care 
îl păzea o recunoscu și-i făcu semn cu capul. 

— Bună ziua, doamnă doctor Isles. 

— Cum se simte pacienta? întrebă ea. 

— Cam la fel, bănuiesc. Nu cred că s-a trezit încă. 

Maura privi spre perdelele trase. 

— Cine-i acolo cu ea? 

— Doctorii. 

Bătu în rama ușii, dădu la o parte draperiile și intră. Lângă pat 
stăteau doi bărbaţi. Unul din ei era un asiatic înalt, cu o privire 
întunecată și pătrunzătoare, și o coamă deasă de păr argintiu. 
Celălalt -  „Neurochirurgul”, gândi, văzându-i ecusonul cu 
numele: Dr. Yuen - era mai tânăr, pe la treizeci de ani, cu umeri 
laţi profilându-i-se sub halatul alb. Părul blond și lung îi era prins 
pe spate într-o coadă îngrijită. „Fabio în rolul doctorului”, gândi 
Maura, privind fața bronzată a bărbatului și ochii lui cenușii. 

— Îmi cer scuze pentru deranj, spuse Maura. Sunt doctor Isles, 
de la Departamentul de Medicină Legală. 

— Medicină legală? se miră doctorul Yuen, nedumerit. Nu-i o 
vizită un pic cam prematură? 

— Detectivul care se ocupă de caz m-a rugat să verific starea 
pacientei voastre. Știţi, mai există încă o victimă. 

— Da, am auzit. 

— Am să-i fac autopsia mâine. Voiam să compar tipul rănilor 
la aceste două victime. 

— Nu cred să poţi vedea multe aici. Nu acum, după operație. 
Vei afla mai multe analizând radiografiile făcute la internarea ei 
și scanările craniene. 

Își cobori privirea spre pacientă și-i dădu dreptate. Capul 
Ursulei era învelit în bandaje și rănile îi erau de pe acum 
schimbate, cusute de mâna chirurgului. În comă profundă, 
respira cu ajutorul unui aparat de ventilaţie artificială. Spre 
deosebire de zvelta Camille, Ursula era o femeie masivă, cu 
oase mari, cu fața comună și rotundă ca aceea a unei neveste 
de fermier. Firele perfuziilor șerpuiau pe braţele ei cărnoase. La 
încheietura mâinii stângi avea o brățară pe care era scris: 
„Alergică la penicilină”. Dâra unei cicatrice urâte, groase și albe, 
se întindea pe cotul drept - consecinţa unei răni vechi, prost 
cusute. „Un suvenir de pe vremea când a lucrat în străinătate?” 
se întrebă Maura. 

— Am făcut tot ce am putut în sala de operaţie, spuse Yuen. 
Acum să sperăm că doctorul Sutcliffe aici de față poate rezolva 
orice complicaţii medicale care ar putea apărea. 

Maura privi spre medicul cu coadă, care dădu din cap, 
zâmbindu-i. 

— Sunt Matthew Sutcliffe, medicul ei internist, spuse. Nu mai 
venise să mă vadă de câteva luni. Abia de curând am aflat că a 
fost internată în spital. 

— Ai telefonul nepotului ei? îl întrebă Yuen. Când m-a sunat, 
am uitat să i-l iau. A spus că va vorbi cu tine. 

Sutcliffe dădu din cap. 

— Îl am. Va fi mai ușor ca eu să fiu cel care ţine legătura cu 
familia. Îi voi ţine la curent cu starea ei. 

— Care este starea ei? întrebă Maura. 

— Aș spune că e stabilă din punct de vedere medical, 
răspunse Sutcliffe. 

— Și neurologic? 

Privi spre Yuen. Acesta scutură din cap. 

— E prea devreme să ne pronunţăm. Lucrurile au mers bine în 
sala de operaţie, dar, și asta-i spuneam și doctorului Sutcliffe, 
chiar dacă își recapătă cunoștința - ceea ce nu-i sigur deloc - cel 
mai probabil nu-și va aminti nimic din atac. Amnezia retrogradă 
e des întâlnită la pacienţii cu leziuni craniene. 

Își privi pagerul. 

— Îmi pare rău, dar trebuie să dau curs acestui apel. Domnul 
doctor Sutcliffe vă va oferi toate detaliile istoricului ei medical. 

Din doi pași mari fu la ușă. 

Sutcliffe îi întinse stetoscopul Maurei. 

— Dacă vreţi, o puteți examina. 

Ea luă stetoscopul și se duse la pat. Un moment nu făcu 
altceva decât să se uite la pieptul Ursulei, care se umfla și 
cobora. Rareori examinase oameni vii; îi trebuia puţin timp să-și 
reia deprinderile clinice, fiind extrem de conștientă că doctorul 
Sutcliffe era martor la cât de în urmă cu practica se simţea, 
examinând un corp a cărui inimă încă bătea. Lucrase așa de 
mult cu morții, încât acum se simţea neîndemânatică total cu 
cei vii. Sutcliffe stătea la capul patului, o prezență impunătoare 
cu umeri largi și privire concentrată. O privea cum îi luminează 
ochii cu o lanternă subţire ca un stilou, cum îi palpează gâtul, 
degetele lunecându-i pe pielea caldă. Atât de diferită de răceala 
cărnii refrigerate. 

Se opri. 

— Nu există puls carotidian pe partea dreaptă. 

— Poftim? 

— Există puls puternic pe stânga, dar nu și pe dreapta. 

Se întinse după fișă și o deschise la notițele din sala de 
operaţie. 

— Ah.  Anestezistul menţionează aici. „Absența arterei 
carotide drepte. Mai mult ca sigur o variaţie anatomică 
normală.” 

El se încruntă, faţa lui bronzată îmbujorându-se. 

— Am uitat de asta. 

— Deci e o descoperire veche? Lipsa pulsului pe partea asta? 

Dădu din cap. 

— Congenitală. 

Maura își strecură stetoscopul în urechi și-i ridică Ursulei 
halatul, scoţându-i la iveală pieptul proeminent. Pielea era încă 
palidă și tinerească în ciuda celor șaizeci și opt de ani ai ei. Zeci 
de ani de protecţie sub veșmântul de călugăriță o cruţaseră de 
razele  neîndurătoare ale soarelui. Apăsând diafragma 
stetoscopului pe pieptul Ursulei, Maura auzi bătăi de inimă 
hotărâte, viguroase. O inimă de supraviețuitor, bătând înainte, 
neînfrântă. 

O infirmieră își vâri capul în salon. 

— Domnul doctor Sutcliffe? Au sunat de la Radiologie și au 
spus că filmul toracelui este gata, dacă vreţi să mergeţi jos să-l 
vedeți. 

— Mulţumesc. 

Se uită la Maura. 

— Ne putem uita de asemenea și la radiografiile craniene, 
dacă vreți. 

Împărţiră ascensorul cu cinci tinere voluntare din spital, cu 
figuri proaspete și păr lucios, chicotind între ele și aruncând 
ocheade spre doctorul Sutcliffe. Cu toate acestea, părea orb la 
atenţia pe care i-o acordau, privirea lui gravă concentrându-se 
în schimb la numerele schimbătoare ale etajelor. „Farmecul 
halatului alb”, gândi Maura, aducându-și aminte de propriii ani 
de tinereţe, pe când lucra drept voluntar la spitalul Sfântul Luca 
din San Francisco. Doctorii păreau de neatins pentru ea. De 
necucerit. Acum că și ea era doctor, știa prea bine că halatul alb 
nu o împiedica să facă greșeli. Că nu o va face infailibilă. 

Le studie pe voluntare în uniformele lor șifonate și-și aduse 
aminte de ea la șaisprezece ani - nu chicotind, ca fetele astea, 
ci tăcută și serioasă. Chiar și atunci conștientă de aspectele 
întunecate ale vieţii. Atrasă în mod instinctiv de melodiile în 
cheie minoră. 

Ușile ascensorului se deschiseră și fetele se revărsară din el, 
un stol vesel în roz și alb, lăsându-i pe Maura și Sutcliffe singuri. 

— Mă obosesc, spuse el. Atâta energie. Aș vrea să am măcar 
o zecime din ea, mai ales după o noapte de gardă. 

Îi aruncă o privire Maurei. 

— Dumneavoastră faceţi multe? 

— Gărzi de noapte? Facem cu schimbul. 

— Bănuiesc că pacienţii dumneavoastră pot aștepta. 

— Nu e ca viaţa de aici, în tranșee. 

El râse și dintr-odată se transformă într-un surfer blond și 
tânăr cu ochii surâzători. 

— Viaţa în tranșee. Chiar așa o simt câteodată. Prima linie. 

Radiografiile îi așteptau deja pe ghișeul de la recepție. 

Sutcliffe duse plicul voluminos în camera de vizionare. Prinse 
o serie de filme sub agrafe și apăsă pe buton. 

Lumina licări pe imaginile unui craniu. Linii de fracturi brăzdau 
oasele ca scăpărări de fulgere. Se vedeau două puncte distincte 
de impact. Prima lovitură nimerise osul temporal drept, 

generând o singură fisură în partea de jos, spre ureche. A doua, 
mai puternică, căzuse în spatele primei și comprimase calota 
craniană, înfundând-o. 

— Prima dată a lovit-o în lateralul capului, spuse Maura. 

— De unde știți că aici a lovit-o prima dată? 

— Pentru că prima linie de fractură oprește propagarea unei 
fracturi care s-ar intersecta cu prima, provenită de la o a doua 
lovitură. Arătă spre liniile fracturilor. Vedeţi cum linia asta se 
oprește exact aici, unde se intersectează cu prima linie a 
fracturii? Forța impactului nu poate trece de această spărtură. 
Poate că tocmai se întorcea. Sau nu l-a văzut pentru că venea 
spre ea dintr-o parte. 

— A luat-o prin surprindere, spuse Sutcliffe. 

— Și ar fi fost de ajuns ca s-o ameţească. Apoi a urmat altă 
lovitură, mai în spatele capului, aici. 

Arătă spre a doua linie de fractură. 

— O lovitură mai puternică, spuse Sutcliffe. A comprimat 
calota craniană. 

Dădu jos radiografiile craniului și le înlocui cu scanările unor 
tomografii. Tomografia axială computerizată permitea sondarea 
interiorului craniului uman, dezvăluind creierul bucată cu 
bucată. Maura văzu un cheag plin cu sânge scurs din vasele 
sfâșiate. Presiunea în creștere probabil că apăsase pe creier. Era 
vorba despre o leziune cu un potenţial la fel de devastator ca 
aceea a lui Camille. 

Însă anatomia și rezistența umană variază de la persoană la 
persoană. În timp ce sora mult mai tânără sucombase leziunilor, 
inima Ursulei continua să bată, trupul ei nedorind să renunţe la 
suflet. Nu era vorba despre un miracol, abia se putea vorbi 
despre unul dintre acele capricii ale sorții, asemenea copilului 
care supraviețuiește unei căderi de la etajul șase cu preţul a 
numai câtorva zgârieturi. 

— Mă mir că este încă în viaţă, șopti Sutciliffe. 

— Și eu. 

Îl privi. Strălucirea mesei luminoase îi lumina pe jumătate 
faţa, făcând să-i lucească unghiurile bărbătești ale pomeţilor. 

— Aceste lovituri s-au vrut mortale. 

„Camille Maginnes avea oase tinere”, gândi Maura, studiind 
radiografiile care atârnau pe ecranul luminos de la morgă. Anii 
nu roseseră încă încheieturile novicei, nu-i ruinaseră vertebrele 
și nici nu-i calcifiaseră cartilajul coastelor. Și nici de acum încolo 
nu o vor face. Camille va fi depusă în pământ, cu oasele 
conservate pentru totdeauna în starea lor tânără. 

Yoshima radiografiase cadavrul complet îmbrăcat, o precauţie 
standard pentru localizarea gloanţelor rătăcite sau a altor 
fragmente de metal care s-ar putea ascunde în haine. Cu 
excepţia crucifixului și a ceea ce în mod evident erau niște ace 
de siguranţă, nicio altă bucată de metal nu se vedea pe 
radiografii. 

Maura scoase radiografiile toracice, înlocuindu-le sub ecranul 
luminos cu cele craniene. 

— Dumnezeule, murmură inspectorul Frost. 

Leziunile craniene erau înspăimântătoare. Una dintre lovituri 
fusese îndeajuns de puternică încât trimisese fragmente de os 
mult sub nivelul țestei. Cu toate că Maura nu făcuse încă nicio 
incizie, își putea deja imagina nivelul de vătămare a craniului. 
Vase rupte, cavitățile înecate în sânge. Și creierul, ieșit în afară 
sub presiunea crescută a sângelui. 

— Spune-ne și nouă, doctore, zise Rizzoli, scurt și la obiect. 

Arăta mai bine în această dimineaţă, intrase în morgă cu 
obișnuitul ei mers sprinten - femeia luptătoare care intră din 
nou în acţiune. 

— Ce vezi? 

— Trei lovituri distincte, răspunse Maura. Prima a lovit aici, în 
creștet. Arătă spre o linie de fractură individuală croindu-și drum 
înainte pe diagonală. Celelalte două lovituri au urmat imediat, în 
spatele capului. Bănuiala mea este că în acest moment era la 
pământ, zăcând neajutorată cu faţa în jos. Atunci a venit ultima 
lovitură și i-a zdrobit craniul. 

Era un final atât de brutal, încât pentru câteva secunde ea și 
cei doi detectivi nu mai scoaseră niciun cuvânt, imaginându-și-o 
pe femeia căzută cu faţa pe pardoseala de piatră. Braţul 

agresorului ridicându-se, mâna încleștându-se pe arma crimei. 
Sunetul osului sfărâmat spărgând tăcerea capelei. 

— Ca și cum ai lovi în cap cu bâta un pui de focă, spuse 
Rizzoli. N-a avut nicio șansă. 

Maura se întoarse la masa de autopsie, unde zăcea Camille 
Maginnes, îmbrăcată încă în veșmântul ei îmbibat de sânge. 

— Hai s-o dezbrăcăm. 

Yoshima, cu mănuși și halat, aștepta în tăcere - stafia 
camerei de autopsie. Cu eficiență tăcută, așezase în ordine 
instrumentele pe tăviţă, fixase luminile și pregătise recipientele 
pentru prelevare. Maura nici n-avea nevoie să deschidă gura; cu 
o singură privire, el îi ghicea gândurile. 

Mai întâi îi scoaseră pantofii de piele neagră, urâţi, dar 
practici. Apoi se opriră, uitându-se la multele rânduri de haine 
ale victimei, pregătindu-se de o sarcină pe care nu o mai 
îndepliniseră niciodată: dezbrăcarea unei călugărițe. 

— Ar trebui să începem cu amictul, spuse Maura. 

— Asta ce-i? întrebă Frost. 

— Capa de pe umeri. Numai că nu văd nicio copcă în faţă. Și 
n-am văzut nici fermoare la radiografii. Haideţi s-o întoarcem pe 
o parte, să caut pe spate. 

Cadavrul, acum înţepenit în rigiditatea post-mortem, era ușor 
ca al unui copil. O întoarseră pe o parte și Maura desfăcu 
marginile capei. 

— Arici, spuse. 

Frost râse uluit. 

— Glumești. 

— Medievalul întâlnește epoca modernă. 

Maura dădu la o parte capa, o împături și o puse într-o pungă 
mare de plastic. 

— Într-un fel e foarte dezamăgitor. Călugăriţe care folosesc 
arici. 

— Vrei să rămână în Evul Mediu? spuse Rizzoli. 

— Ideea e că m-am gândit că sunt mai tradiţionale sau cam 
așa ceva. 

— Nu vreau să te dezamăgesc, detectiv Frost, spuse Maura, 
scoțând lanţul cu crucifix, dar mai nou există câteva mănăstiri 
care au chiar și propriile pagini web. 

— Vai de mine. Călugăriţe pe net. Asta chiar nu mai pot s-o 
înghit. 

— Se pare că urmează gulerul, spuse Maura, arătând 
îmbrăcămintea fără mâneci care-i acoperea umerii. Ridică cu 
grijă gulerul peste capul victimei. Țesătura era îmbibată de 
sânge și ţeapănă. Îl puse într-o altă pungă de plastic, după care 
făcu același lucru și cu centura de piele. 

Erau la ultimul strat de îmbrăcăminte - o tunică neagră de 
lână, strânsă pe trupul subţire al lui Camille. Ultima ei barieră de 
modestie. 

În toţii anii în care dezbrăcase cadavre, Maura nu simţise 
niciodată o asemenea neplăcere la vederea nudului unei femei. 
Aceasta era o femeie care alesese să trăiască ascunsă de ochii 
bărbaţilor; acum va fi expusă cu cruzime, trupul ei examinat, 
orificiile ei curățate. Perspectiva unei astfel de invazii îi umplu 
Maurei gura cu un gust amar și se reculese o secundă pentru a- 
și recăpăta liniștea. Zări privirea întrebătoare a lui Yoshima. 
Dacă era stânjenit, n-o arăta. Figura lui impasibilă avea un efect 
calmant în acea încăpere, unde chiar și aerul părea încărcat de 
tensiune. 

Se concentră din nou la ce avea de făcut. Amândoi, ea și 
Yoshima, îi ridicară tunica, făcând-o să alunece peste coapse și 
șolduri. Nu era strâmtă, așa că reușiseră s-o scoată fără să 
afecteze rigiditatea post-mortem a braţelor. Sub ea se afla încă 
un articol de îmbrăcăminte - o glugă de bumbac alb care-i 
alunecase în jurul gâtului, cu marginea din față prinsă cu ace de 
siguranţă de un tricou mânjit de sânge. Acele care apăruseră pe 
radiografii. Colanţi negri și groși îi acopereau picioarele. li 
scoaseră mai întâi colanţii, dând la iveală o pereche de chiloți 
albi de bumbac. Erau niște chiloţi cu picior excesiv de simpli, 
făcuţi să acopere cât mai multă piele posibil, lenjeria intimă a 
unei doamne în vârstă, nu a unei tinere femei nubile. Umflătura 
unui tampon sanitar se itea pe sub bumbac. După cum bănuise 
Maura mai devreme, văzând cearșafurile pătate de sânge, 
victima era la menstruaţie. 

Apoi se ocupă de tricou. Desfăcu un ac de siguranță, 
desprinse mai multe rânduri de arici și scoase gluga. Cu toate 
acestea, tricoul nu ieșea cu ușurință, asta din cauza rigidităţii 
post-mortem. Luă o pereche de foarfeci și tăie tricoul exact pe 
mijloc. Ţesătura se destrămă, scoțând la iveală un nou rând de 
haine. 

Rămase cu gura căscată, zgâindu-se la bucata de pânză 
înfășurată strâns în jurul pieptului, încheiată în faţă cu două ace 
de siguranţă. 

— Asta pentru ce mai e? întrebă Frost. 

— Se pare că și-a bandajat sânii, răspunse Maura. 

— De ce? 

— Habar n-am. 

— Înlocuitor de sutien? sugeră Rizzoli. 

— Nu pot să-mi dau seama de ce ar fi ales să poarte asta în 
locul unui sutien. la uite ce strâns i-a înfășurat. Trebuie să fi fost 
incomod. 

Rizzoli pufni. 

— Da, de parcă sutienul e tare comod. 

— Nu e ceva care ţine de religie, nu? întrebă Frost. Legat de 
un obicei al lor sau ceva. 

— Nu, e doar bandaj elastic standard. Din acela pe care îl 
cumperi de la farmacie ca să fixezi o gleznă scrântită. 

— Dar de unde știm noi ce poartă de obicei călugărițele? 
Vreau să spun că, la cunoștințele noastre, poate că poartă sub 
toate aceste veșminte dantelă neagră și plasă de prins pește. 

Nimeni nu râse. 

Maura cobori ochii spre Camille și înţelese subit simbolistica 
legării sânilor. Atribute femeiești deghizate, tăinuite. Aplatizate 
întru supunere. Ce-o fi fost în capul lui Camille când își 
înfășurase banda în jurul pieptului? Se simţise dezgustată de 
aceste lucruri care-i aminteau condiţia ei de femeie? Se simţise 
mai curată, mai pură, cu sânii dispăruţi sub bandaj, cu formele 
turtite, cu propria sexualitate negată? 

Maura desfăcu cele două ace de siguranţă și le puse pe tăviţă. 
Apoi, cu ajutorul lui Yoshima, începu să desfacă legăturile, dând 
la iveală fâșii succesive de piele. Dar nici măcar elasticul 
sufocant nu putuse ofili carnea sănătoasă. Ultima bandă fu 
scoasă, scoțând la iveală o pereche desăvârșită de sâni tineri, 
cu pielea imprimată de urma benzilor. Alte femei ar fi fost 
mândre de acești sâni; Camille Maginnes îi ascunsese, ca și cum 
s-ar fi rușinat cu ei. 

Mai era un ultim articol de lenjerie de scos. Chiloţii de 
bumbac. 

Maura trase betelia chiloţilor în jos peste șolduri și-i făcu să 
alunece peste coapse. Tamponul sanitar fixat pe interiorul 
lenjeriei era îmbibat cu o cantitate mică de sânge. 

— Tampon proaspăt, observă Rizzoli. Se pare că abia și-l 
schimbase. 

Dar Maura nu se uita la tampon; privirea îi era aţintită asupra 
abdomenului flasc, moale și atârnând între proeminentele oase 
iliace. Dungi argintii brăzdau pielea palidă. O secundă nu spuse 
nimic, conștientizând în tăcere semnificația acestor dungi. Se 
gândea și la sânii înfășuraţi strâns. 

Se întoarse spre tăviță, unde lăsase fâșiile de bandaj elastic și 
le desfăcu încet, privind atentă materialul. 

— Ce cauţi? întrebă Rizzoli. 

— Pete, răspunse Maura. 

— Dar sângele se vede deja. 

— Nu pete de sânge... 

Maura se opri privind benzile elastice desfășurate de-a lungul 
tăvii ca să scoată la iveală locurile unde fluidul se uscase. „O, 
Doamne, gândi ea. Cum e posibil una ca asta?” 

Privi spre Yoshima. 

— Hai s-o așezăm pentru un examen pelvian. 

Yoshima se încruntă. 

— Să modificăm rigiditatea post-mortem? 

— Nu prea are masă musculară. 

Camille era o femeie suplă; asta avea să le facă sarcina mai 
ușoară. ` 

Yoshima se duse la capătul mesei. In timp ce Maura ținea 
pelvisul, își strecură mâinile sub coapsa stângă și o strânse 
pentru a flexa șoldul. A afecta rigiditatea post-mortem era un 
act la fel de brutal precum ruptura forțată a fibrelor musculare 
rigide. Nu fusese niciodată o procedură agreabilă, era clar că-l 
îngrozea pe Frost, care se trase în dosul mesei, pălind. Yoshima 
împinse ferm și Maura simţi, transmisă prin pelvis, plesnitura 
mușchiului rupt. 

— O, Doamne, îngăimă Frost, întorcându-se cu spatele. 

Însă Rizzoli fu cea care se duse, nesigură pe picioare, spre 
scaunul de lângă chiuvetă și se prăbuși în el, luându-și capul în 
mâini. Rizzoli cea stoică, persoana care nu se plânsese niciodată 
de priveliștea și mirosurile asociate procesului autopsierii, părea 
acum incapabilă să îndure chiar și fazele preliminare. 

Maura trecu în partea cealaltă a mesei și ţinu din nou pelvisul 
în timp de Yoshima se ocupă de coapsa dreaptă, chiar dacă ea 
avusese un acces de greață la ruperea mușchiului. Dintre toate 
încercările prin care trecuse în pregătirea ei medicală, stagiul la 
chirurgie ortopedică o îngrozise cel mai tare. Perforarea și 
tăierea osului, forța brută necesară dezarticulării șoldurilor. 
Simţi aceeași scârbă acum, la ruperea mușchiului. Șoldul drept 
se flexă dintr-odată și până și mâna de obicei blândă a lui 
Yoshima trădă un licăr de dezgust. Dar nu exista nicio altă cale 
pentru a vizualiza organele genitale și Maura simțea ceva 
nerăbdare în a-și confirma bănuielile cât mai repede posibil. 

Răsuciră ambele coapse în afară și Yoshima fixă lumina direct 
în perineu. Sângele se acumulase în canalul vaginal - sânge 
normal menstrual, ar fi zis Maura înainte. Acum privea, 
nevenindu-i să creadă. Luă tifon și șterse cu grijă sângele pentru 
a scoate la iveală mucoasa. 

— Mai e o ruptură vaginală de gradul doi, spuse ea. 

— Vrei să iei secreție? 

— Da. Și va trebui să facem o extirpare în bloc. 

— Ce se întâmplă? întrebă Frost. 

Maura își întoarse privirea spre el. 

— Nu fac asta de obicei, dar voi scoate organele pelviene cu 
totul. O să tai prin osul pubian și o să scot tot afară. 

— Crezi că a fost molestată sexual? 

Maura nu-i răspunse. Se duse la tava cu instrumente, de unde 
luă un bisturiu. Se opri în fața trunchiului pentru a începe incizia 
în formă de Y. 

Se auzi intercomul. 

— Doamnă doctor Isles? spuse Louise prin microfon. 

— Da? 

— Un telefon pentru tine pe linia unu. E din nou doctorul 
Victor Banks, de la fundaţia aceea, One Earth International. 

Maura înlemni cu mâna crispată pe bisturiu, vârful lui 
atingându-i pielea. 

— Doamnă doctor Isles? spuse Louise. 

— Nu sunt disponibilă. 

— Să-i spun că-l vei telefona tu? 

— Nu. 

— Ea treia oară când sună pe ziua de astăzi. A întrebat dacă 
te poate contacta acasă. 

— Nu îi da numărul meu de acasă. 

Răspunsul îi ieși mai arțăgos decât intenţionase și-l văzu pe 
Yoshima întorcându-se s-o privească. Simţea cum Frost și Rizzoli 
se uitau și ei la ea. Trase aer în piept și rosti pe un ton mai calm: 

— Spune-i doctorului Banks că nu sunt disponibilă. Și continuă 
să-i spui acest lucru până se hotărăște să nu mai sune. 

Câteva secunde de tăcere. 

— Da, doamnă doctor Isles, răspunse Louise într-un final, cu 
vocea înțepată a unei centraliste. 

Era pentru prima oară când îi vorbise tăios secretarei și va 
trebui să găsească o cale prin care să-și îndulcească ieșirea și 
să-și repare nedreptatea. Întreaga poveste o tulburase. Își 
coborî ochii pe trupul lui Camille Maginnes, încercând să-și 
concentreze din nou atenţia la ce avea de făcut. Dar gândurile îi 
zburau aiurea și mâna cu bisturiul îi era nesigură. 

Era vizibil și pentru ceilalți. 

— De ce te deranjează fundaţia asta? întrebă Rizzoli. Te tot 
bat la cap să donezi? 

— N-are nimic de-a face cu fundaţia. 

— Atunci ce e? nu se lăsă Rizzoli. Tipul ăsta te hăituiește? 

— E doar cineva pe care mă străduiesc să-l evit. 

— Pare destul de insistent. 

— Nici nu-ţi imaginezi. 

— Vrei să te scap de el? Să-i spun unde să se ducă? 

Nu vorbea numai poliţista Rizzoli; vorbea și femeia Rizzoli, cea 
care nu avea nici urmă de toleranţă faţă de bărbaţii dominatori. 

— E o problemă personală, răspunse Maura. 

— Dacă ai nevoie de ajutor, nu trebuie decât să spui. 

— İti mulţumesc, dar mă descurc eu cu el. 

Maura apăsă bisturiul pe piele, nedorind nimic mai mult decât 
să abandoneze subiectul Victor Banks. Trase aer în piept și se 
gândi câtă ironie era în faptul că mirosul cărnii moarte o deranja 
mai puţin decât simpla pronunțare a numelui lui. Că viii o 
chinuiau mult mai mult decât ar putea vreodată morții s-o facă. 
In morgă, ea era cea care deţinea controlul. 

— Deci cine-i tipul ăsta? întrebă Rizzoli. 

intrebarea care era încă pe buzele tuturor. Întrebarea la care 
Maura va trebui să răspundă, mai devreme sau mai târziu. 

Adânci lama în carne și privi cum pielea se desparte în două, 
asemenea unei perdele albe. 

— Fostul meu soț, răspunse. 

e 

Făcu incizia în formă de Y, apoi răsfrânse fâșii de piele lividă. 
Yoshima folosi un foarfece obișnuit pentru a tăia coastele, apoi 
ridică triunghiul de coaste și oase ale pieptului, scoțând la iveală 
o inimă și plămâni normali, un ficat, o splină și un pancreas 
perfect sănătoase. Organele curate, neatinse de boală ale unei 
tinere femei care nu făcuse abuz nici de tutun, nici de alcool, și 
care nu trăise suficient de mult pentru ca arterele să i se 
îngusteze și să i se înfunde. Maura făcu câteva observaţii, timp 
în care prelevă organele, așezându-le într-un bazin de metal, 
îndreptându-se iute spre următorul ei obiectiv: examinarea 
organelor pelviene. 

O excizie în bloc a pelvisului era o procedură pe care o 
rezerva de obicei pentru cazuri mortale de viol, deoarece 
aceasta permitea o disecţie mult mai detaliată a organelor 
decât cea oferită de autopsie. Nu era o procedură agreabilă 
această extirpare a nucleului pelvian. În timp ce tăia, alături de 
Yoshima, prin structura osoasă pubiană, nu fu surprinsă să-l 
vadă pe Frost întorcându-se cu spatele. Dar și Rizzoli se retrase 
de la masă. Nimeni nu mai vorbea acum de telefoanele fostului 
soț al Maurei; nimeni nu mai stăruia să afle detalii personale. 
Autopsia era prea sinistră pentru a face conversație și Maura se 
simţea în chip pervers ușurată. 

Ridică întregul bloc de organe pelviene, organele sexuale 
externe și osul pubian și le trecu pe o masă de autopsie. Chiar 
înainte de incizia uterului, știuse, după forma lui, că temerile îi 
erau deja confirmate. Organul era mai mare decât ar fi trebuit 
să fie, cu fundul mult sub nivelul osului pubian și cu pereții moi. 
Îl deschise pentru a scoate la iveală endometrul, cu tunica încă 
groasă și bogat vascularizată. 

Își ridică ochii spre Rizzoli. Întrebă tăios: 

— A părăsit cumva această femeie mănăstirea săptămâna 
trecută, la orice oră? 

— Ultima oară când Camille a părăsit mănăstirea s-a 
întâmplat în martie, ca să-și viziteze familia la Cape Cod. Asta 
mi-a zis Mary Clement. 

— Atunci trebuie să cercetezi mănăstirea. Imediat. 

— De ce? Ce anume căutăm? 

— Un nou-născut. 

Acest lucru păru s-o lovească pe Rizzoli cu o forţă năucitoare. 
Se holbă, albă la faţă, la Maura. Apoi se uită la trupul neînsuflețit 
al lui Camille Maginnes, care zăcea pe masă. 

— Dar... era călugăriță. 

— Da, spuse Maura. Una care a născut de curând. 

Ningea din nou când Maura ieși din clădire în acea după- 
amiază, cu fulgi moi, dantelați, care fluturau ca niște molii albe 
luminând ușor mașinile parcate. Azi era pregătită pentru vremea 
de afară și-și pusese ghete care-i acopereau gleznele, cu tălpi 
solide. Chiar și așa, pășea cu grijă prin parcare, cu ghetele 
alunecându-i pe gheața acoperită de zăpadă, aplecată de spate 
să nu cadă. Când în sfârșit ajunse la mașină, scăpă un oftat de 
ușurare și începu să scotocească în geantă după chei. Atentă la 
conţinutul poșetei, nu luă în seamă bufnitura portierei unei 
mașini aflate în apropiere. Se întoarse abia când auzi pași și-l 
văzu pe bărbatul care venea spre ea. Acesta se apropie la câţiva 
pași și se opri, fără să zică nimic. Stătea acolo și se uita la ea, cu 
mâinile vârâte în buzunarele jachetei lui de piele. Fulgi de 
zăpadă îi poposiseră în părul blond și i se prinseseră în barba 
tunsă cu grijă. 

Se uită la mașina ei și spuse: 

— M-am gândit eu că cea neagră e a ta. Mereu ești în negru, 
mereu pășești pe calea întunecată. Și cine să mai aibă o mașină 
atât de curată ca a ta? 

Maura își recăpătă în sfârșit glasul. Vocea i se auzi răgușită. 
Vocea unei străine. 

— Ce cauţi aici, Victor? 

— M-am gândit că e singura cale prin care te pot vedea în 
sfârșit. 

— Pândindu-mă într-o parcare? 

— Așa vezi tu lucrurile? 

— Ai stat aici, așteptându-mă. Eu numesc asta pândă. 

— Nu prea mi-ai lăsat alte opţiuni. Nu mi-ai răspuns la niciun 
telefon. 

— N-am avut ocazia. 

— Nu mi-ai dat noul tău număr de telefon. 

— Nu mi l-ai cerut niciodată. 

Privi în sus la zăpada care cădea asemenea unor confetti și 
oftă. 

— Bun. E ca în vremurile de altădată, nu-i așa? 

— E prea ca-n vremurile de altădată. 

Se întoarse spre mașină și apăsă butonul de deschidere. Se 
auzi siguranţa. 

— Nu vrei să știi de ce sunt aici? 

— Trebuie să plec. 

— Fac atâta drum cu avionul până la Boston și tu nici măcar 
nu mă întrebi de ce. 

— În regulă. Îl privi. De ce? 

— Trei ani, Maura. 

Se apropie și ea îi simţi parfumul. Piele și săpun. Zăpada i se 
topea pe pielea caldă. „Trei ani, gândi ea, și nu s-a schimbat 
mai deloc. Aceeași aplecare băiețească a capului, aceleași riduri 
în jurul ochilor.” Și chiar și în decembrie, părul îi părea decolorat 
de soare, nu nuanţe obținute dintr-un tub de vopsea, ci șuviţe 
de un blond-auriu de la orele petrecute afară. Victor Banks 
părea că radiază, iar ea era extrem de sensibilă la farmecul lui, 
ca oricine altcineva. Simţi vechea atracţie târând-o spre el. 

— Nu te-ai întrebat, măcar o dată, dacă nu a fost o greșeală? 
întrebă el. 

— Divorțul? Sau căsătoria? 

— Nu e clar la care mă refer? Din moment ce stau aici și 
vorbesc cu tine? 

— Ai așteptat o mulțime de timp să-mi spui asta. Se întoarse 
spre mașină. 

— Nu te-ai recăsătorit. 

Maura se opri. Se uită la el. 


— Dar tu? 

— Nu. 

— Atunci bănuiesc că suntem doi oameni cu care este greu de 
trăit. 

— Nu ai rămas suficient de mult timp ca să-ţi dai seama de 
asta. 


Maura râse. Un râs amar, neplăcut, în acea tăcere albă. 

— Tu erai cel care se ducea întotdeauna la aeroport. 
Întotdeauna dând fuga să salvezi lumea. 

— Nu eu sunt cel care a fugit de căsătorie. 

— Nu eu sunt cea care a avut o aventură. 

Îi întoarse spatele și smuci de portieră, deschizând-o. 

— Pentru numele lui Dumnezeu, nu poți să aștepți? Ascu/tă- 
mă. 

Mâna i se încleștă pe braţul ei și Maura fu uimită de mânia pe 
care o simţi transmisă în această strângere. Îl privi intens, o 
privire rece care-i spunea că mersese prea departe. 

li dădu drumul. 

— Imi pare rău. Dumnezeule, nu așa îmi imaginasem lucrurile. 

— La ce te așteptai? 

— Să fi rămas ceva între noi. 

„Și a rămas”, gândi ea. Prea mult încă și de aceea nu putea 
permite ca această discuţie să mai continue. Îi era teamă să nu 
se lase din nou dusă de val. Deja simţea cum se pierde. 

— Ascultă, spuse el. Sunt aici doar pentru câteva zile. Am o 
întâlnire mâine la Școala Harvard pentru Sănătate Publică, dar 
după asta, n-am niciun plan. Mai e un pic până la Crăciun, 
Maura. M-am gândit că putem petrece sărbătorile împreună. 
Dacă ești liberă. 

— Și apoi vei fugi ca de obicei. 

— Cel puţin mai putem povesti. N-ai putea să-ţi iei câteva zile 
libere? 

— Am o Slujbă, Victor. Nu pot pleca pur și simplu. 

El aruncă o privire spre clădire și râse răutăcios. 

— Nu-mi pot da seama de ce ai vrea să ai o slujbă ca asta. 

— Partea aceea întunecată, îţi aduci aminte? Asta-s eu. 

Victor o privi și vocea i se îmblânzi: 

— Nu te-ai schimbat. Niciun pic. 

— Nici tu, și asta-i problema. 

Maura se strecură în mașină și închise portiera. 

Victor bătu în geam. Ea îl privi cum se uita la ea, cu fulgi de 
zăpadă strălucindu-i pe gene și nu avu altă opţiune decât să 
lase geamul în jos și să continue discuţia. 

— Când mai putem vorbi? întrebă el. 

— Trebuie să plec acum. 

— Atunci, mai târziu. În seara asta. 

— Nu știu când ajung acasă. 

— Zău, Maura. Se aplecă spre ea. Spuse încetișor: Dă-mi o 
șansă. Stau la Colonnade. Sună-mă. 

Maura oftă. 

— Vedem. 

Se aplecă și-i strânse braţul. Din nou, parfumul lui stârni calde 
aduceri-aminte, nopţi în care dormiseră printre cearșafuri 
mototolite, cu picioarele petrecute unul în jurul celuilalt. Săruturi 

lungi, blânde și gustul de lămâi proaspete și votcă. Doi ani de 
căsnicie lăsaseră amintiri de neșters, și bune, și rele și, în acel 
moment, cu mâna lui pe braţul ei, cele care dominau erau 
amintirile frumoase. 

— Aştept să mă suni, spuse el, gândindu-se deja că a câștigat. 

„Crede că-i așa ușor? se întrebă Maura ieșind din parcare și 
îndreptându-se spre Jamaica Plain. Un zâmbet, o atingere și 
totul este iertat?” 

Dintr-odată cauciucurile alunecară pe drumul îngheţat și 
apucă volanul, concentrându-se numaidecât să recâștige 
controlul mașinii. Fusese atât de tensionată, încât nu-și dăduse 
seama cât de repede conducea. Mașina ei Lexus oscilă de la 
stânga la dreapta, cu cauciucurile derapând, căutând un punct 
de echilibru. Numai după ce o aduse pe linia de mers își permise 
să respire din nou. Să fie din nou furioasă. 

„Mai întâi îmi frângi inima. Apoi aproape că mă omori.” 

Un gând fără sens, dar n-avea ce face. Victor inspira gânduri 
fără sens. 

În momentul în care opri mașina vizavi de abația Graystones 
se simţea stoarsă de vlagă. Rămase un pic în mașină, luptându- 
se să-și țină emoţiile sub control. Control era cuvântul după care 
se ghida în viaţă. Odată ieșită din mașină, era o persoană 
publică, supusă constrângerilor legii și vizibilă pentru presă. Se 
așteptau la o apariţie calmă și raţională și așa va fi. Felul în care 
se prezenta era foarte important. 

leși din mașină și de această dată traversă cu o siguranţă 
vădită, ghetele nemaialunecând deloc pe polei. Mașinile de 
poliţie se înșiruiau la marginea străzii și echipele de știri de la 
două televiziuni stăteau în furgonetele lor, așteptând noutăţi. Se 
lăsa înserarea. 

Trase de clopotul de la poartă și apăru o călugăriță, un 
veșmânt negru ițindu-se dintre umbre. Călugărița o recunoscu și 
o lăsă să intre fără să spună o vorbă. 

In curte, duzini de urme de pași bătătoriseră zăpada. Nu mai 
semăna cu locul în care pășise Maura pentru prima oară într-o 
dimineață. Azi, toată aparența de liniște era tulburată de 
cercetările în toi. Lumini străluceau la toate ferestrele și se 
auzeau voci bărbătești reverberând prin galerii. In holul de la 
intrare adulmecă aroma sosului de tomate și a brânzei, mirosuri 
neplăcute care invocau amintirile unei lasagna fade și tari, atât 

de des servită la bufetul spitalului unde-și făcuse practica 
medicală ca studentă. 

Işi aruncă privirea în sufragerie și le văzu pe măicuţe în jurul 
mesei parohiale, mâncându-și în tăcere tainul de seară. Văzu 
mâini tremurânde ridicând șovăielnic furculițe spre guri știrbe și 
lapte scurgându-se pe bărbii ridate. Aceste femei trăiseră cea 
mai mare parte a vieţii lor în spatele zidurilor, îmbătrânind în 
izolare. Oare o fi nutrit vreuna dintre ele vreun regret pentru ce 
lăsase în urmă, pentru viaţa pe care ar fi trăit-o, ieșiseră pur și 
simplu pe ușă și nu se mai întorseseră niciodată? 

Pe hol, auzi voci bărbătești, surprinzătoare și străine în acel 
cămin al femeilor. Doi polițiști îi făcură cu mâna în semn de 
recunoaștere. 

— Hei, doctore. 

— Aţi găsit ceva? întrebă ea. 

— Încă nu. Am terminat pe ziua de azi. 

— Unde-i Rizzoli? 

— Sus. În dormitor. 

În timp ce urca scările, Maura văzu alţi doi membri ai echipei 
de criminaliști care coborau - cădeţi ai poliţiei, care arătau de 
parcă abia ar fi terminat liceul. Un bărbat, cu faţa încă plină de 
acnee și o tânără cu aerul acela distant pe care atât de multe 
femei poliţist păreau să îl adopte probabil din instinct de 
autoconservare. Ambii își coborâră privirea în semn de respect 
când o recunoscură pe Maura. Să-i vadă pe acești adolescenţi 
dându-se respectuos la o parte pentru a o lăsa să treacă o făcu 
să se simtă bătrână. li intimida atât de mult, încât nu vedeau și 
femeia din ea, cu nesiguranța ei? Invăţase la perfecţiune rolul 
invincibilităţii și încă-l mai juca. Înclină capul într-un răspuns 
politicos, ocolindu-i iute cu privirea. Conștientă, chiar și urcând 
scările, că ei o priveau încă. 

O găsi pe Rizzoli în camera sorei Camille, șezând pe pat cu 
umerii gârboviţi de oboseală. 

— Se pare că toată lumea merge acasă în afară de tine, spuse 
Maura. 

Rizzoli se întoarse s-o privească. Avea cearcăne negre și ochii 
adânc înfundaţi în orbite; era trasă la faţă de oboseală, cum 
Maura nu o mai văzuse niciodată până atunci. 

— N-am găsit niciun capăt de aţă. Căutăm de la prânz. Dar 
asta ia timp, să scotocești prin fiecare dulap, fiecare sertar. Apoi 

mai e și câmpul și grădinile din spate - cine știe ce zace sub 
zăpadă? Putea să-l fi înfășurat și să-l fi aruncat pur și simplu la 
gunoi cu ceva zile în urmă. Putea să-l fi dat unei persoane de 
afară. Putem căuta zile întregi ceva care poate foarte bine să fie 
sau să nu fie aici. 

— Stareța ce spune? 

— Nu i-am spus ce căutăm. 

— De ce? 

— Nu vreau să știe. 

— Poate ar putea să ne ajute. 

— Sau poate va face în așa fel încât să nu-l găsim. Crezi că 
această arhidioceză are nevoie de un nou scandal? Crezi că vrea 
ca lumea să știe că o membră a acestui ordin și-a ucis propriul 
prunc? 

— Nu știm dacă bebelușul e mort. Știm doar că lipsește. 

— Și ești sută la sută sigură de rezultatele autopsiei? 

— Da. Camille a fost gravidă. Și nu, nu cred în concepţia 
imaculată. Se așeză pe pat lângă Rizzoli. Părintele copilului 
poate fi cheia atacului. Trebuie să-l găsim. i 

— Mda, chiar mă gândeam la acest cuvânt. Părinte. In sensul 
de preot. 

— Părintele Brophy? 

— Arătos bărbat. L-ai văzut? 

Maura își aminti ochii de un albastru strălucitor care-o 
priviseră de lângă cameramanul căzut. Işi aminti cum preotul 
ieșise cu pas rapid pe poarta mănăstirii ca un războinic îmbrăcat 
în negru, pentru a înfrunta haita de reporteri. 

— Avea acces nelimitat, spuse Rizzoli. Ținea slujba. Asculta 
confesiuni. Există ceva mai intim decât să-ți împărtășești 
secretele într-un confesional? 

— Insinuezi că sexul a fost cu consimțământul ei? 

— Zic și eu așa, e un bărbat arătos. 

— Nu știm dacă pruncul a fost conceput în mănăstire. Nu și-a 
vizitat Camille familia în martie? 

— Ba da. Când a murit bunicul ei. 

— Încadrarea în timp e bună. Dacă l-a conceput în martie, 
acum ar fi în luna a noua. Poate că s-a întâmplat în timpul acelei 
vizite acasă. 

— Sau poate că s-a întâmplat chiar aici. Înăuntrul acestor 
ziduri. Rizzoli pufni cinic: Cam atât a ţinut jurământul ăla de 
castitate. 

Rămaseră mute câteva momente, ambele privind la crucifixul 
de pe perete. 

„Cât de slabi suntem noi, oamenii, gândi Maura. Dacă există 
un Dumnezeu, de ce ne impune astfel de standarde de neatins? 
De ce ne cere țeluri pe care nu le putem atinge niciodată?” 

Apoi spuse: 

— Am vrut să fiu călugăriță, mai demult. 

— Parcă nu credeai. 

— Aveam numai nouă ani. Tocmai aflasem că sunt adoptată. 
Verișoara mea a fost cea care a scăpat porumbelul pe gură, una 
dintre acele revelații şocante care explică dintr-odată totul. De 
ce nu semănăm cu părinţii mei. De ce nu aveam poze cu ei ca 
bebeluș. Mi-am petrecut tot sfârșitul de săptămână plângând în 
camera mea. Scutură din cap. Bieţii mei părinți. Nu știau ce să 
facă, așa că m-au dus la film ca să mă înveselească. Am văzut 
Sunetul muzicii cu doar șaptezeci și cinci de cenți, pentru că era 
un film vechi. Se opri. Credeam că Julie Andrews e minunată. 
Voiam să fiu întocmai ca Maria, în mănăstire. 

— Hei, doctore. Vrei să auzi un secret? 

— Ce? 

— Și eu la fel. 

Maura o privi. 

— Glumești. 

— E adevărat că m-am retras de la catehism. Dar cine poate 
să reziste farmecului lui Julie Andrews? 

La asta râseră amândouă, dar era un râs forţat care se stinse 
cu repeziciune. ă 

— Și ce te-a făcut să te răzgândești? întrebă Rizzoli. In ce 
privește călugărirea. 

Maura se ridică în picioare și merse șovăind până la fereastră. 
Privind în jos la curtea întunecoasă, rosti: 

— Cu timpul a trecut. Am încetat să cred în lucruri pe care nu 
le pot vedea, sau mirosi, sau pipăi. Lucruri care nu pot fi științific 
demonstrate. Se opri. Și am descoperit băieții. 

— A, da. Băieţii. 

Rizzoli râse. 

— Mai e și asta. 

— E adevăratul scop al vieţii, știi. Din punct de vedere 
biologic. 

— Sexul? 

— Procrearea. Ne-o cer genele. Să mergem și să ne înmulţim. 
Credem că deținem controlul asupra vieților noastre și în tot 
acest timp nu suntem altceva decât sclavii ADN-ului nostru, care 
ne spune să facem copii. 

Maura se întoarse și fu uimită să vadă lacrimi licărind pe 
genele lui Rizzoli; în următoarea secundă nu mai erau acolo, 
șterse repede cu dosul palmei. 

— Jane? 

— Sunt doar obosită. Nu prea am dormit bine. 

— Ești sigură că nu-i nimic altceva? 

— Ce altceva să fie? 

Răspunsul fu prea rapid, prea defensiv. Până și Rizzoli își dădu 
seama de asta și se îmbujoră. 

— Trebuie să merg la toaletă, spuse și se ridică, dornică parcă 
să evadeze. La ușă se opri și privi în urmă. Apropo, ai văzut 
cartea de pe masa de acolo? Cea pe care o citea Camille. Am 
căutat autorul. 

— Cine e? 

— Sfânta Brigita a Irlandei. E o biografie. Caraghios cum 
există un sfânt patron pentru orice, cu oricare ocazie. Există un 
sfânt pentru pălărieri. Un sfânt pentru dependenţii de droguri. 
La naiba, există până și un sfânt pentru cheile pierdute. 

— Deci al cui patron e Brigita? 

— Al nou-născuţilor, răspunse Rizzoli încet. Brigita este 
patroana nou-născuţilor. 

Părăsi încăperea. 

Maura privi spre masă, unde zăcea cartea. Cu numai o zi în 
urmă și-o imaginase pe Camille șezând la această masă, 
întorcând domol paginile și inspirându-se din viaţa unei tinere 
femei irlandeze sorocite sfințeniei. Acum avea o nouă viziune 
asupra lucrurilor - nu Camille cea senină, ci Camille cea 
chinuită, rugându-se la Sfânta Brigita pentru mântuirea copilului 
ei mort. „Te conjur, ia-l în brațele tale și izbăvește-l. Adu-l în 
lumină, chiar și așa, nebotezat. Este neprihănit. Este fără de 
păcat.” 

Își roti privirea prin camera goală, înțelegând altfel lucrurile. 
Podelele fără pată, mirosul de înălbitor și ceară - totul căpăta un 

nou înțeles. Curăţenia ca metaforă a neprihănirii. Camille cea 
căzută își curăţase cu disperare păcatele, vina. De luni bune 
trebuie că-și dăduse seama că purta un copil în pântece, ascuns 
sub rândurile voluminoase de veșminte. Sau refuzase să 
accepte realitatea? Oare și-o nega sieși, la fel cum 
adolescentele gravide neagă câteodată adevărul evident al 
burților lor umflate? 

„Şi ce ai făcut tu, când copilul tău a venit pe lume? Ai intrat în 
panică? Sau te-ai descotorosit cu răceală și calm de mărturia 
păcatului tău?” 

Auzi voci bărbătești afară. Zări pe fereastră siluetele 
întunecate a doi polițiști ieșind din clădire. Ambii se opriră să-și 
strângă bine hainele pe corp, să privească în sus la fulgii de 
zăpadă care cădea ca niște scântei din cerul nopţii. Apoi ieșiră 
din curte și balamalele porţii scânciră când o traseră după ei. 
Incercă să deslușească alte sunete, alte voci, dar nu mai auzi 
nimic. Numai liniștea unei nopţi cu ninsoare. „Ce liniște, gândi. 
Ca și cum sunt ultima rămasă în această clădire. Uitată și 
singură.” 

Auzi un scârțâit și simţi o mișcare ușoară, o altă prezenţă în 
încăpere. Numaidecât i se zburli părul de pe ceafă și izbucni în 
râs. 

— Dumnezeule, Jane, nu te furișa ca o... 

Se întoarse și vocea i se înecă la jumătatea frazei. 

Nu era nimeni. 

Preţ de o clipă rămase nemișcată, fără să respire, ţintuind cu 
privirea încăperea goală. Spaţiu neocupat, dușumea lustruită. 
„Camera este bântuită”, fu primul ei gând fără noimă, înainte ca 
rațiunea să preia din nou controlul. Podelele vechi scârțâiau 
adesea, iar ţevile de căldură gemeau. Nu fusese un zgomot de 
pași, ci o scândură din dușumea care se contracta din cauza 
frigului. Existau explicaţii perfect rezonabile pentru ceea ce ea 
luase drept o prezenţă străină în încăpere. 

Dar îi simţea încă prezenţa, avea încă sentimentul că era 
privită. 

Acum și părul de pe brațe i se ridicase, fiecare nerv dând 
alarma. Ceva se mișcă repede deasupra capului ei, un zgomot 
ca de gheare pe lemn. Işi roti privirea pe tavan. „Un animal? Se 
îndepărtează.” 

leși din cameră și ritmul panicat al propriei inimi aproape că 
anihilă orice alte sunete care veneau din tavan. Acolo era - 
avansa spre mijlocul holului. 

Tronc-tronc-tronc. 

Urmă zgomotul cu privirea pironită pe tavan, mergând atât de 
repede, încât aproape că se ciocni de Rizzoli, care tocmai ieșise 
din baie. 

— Hei, spuse Rizzoli. Unde te grăbești așa? 

— Ssst! 

Maura arătă spre tavanul cu grinzi întunecate. 

— Ce e? 

— Ascultă. 

Așteptară, încordându-și auzul. Cu excepția bătăilor propriei 
inimi, Maura nu auzea nimic. 

— Poate ai auzit doar apa curgând prin țevi, spuse Rizzoli. Am 
tras apa la toaletă. 

— Nu erau ţevile. 

— Bine, atunci ce ai auzit? 

Privirea Maurei se mută instantaneu spre grinzile vechi, 
așezate de-a lungul tavanului. 

— Acolo. 

Din nou râcâiala aceea, la capătul holului. 

Rizzoli privi în sus. 

— Ce naiba-i asta? Șobolani? 

— Nu, șopti Maura. Orice ar fi e mai mare decât un șobolan. 

Merse în tăcere spre capătul coridorului, cu Rizzoli în urma ei, 
apropiindu-se de locul unde-l auziseră ultima oară. 

Fără veste, un cor de bocănituri păcăni din tavan, boncăluind 
spre locul de unde veniseră. 

— Se îndreaptă către cealaltă aripă! spuse Rizzoli. 

Cu Rizzoli în frunte, împinseră o ușă la capătul holului și 
Rizzoli apăsă pe comutator. În faţa lor se deschidea un coridor 
pustiu. Era frig aici, aerul era închis și umed. Prin ușa deschisă 
văzură camere părăsite și formele spectrale ale unor piese de 
mobilier acoperite cu pânză. 

Orice fugise în această aripă era acum tăcut și nu-și divulga 
niciun colțișor din ascunziș. 

— Echipa ta a căutat în partea asta a clădirii? întrebă Maura. 

— Am trecut rapid prin toate aceste camere. 

— Ce e sus? Deasupra tavanului? 

— Un pod gol. 

— Ei bine, ceva se mișcă acolo sus, rosti Maura încetișor. Și e 
suficient de inteligent, încât știe că-l urmărim. 

e 

Maura și Rizzoli pătrunseră în galeria de sus a capelei, 
studiind chepengul de mahon, despre care Mary Clement le 
spusese că duce în podul clădirii. Rizzoli împinse ușor panoul; se 
deschise fără zgomot și se treziră privind prin întuneric, atente 
la eventualele sunete care ar trăda vreo mișcare. Un val de 
căldură le atinse faţa. In pod se afla sistemul de încălzire al 
clădirii și o puteau simţi prelingându-se afară prin deschizătura 
panoului. 

Rizzoli își plimbă lanterna prin întuneric. Zăriră piloni masivi 
de lemn și banda roz a sistemului de izolaţie de curând instalat. 
Fire electrice se încolăceau de-a lungul podelei. 

Rizzoli fu prima care trecu prin deschizătură. Maura își aprinse 
și ea lanterna și o urmă. Locul nu era suficient de înalt ca să 
poată sta în picioare; trebuia să-și ţină capul aplecat pentru a 
evita grinzile de stejar care se încovoiau pe tavan. Lanternele 
lor desenau arcuri largi, cioplind un cerc în întuneric. In spatele 
acelui cerc era frontiera unei lumi nevăzute; Maura își simţea 
respiraţia precipitându-se. Tavanul scund și aerul rânced o 
făceau să se simtă ca într-un sicriu. 

Aproape că sări cât colo când simţi o mâna atingându-i braţul. 
Fără cuvinte, Rizzoli arătă spre dreapta. 

Grinzile trosneau sub greutatea lor în timp ce se deplasau în 
întuneric, cu Rizzoli deschizătoare de drum. 

— Stai, șopti Maura. N-ar trebui să ceri întăriri? 

— De ce? 

— Cine știe ce-i acolo. 

— Nu cer întăriri, dacă se va dovedi că vânăm doar un biet 
raton... 

Se opri, luminând cu lanterna în stânga, apoi în dreapta. 

— Cred că suntem deja spre aripa de vest. Se face cald și 
placut aici. Stinge-ţi lanterna. 

— Ce? 

— Stinge-o. Vreau să verific ceva. 

Cu părere de rău, Maura apăsă butonul lanternei. La fel făcu 
și Rizzoli. 

În întunericul care se lăsă deodată, Maura își simţi inima 
palpitând. „Nu putem vedea ce-i în jurul nostru. Ce ar putea veni 
spre noi.” Clipi, încercând să-și silească ochii să se acomodeze 
cu întunericul. Apoi observă lumina - câteva raze strălucind prin 
niște crăpături în podea. Ici și colo, o suliță mai groasă, unde 
grinzile erau deplasate, sau unde nodurile lemnului se 
contractaseră în aerul uscat al iernii. 

Pașii lui Rizzoli păcăniră mai departe. Silueta ei întunecată se 
ghemui dintr-odată, cu capul aplecat spre podea. Preţ de o 
secundă rămase nemișcată, apoi râse ușor. 

— Hei. E aidoma trasului cu ochiul în vestiarul băieților de la 
Liceul Revere. 

— La cete uiţi? 

— La camera lui Camille. Suntem exact deasupra ei. Aici e o 
crăpătură. 

Maura își făcu drum prin întuneric spre locul unde stătea 
ghemuită Rizzoli. Lăsându-se în genunchi, se uită prin 
deschizătură. 

Privirea îi cădea direct pe pupitrul lui Camille. 

Se ridică în picioare, simțind fiori pe șira spinării. „Ce a fost 
aici m-a văzut în această cameră. M-a urmărit.” 

Tronc-tronc-tronc. 

Rizzoli se răsuci atât de repede, încât o izbi cu cotul pe Maura. 

Maura orbecăi să aprindă lanterna, a cărei lumină se plimbă 
în toate direcţiile când începu să caute ceea ce se ascundea 
acolo. Surprinse luciri de pânze de păianjen ușoare, de grinzi 
transversale masive, atârnând imediat deasupra capului. Era 
atât de cald aici, aerul era atât de închis și de înăbușitor, încât 
senzația că se sufocă îi alimenta panica. 

Și ea, și Rizzoli adoptară instinctiv poziţii defensive spate în 
spate și Maura simțea încordarea din mușchii lui Rizzoli, îi auzea 
respiraţia sacadată în timp ce amândouă scrutau întunericul, 
căutând licărirea unor ochi, o faţă funebră. 

Atât de iute sondase Maura împrejurimile, încât nu o văzuse 
la prima rotire a lanternei. Doar când lumina reveni de unde 
plecase, în vârful mănunchiului de raze se prefigură o 
neregularitate a dușumelei din scânduri aspre. Se uită într- 
acolo, dar nu-i veni să-și creadă ochilor. 


68 


Făcu un pas spre acel loc, groaza năpădind-o pe măsură ce se 
apropia, în timp ce lumina lanternei dezvăluia alte forme 
similare aliniate unele lângă altele. Așa de multe... 

„Doamne Dumnezeule, un cimitir. Un cimitir de prunci morți.” 

Lumina lanternei tremură. Ea, al cărui bisturiu fusese 
întotdeauna sigur pe masa de autopsie, nu se putea opri din 
tremurat. Într-un final se stăpâni, iar lumina lanternei îi dezvălui 
un chip. Nişte ochi albaștri licăriră spre ea, lucitori ca două bile 
de marmură. Îi privi, înțelegând însemnătatea a ceea ce vedea. 

Și izbucni în râs. Un râs gâtuit de spaimă. 

Rizzoli era acum lângă ea, plimbând lanterna peste pielea roz, 
gura de păpușă, privirea fără viaţă. 

— Ce naiba, spuse. E doar un rahat de păpușă. 

Maura trimise lumina lanternei ei către celelalte obiecte care 
zăceau alături. Văzu piele moale de plastic, membre bucălate. 
Scânteia ochilor de sticlă care o priveau drept în față. 

— Toate sunt păpuși, spuse ea. O colecţie întreagă. 

— Vezi cum sunt aliniate într-un șir? Ca într-un fel de creșă 
ciudată. 

— Sau un ritual, spuse Maura încetișor. Un ritual laic în 
sanctuarul lui Dumnezeu. 

— O, Doamne. Acum chiar că ai reușit să mă sperii. 

Tronc-tronc-tronc. 

Se  răsuciră amândouă, luminile  lanternelor  despicară 
întunericul,  nedescoperind nimic. Sunetul devenise difuz. 
Oricine fusese în pod se îndepărta acum, retrăgându-se departe 
de fasciculele lanternelor. Maura era uimită să vadă că Rizzoli își 
scosese arma; se întâmplase atât de repede, că nici nu băgase 
de seamă. 

— Nu cred că-i un animal, spuse Maura. 

După un timp, Rizzoli răspunse: 

— Nici eu. 

— Hai să plecăm de aici. Te rog. 

— Da. 

Rizzoli trase aer adânc în piept și Maura simţi prima vibraţie a 
fricii în vocea ei. 

— Da, în regulă. leșim calm. O luăm ușurel. 

Făcură cale-ntoarsă lipite una de alta. Aerul se făcuse mai 
rece, mai umed; sau poate frica era cea care îi îngheţa pielea 

Maurei. Când fură aproape de ușa panoului, era gata s-o ia la 
goană prin deschizătură. 

Trecură prin panou în galeria capelei și cu primele guri de aer 
rece frica începu s-o părăsească. Aici în lumină simţea că deține 
din nou controlul. Capabilă încă o dată să gândească raţional. 
Ce văzuse de fapt în acel loc întunecos? Un șir de păpuși, nimic 
mai mult. Piele de plastic, ochi de sticlă și păr de nailon. 

— Nu era un animal, spuse Rizzoli. 

Ședea ghemuită, cu privirea aţintită la podeaua galeriei. 

— Ce? 

— E o urmă aici. 

Rizzoli arătă niște pete prăfuite de pământ. Talpa unui pantof 
sport. 

Maura privi în jos în spatele propriilor pantofi și văzu că și ea 
adusese pământ în galerie. Cine lăsase acea urmă părăsise 
podul exact înaintea lor. 

— Ei bine, asta-i creatura noastră, spuse Rizzoli și scutură din 
cap. Dumnezeule! Îmi pare bine că nu i-am trimis vreun glonţ. 
N-aș vrea să cred... 

Maura se uită la urmă și se înfioră. Era a unui copil. 

Grace Otis ședea la masa din sufrageria mănăstirii, scuturând 
din cap. 

— Are numai șapte ani. Nu poți crede o iotă din ce spune. Mă 
minte tot timpul. 

— Totuși, am dori să vorbim cu ea, spuse Rizzoli. Cu 
permisiunea dumneavoastră, bineînţeles. 

— Să vorbiţi cu ea despre ce? 

— Despre ce căuta în pod. 

— A stricat ceva, așa e? 

Grace se uită nervoasă spre maica Mary Clement, cea care o 
făcuse să-și părăsească bucătăria. 

— Va fi pedepsită, maică stareță. Am tot încercat să aflu ce 
pune la cale, dar nu scoate o vorbă despre trăsnăile ei. Nu știu 
niciodată pe unde umblă... 

Mary Clement puse o mână noduroasă pe umărul lui Grace. 

— Te rog. Lasă poliţia să vorbească totuși cu ea. 

Grace stătu în cumpănă un moment, neștiind ce să facă. 
Tabietul curăţeniei de seară din bucătărie îi pătase șorţul cu 
grăsime și bulion și șuviţe terne de păr castaniu îi ieșiseră din 
coadă și atârnau în neorânduială pe faţa leoarcă de sudoare. 
Avea o faţă necizelată, obosită, care probabil nu fusese 
niciodată frumoasă și în plus era brăzdată de cute de 
amărăciune. Acum, în timp ce restul îi aștepta decizia, ea era 
cea care deţinea controlul, puterea, și părea să savureze 
situaţia. Să le prelungească așteptarea Maurei și lui Rizzoli cât 
mai mult posibil. 

— De ce te temi, doamnă Otis? întrebă Maura blând. 

Întrebarea păru să-i displacă lui Grace. 

— Nu mă tem de nimic. 

— Atunci de ce nu vrei să ne lași să vorbim cu fiica ta? 

— Pentru că nu te poţi bizui pe ea. 

— Da, înţelegem că nu are decât șapte ani... 

— Minte. 

Cuvintele țâșniră ca șfichiuirea unui bici. Faţa lui Grace, și așa 
lipsita de farmec, deveni și mai dizgraţioasă. 

— Minte în legătură cu orice. Chiar și cu nimicuri. Nu poţi 
crede ce spune - niciun cuvânt. 

Maura se uită la stareță, care dădu din cap derutată. 

— Fata a fost în general retrasă și n-a deranjat, spuse Mary 
Clement. De aceea am lăsat-o pe Grace s-o aducă la mănăstire 
în timpul programului. 

— Nu-mi pot permite o dădacă, o întrerupse Grace. De fapt, 
nu prea-mi pot permite nimic. E singurul mod în care pot munci, 
dacă o ţin aici după școală. 

— Și ea nu face decât să te aștepte aici? întrebă Maura. Până 
când termini treaba pe ziua respectivă? 

— Ce să fac cu ea? Eu trebuie să muncesc, știți. Nu e ca și 
cum l-ar lăsa pe soţul meu să stea aici pe degeaba. În ziua de 
azi, nici nu poţi să mori dacă n-ai bani. 

— Ce aţi spus? 

— Soţul meu. E internat la azilul Sfânta Ecaterina. Dumnezeu 
știe cât va trebui să stea acolo. 

Grace îi aruncă o privire stareţei, tăioasă ca o săgeată 
înveninată. 

— Muncesc aici, ca parte a înțelegerii. 

„Evident, o înţelegere nu foarte fericită, gândi Maura. Grace 
nu poate avea mai mult de treizeci și cinci de ani, dar trebuie să 
i se pară că viaţa ei s-a încheiat deja.” Era înecată în obligaţii, 
faţă de o fiică pentru care era evident că nu simțea cine știe ce 
afecțiune; faţă de un soţ care nu mai murea odată. Pentru Grace 
Otis, abația Graystones numai sanctuar nu era; era închisoarea 
ei. 

— De ce este soțul dumitale internat la Sfânta Ecaterina? 
întrebă Maura blând. 

— V-am spus. E pe moarte. 

— De ce suferă? 

— Boala lui Lou Gehrig. SLA. 

Grace o spuse fără emoție, dar Maura cunoștea teribila 
realitate din spatele numelui. Ca studentă la medicină, 
examinase un pacient cu scleroză laterală amiotrofică. Cu toate 
că era perfect conștient și capabil să simtă durerea, nu se putea 
mișca deoarece mușchii lui se atrofiaseră, reducându-l la nimic 
mai mult decât un creier prizonier într-un trup nevolnic. În timp 
ce-i examina inima și plămânii și-i palpa abdomenul, îi simţise 
ochii ațintiţi asupră-i și evitase să-i întâlnească privirea, căci 

cunoștea disperarea pe care ar fi văzut-o în ochii lui. Când în 
sfârșit ieșise din salon simţise deopotrivă ușurare și un dram de 
vinovăție - dar numai un dram. Tragedia lui nu era și a ei. Ea era 
doar o studentă care trecuse câteva momente prin viaţa lui și 
nu avea nicio obligație să împartă povara nenorocirii lui. Era 
liberă să plece și asta și făcuse. 

Grace Otis nu putea. Rezultatul se vădea în ridurile de pe față 
și în șuvițele încărunţite timpuriu. 

— Cel puţin v-am avertizat, spuse ea. Nu te poţi încrede în ea. 
Debitează tot felul de povești. Câteodată spune bazaconii. 

— Înţelegem, răspunse Maura. Copiii au acest obicei. 

— Dacă vreţi să vorbiţi cu ea, trebuie să fiu și eu de faţă. Să 
mă asigur că se poartă cuviincios. 

— Desigur. E dreptul dumitale, în calitate de părinte. 

În sfârșit, Grace se ridică în picioare. 

— Noni se ascunde în bucătărie. O aduc eu. 

Trecură câteva minute până când Grace să-și facă din nou 
apariţia, trăgând de mână o fetiță cu părul închis la culoare. Era 
clar că Noni nu voise să iasă din ascunzătoare și se zbătuse tot 
drumul, fiecare fibră a corpului ei micuţ înverșunându-se 
împotriva smuciturii neînduplecate a lui Grace. Într-un sfârșit, 
Grace o ridică pe copilă de subsuori și o depuse într-un scaun - 
nu cu blândețe, ci cu dezgustul obosit al unei femei care 
ajunsese la capătul răbdării. Fata stătu cuminte preț de câteva 
secunde, părând foarte mirată să se vadă atât de grabnic 
înfrântă. Era un spiriduș cu părul creț, cu faţa pătrată și ochi 
negri vii, care înregistrară rapid pe toţi cei aflaţi în încăpere. 
Abia se uită la Mary Clement, apoi privirea îi poposi un pic mai 
mult la Maura, înainte de a se opri la Rizzoli. Acolo rămase, de 
parcă Rizzoli era singura care merita atenţie. Ca un câine care 
alege să-l necăjească pe singurul astmatic din încăpere, Noni își 
îndreptase privirea asupra persoanei căreia copiii îi plăceau cel 
mai puţin. 

Grace îi dădu un ghiont fetei. 

— Trebuie să vorbești cu ele. 

Noni se strâmbă. Se auziră trei cuvinte, scrâșnite ca un 
orăcăit de broască. 

— Nu am chef. 

— Nu mă interesează dacă ai chef sau nu. Sunt de la poliţie. 

Privirea lui Noni rămase fixată pe Rizzoli. 

— Nu arată de la poliţie. 

— Ei bine, sunt, spuse Grace. Și dacă nu spui adevărul, te vor 
băga la pușcărie. 

Astea erau exact frazele pe care polițiștii nu doreau să le 
audă rostite de părinţi. Îi făceau pe copii să le fie frică chiar de 
oamenii în care se presupunea că trebuie să aibă încredere. 

Rizzoli îi făcu semn repede lui Grace să tacă din gură. Se 
așeză în genunchi în faţa scaunului lui Noni, pentru a fi la același 
nivel cu fata. Asemănarea lor era atât de izbitoare, amândouă 
cu păr creţ, închis la culoare, și priviri intense, încât Rizzoli 
părea că are în faţă o mai tânără clonă a ei. Dacă Noni era și la 
fel de încăpățânată, atunci aveau să iasă scântei. 

— Hai să lămurim ceva de la început, în regulă? îi spuse 
Rizzoli fetei, scurt și la obiect, de parcă nu îi vorbea unui copil, ci 
unui adult în miniatură. Nu te bag la închisoare. Niciodată nu 
bag copii la închisoare. 

Fata o privea cu neîncredere. 

— Nici măcar pe copiii răi? lansă ea provocarea. 

— Nici măcar. 

— Nici măcar pe copiii răi, răi? 

Rizzoli ezită, cu o scânteie de mânie în ochi. Noni nu o va face 
să-și piardă controlul. 

— Bine, cedă ea. Pe copiii cu adevărat răi îi trimit la casa de 
corecție. 

— Asta-i pușcăria pentru copii. 

— Exact. 

— Deci trimiţi copii la închisoare. p 

Rizzoli îi aruncă Maurei o privire care voia să spună: „|ţi vine 
să crezi una ca asta?” 

— În regulă, oftă. Aici m-ai prins. Dar pe tine n-am să te trimit 
la închisoare. Vreau doar să vorbesc cu tine. 

— Cum se face că nu ești în uniformă? 

— Pentru că sunt detectiv. Noi nu trebuie să purtăm uniforme. 
Dar să știi că sunt într-adevăr poliţist. 

— Dar ești femeie. 

— Bine. În regulă. Poliţistă. Deci vrei să-mi spui ce făceai 
acolo sus, în pod? 

Noni se făcu mică în scaun și se uită urât la femeia din faţa ei. 
Un minut întreg se studiară una pe alta, fiecare așteptând ca 
cealaltă să spargă prima tăcerea. 

Într-un final Grace îşi pierdu răbdarea și-i dădu fetei o 
scatoalcă peste umăr. 

— Hai odată! Spune-i! 

— Vă rog, doamnă Otis, spuse Rizzoli. Nu e nevoie. 

— Dar vedeţi cum e? Nimic nu e ușor cu ea. Totul e o 
încleștare. 

— Hai să ne relaxăm, în regulă? Nu mă deranjează să aștept. 

„Pot aștepta cât poţi și tu, fetițo”, spunea privirea lui Rizzoli. 

— Deci hai, Noni! Spune-ne de unde ai luat păpușile alea. Alea 
cu care te jucai în pod. 

— Nu le-am furat. 

— N-am spus asta. 

— Le-am găsit. O cutie întreagă. 

— Unde? 

— În pod. Mai sunt și alte cutii acolo. 

— Nu aveai voie acolo sus, spuse Grace. Trebuie să stai pe 
lângă bucătărie și să nu deranjezi pe nimeni. 

— Nu deranjam pe nimeni. Chiar dacă aș vrea, nu-i nimeni în 
tot acest /oc pe care să pot deranja. 

— Deci ai găsit păpușile în pod, spuse Rizzoli, readucând 
discuţia pe făgașul principal. 

— O ladă întreagă. 

Rizzoli privi întrebător spre Mary Clement, care răspunse: 

— Făceau parte dintr-un proiect de caritate inițiat acum câţiva 
ani. Am cusut haine pentru păpuși, o donaţie pentru un orfelinat 
din Mexic. 

— Deci ai găsit păpușile, se întoarse Rizzoli către Noni. Și te-ai 
jucat cu ele acolo sus? 

— Nimeni altcineva nu le folosea. 

— Și cum ai știut să ajungi în pod? 

— L-am văzut pe bărbat intrând acolo. 

— Pe bărbat? Rizzoli îi aruncă o privire Maurei și se apropie 
mai mult de Noni. Ce bărbat? 

— Avea chestii prinse de brâu. 

— Chestii? 

— Un ciocan și alte chestii. Arătă spre stareță. Și ea l-a vazut. 
Stătea de vorbă cu el. 

Maica Mary Clement izbucni într-un râs surprins. 

— Ah! Știu la cine se referă. Am făcut câteva renovări în 
ultimele luni. Au fost bărbaţi care au muncit în pod la instalarea 
noului sistem de izolaţie. 

— Când a fost asta? întrebă Rizzoli. 

— În octombrie. 

— Aveţi numele tuturor acestor bărbaţi? 

— Pot să caut în registru. Păstrăm un registru cu toate plăţile 
pe care le-am făcut constructorilor. 

Una peste alta nu era o revelaţie uluitoare. Fata îi spionase pe 
muncitorii care urcau într-un loc ascuns, de care ea nu știa. Un 
loc misterios, la care ajungeai numai printr-o ușă secretă. Să 
arunce o privire înăuntru era o chestie irezistibilă pentru un copil 
- mai ales pentru unul atât de iscoditor. 

— Nu ţi-a fost frică de întunericul de acolo? întrebă Rizzoli. 

— Ştii, am o lanternă. 

„Ce întrebare tâmpită”, insinua tonul vocii lui Noni. 

— Nu ţi-a fost teamă? Singură acolo? 

— De ce? 

„Chiar, de ce?” gândi Maura. Fata asta era neînfricată, nu se 
lăsa intimidată nici de întuneric, nici de poliţie. Stătea privindu- 
și examinatorul în ochi, de parcă întrebările le punea ea, și nu 
Rizzoli. Însă oricât ar fi părut de stăpână pe sine, era doar un 
copil și încă unul neglijat. Părul îi era un ghemotoc de bucle, 
prăfuite de colbul din pod. Tricoul ei roz arăta ca o zdreanță 
ponosită de la second-hand. Era cu câteva mărimi prea mare și 
manșetele suflecate erau murdare. Numai pantofii păreau noi - 
marca Keds, cu închizătoare din scai. Picioarele nu prea îi 
atingeau podeaua și le tot balansa înainte și înapoi într-un ritm 
monoton. Un metronom debordând de energie. 

— Credeţi-mă, nu știam că era în pod, le asigură Grace. Nu 
pot să mă ţin după ea tot timpul. Trebuie să pun masa și pe 
urmă trebuie să spăl vasele. Nu plecăm de aici înainte de nouă 
seara și până la zece nu pot s-o culc. Grace se uită la Noni. Asta 
nu-i decât o parte a problemei. E obosită și ţâfnoasă, așa că ne 
certăm întruna. Anul trecut am făcut ulcer din cauza ei. M-a 
enervat atât de rău încât am început să am probleme cu 
stomacul. Pot să și crăp de durere, că ei nu-i pasă. Tot face 
tărăboi când e să meargă la culcare sau să se spele. Nu-i pasă 
de nimeni. Dar așa sunt copiii, foarte egoiști. Toată lumea se 
învârte în jurul ei. 

În timp ce Grace dădea frâu liber propriilor frustrări, Maura 
observa reacţiile lui Noni. Fata stătea absolut nemișcată, nu-și 
mai bălăbănea picioarele și avea fălcile încleștate. Dar ochii ei 
negri se umpluseră de lacrimi. Și-i șterse repede cu mâneca 
murdară. „Nu e nici surdă, nici proastă, gândi Maura. Simte 
mânia din vocea mamei. Mai mult ca sigur că zilnic, în felurite 
moduri, Grace își exprimă nemulţumirea faţă de această copilă. 
Și copila înțelege. Nu-i de mirare că Noni e dificilă; nu-i de 
mirare c-o scoate din sărite pe Grace. E singurul sentiment pe 
care i-l poate smulge mamei, singura dovadă că între ele două 
există ceva. Are doar șapte ani și deja știe că n-are nicio șansă 
să fie iubită. Știe mai multe decât cred adulţii din jurul ei și ceea 
ce vede și aude ea este, cu siguranţă, dureros.” 

Rizzoli stătuse pe vine prea mult pentru a fi la nivelul lui Noni. 
Se ridică și-și dezmorți picioarele. Era deja ora opt, ora cinei 
trecuse și Rizzoli părea că-și pierde energia. Stătea în picioare 
privind-o pe fată, amândouă cu părul la fel de ciufulit și cu 
expresii la fel de hotărâte. 

Sătulă de atâta așteptat, Rizzoli sparse tăcerea: 

— Deci, Noni, mergi des în pod? 

Ghemul prăfuit de bucle se scutură, încuviințând. 

— Ce faci acolo? 

— Nimic. 

— Tocmai ai spus că te joci cu păpușile. 

— Deja ţi-am spus asta. 

— Ce altceva mai faci? 

Fata ridică din umeri. 

Rizzoli nu se lăsă bătută. 

— Haide, trebuie să fie plictisitor acolo. Nu-mi pot imagina de 
ce s-o lungești prin pod, dacă pe-acolo n-ar fi ceva interesant de 
văzut. 

Noni își cobori privirea în poală. 

— Poate le spionezi pe surori? Ştii, numai ca să vezi ce fac? 

— Le văd tot timpul. 

— Și când sunt în camerele lor? 

— Nu am voie să mă duc acolo. 

— Dar te uiţi vreodată la ele când nu te văd? Fără ca ele s-o 
știe? 

Noni încă-și ținea capul aplecat. 

— Asta înseamnă să tragi cu ochiul, spuse ea încet. 

— Și știi că n-ai voie să faci asta, zise Grace. Se numește 
invadare a intimităţii. Ți-am mai spus-o. 

Noni își încrucișă brațele și rosti cu o voce tunătoare: 

— „'Nvadare a intimității”. 

Părea s-o ia în zeflemea pe mama ei. Grace se înroși și se 
apropie de fiică-sa, ca pentru a o plesni. 

Rizzoli o opri cu un gest grăbit. 

— Aţi putea dumneavoastră și maica Mary Clement să părăsiţi 
camera pentru un minut, doamnă Otis? 

— Aţi spus că pot rămâne, răspunse Grace. 

— Am senzaţia că lui Noni nu i-ar strica puţină poliţie. Va 
merge mai bine fără prezenţa dumitale. 

— Așa deci. 

Grace dădu din cap, în ochi cu o lucire dezagreabilă. 

— Nicio problemă. 

Rizzoli o citise bine pe această femeie; interesul lui Grace nu 
era să-și apere fiica; mai degrabă voia să o vadă pe Noni 
disciplinată. Intimidată. Grace îi aruncă fetei o privire de genul 
„să vezi ce-o să păţești acum”, și ieși din cameră, urmată de 
stareță. 

Preţ de un minut nimeni nu scoase un cuvânt. Noni stătea cu 
capul vârât între umeri și mâinile în poală. Imaginea obedienţei 
infantile. Câtă făţărnicie. 

Rizzoli luă un scaun și se așeză în faţa fetei. Așteptă, fără să 
deschidă gura, lăsând tăcerea să se scurgă între ele. 

Într-un final, de sub o buclă rebelă, Noni îi aruncă lui Rizzoli o 
privire șmecheră. 

— Ce aștepți? spuse. 

— Aştept să-mi spui ce ai văzut în camera lui Camille. Pentru 
că știu că o spionai pe ascuns. Și eu făceam același lucru când 
eram copil. li spionam pe adulţi, ca să văd cu ce fel de chestii 
bizare se îndeletnicesc. 

— Este o „'Nvadare a intimităţii”. 

— Da, dar e plăcut, nu? 

Capul lui Noni se ivi dintre umeri, ochii ei fixând-o pe Rizzoli 
cu privirea lor întunecată. 

— Asta-i o șmecherie. 

— Nu fac din astea, bine? Am nevoie să mă ajuţi. Cred că ești 
o fată foarte isteaţă. Pun pariu că vezi lucruri pe care adulții nici 
măcar nu le bagă de seamă. Ce zici? 

Noni ridică posacă din umeri. 

— Poate. 

— Ei bine, spune-mi câte ceva despre lucrurile pe care ai 
văzut că le fac călugărițele. 

— Chestiile ciudate, adică? 

— Mada. 

Noni se aplecă spre Rizzoli și spuse încetișor: 

— Sora Abigail poartă pampers. Face pipi pe ea pentru că 
este foarte, foarte bătrână. 

— Cât de bătrână crezi tu? 

— lo știu, cincizeci. 

— Mamă! Chiar că este bătrână. 

— Sora Cornelia se scobește în nas. 

— Scârbos. 

— Și aruncă mucul pe podea când crede că n-o vede nimeni. 

— Și mai scârbos. 

— Și mie-mi spune să mă spăl pe mâini, pentru că sunt o 
mucoasă murdară. Dar ea nu se spală pe mâini și are muci pe 
ele. 

— Mă faci să mi se aplece, puștoaico. 

— Așa că am întrebat-o de ce nu se spală de mucii ăia și s-a 
înfuriat pe mine. A spus că vorbesc prea mult. Și sora Ursula a 
spus același lucru, pentru că am întrebat-o de ce doamna aceea 
nu avea deloc degete și mi-a spus să tac din gură. Și mami mă 
pune să-mi cer scuze tot timpul. Zice că o fac de rușine. Asta 
pentru că umblu pe unde n-am voie. 

— Bine, bine, spuse Rizzoli, apucând-o durerea de cap. O 
grămadă de chestii interesante. Dar știi ce mi-ar plăcea să aud? 

— Ce? 

— Ce ai văzut în camera lui Camille. Prin gaura aia. Te-ai 
uitat, nu-i așa? 

Privirea lui Noni cobori în poală. 

— Poate. 

— Așa e? 

De data asta, Noni dădu supusă din cap. 

— Am vrut să văd... 

— Să vezi ce? 

— Ce poartă ele pe sub haine. _ 

Maura trebui să se abţină să nu izbucnească în râs. Işi aduse 
aminte de anii ei de la Sfinţii Inocenţi, când și ea se întrebase 

oare ce purtau surorile pe sub veșmântul lor. Călugărițele 
păreau niște creaturi atât de misterioase, cu trupurile lor 
tăinuite și fără forme, cu rochiile negre care le apărau de 
privirile curioșilor. Ce purta o mireasă a lui Hristos pe pielea 
goală? Își imaginase pantaloni lungi, albi, urâţi, trași până la 
buric, sutien de bumbac special conceput pentru a ascunde și a 
micșora, și ciorapi groși ca pielita de caltaboș trași peste niște 
picioare cu varice umflate. Își imaginase trupuri întemniţate în 
straturi și straturi de bumbac moale. Apoi, într-o zi, o văzuse pe 
sora Laurenţia cea cu buzele subțiri ridicându-și fusta pe când 
urca scările și prinsese o străfulgerare miraculoasă de stacojiu 
sub tivul ridicat al fustei călugăriţei. Nu era numai un chilot roșu, 
ci un chilot roșu de satin. De atunci încolo nu se mai uitase la fel 
nici la sora Laurenţia, și nici la vreo altă călugăriţă. 

— Ştii, spuse Rizzoli, aplecându-se spre fată, și eu m-am 
întrebat mereu ce poartă ele oare pe sub haine. Ai văzut? 

Noni scutură din cap cu gravitate. 

— Nu și-a scos niciodată hainele. 

— Nici măcar înainte să se culce? 

— Trebuie să plec acasă înainte ca ele să se culce. N-am 
văzut niciodată. 

— Atunci ce ai văzut? Ce făcea Camille acolo, singură în 
camera ei? 

Noni își dădu ochii peste cap, de parcă i-ar fi fost aproape silă 
să răspundă. 

— Făcea curat. Tot timpul. Era cea mai; curată doamnă. 

Maura își aminti podeaua frecată, luciul vădit până la lemn. 

— Ce altceva mai făcea? întrebă Rizzoli. 

— Citea din carte. 

— Altceva? 

Noni nu răspunse imediat. 

— Plângea adesea. 

— Ştii cumva de ce plângea? 

Fata își mușca buza inferioară gândindu-se. Dintr-odată, se 
lumină la faţă, găsind răspunsul. 

— Pentru că-i părea rău de Isus. 

— Ce te face să crezi asta? 

Fata scoase un oftat exasperat. 

— Chiar nu știi? A murit pe cruce. 

— Poate plângea din altă cauză. 

— Dar se tot uita la el, care era pe perete. 

Maura se gândi la crucifixul din camera lui Camille și și-o 
imagină pe tânăra novice prosternată în faţa crucii, rugându-se 
să... sau pentru ce? lertare pentru păcatele ei? lzbăvire de 
urmări? Dar în fiecare lună copilul avea să crească în ea și va 
începe să-l simtă cum mișcă. Să simtă cum lovește. Nici rugile 
cele mai fierbinţi, nici frecatul frenetic nu i-ar fi putut spăla 
vinovăția. 

— Gata? întrebă Noni. 

Rizzoli se prăbuși din nou cu un oftat în scaun. 

— Da, fetițo. Am terminat. Poţi să te duci la mama ta. 

Fata sări din scaun aterizând cu un tropăit zgomotos care-i 
făcu buclele să salte. 

— Era tristă și din cauza răţuștelor. 

— Mamă, asta sună bine pentru cină, spuse Rizzoli. Raţă 
friptă. 

— Avea obiceiul să le hrănească, dar apoi toate au plecat 
pentru iarnă. Mami zice că unele dintre ele nu se vor mai 
întoarce, pentru că ajung în farfurii pe acolo, prin sud. 

— Păi, da, asta-i viaţa. Rizzoli îi făcu semn să plece. Hai, te 
așteaptă mama ta. 

Fata ajunse aproape de ușa bucătăriei când Maura o strigă. 

— Noni? Unde erau rațele astea pe care le hrănea Camille? 

— Răţuștele din iaz. 

— Care iaz? 

— Nu știi, ăla din spate? Chiar și plecate, ea tot ieșea să le 
caute, dar mami spunea că-și pierde timpul pentru că ele erau 
probabil deja în Florida. Asta e unde e Disney World, adăugă, 
ieșind din cameră. 

Urmă un moment de tăcere. 

Rizzoli se întoarse încet și o privi pe Maura. 

— Ai auzit și tu ce am auzit eu acum? 

— Da 

— Crezi că... 

Maura scutură din cap. 

— Trebuie să cercetezi iazul cu rațe. 

e 

Era aproape ora zece când Maura își parcă mașina. Luminile 
erau aprinse în sufragerie, lăsând impresia că acasă era cineva 
care o aștepta, dar ea știa bine că locuința e goală. Mereu o 

întâmpina o casă goală, cu luminile aprinse nu de vreo fiinţă 
umană, ci de trei alarme automate a câte cinci dolari și nouăzeci 
și nouă de cenți, cumpărate de la supermarketul din apropiere. 
Pe durata zilelor scurte de iarnă le fixa la ora cinci, asigurându- 
se că nu se va întoarce într-o casă cufundată în întuneric. 
Alesese Brookline, această suburbie din vestul Bostonului, 
pentru sentimentul siguranţei pe care i-o dădeau străzile 
străjuite de copaci. Majoritatea vecinilor lucrau ca și ea în oraș și 
seara zburau către acest rai din suburbii. Vecinul din stânga, 
domnul Telushkin, era inginer în robotică venit din Israel. 
Vecinele din dreapta, Lily și Susan, erau avocaţi de drept civil. 
Pe timpul verii, toată lumea își ţinea grădina îngrijită și mașina 
lustruită - o versiune adusă la zi a visului american, în care 
lesbiene și imigranţi cu slujbe bune își făceau fericiți cu mâna 
printre arbuștii tunși. Era un cartier destul de sigur, dar Maura 
știa cât de iluzorie era noţiunea de siguranță. Drumurile spre 
suburbii pot fi străbătute deopotrivă de victime și de infractori. 
Masa ei de autopsie era o destinaţie democratică; nu discrimina 
casnicele din suburbii. 

Cu toate că luminile din sufrageria ei ofereau o priveliște 
primitoare, casa părea friguroasă. Sau poate doar adusese iarna 
cu ea înăuntru, asemenea unuia dintre acele personaje de 
desen animat deasupra căruia atârnă mereu câte un nor de 
furtună. Întoarse butonul termostatului și aprinse flacăra în 
șemineul pe gaz - o facilitate care i se păruse cândva a fi un 
simulacru îngrozitor, dar pe care învățase s-o aprecieze. Focul 
era foc, chiar dacă era obținut prin atingerea unui buton sau 
prin frecarea unor vreascuri. In seara asta tânjea după căldura și 
lumina lui însuflețitoare, și era bucuroasă să fie recompensată 
atât de repede. 

Işi turnă un pahar de sherry și se ghemui într-un scaun lângă 
șemineu. Pe fereastră văzu becurile de Crăciun care 
împodobeau casa de vizavi asemenea unor ţurțuri scânteietori 
care atârnau din streașină - o amintire sâcâitoare a cât de în 
urmă era cu spiritul sărbătorilor. Incă nu cumpărase un brad și 
nu luase cadouri, nici măcar nu căutase felicitări de Crăciun. 
Asta era al doilea an la rând când juca rolul doamnei Grinch. 
larna trecută, abia se mutase la Boston și, ocupată până peste 
cap cu amenajarea casei și acomodarea cu noul serviciu, abia 
auzise clopoţeii Crăciunului vâjâindu-i la ureche. „Şi care ţi-e 

scuza pe anul ăsta?” se întrebă. Mai avea doar o săptămână la 
dispoziție să cumpere pomul acela, să-l împodobească și să facă 
lichior de ouă. La o adică, ar putea să cânte câteva colinde la 
pian, cum făcea când era mică. Cartea de colinde trebuie să fie 
încă în cutia pianului, unde era păstrată de la... 

„De la ultimul meu Crăciun cu Victor.” 

Privi spre telefonul de pe măsuţă. Deja simţea efectele 
băuturii și știa că orice decizie va lua acum va fi influenţată de 
alcool. De lipsa de chibzuinţă. i 

Cu toate astea ridică receptorul. In timp ce operatorul de la 
hotel îi făcea legătura cu camera lui, privea focul, spunându-și: 
„Fac o greșeală. Asta o să mă facă numai să sufăr”. 

— Maura? răspunse el. 

Fără ca ea să scoată un cuvânt, el știuse că ea îl suna. 

— Știu că e târziu, spuse Maura. 

— E numai zece și jumătate. 

— Oricum, n-ar fi trebuit să sun. 

— Şi de ce ai făcut-o? întrebă el în șoaptă. 

Maura nu răspunse nimic, doar închise ochii. Chiar și așa, 
putea vedea văpaia flăcărilor. „Chiar dacă nu te uiţi la ele, chiar 
dacă te prefaci că nu sunt acolo, flăcările tot ard. Le vezi sau nu, 
ele ard.” 

— M-am gândit că a venit timpul să nu te mai ocolesc, zise ea. 
Altfel nu-mi pot vedea în continuare de viața mea. 

— Ce să zic, un motiv măgulitor pentru un telefon. 

Maura oftă. 

— N-am vrut să sune așa. 

— Nu cred că există un mod în care să poţi exprima frumos ce 
vrei să-mi spui. Ceea ce poţi să faci însă este să mi-o spui direct. 
Nu la telefon. 

— Așa ar fi mai drăguţ? 

— Ar fi mult mai curajos. 

O provocare. Îi punea la îndoială curajul. 

Se îndreptă de spate, cu privirea spre flăcările din șemineu. 

— Mai contează? 

— Hai să spunem lucrurilor pe nume, amândoi avem nevoie 
să trecem peste asta. Suntem blocaţi, din moment ce niciunul 
dintre noi nu înțelege pe de-a-ntregul ce n-a mers. Te-am iubit și 
cred că și tu m-ai iubit, și uite unde am ajuns. Nici măcar 
prieteni nu putem fi. Spune-mi tu de ce. De ce nu pot doi 

oameni, care întâmplător au fost căsătoriţi, să aibă o discuţie 
civilizată? Așa cum avem cu restul lumii? 

— Pentru că tu nu ești restul lumii. „Pentru că te-am iubit.” 

— Putem să facem asta, nu-i așa? Doar să vorbim, faţă în 
faţă. Să rezolvăm problemele. Nu rămân pentru mult timp în 
oraș. Acum ori niciodată. Sau continuăm să ne ascundem unul 
de celălalt, sau luăm taurul de coarne și vorbim despre ce s-a 
întâmplat. Aruncă vina pe mine, dacă ai chef. Recunosc, mi-o 
asum în mare parte. Dar hai să nu ne mai prefacem că celălalt 
nu există. 

Maura își cobori privirea la paharul gol de sherry. 

— Când vrei să ne vedem? 

— Chiar acum, dacă se poate. 

Zări pe fereastră luminile decorative de pe stradă stingându- 
se dintr-odată, ţurțurii strălucitori dispărând într-o noapte cu 
multă zăpadă. Mai era o săptămână până la Crăciun și în toată 
viaţa ei nu se mai simţise atât de singură. 

— Locuiesc în Brookline, zise. 

e ŞAPTE e 


Îi zări farurile mașinii prin zăpada care continua să cadă. 
Mergea încet, uitându-se după casa ei. „Și tu ai îndoieli, Victor?” 
se întreba ea în acest timp. „Te întrebi dacă nu-i cumva o 
greșeală, dacă n-ar trebui mai degrabă să faci cale întoarsă spre 
oraș?” 

Victor opri mașina lângă trotuar și o parcă. 

Se îndepărtă de la fereastră și rămase în sufragerie, 
conștientă că inima îi bătea să-i spargă pieptul și mâinile îi 
tremurau. Țârâitul soneriei de la intrare o făcu să tresară. Nu era 
pregătită să-l înfrunte, însă el era aici acum și nu putea să-l lase 
pur și simplu să aștepte afară în frig. 

Deschise ușa și fulgi de zăpadă năvăliră înăuntru. Lui îi 
străluceau pe haină, îi luceau în păr și-n barbă. Era un moment 
Hallmark clasic, cu fostul iubit stând pe trepte, cu privirea 
înfometată căutând-o pe a ei, și Maura nu găsi altceva de spus 
decât „Intră”. Nici vorbă de vreun sărut, vreo îmbrăţișare, nici 
măcar o atingere de mâini. 

Păși înăuntru și-și dădu jos geaca. O agăţă în cuier, iar Maurei 
i se puse un nod în gât simțind mirosul cunoscut, de piele, al 
hainei lui Victor. Inchise ușa și se întoarse spre el. 

— Vrei să bei ceva? 

— Ce zici de niște cafea? 

— Din aia tare? 

— Au trecut doar trei ani, Maura. Mai e nevoie să întrebi? 

Nu, nu era nevoie. Neagră și cu cifra octanică ridicată, așa o 
băuse mereu. Avu o senzaţie tulburătoare de intimitate 
conducându-l în bucătărie, de unde luă din frigider punga de 
boabe de cafea Mt. Sutro Roasters. Era marca lor preferată în 
San Francisco și încă primea câte o pungă proaspătă de la 
magazin la fiecare două săptămâni. Căsniciile se pot termina, 
dar există lucruri la care pur și simplu nu se poate renunța. 
Măcină boabele și le puse în filtrul de cafea, conștientă că el îi 
inspecta pe îndelete bucătăria, inclusiv frigiderul din oţel 
inoxidabil marca Sub-Zero, mașina de gătit Viking și masa din 
granit negru. Işi reamenajase bucătăria la puţin timp după ce 

cumpărase casa și încerca un sentiment de mândrie că el se afla 
pe teritoriul e;, că tot ce vedea el acum fusese agonisit prin 
propriile ei forțe. La capitolul ăsta divorțul lor fusese destul de 
simplu; nu ceruseră nimic din ce-i aparținea celuilalt. După 
numai doi ani de căsnicie, pur și simplu își luaseră înapoi 
bunurile personale și-și văzuseră de drum. Casa asta era numai 
a ei și în fiecare seară, când intra pe ușă, știa că totul era la 
locul lui. Că fiecare piesă de mobilier era achiziţia și alegerea ei. 

— Se pare că, în sfârșit, ţi-ai luat bucătăria la care ai visat, 
spuse el. 

— Sunt mulţumită de ea. 

— Și spune-mi, mâncarea chiar are gust mai bun când e 
gătită pe un aragaz de lux cu șase focuri? 

Maura nu aprecie ironia: 

— Ca s-o spun pe aia dreaptă, da. Și are un gust mai bun 
când e servită în porțelanuri Richard Ginori. 

— Ce s-a întâmplat cu bătrânele Crate și Barrel? 

— M-am hotărât să mă răsfăţ, Victor. Am încetat să mă mai 
simt vinovată pentru că am bani și pot să-i cheltui. Viaţa e prea 
scurtă ca să continui să trăiesc ca o hippie. 

— Hai să fim serioşi, Maura. Așa ţi se părea traiul cu mine? 

— M-ai făcut să cred că a risipi niște bani pe lucruri mai 
extravagante ar însemna să trădezi cauza. 

— Ce cauză? 

— Cu tine, totul era o cauză. Există oameni care mor de 
foame în Angola, așa că-i un păcat să cumperi lenjerie fină. Sau 
să mănânci friptură. Sau să-ţi iei un Mercedes. 

— Credeam că și tu gândeai la fel. 

— Ştii ce, Victor? Idealismul sfârșește prin a te epuiza. Nu mi- 
e rușine că am bani și nu mă voi simţi vinovată să-i cheltuiesc. 

Îi turnă cafea, întrebându-se dacă el își dădea seama de un 
mic detaliu ironic și anume că el, un dependent de cafeaua Mt. 
Sutro, bea un lichid făcut din boabe trimise din cealaltă parte a 
țării (risipă de combustibil!) Sau că tocmai ceașca în care-l 
servea purta logoul unei companii farmaceutice (mită 
corporatistă!) Dar Victor nu spuse nimic când luă ceașca. Ciudat 
de supus, pentru un bărbat care fusese întotdeauna mânat în 
viaţă de idealism. 

Exact acest lucru o atrăsese în primă instanţă la el. Se 
întâlniseră în San Francisco la o conferinţă despre sistemele 

medicale din Lumea a Treia. Ea prezentase o dare de seamă 
despre numărul de autopsii din ţări îndepărtate; el trecuse în 
revistă numeroasele tragedii umane întâlnite de către echipele 
medicale de la One Earth în străinătate. In faţa auditoriului pus 
la patru ace, Victor arăta mai degrabă a excursionist obosit și 
neras, decât a medic. De fapt, abia coborâse din avionul care-l 
aducea din Guatemala City și nu avusese timp nici măcar să-și 
calce cămașa. Intrase în sală aducând cu el doar o cutie cu 
diapozitive. Nu adusese niciun discurs scris, nici foi cu 
observaţii, doar preţioasa colecţie de imagini, care rulau pe 
ecran într-o succesiune tragică. Tânăra mamă etiopiană, murind 
de tetanos. Sugarul peruvian, cu despicătură velopalatină, 
părăsit pe marginea drumului. Fata kazahă, răpusă de 
pneumonie, înfășurată în giulgiul de înmormântare. Fiecare 
dintre aceste morţi ar fi putut fi împiedicată, subliniase el. 
Acestea erau victimele nevinovate ale războiului, ale sărăciei și 
lipsei de educaţie, pe care fundaţia lui, One Earth, le-ar fi putut 
salva. Dar nu vor fi niciodată bani sau voluntari destui pentru a 
veni în sprijinul tuturor crizelor umanităţii. 

Din întunericul din spatele sălii, Maura fusese mișcată de 
cuvintele lui, de pasiunea cu care vorbise despre spitalele de 
campanie, despre cantinele pentru săraci și despre neștiuţii din 
Lumea a Treia care mureau zilnic fără ca nimeni să bage de 
seamă. 

Când se aprinseseră luminile, nu mai văzu doar un doctor 
șifonat stând în spatele estradei. Văzu un bărbat al cărui ţel în 
viață îl făcea foarte puternic. Ea, care punea preţ pe ordine și 
rațiune în viaţa ei, se trezi atrasă de acest bărbat cu o energie 
debordantă, care-și desfășura activitatea în locuri din lume 
dintre cele mai periculoase. _ 

Și ce văzuse el la ea? În mod evident, nu o soră cruciată. În 
schimb, ea adusese stabilitate și calm în viaţa lui. Ea era cea 
care echilibrase bugetul și ţinuse casa, cea care aștepta acasă 
în timp ce el călătorea din criză în criză, de pe un continent pe 
altul. El nu-și trăia viaţa între patru pereţi și viaţa lui era plină de 
adrenalină. 

„Să fi fost oare mult mai fericit fără mine în viaţa asta?” se 
întrebă Maura. Victor nu arăta din cale-afară de fericit, stând la 
masa ei de bucătărie și sorbindu-și cafeaua. În mare parte, era 
același Victor de altădată. Părul îi era un pic în dezordine, 

cămașa avea nevoie de un fier de călcat și vârfurile gulerului 
erau roase - toate mărturii ale disprețului lui pentru tot ce era 
trecător. Însă existau și schimbări. Un Victor mai în vârstă, mai 
obosit, care părea tăcut, chiar trist, cu focul stins de maturizare. 

Se așeză și ea în faţa ceștii de cafea și privirile li se întâlniră. 

— Ar fi trebuit să purtăm această conversaţie acum trei ani, 
spuse el. 

— Acum trei ani nu m-ai fi ascultat. 

— Ai încercat? Ai venit tu măcar o dată la mine să-mi spui că 
te-ai săturat să fii nevasta unui militant activ? 

Maura își cobori ochii în cană. Nu, nu i-o spusese. O ţinuse 
pentru ea, în același fel în care-și reţinuse sentimente care-i 
tulburau liniștea. Furie, revoltă, disperare - toate o făcuseră să 
simtă că nu mai deţine controlul și că nu va mai putea trăi așa. 
Când, în sfârșit, semnase hârtiile de divorţ, se simţise ciudat de 
detașată. 

— Nu mi-am dat seama o clipă cât de greu a fost pentru tine, 
spuse el. 

— S-ar fi schimbat ceva dacă ţi-aș fi spus? 

— Puteai să încerci. 

— Și ce ai fi făcut? Ai fi renunțat la One Earth? Nu era chip să 
ajungem la vreun compromis. Îţi place prea mult să fii Sfântul 
Victor. Toţi laurii, toată preamărirea. Nimeni nu ajunge pe 
coperta revistei People doar pentru că este un soţ bun. 

— Crezi că pentru asta o fac? Pentru a mă bucura de atenţie, 
pentru publicitate? Dumnezeule, Maura. Știi cât de important 
este! Măcar recunoaște. 

Maura scoase un oftat. 

— Ai dreptate, n-a fost drept din partea mea. Dar amândoi 
știm că ţi-ar lipsi. 

— Da, așa e, recunoscu el. Apoi adăugă, încetișor: Dar n-am 
știut cât de mult îmi vei lipsi tu. 

Maura lăsă aceste ultime vorbe fără răspuns. Lăsă tăcerea să 
se aștearnă între ei. De fapt, nu știa ce să spună, faptul că el 
recunoscuse o luase prea tare prin surprindere. 

— Arăţi superb, spuse Victor. Și pari mulțumită. Așa e? 

— Da. 

Răspunsul ei fu prea rapid, prea mecanic. Își simţi obrajii 
înroșindu-se. 

— Merge bine cu noua slujbă? se interesă el. 

— Mă ţine în priză. 

— E mai plăcut decât să terorizezi studenţii la medicină de la 
Universitatea din California? 

Maura râse. 

— Nu terorizam studenți la medicină. 

— Ei sunt de altă părere. 

— Aveam standarde ridicate, atâta tot. Și ei le satisfăceau 
aproape întotdeauna. 

— Erai o profesoară bună, Maura. Sunt sigur că universitatea 
te-ar vrea înapoi. 

— Ei bine, toţi mergem mai departe, nu-i așa? 

Îi simţea privirea aţintită asupră-i și păstra înadins o expresie 
neutră. i 

— Te-am văzut la televizor ieri, spuse el. La știrile de seară. In 
legătură cu atacul asupra acelor călugărițe. 

— Am tot sperat că obiectivele mă vor ocoli. 

— Te-am reperat imediat. Te-au arătat ieșind pe poartă. 

— E unul dintre riscurile meseriei. Mereu ești expus. 

— Cu precădere în cazul ăsta deosebit. Toate televiziunile au 
vorbit despre el. 

— Și ce spun? 

— Că poliţia nu are niciun suspect. Că motivul crimei rămâne 
necunoscut. Scutură din cap. Adevărul este că sună total lipsit 
de logică, să ataci călugărițe. Asta dacă n-a fost vorba de vreun 
atac de natură sexuală. 

— De ce spui că-i lipsit de logică? 

— Ştii ce vreau să spun. 

Da, știa și-l cunoștea și pe Victor suficient de bine, încât să nu 
se simtă jignită de comentariul lui. Exista într-adevăr o diferenţă 
între violatorul rece și calculat și psihopatul fără nicio înţelegere 
a realităţii. 

— Am făcut autopsia azi-dimineaţă, spuse ea. Fracturi 
craniene multiple. Artera meningeală medie sfâșiată. A lovit-o 
iar și iar, posibil cu un ciocan. Nu sunt sigură că poţi clasifica 
acest atac drept raţional. 

Victor scutură din cap. 

— Cum de reziști, Maura? Să treci de la autopsierea unor 
decese simple, în spital, la așa ceva. 

— Decesele survenite în spital nu sunt tocmai simple. 

— Dar cel al victimei unei omucideri? Și era tânără, nu-i așa? 

— Numai douăzeci de ani. 

Se opri, pe punctul de a-i spune ce altceva mai găsise la 
autopsie. Când erau căsătoriţi, mereu își împărtășeau bârfe din 
lumea medicală, având încredere că informaţiile divulgate vor 
rămâne între acei pereţi. Dar subiectul acesta era prea sinistru 
și Maura nu dorea ca moartea să participe atât de intens la 
conversație. 

Se ridică să umple din nou ceștile. Când se întoarse la masă 
cu filtrul de cafea, spuse: 

— Acum, să auzim despre tine. Ce isprăvi mai pune la cale 
Sfântul Victor? 

— Te rog, nu-mi spune așa. 

— Altădată ziceai că-i amuzant. 

— Acum cred că este de rău augur. Când presa începe să te 
numească sfânt, știi că așteaptă momentul în care să te 
răstoarne de pe piedestal. 

— Am observat că tu și fundaţia apăreți din ce în ce mai mult 
la știri. 

Victor oftă. 

— Din nefericire. 

— De ce din nefericire? 

— A fost un an rău pentru filantropie. Foarte multe conflicte 
noi, atât de mulţi refugiaţi! Asta-i singurul motiv pentru care 
apărem la știri. Pentru că noi suntem cei care trebuie să 
intervină. Suntem norocoși că am primit anul ăsta o subvenție 
uriașă. 

— Ca rezultat al presei favorabile? 

Ridică din umeri. 

— Din când în când, câte o corporație importantă își dezvoltă 
o conștiință și se decide să semneze un cec. 

— Sunt convinsă că nici reducerea de taxe nu le face rău 
deloc. 

— Dar banii se duc atât de repede. E de ajuns ca vreun alt 
nebun să declare un război și dintr-odată ne confruntăm cu un 
milion de noi refugiați. Cu încă o sută de mii de copii care mor 
de febră tifoidă sau holeră. Asta nu mă lasă să dorm noaptea, 
Maura. Mă gândesc la copii. 

Sorbi încă o dată din cafea, apoi o puse pe masă, ca și cum nu 
i-ar mai fi picat bine. 

Maura îl privi cum stătea tăcut și observă fire cărunte în părul 
lui cu reflexe roșietice. „O îmbătrâni el, gândi ea, dar nu și-a 
pierdut nimic din idealism.” Tocmai acest idealism o atrăsese la 
început la el - și se pare că același lucru îi și despărțţise în final. 
Nu ar putea să concureze cu nevoile lumii ca să-i capteze 
atenţia și n-ar fi trebuit niciodată să încerce. Una peste alta, 
legătura lui cu asistenta franţuzoaică nu venise ca o surpriză. 
Era un gest de sfidare, felul lui de a-și arăta independența faţă 
de ea. 

Tăceau amândoi, fiecare uitându-se în altă parte, doi oameni 
care se iubiseră odată și care acum nu găseau nimic să-și 
spună. Maura îl auzi cum se ridică în picioare și-l privi cum își 
spală ceașca de cafea la chiuveta din bucătărie. 

— Și Dominique ce mai face? întrebă ea. 

— N-am de unde să știu. 

— Încă lucrează pentru One Earth? 

— Nu. A plecat. Niciunul din noi nu se simţea în regulă după... 

Ridică din umeri. 

— Și nu ţineţi legătura? 

— Nu era importantă pentru mine, Maura. Știi asta. 

— Ce ciudat. Dar a devenit foarte importantă pentru mine. 

Victor se întoarse spre ea. 

— Crezi că vei putea vreodată să treci peste asta? 

— Sunt trei ani de-atunci. Bănuiesc că ar cam trebui. 

— Asta nu e un răspuns. 

Maura își cobori privirea. 

— Ai avut o legătură. Trebuia să fiu furioasă. Era singura cale. 

— Singura cale? 

— Prin care aș fi putut să te părăsesc. Prin care să te pot uita. 

Victor veni spre ea. Îi puse mâinile pe umeri; atingerea lui era 
caldă și intimă. 

— Nu vreau să mă uiţi, spuse. Chiar dacă asta ar însemna să 
mă urăști. Cel puţin ai simţi ceva. Asta m-a râcâit cel mai mult, 
să nu mai exist deloc pentru tine. Păreai atât de indiferentă în 
legătură cu tot. 

„E singurul fel în care am putut face faţă”, gândi ea, în timp 
ce mâinile lui îi alunecau pe corp. În timp ce răsuflarea lui îi 
încălzea părul. Învăţase cu mult timp în urmă să-și înăbușe toate 
emoţiile. Făceau o pereche cam jalnică ei doi. Victor cel 

exuberant, căsătorit cu Regina Morţii. Cum de le trecuse 
vreodată prin cap că va merge? 

„Pentru că doream căldura lui, pasiunea lui. Voiam ceea ce eu 
însămi nu voi fi niciodată.” 

Țârâitul telefonului cuminţi mâinile lui Victor pe umerii Maurei. 
Se îndepărtă, lăsând-o să tânjească după căldura lui. Maura se 
ridică și se duse la telefonul din bucătărie. O privire scurtă la 
ecranul telefonului îi fu de ajuns să știe că acest apel o va 
trimite înapoi în noapte, în zăpadă. În timp ce vorbea cu 
inspectorul și-și nota adresa, îl văzu pe Victor dând din cap cu 
resemnare. In seara asta ea era cea chemată la datorie, iar el 
cel abandonat. 

Închise. 

— Îmi pare rău, trebuie să plec. 

— A sunat Doamna cu Coasa? 

— O omucidere în Roxbury. Mă așteaptă. 

O conduse pe coridor până la ușa de intrare. 

— Vrei să vin cu tine? 

— Pentru ce? 

— Să-ţi țin companie. 

— Crede-mă, nu compania îmi lipește acolo. 

Victor privi pe fereastra sufrageriei, la zăpada bogată care 
continua să cadă. 

— Nu e de condus în noaptea asta. 

— E valabil și pentru tine. Se aplecă și-și puse ghetele. Era 
bucuroasă că Victor nu-i putea vedea faţa când îi spuse: N-are 
niciun rost să mergi înapoi la hotel. Mai bine rămâi aici. 

— Peste noapte, vrei să spui? 

— Ti-ar fi mai comod. Poţi face patul din camera de oaspeţi. 
Probabil voi lipsi câteva ore. _ 

Tăcerea lui o făcu să se îmbujoreze. Işi încheie haina, evitând 
în continuare să-l privească. Dar cuprinsă deodată de nerăbdare 
să evadeze, deschise ușa. 

În secunda următoare, îl auzi spunând: 

— Am să te aștept. 

e 

Faruri albastre scânteiară prin vălul de zăpadă. Opri maşina în 
spatele unuia dintre jeepuri și un poliţist se apropie de ea, cu 
faţa pe jumătate ascunsă de gulerul ridicat, ca o țestoasă 
retrasă în propria carapace. Maura deschise geamul și lumina 

orbitoare a lanternei lui o făcu să mijească ochii. Vântul aducea 
zăpada înăuntru, care fulguia pe tabloul de bord. 

— Doctor Isles, medic legist, spuse ea. 

— In regulă, doamnă, puteţi parca chiar aici. 

— Unde este cadavrul? 

— Înăuntru. 

Arătă cu lanterna spre o clădire de pe partea cealaltă a 
străzii. 

— Ușa principală e încuiată cu lacătul - trebuie să ajungeţi la 
intrarea de pe alee. Nu e curent, așa că fiți atentă pe unde 
călcați. O să aveţi nevoie de lanternă. Tot felul de cutii și alte 
prostii zac îngrămădite pe alee. _ 

Maura ieși din mașină într-o perdea de alb dantelat. In 
această noapte era pe de-a-ntregul pregătită pentru vremea de 
afară și recunoscătoare pentru faptul că picioarele îi erau calde 
și uscate. Un strat de cel puţin doisprezece centimetri de 
zăpadă proaspătă învelea drumul, dar fulgii erau moi și ușori și 
nu opuseră nicio fărâmă de rezistenţă în momentul în care 
ghetele ei își făcură drum printre troiene. 

La intrarea de pe alee apăsă butonul lanternei și de-abia 
observă panglica poliţiei care aproape atingea pământul și a 
cărei culoare galbenă aproape că nu se mai vedea de sub 
mantaua de nea. Călcă pe ea și scutură o ploaie de fulgi de 
zăpadă. Accesul pe alee era îngreunat de mai multe grămezi 
informe acoperite de nea. Gheata ei întâlni ceva solid și auzi 
zăngănitul unor sticle. Aleea era folosită drept coș de gunoi și 
Maura se gândi la chestiile dezgustătoare care mai mult ca sigur 
zăceau sub această pătură de zăpadă. 

Bătu la ușă și strigă: 

— Alo? Medicul legist. 

Ușa se deschise cu zgomot și o lanternă o orbi cu lumina ei. 
Nu-l putea vedea pe cel care ţinea lanterna, însă recunoscu 
vocea detectivului Darren Crowe. 

— Bună, doctore. Bine ai venit în orașul gândacilor. 

— N-ai vrea să îndrepţi lanterna aia în altă direcție? 

Lumina lanternei se mută de pe faţa ei și-i putu vedea silueta 
cu umeri largi, aproape amenințătoare. Era unul dintre detectivii 
tineri de la Departamentul de omucideri și de fiecare dată când 
lucra cu el la un caz se simţea ca pe platoul de filmare al unui 
serial de televiziune, iar Crowe era polițistul cu părul înfoiat, 

încrezut și sigur pe el. Singurul lucru pe care un bărbat de felul 
lui Crowe îl respecta la o femeie era profesionalismul rece și ea 
asta îi oferea. În timp ce un medic legist bărbat ar fi glumit cu 
Crowe, ea nu o făcea; trebuiau menținute niște bariere, trasate 
niște limite, altfel ar fi găsit el o modalitate să-i știrbească 
autoritatea. 

Își puse mănușile, își acoperi ghetele și intră în clădire. 
Plimbându-și lanterna prin cameră, văzu suprafeţe metalice 
lucind în lumina ei. Un frigider uriaș și mese de metal. Capacul și 
cuptorul unei mașini de gătit pentru uz casnic. 

— Aici a fost restaurantul italian Mama Cortina, spuse Crowe. 
Asta până când Mama a ieșit din afaceri și și-a declarat 
falimentul. Clădirea a fost pierdută în instanţă acum doi ani și 
intrările au fost încuiate cu lacătul. Ușa dinspre alee pare să fi 
fost forţată cu ceva timp în urmă. Tot echipamentul ăsta de 
bucătărie e pus la licitaţie, dar nu știu cine l-ar vrea. E jegos. 

Îndreptă raza lanternei spre ochiurile mașinii de gătit, unde 
grăsimea adunată de ani se îngroșase într-o crustă neagră. 
Gândacii de bucătărie fugiră care încotro din calea luminii. 

— Locul ăsta colcăie de ei. Au o grămadă de mâncare. 

— Cine a găsit cadavrul? 

— Unul dintre băieţii noștri de la Brigada Narcotice. Erau într- 
un flagrant de droguri, cam la o stradă de aici. Suspectul o luase 
la goană, iar ei au avut impresia că a cotit pe această alee. Au 
observat că lacătul fusese smuls. Au intrat să-l caute pe făptaș 
și aici îi aștepta ditamai surpriza. Arătă cu lanterna spre podea. 
Aici sunt câteva urme târșâite prin praf, ca și cum asasinul și-a 
târât victima prin încăpere. Plimbă lanterna spre celălalt capăt 
al bucătăriei. Cadavrul e într-acolo. Trebuie să trecem prin sala 
de mese. 

— Aţi filmat? 

— Da. A trebuit să folosim două rânduri de baterii ca să avem 
destulă lumină. Deja s-au consumat și astea, așa că va fi puţină 
lumină acolo. 

Maura îl urmă spre ușa de la bucătărie, ţinându-și braţele 
lipite de corp, ca să nu atingă nicio suprafaţă - de parcă asta ar 
fi fost de dorit. Auzi fojgăind peste tot în jurul ei în întuneric și 
acest lucru o făcu să-și imagineze mii de picioare de insecte 
mergând repede pe pereţi și agățându-se de tavan deasupra ei. 
Putea rămâne nepăsătoare la grotesc, dar insectele care se 

hrăneau cu materie organică în descompunere îi produceau fără 
doar și poate greață. 

Pășind în sala de mese, simţi buchetul ofilit de mirosuri de 
care se îmbibă întotdeauna aleile din spatele restaurantelor 
vechi: mirosul de gunoi și bere răsuflată. Dar aici era vorba și de 
altceva, un miros teribil de familiar care-i făcu pulsul să 
accelereze. Era scopul vizitei ei aici și îi stârni atât curiozitate, 
cât și groază. 

— Se pare că vagabonzii și-au făcut veacul pe aici, spuse 
Crowe, arătând cu lanterna spre podea, unde Maura văzu o 
pătură veche și ziare făcute ghemotoc. 

— Și mai sunt și niște lumânări acolo. Au avut noroc că n-au 
luat foc, cu tot gunoiul ăsta. 

Fasciculul lanternei ajunse la un morman de ambalaje de 
mâncare și cutii de conserve goale. Doi ochi galbeni se holbau la 
ei din vârful grămezii - un șobolan, netemător, chiar arogant, 
provocându-i să înainteze. 

„Șobolani și gândaci. Cu toţi acești necrofagi, ce-o mai fi 
rămas din cadavru?” se întrebă ea. 

— E după colț. 

Crowe își făcu loc cu o siguranţă de atlet printre mese și 
scaune stivuite. 

— Rămâi pe partea asta. Sunt niște urme pe care încercăm să 
le păstrăm intacte. Cineva a găsit pete de sânge departe de 
cadavru, sânge care se termină cam aici. 

O conduse într-un coridor mic. La capătul lui întrezări prin 
lumina slabă o ușă. Era cea de la toaleta bărbaţilor. 

— Doctorul e aici, strigă Crowe. 

Lumina altei lanterne apăru în ușă. Partenerul lui Crowe, Jerry 
Sleeper, ieși din toaletă și o întâmpină pe Maura cu o fluturare 
obosită a mâinii lui înmănușate. Sleeper era cel mai în vârstă 
detectiv de la Departamentul de omucideri și, de fiecare dată 
când îl vedea, îi părea din ce în ce mai adus de umeri. Se 
întrebă cât de mult din atitudinea lui blazată se datora faptului 
că era partenerul lui Crowe. Nici înțelepciunea, nici experienţa 
nu erau un atu în fața agresivităţii tinerești, și Sleeper cedase de 
mult controlul partenerului lui. 

— Nu e o priveliște frumoasă, spuse Sleeper. Oricum, fii 
fericită că nu suntem în iulie. Nici nu vreau să mă gândesc cum 
ar mirosi dacă n-ar fi atât de al dracului de frig aici. 

Crowe râse. 

— Se pare că cineva e cu gândul la Florida. 

— Hei, am un apartament mic și cochet acolo. La doar cinci 
minute de plajă. N-am să port altceva toată ziua decât slipul de 
baie. Și am să trândăvesc de dimineaţă până seara. 

„Plaje fierbinţi, gândi Maura. Nisip fin. Oare nu tuturor le-ar 
plăcea să fie chiar acum acolo, în loc să se afle în holul ăsta 
sinistru, luminat doar de cele trei lanterne ale lor?” 

— Sunt al tău, doctore, spuse Sleeper. 

Maura se îndreptă spre ușă. Lumina lanternei ei căzu pe 
dalele murdare, cu model alb-negru în formă de tablă de șah. 
Erau pline de urme de pași și sânge uscat. 

— Rămâi lângă perete, îi ceru Crowe. 

Păși în cameră și în secunda următoare se trase îndărăt, 
îngrozită de fulgerul unei mișcări la nivelul picioarelor. 

— Dumnezeule! exclamă, izbucnind înspăimântată în râs. 

— Da, șobolanii ăștia sunt babani, spuse Crowe. Și au avut 
parte de un mic festin aici. 

Maura zări o coadă târându-se pe sub ușa unei cabine de 
toaletă și-i veni în minte vechea legendă urbană a șobolanilor 
care înoată prin sistemul de canalizare și apar din vasul de 
toaletă. 

Plimbă încetișor raza lanternei peste două chiuvete fără 
robinete și un pisoar cu scurgerea blocată de gunoi și mucuri de 
țigară. Apoi lumina căzu pe cadavrul gol care zăcea într-o rână 
în spatele pisoarului. Luciul oaselor faciale expuse se zărea prin 
încâlceala de păr negru. Necrofagii se ghiftuiseră deja cu 
ofranda de carne proaspătă și trunchiul îi era ciuruit de 
numeroase mușcături de șobolan. Insă nu stricăciunile cauzate 
de dinţii ascuţiţi o îngrozeau cel mai tare, ci talia miniaturală a 
cadavrului. 

„Un copil?” 

Maura se așeză în genunchi lângă cadavru. Acesta zăcea cu 
obrazul drept lipit de podea. Apropiindu-se și mai mult, văzu o 
pereche de sâni complet dezvoltați. „Nici vorbă de copil, gândi, 
o femeie matură de statură mică, având trăsăturile distruse.” 
Necrofagii hulpavi îi mâncaseră cu poftă partea stângă, expusă, 
a feţei, devorându-i pielea și până și cartilajul nazal. Pielea care 
încă-i rămăsese pe trunchi era profund  pigmentată. 
„Hispanică?” se întrebă Maura, luminându-i pe rând umerii osoși 

și coborând pe noduroasa șiră a spinării. Noduli întunecaţi, 
aproape purpurii, erau împrăștiați de-a lungul torsului gol. Işi 
aținti lumina pe șoldul și fesa stângă, unde văzu alte leziuni. 
Erupția virulentă mergea în jos pe coapsă și gambă până la... 

Lumina lanternei i se fixă pe gleznă. 

— Nu-mi vine să cred, spuse Maura. 

Laba piciorului stâng lipsea. Glezna se termina într-un ciot cu 
vârful jupuit, negru de putrefacție. 

Mută lumina lanternei spre celălalt picior și văzu un nou ciot. 
Laba piciorului drept lipsea și ea. 

— Acum uită-te la mâini, spuse Crowe, care se apropiase de 
ea. 

Puse și raza lanternei lui lângă a ei și amândoi îndreptară 
fasciculele către brațele victimei, aflate în umbra trunchiului. 

În loc de mâini, Maura văzu două cioturi, cu vârfurile 
ferfeniţite de urmele dinţilor necrofagilor. 

Se dădu înapoi, șocată. 

— Înţeleg că nu șobolanii au făcut asta, spuse Crowe. 

Maura își înghiţi saliva. 

— Nu, nu, astea au fost amputări. 

— Crezi că i le-a făcut cât încă mai trăia? 

Maura se uită la dalele pătate de sânge și văzu numai 
grămăjoare mici de sânge închegat lângă cioturi și nu sânge 
împroșcat ca în urma unei retezări. 

— Nu exista nici urmă de presiune arterială când au fost 
făcute aceste tăieturi. Membrele au fost îndepărtate post- 
mortem. 

Se uită la Crowe. 

— Le-aţi găsit? 

— Nu. Le-a luat cu el. Cine știe de ce dracu'? 

— Există un motiv logic pentru care a procedat astfel, fu de 
părere Sleeper. Așa nu mai avem amprente. Nu o putem 
identifica. 

— Dacă încerca să-i distrugă identitatea... începu Maura. 

Se uită la fața victimei, la licărul oaselor și, înțelegând, simţi 
un nou fior de groază. 

— Ajutaţi-mă s-o răsucesc, zise ea. 

Luă un cearșaf de unică folosinţă din trusă și-l întinse lângă 
corp. Împreună, Sleeper și Crowe întoarseră cadavrul. 

Sleeper scoase un icnet de groază și se dădu înapoi. Partea 
dreaptă a feţei, care fusese lipită de podea, era acum vizibilă. 
Așa era și singura gaură de glonţ care-i perforase sânul stâng. 

Însă nu rana cauzată de glonţ îl îngreţoșase pe Sleeper, ci faţa 
victimei, cu ochiul fără pleoapă aţintit asupra lor. Lipită de 
dalele din baie, partea dreaptă a feței ei ar fi trebuit să rămână 
inaccesibilă pentru dinţii rozătoarelor, dar, cu toate acestea, 
pielea lipsea. Mușchiul dezvelit se uscase în fâșii de carne tare și 
un pomete mic și sidefat ieșea în afară. 

— Nici asta nu e opera șobolanilor, spuse Sleeper. 

— Nu, răspunse Maura. Vătămarea asta n-a fost făcută de 
necrofagi. 

— Dumnezeule, i-a smuls-o pur și simplu? E ca și cum ar fi 
îndepărtat o... 

„O mască.” Numai că masca asta nu era făcută din cauciuc 
sau plastic, ci din piele de om. 

— l-a tăiat faţa. Mâinile. Nu ne-a lăsat nicio posibilitate s-o 
identificăm, spuse Sleeper. 

— Dar de ce să-i fi luat și picioarele? întrebă Crowe. N-are 
niciun sens. Nimeni nu poate fi identificat după amprentele de la 
degetele de la picioare. Pe lângă asta, nu arată a genul de 
victimă a cărei lipsă va fi simțită de cineva. Ce e, negresă? 
Hispanică? 

— Ce are de-a face rasa ei cu faptul că cineva îi simte lipsa 
sau nu? întrebă Maura. 

— Vreau să spun că nu cred că e vreo casnică din suburbii. 
Altfel, de ce și-ar fi găsit sfârșitul într-un astfel de cartier? 

Maura se ridică, repulsia față de Crowe devenind dintr-odată 
atât de puternică, încât îi fu greu să se știe în apropierea lui. 
Plimbă lanterna prin încăpere, peste chiuvete și pisoare. 

— E sânge acolo, pe perete. 

— Eu zic că i-a făcut felul chiar aici, spuse Crowe. O târăște 
înăuntru, o trântește de perete și apasă pe trăgaci. Apoi face 
amputările, chiar în locul unde se prăbușește. 

Maura se uită la sângele de pe podea. Doar câteva pete, 
pentru că la ora aceea victima era deja moartă. Inima încetase 
să-i bată, nu mai pompase sânge. Nu simte nimic când ucigașul 
se ghemuiește lângă ea și lama se scufundă adânc în 
încheietură, desfăcându-i articulațiile. Nici când el îi scobește 
prin carne, scoțându-i pielea de pe faţă cum jupoi un urs. Și, 

după ce termină cu colectarea trofeelor, o lasă acolo, ca pe un 
stârv abandonat, ofrandă pentru necrofagii care împânzesc 
această clădire părăsită. 

În câteva zile, fără haine în care dinţii ascuţiţi să se împiedice, 
șobolanii ar fi ros până la mușchi. 

Într-o lună, până la os. 

Își ridică privirea spre Crowe. 

— Unde-i sunt hainele? 

— Am găsit un singur pantof. Un adidas, mărimea treizeci și 
cinci. Cred că l-a scăpat când a plecat. Era pe jos, în bucătărie. 

— Avea sânge pe el? 

— Da. Avea vârful mânjit. 

Maura își cobori privirea la ciotul unde ar fi trebuit să fie 
piciorul drept. 

— Deci a dezbrăcat-o aici, în această încăpere. 

— Molestare sexuală post-mortem? întrebă Sleeper. 

Crowe pufni. 

— Cine să vrea să i-o tragă unei femei cu rănile astea 
înfiorătoare pe tot corpul? Și de fapt ce-i cu erupția asta? Sper 
că nu-i nimic infecțios. Adică variolă sau ceva de genul acesta. 

— Nu, aceste leziuni indică de fapt ceva cronic, nu acut. Vezi 
cum unele dintre ele au făcut coajă? 

— Cum ziceam, nu văd cum și-ar putea dori cineva s-o atingă, 
cu atât mai puţin să aibă și raporturi sexuale. 

— Nu se știe niciodată, spuse Sleeper. 

— Se poate să o fi dezbrăcat doar pentru a-i expune cadavrul. 
Să-i grăbească distrugerea de către necrofagi. 

— De ce s-a obosit să-i ia hainele cu el? 

— Pentru a îngreuna și mai mult identificarea. 

— Eu cred că doar voia să le aibă, spuse Crowe. 

Maura se uită la el. 

— De ce? 

— Din același motiv pentru care i-a luat și mâinile, și 
picioarele, și fața. Voia amintiri. 

Crowe se uită la Maura și, în umbra distorsionată, păru mai 
înalt. Ameninţător. 

— Cred că mușteriul nostru este un colecţionar. 

e 

Lumina de pe veranda ei era aprinsă; îi putea zări strălucirea 

gălbuie prin cortina de fulgi de zăpadă. Casa ei era singura de 

pe stradă care la această oră era încă luminată. În câte alte 
nopți nu se întorsese la o casă în care luminile nu erau aprinse 
de mână de om, ci de alarme electrice. „În noaptea asta, se 
gândi, cineva chiar mă așteaptă.” 

Apoi văzu că mașina lui Victor nu mai era parcată în fața 
casei. „A plecat, își spuse. Mă întorc, ca de obicei, într-o casă 
pustie.” Lumina strălucitoare de pe verandă, atât de primitoare 
înainte, îi părea acum rece și neutră. 

Intră pe aleea de acces simţindu-și sufletul pustiit. Ceea ce o 
deranja cel mai mult nu era că el plecase, ci faptul că acest 
lucru o afecta. „Doar o seară în compania lui, gândi, și iată-mă 
din nou unde eram acum trei ani, cu încrederea zdruncinată și 
pe cale de a-mi pierde independenţa.” 

Apăsă telecomanda garajului. Ușa se deschise, iar ea izbucni 
în râs la vederea Toyotei albastre, parcate pe locul din stânga. 

Victor nu făcuse altceva decât să-și mute mașina în garaj. 

Parcă lângă Toyota închiriată și, în timp ce ușa garajului se 
închidea în spatele ei, rămase nemișcată preţ de câteva clipe, 
pe deplin conștientă de ritmul accelerat al pulsului ei. De la 
deznădejde la jubilaţie în doar zece secunde. Trebuia să-și 
aducă aminte că nimic nu se schimbase între ei. Că nimic nu se 
putea schimba între ei. 

leși din mașină, respiră adânc și intră în casă. 

— Victor? 

Niciun răspuns. 

Căută în sufragerie, traversă holul până la bucătărie. Ceștile 
de cafea fuseseră spălate și puse la uscat, orice dovadă a vizitei 
lui ștearsă. Aruncă un ochi prin dormitoare și prin biroul ei - nici 
urmă de Victor. 

Numai când se întoarse în sufragerie îi zări picioarele, 
acoperite cu șosete albe fine, ieșind în afară la un capăt al 
canapelei. Rămase în picioare privindu-l cum doarme cu braţul 
atârnând moale spre dușumea, cu chipul împăcat. Ăsta nu era 
acel Victor pe care și-l amintea ea, bărbatul ale cărui pasiuni 
vulcanice o atrăseseră pentru ca mai apoi tot ele s-o 
îndepărteze. Ce își amintea din căsnicia lor erau certurile, rănile 
adânci pe care numai un iubit le poate produce. Divorțul îi 
deformase amintirile despre el, făcându-l mai întunecat, mai 
ameninţător. Întreţinuse aceste amintiri, se hrănise cu ele atât 

de mult timp, încât, văzându-l acum cu garda jos, aproape că 
tresări. 

„Obișnuiam să te privesc dormind. Obișnuiam să te iubesc.” 

Căută în dulap după o pătură, pe care o întinse peste el. 
întinse mâna să-i mângâie părul, apoi se opri, cu mâna 
suspendată deasupra capului lui. 

Ochii lui erau deschiși și o priveau. 

— Te-ai trezit, spuse Maura. 

— N-am avut nicio clipă de gând să adorm. Cât e ceasul? 

— Două și jumătate. 

Victor oftă. 

— Mă gândeam să plec... 

— Poţi rămâne. Ninge teribil. 

— Am mutat mașina în garaj. Sper că nu te deranjează. 
Veneau plugurile de curăţat zăpada... 

— Te-ar fi remorcat, dacă nu ai fi mutat-o. E în regulă. Zâmbi, 
după care spuse încetișor: Dormi la loc. 

Câteva secunde se uitară unul la celălalt. Prinsă la mijloc între 
dorinţă și îndoială, Maura nu spuse nimic, cunoscând foarte bine 
consecinţele vreunei alegeri greșite. În mod evident, amândoi se 
gândeau la același lucru - că dormitorul ei se afla în capătul 
holului. Doar câţiva pași, o îmbrăţișare, și ea ar fi din nou acolo. 
Într-un loc din care se străduise atât de mult să evadeze. 

Se îndepărtă, lucru pentru care fu nevoie să depună la fel de 
mult efort ca și cum s-ar fi chinuit să iasă din nisipuri 
mișcătoare. 

— Ne vedem mâine-dimineaţă, spuse ea. 

„Oare ce văd în ochii lui se numește dezamăgire?” se întrebă 
ea. Și nu se putu abţine să nu se bucure puţin la gândul acesta. 

Ajunsă în pat, nu putu să adoarmă, știind că el se afla sub 
același acoperiș. Acoperișul ei, teritoriul ei. In San Francisco, 
trăiseră în casa pe care o avea el dinainte de a se căsători cu ea 
și adevărul e că Maura nu o simţise niciodată ca fiind și a ei. In 
această noapte, lucrurile stăteau taman invers și ea era cea 
care deţinea controlul. Ceea ce avea să se întâmple în 
continuare avea să fie alegerea ei. 

Paleta de posibilităţi o chinuia. 

Numai când se trezi tresărind își dădu seama că de fapt chiar 
dormise. Lumina zilei deja strălucea în fereastră. Zăcu în pat 
câteva momente, întrebându-se ce anume o trezise. Intrebându- 

se ce-i va spune lui. Apoi auzi ușa de la garaj deschizându-se și 
hârâitul unui motor de mașină ieșind în stradă. 

Cobori din pat și se uită pe fereastră, la timp pentru a vedea 
mașina lui Victor trecând prin faţa casei ei și dispărând după 
colț. 

Jane Rizzoli se trezi odată cu ivirea zorilor. Strada era încă 
pustie; nu începuse încă forfota de dimineață. Privi prin beznă, 
spunându-și: „Haide, trebuie s-o faci. Nu-ţi poți ţine la nesfârșit 
capul îngropat în nisip”. 

Aprinse veioza și se așeză pe marginea patului, copleșită de 
greață. Cu toate că în cameră era frig, transpira și tricoul era ud 
la subsuori. 

Venise timpul să ia taurul de coarne. 

Se duse în picioarele goale în baie. Cutia zăcea pe masa unde 
o lăsase noaptea trecută, ca să se asigure că nu va uita să o 
folosească în acea dimineaţă. De parcă mai avea nevoie să i se 
amintească acest lucru. Deschise cutia, rupse folia care servea 
drept ambalaj și scoase beţțișorul-test. Noaptea trecută citise 
instrucțiunile de atâtea ori, încât le învățase pe dinafară. Cu 
toate acestea, le mai citi o dată. Pretext pentru încă o mică 
amânare. 

In cele din urmă se așeză pe vasul de toaletă. Ținând 
beţișorul între coapse, făcu pipi pe vârful lui, umezindu-l în 
șuvoiul urinei matinale. 

„Așteaptă două minute”, spuneau instrucţiunile. 

Puse testul pe etajeră și intră în bucătărie. Își turnă un pahar 
de suc de portocale. Aceeași mână care putea apuca arma și 
trage glonţ după glonţ, nimerind toate ţintele, acum tremura, în 
timp ce ducea paharul de suc la gură. Își aţinti privirea asupra 
ceasului din bucătărie, urmărind cum limba secundarului își 
făcea rotația. Işi simţi pulsul accelerând după scurgerea celor 
două minute. Nu fusese niciodată lașă, nu evitase niciodată 
confruntarea directă cu dușmanul, dar asta era o formă diferită 
de teamă, personală și mistuitoare. Teama că ar putea să ia 
decizia greșită și că-și va petrece tot restul vieţii suferind din 
această cauză. 

„Fir-ar să fie, Jane. Dă-i drumul odată.” 

Infuriată și dezgustată de propria lașitate, lăsă paharul cu suc 
și se duse în baie. Nici măcar nu ezită, ci merse drept la etajeră 
și luă testul. 

Nu fu nevoie să citească instrucţiunile ca să știe semnificaţia 
liniei în nuanță mov. 

Nu-și aminti cum ajunse din nou în dormitor. Se trezi stând pe 
pat, cu testul în poală. Niciodată nu-i plăcuse culoarea mov; era 
prea tinerească și frivolă. Acum simpla ei vedere îi făcea rău. 
Crezuse că era pe de-a-ntregul pregătită pentru rezultat, dar se 
părea că nu era deloc așa. Picioarele îi amorţiseră și nu putea să 
și le miște. Nu era în stare să gândească. Nu-și putea imagina 
pasul următor. Primul impuls fu unul copilăresc și peste măsură 
de irațional. 

„Vreau la mama.” 

Avea treizeci și patru de ani și era independentă. Dărâmase 
uși cu piciorul și prinsese ucigași. Omorâse un bărbat. Și iat-o 
dintr-odată tânjind după îmbrăţișarea maternă. 

Sună telefonul. 

Se uită consternată la el, de parcă nu și-ar fi dat seama ce era 
cu telefonul acela. Abia la al patrulea ţârâit catadicsi să ridice 
receptorul. 

— Bună, ești încă acasă? se miră Frost. Toată echipa e aici. 

Se chinui să înţeleagă ce însemna asta. „Echipa.” Intorcându- 
se spre ceasul de pe noptieră, fu uluită să constate că era deja 
opt și jumătate. 

— Rizzoli? Oamenii sunt gata să înceapă să dragheze iazul. 
Mai vrei asta? 

— Da. Ajung imediat. 

Închise. Sunetul receptorului agăţându-se în furcă fu ca 
pocnetul degetelor unui hipnotizator. Se ridică în picioare, ieșind 
din transă, și se concentră la ceea ce avea de făcut. 

Aruncă testul la coșul de gunoi. Apoi se îmbrăcă și plecă la 
serviciu. 

(J 
„Doamna Șobolanilor. Cam la asta se reduce o viață 
întreagă”, gândi Maura, privind la cadavrul care zăcea pe masă, 
cu ororile ascunse sub un cearșaf. Fără nume, fără chip, cu 
existența rezumându-se la trei cuvinte care nu fac decât să 
scoată în evidență felul umilitor în care ţi-ai încheiat socotelile 
cu viaţa: „hrană pentru rozătoare”. 

Cel care poreclise astfel cadavrul cu o noapte în urmă fusese 
Darren Crowe, în timp ce stăteau acolo, înconjurați de gângănii 
ce mișunau pe acolo pe unde razele lanternelor nu ajungeau. 

Aruncase întâmplător această poreclă echipei de recuperare de 
la morgă și, până a doua zi dimineaţa, când Maura intră în birou, 
oamenii ei o numeau tot Doamna Șobolanilor pe victimă. Ea știa 
că nu era altceva decât o poreclă la îndemână adresată unei 
femei care altfel abia ar fi fost știută drept Jane Doe”, dar Maura 
nu-și putea reprima un fior la auzul acestui apelativ, în condiţiile 
în care până și Sleeper îl folosea. „Așa facem faţă ororii, gândi 
ea. Așa reușim să nu ne implicăm emoţional. Folosim, când e să 
ne referim la vreo victimă, ori o poreclă, ori un diagnostic, ori un 
număr de dosar. Astfel avem senzația că nu vorbim despre niște 
oameni, că destinele lor nu ne pot frânge inimile.” 

Îi căută cu privirea pe Crowe și pe Sleeper, care tocmai intrau 
în laborator. Sleeper se resimțea după oboseala de noaptea 
trecută și lumina puternică din sala de autopsie nu îi menaja 
deloc ochii încercănaţi și maxilarele coborâte. În comparaţie cu 
el, Crowe arăta ca un leu tânăr, bronzat, arătos și încrezător în 
sine; nu era persoana pe care să încerci vreodată s-o umilești; în 
spatele aroganţei, pândea adesea cruzimea. Privea în jos spre 
cadavru cu buzele strâmbate de dezgust. Nu se anunța o 
autopsie prea veselă și până și Crowe părea să dea semne de 
îngrijorare în apropierea acestei necropsii. 

— Radiografiile sunt gata, spuse Maura. Haideţi să ne uităm 
pe ele înainte să începem. 

Se duse spre peretele din partea cealaltă a sălii și răsuci un 
comutator. Ecranul pâlpâi, luminând imagini spectrale ale unor 
coaste, o șiră a spinării și un pelvis. Risipite în interiorul 
toracelui, asemenea unei galaxii de stele împrăștiate prin 
plămâni și inimă, se aflau particule metalice lucitoare. 

— Arată a glonţ cu înveliș de plastic, spuse Sleeper. 

— Așa am crezut și eu la început, răspunse Maura. Dar dacă 
te uiţi aici, lângă coasta asta, vezi umbra asta opacă? E aproape 
ascunsă de conturul coastei. 

— Cămașă de metal? întrebă Crowe. 

— Eu așa cred. 

— Deci nu e din plastic. 

— Nu. Arată a muniţie Glaser. Judecând după numărul 
fragmentelor pe care le văd aici, mai mult ca sigur e dintre cele 
cu vârf albastru. 


7 john Doe, Jane Doe, nume atribuit în Statele Unite persoanelor a căror identitate nu 
se cunoaște. (n.tr.). 

Proiectat să producă mult mai multe vătămări devastatoare 
decât un glonţ obișnuit, glonțul de tip Glaser lovește ţinta ca 
unitate compactă, fragmentându-se după impact. Nu avea 
nevoie să deschidă toracele să știe că vătămarea produsă de 
acel singur glonţ era devastatoare. 

Scoase radiografiile toracice și fixă alte două pe ecran. 
Acestea din urmă erau întru câtva mai tulburătoare, prin ceea 
ce lipsea din ele. Aveau în fața ochilor ambele antebrațe. 
Radiusul și cubitusul, cele două oase lungi ale antebraţului, care 
merg în mod normal de la cot la încheietura mâinii, unde se 
întâlnesc cu oasele carpiene având consistenţa densă a 
silexului. Însă aceste oase ale braţului se terminau brusc. 

— Mâna stângă a fost dezarticulată aici, exact la îmbinarea 
procesului stiloid al radiusului cu osul scafoid, spuse Maura. 
Ucigașul a scos toate oasele carpiene, laolaltă cu mâna. Se pot 
vedea chiar unele urme de tăietură, pe celelalte radiografii, și 
cum a răzuit de-a lungul vârfului procesului stiloid. A desprins 
mâna exact în locul în care oasele braţului întâlnesc oasele 
încheieturii. Arătă spre cealaltă radiografie. Acum uitaţi-vă la 
mâna dreaptă. Aici n-a mai fost chiar atât de precis. N-a mai 
tăiat fix de-a lungul încheieturii și când a desprins mâna a lăsat 
în urmă osul hamatum. Puteţi vedea cum cuțitul a făcut o 
tăietură aici. Se pare că nu a nimerit întocmai încheietura și a 
sfârșit prin a tăia la întâmplare, până a găsit-o. 

— Deci mâinile nu au fost tăiate folosind pur și simplu, să 
zicem, un topor, spuse Sleeper. 

— Nu. A folosit cuțitul. A tăiat mâinile cum ai tranșa o găină. 
Flexezi membrele ca să scoţi la iveală încheietura și tai 
ligamentele. Așa, nu trebuie să tai prin os. 

Sleeper avu o grimasă de dezgust. 

— Mă tem că n-am să mănânc pui în seara asta. 

— Ce fel de cuţit a folosit? întrebă Crowe. 

— Ori un cuţit de bucătărie pentru oase, ori un bisturiu. Ciotul 
a fost ronţăit rău de șobolani și nu ne-am putut da seama după 
marginile rănii. Va trebui să fierbem țesuturile moi și să vedem 
cum arată urmele de tăieturi la microscop. 

— Nu cred că voi mânca nici supă diseară, spuse Sleeper. 

Crowe aruncă o privire spre abdomenul proeminent al 
partenerului lui. 

— Poate ar trebui să vii mai des pe la morgă. Poate așa vei 
mai da jos câteva kilograme. 

— Vrei să spui, în loc să-mi irosesc viaţa la sala de forță? i-o 
trânti și Sleeper. 

Maura se uită la el, surprinsă de ripostă. Nici chiar maleabilul 
Sleeper nu putea înghiţi la nesfârșit replicile sarcastice ale 
partenerului său. 

Crowe abia schiţă un zâmbet, orb la iritarea pe care o stârnise 
în alţii. 

— Hei, când vei fi mare - adică, deasupra taliei - poţi să mă 
însoţești acolo. 

— Mai sunt și alte radiografii de văzut, interveni Maura, 
trăgând în jos de planșe cu eficienţă de profesionist. 

Yoshima îi întinse noile planșe și ea le vâri sub clemele 
montate în partea de sus a ecranului. Imagini ale capului și 
gâtului Doamnei Șobolanilor luceau în lumina ecranului. 
Noaptea trecută, uitându-se la fața cadavrului, văzuse numai 
carne vie, distrusă și mai mult de necrofagii flămânzi. Însă sub 
carnea fâșii, oasele feței erau straniu de intacte, cu excepţia 
vârfului osului nazal, care lipsea, retezat când ucigașul își 
jupuise trofeul de carne. 

— Lipsesc dinţii din față, spuse Sleeper. Doar nu crezi că i-a 
luat și pe ei. 

— Nu. Astea sunt modificări atrofice. Și lucrul ăsta mi se pare 
curios. 

— De ce? 

— Aceste modificări sunt de obicei asociate cu vârsta 
avansată și o dentiţie proastă. Dar nu se potrivesc unei femei 
care altfel pare destul de tânără. 

— Cum poți face această apreciere, când n-are față? 

— Radiografiile la coloană nu arată nicio dovadă a vreunei 
modificări degenerative care apare odată cu vârsta. Nu are fire 
de păr cărunte, nici pe cap, nici pe pubis. Și nici nu prezintă 
arcus senilis la ochi. 

— Cam ce vârstă îi dai? 

— Nu mai mult de patruzeci de ani. Maura se uită la imaginile 
de pe ecranul luminat. Dar aceste radiografii par mai degrabă 
ale unei femei mult mai în vârstă. N-am mai văzut o asemenea 


8 Arc cornean - inel albicios în jurul corneei; se observă de obicei la persoanele în 
vârstă; dar, uneori, și la tineri. Această anomalie nu alterează vederea. (n.tr.). 

resorbție osoasă severă la nimeni, cu atât mai puţin la o femeie 
tânără. N-ar fi fost posibil să poarte proteză dentară, chiar și în 
condiţiile în care și-ar fi permis acest lucru. Un lucru este sigur, 
și anume că această femeie nu a avut parte nici de cel mai 
elementar serviciu stomatologic. 

— Deci nu vom avea radiografii dentare pentru comparaţie. 

— Sunt convinsă că această femeie nu a mai fost la vreun 
dentist de zeci de ani. 

Sleeper oftă. 

— Nu avem urme de degete. Nu avem față. N-o s-o 
identificăm niciodată. Ceea ce probabil a și intenţionat. 

— Dar asta nu explică de ce i-a tăiat picioarele, spuse Maura, 
cu privirea aţintită încă pe craniul anonim care strălucea pe 
ecranul de radiografii. Cred că a făcut asta din alte motive. 
Posibil, putere. Furie. Când jupoi fața unei femei, ai luat ceva 
mai mult decât un simplu suvenir. Ai furat esenţa a ceea ce 
reprezintă ea. l-ai luat sufletul. 

— Da, mă rog, a scurmat în rahat după ea, zise Crowe. Cine ar 
vrea o femeie fără dinţi și cu răni pe tot corpul? Dacă tot se 
apucă de colecţionat feţe, te gândești că se duce după cele care 
arată cât mai plăcut pe polița de deasupra căminului. 

— Poate e doar la început, rosti Sleeper încetișor. Poate e la 
prima crimă. 

Maura se întoarse spre masă. 

— Haideţi să-i dăm drumul. 

In timp ce Sleeper și Crowe își legau măștile, Maura trase la o 
parte cearșaful, inhalând un puternic damf de putreziciune. 
Noaptea care trecuse luase probe de potasiu vitros, iar 
rezultatele îi confirmaseră faptul că victima murise cu 
aproximativ treizeci și șase de ore înainte de a fi descoperită. 
Rigor mortis era încă prezentă, astfel că membrele nu erau ușor 
de manipulat. In ciuda frigului teribil din încăperea unde-o 
găsiseră, începuse procesul de descompunere. Bacteriile își 
începuseră lucrul, distrugând proteine, inflamând spaţiile cu aer. 
Temperaturile joase doar încetiniseră, nu și stopaseră procesul 
de descompunere. 

Cu toate că știa faţa asta distrusă, vederea ei o cutremură din 
nou. La fel reacţionă și la vederea multiplelor leziuni ale pielii, 
care, sub lumina puternică, se conturau în noduli întunecați și 
inflamaţi, presăraţi cu mușcături de şobolan. Pe acest fundal de 

piele distrusă, rana provocată de glonţ părea total 
neimpresionantă - nimic mai mult decât o găurică în partea 
stângă a sternului. Gloanţele Glaser fuseseră proiectate să 
reducă la minimum pericolul ricoșării și să producă vătămări 
maxime odată intrate în corp. Penetrarea curată este urmată de 
explozia bilelor de plumb conținute în învelișul de cupru. 
Această mică rană nu oferea niciun indiciu despre ravagiile 
produse în interiorul toracelui. 

— Deci ce-i cu cheagurile astea de pe piele? întrebă Crowe. 

Maura se concentră la porțiunile de piele neatinse de dinţii 
rozătoarelor. Nodulii purpurii erau împrăștiați pe trunchi și pe 
extremităţi și câţiva dintre ei formaseră deja cruste. 

— Nu știu ce-i asta, răspunse ea. Insă în mod cert pare să fie 
ceva de ordin somatic. Ar putea fi o reacţie la droguri. Ar putea 
fi manifestarea unui cancer. Făcu o pauză. La fel de bine poate fi 
de ordin bacterial. 

— Vrei să spui... infecțios? întrebă Sleeper, dându-se un pas 
înapoi. 

— De aceea v-am recomandat măștile. 

Plimbă un deget înmănușat peste una dintre leziunile cu 
crustă și câteva coji albe se desprinseră. ` 

— Câteva dintre rănile astea îmi amintesc de psoriazis. Insă 
dispunerea lor este diferită. De obicei psoriazisul afectează în 
primul rând coatele și genunchii. 

— Ascultă, nu-i așa că există tratament pentru asta? spuse 
Crowe. Am văzut eu reclame la televizor. Agonia psoriazisului. 

— E o disfuncţie inflamatoare, așa că răspunde la creme cu 
steroizi. Terapia cu ultraviolete ajută și ea. Dar uită-te la dentiţia 
ei. Femeia nu avea banii necesari să cumpere creme scumpe 
sau să plătească doctori. Dacă e psoriazis, probabil că-l are 
netratat de ani buni. 

„Ce năpastă cruntă trebuie să fi fost pentru ea boala asta de 
piele, gândi Maura, mai ales pe timpul verii. Chiar și în cele mai 
toride zile, cred că purta pantaloni și tricouri cu mânecă lungă 
pentru a-și ascunde rănile.” 

— Deci făptașul nostru nu numai că alege o victimă care nu 
are dinţi, spuse Crowe, ci smulge o faţă cu o piele ca asta. 

— Psoriazisul are în general tendinţa să cruţe fața. 

— Crezi că e important aspectul ăsta? Poate a desprins doar 
părţile unde pielea era în regulă. 

— Nu știu, răspunse ea. Nu-mi pot nici măcar imagina de ce 
ar vrea cineva să facă un astfel de lucru. 

Se concentră la ciotul brațului drept. Osul alb lucea prin 
carnea vie. Dinţi flămânzi ai șobolanilor roseseră rana deschisă, 
distrugând urmele de tăietură lăsate de cuţit, însă o scanare la 
microscopul electronic a suprafeţei de os tăiate ar putea scoate 
la iveală caracteristicile lamei. Luă antebraţul de pe masă, 
pentru a examina partea inferioară a rănii și o pată galbenă îi 
atrase atenţia. 

— Yoshima, îmi poţi da o pensetă? spuse ea. 

— Ce ai găsit? întrebă Crowe. 

— O fibră textilă lipită de marginea rănii. 

Yoshima se mișca atât de silențios, încât penseta apăru ca 
prin minune în mâinile ei. Învârti lentila microscopului pe ciotul 
brațului. Cu ajutorul pensetei, smulse fragmentul din crusta de 
sânge și carne uscată și-l depuse pe o tăviţă. 

— E din hainele ei? întrebă Crowe. 

— Arată extrem de neprelucrat pentru un fir folosit la 
îmbrăcăminte. 

— Din covor, poate? 

— Covor galben? Nu prea cred. 

Vâri fibra într-o pungă de plastic pentru probe pe care 
Yoshima o ţinea deja deschisă și întrebă: 

— Aţi văzut ceva la locul crimei care ar putea să se 
potrivească oare cu firul ăsta? 

— Nimic galben, răspunse Crowe. 

— Funie galbenă? întrebă Maura. Se poate să-i fi legat 
încheieturile. 

— Și apoi să fi luat cu el legăturile tăiate? 

Sleeper scutură din cap. 

— Bizar, tipul ăsta lucrează atât de curat. 

Maura se uită la cadavru, micuţ ca al unui copil. 

— Nici nu avea nevoie să-i lege încheieturile. Cu siguranţă era 
ușor de manevrat. 

„Ce simplu trebuie să fi fost să-i ia viaţa. Nişte braţe subţiri ca 
astea n-ar fi putut să se zbată mult timp în strânsoarea unui 
agresor; niște picioare atât de scurte nu s-ar fi putut salva prin 
fugă. Ai fost deja atât de agresată, gândi Maura. lar acum 
bisturiul meu îţi va lăsa și el urme pe carne.” 

Lucră cu eficienţă calmă, scalpelul ei tăind prin piele și 
mușchi. Cauza morţii era la fel de evidentă ca bucăţile de 
șrapnel care licăreau pe radiografii, și când, în sfârșit, trunchiul 
se deschise larg și Maura văzu sacul pericardic strâns și 
buzunarele de hemoragie formate peste tot în plămâni, nu fu 
deloc surprinsă. 

Glonţul Glaser străpunsese toracele și apoi explodase, 
trimițându-și șrapnelul mortal în tot pieptul. Metalul pătrunsese 
prin artere și vene, străpunsese inima și plămânii, iar sângele 
cursese în sacul care înconjoară inima, strângând-o să nu se mai 
poată umfla, să nu mai poată pompa. Tamponare pericardică. 

Moartea survenise destul de repede. 

Intercomul băzâi. 

— Doamnă doctor Isles? 

Maura se întoarse spre microfon. 

— Da, Louise? 

— Inspector Rizzoli pe linia unu. Răspundeţi? 

Maura își scoase mănușile și se duse spre telefon. 

— Rizzoli? spuse. 

— Bună, doctore. Se pare că avem nevoie de tine. 

— Ce s-a întâmplat? 

— Suntem la iaz. Ne-a luat ceva timp să scoatem toată 
gheaţa. 

— L-aţi dragat de tot? 

— Da. Am găsit ceva. 

Vântul șfichiuia aerul în câmpul deschis, biciuind haina și 
fularul de lână al Maurei, care ieșise de pe poarta din spate a 
mănăstirii și se îndrepta spre grupul mohorât de polițiști care o 
așteptau la marginea iazului. Un strat de gheață se formase 
deasupra omătului așezat și pocnea sub ghetele ei ca pojghiţa 
de zahăr ars. Simţi ochii tuturor aţintiţi asupra ei, călugărițele o 
priveau din poartă, iar polițiștii o urmăreau apropiindu-se de ei. 
Era o siluetă singuratică traversând universul alb și, în tăcerea 
după-amiezii, fiecare sunet părea intensificat, de la scârţâitul 
ghetelor până la șuierul propriei respiraţii. 

Rizzoli se desprinse din grupul de polițiști și-i ieși în 
întâmpinare. 

— Mulţumesc că ai venit așa de repede. 

— Deci Noni avea dreptate în legătură cu iazul cu rațe. 

— Da. De vreme ce Camille petrecea atât de mult timp aici, 
nu e nicio surpriză că s-a gândit la locul ăsta. Gheaţa era încă 
destul de subțire. Probabil a îngheţat abia ieri sau alaltăieri. 
Rizzoli privi spre apă. S-a spart la a treia încercare. 

Era un iaz mic, un oval negru și mlăștinos care pe timpul verii 
oglindea norii și cerul albastru, precum și zborul păsărilor. Intr-o 
margine se înălţau câteva fire de papură, ca niște stalagmite 
încrustate în gheaţă. De jur împrejur, zăpada era în totalitate 
călcată în picioare, iar albul ei, amestecat cu noroi. 

Pe malul apei, o formă micuță zăcea acoperită cu un cearșaf 
de unică folosință. Maura îngenunche lângă ea și detectivul 
Frost, cu o expresie mohorâtă, dădu la o parte cearșaful, 
scoțând la iveală o mogâldeaţă învelită în scutece cu crustă de 
noroi umed. 

— Se pare că i-a legat pietre ca să se ducă la fund, spuse 
Frost. De aceea a ramas pe fundul iazului. Nu l-am desfășat 
încă. Ne-am gândit că mai bine te așteptăm. 

Maura își scoase mănușile de lână și-și puse unele din latex. 
Nu ofereau deloc protecţie împotriva frigului și degetele ei 
simţiră de îndată mușcătura gerului. Două pietre de mărimea 
unui pumn căzură din scutec. Următoarea fașă era la fel de udă, 

dar nu și murdară de noroi. Era o pătură de lână bleu. „O 
culoare bună de înfășat un sugar, gândi Maura. O pătură care 
să-l protejeze și care să-i ţină cald.” 

Degetele îi erau deja amorţite și neîndemânatice. Dădu la o 
parte un colţ al păturii, suficient pentru a zări un picior. Micuţ, ca 
de păpușă, cu pielea vânătă și translucidă. 

Era tot ce avea nevoie să vadă. 

Il acoperi din nou. Ridicându-se în picioare, se uită la Rizzoli. 

— Hai să-l ducem direct la morgă. O să-l desfaășăm acolo. 

Rizzoli dădu imperceptibil din cap și-și cobori tăcută privirea 
spre micul ghemotoc. Feșele ude începuseră deja să se 
întărească în vântul înghețat. 

Cel care vorbi fu Frost. 

— Cum a putut face asta? Să-și arunce pur și simplu copilul în 
apă? 

Maura își scoase mănușile de latex și-și vâri degetele amorţite 
în cele din lână. Se gândea la pătura bleu înfășurată în jurul 
pruncului. Lână călduroasă, la fel ca mănușile ei. Camille ar fi 
putut înfășa sugarul în orice - ziare, cearșafuri vechi, haine 
jerpelite - dar alesese să-l înfășoare într-o pătură, ca și cum 
astfel l-ar fi protejat, l-ar fi izolat de apa rece ca gheaţa a iazului. 

— Vreau să spun, să-și înece propriul copil, preciză Frost. 
Probabil că nu era în toate minţile. 

— Există posibilitatea ca pruncul să fi fost deja mort. 

— Aha, deci mai întâi l-a omorât. Tot nebună rămâne. 

— Nu putem spune nimic precis. Nu înainte de autopsie. 

Maura își îndreptă privirea spre abație. Trei călugăriţe stăteau 
ca niște spectre în veșminte întunecate sub arcadă, privindu-i. O 
întrebă pe Rizzoli: 

— l-ai spus deja maicii Mary Clement? 

Rizzoli nu răspunse. Privirea îi era încă aţintită asupra a ceea 
ce iazul scosese la iveală. O singură pereche de mâini fură de 
ajuns pentru a strecura ghemotocul în mult prea încăpătorul sac 
pentru cadavre, pe care ulterior să-l sigileze cu o smucitură 
zdravănă de fermoar. Tresări auzind zgomotul fermoarului tras. 

— Surorile știu? se interesă Maura. 

Într-un final, Rizzoli o privi. 

— Le-a înștiințat cineva cu privire la ce am găsit. 

— Trebuie să aibă o idee despre cine este tatăl. 

— Neagă până și posibilitatea ca ea să fi fost însărcinată. 

— Numai că dovada este chiar aici. 

Rizzoli pufni. 

— Credinţa e mai puternică decât dovada. 

„Credinţa în ce? se întrebă Maura. În virtutea unei femei 
tinere? Exista oare vreun castel din cărți de joc mai șubred 
decât încrederea în castitatea umană?” 

Se așternu tăcerea în timp ce sacul cu micul cadavru era dus 
spre mașină. Nu fusese nevoie să fie adusă o targă prin zăpadă; 
brancardierul luase sacul în brațe cu tandreţea cu care și-ar fi 
ridicat propriul copil, iar acum traversa cu hotărâre câmpul 
bătut de vânt, spre abație. E 

Mobilul Maurei sună, tulburând liniștea îndoliată. Il deschise și 
răspunse cu voce joasă: 

— Alo, da. 

— Îmi pare rău că a trebuit să plec fără să-mi iau rămas-bun 
azi-dimineață. 

Își simţi obrajii roșind și inima bătându-i să-i spargă pieptul. 

— Victor. 

— A trebuit să mă duc la întâlnirea din Cambridge. N-am vrut 
să te trezesc. Sper că nu te-ai gândit că am dat bir cu fugiţii. 

— Mi-a trecut prin cap, ce-i drept. 

— Ne putem vedea mai târziu, la cină? 

Maura nu zise nimic preţ de câteva clipe, dându-și seama 
dintr-odată că Rizzoli se uita la ea. Conștientă, de asemenea, de 
felul în care reacţionează auzind vocea lui Victor. Pulsul iuțit, 
tresărirea fericită. „Deja și-a făcut loc din nou în viața mea, 
gândi ea. Deja gândesc în perspectivă.” 

Îi întoarse spatele lui Rizzoli și își cobori vocea: 

— Nu știu când voi fi liberă. Se întâmplă tot felul de chestii pe 
aici. 

— Îmi poţi povesti totul la cină. 

— Trebuie să rezolv cumva. 

— Dar trebuie să și mănânci cândva, Maura. Accepţi invitaţia 
mea? La restaurantul tău preferat? 

Răspunse prea repede, prea nerăbdătoare: 

— Nu, ne vedem la mine. Voi încerca să ajung pe la șapte. 

— Nu e nevoie să gătești pentru mine. 

— Atunci te las pe tine să o faci. 

Victor râse. 

— Curajoasă femeie. 

— Dacă întârzii, poţi intra prin ușa laterală din garaj. Probabil 
că știi unde este cheia. 

— Nu-mi spune că încă o ascunzi în pantoful ăla vechi. 

— Până acum nimeni n-a găsit-o acolo. Ne vedem diseară. 

Închise și când se întoarse văzu că acum și Rizzoli și Frost se 
uitau la ea. 

— O întâlnire pasională? întrebă Rizzoli. 

— La vârsta mea, sunt norocoasă să am orice fel de întâlnire, 
răspunse Maura, lăsându-și telefonul să alunece la loc în geantă. 
Ne vedem la morgă. 

În timp ce străbătea cu greu drumul de întoarcere prin câmp, 
pășind pe urmele lăsate de ceilalți în zăpadă, Maura îi simţea 
urmărind-o cu privirile. Fu o ușurare să treacă de poarta din 
fund și să se retragă în spatele zidurilor abației. Dar, aproape 
imediat, se auzi strigată. 

Se întoarse și-l văzu pe părintele Brophy ieșind din clădire. 
Acesta se îndrepta spre ea, o siluetă solemnă îmbrăcată în 
negru. Pe fundalul cerului cenușiu și posomorât, ochii lui aveau 
o uimitoare nuanţă de albastru. 

— Maica Mary Clement ar dori să vă vorbească, spuse el. 

— Inspectorul Rizzoli este persoana cu care ar trebui, 
probabil, să stea de vorbă. 

— Preferă să discute cu dumneata. 

— De ce? 

— Pentru că nu faceţi parte din poliţie. Cel puţin pareţi 
dispusă să-i asculți neliniștile. Să înțelegeți. 

— Ce anume să înţeleg, părinte? 

El tăcu preț de câteva secunde. Vântul le flutura veșmintele și 
le biciuia fețele. 

— Următorul lucru: credinţa nu e ceva de luat în derâdere. 

Și de aceea maica Mary Clement nu voia să discute cu Rizzoli, 
care nu-și putea ascunde scepticismul, disprețul pentru biserică. 
Ceva atât de personal precum credința în Dumnezeu nu ar 
trebui supus disprețului unei alte persoane. 

— E important pentru ea, spuse părintele Brophy. Vă rog. 

Maura îl urmă în clădire, prin coridorul slab luminat și expus 
curentului care ducea la biroul stareţei. Mary Clement ședea la 
pupitru. Îi urmări cu privirea în timp ce intrau și ochii dindărătul 
lentilelor groase erau din cale-afară de mânioși. 

— Luaţi loc, doamnă doctor Isles. 

Cu toate că Academia Sfinţilor Inocenţi rămăsese undeva 
departe în timp, vederea unei maici furioase încă o zăpăcea, așa 
că se conformă în tăcere, ghemuindu-se în scaun ca o școlăriţă 
vinovată. Părintele Brophy rămase în picioare într-o parte, 
observator tăcut al ordaliei ce avea să urmeze. 

— Nu ni s-a comunicat niciodată motivul acestei cercetări, 
spuse Mary Clement. Ne-aţi tulburat vieţile. Ne-aţi violat 
intimitatea. De la început, am cooperat pe deplin, cu toate 
acestea ne-aţi tratat ca și cum noi am fi fost dușmanul. Ne 
datoraţi cel puţin politețea de a ne pune la curent cu obiectul 
căutărilor voastre. 

— Tot cred că doamna inspector Rizzoli este cea cu care 
trebuie să discutaţi în această problemă. 

— Dar dumneata ai fost cea care a iniţiat căutarea. 

— Eu doar le-am spus ce am descoperit la autopsie. Că sora 
Camille a născut de curând. A fost decizia lui Rizzoli să 
cerceteze abația. 

— Fără să ne spună de ce. 

— Când investighează ceva, poliția evită în general riscurile 
care nu sunt necesare. 

— Asta pentru că nu aţi avut încredere în noi. Nu-i așa? Maura 
se uită în ochii acuzatori ai maicii Mary Clement și descoperi că 
nu poate spune nimic altceva decât adevărul. _ 

— Nu am avut încotro și a trebuit să acționăm cu prudenţă. În 
loc să-i sporească mânia, acest răspuns cinstit păru că i-o 
domolește. Dintr-odată liniștită, se lăsă din nou în scaun, 
redevenind femeia în vârstă și plăpândă care era în realitate. 

— În ce lume trăim, dacă nici noi nu putem fi de încredere? 

— Ca toţi ceilalţi, maică stareță. 

— Păi tocmai asta-i, doamnă doctor Isles. Noi nu suntem ca 
restul. 

Spusese aceste vorbe fără nicio urmă de superioritate. 
Dimpotrivă, ceea ce simţise Maura în vocea ei era tristeţe și 
consternare. 

— V-am fi ajutat. Am fi cooperat, dacă am fi știut ce căutați. 

— Chiar nu aţi știut că sora Camille era însărcinată? 

— Cum să fi știut? Când doamna inspector Rizzoli mi-a spus 
azi-dimineață, n-am crezut. Și acum mi-e greu să cred. 

— Mi-e teamă că dovada se afla în iaz. 

Stareța păru că se face și mai mică în scaun. Privirea îi căzu 
pe mâinile noduroase și artritice. Tăcea, uitându-se la propriile 
mâini ca și cum nu i-ar fi aparţinut. 

— Cum de n-am știut? murmură încetișor. 

— Sarcinile pot fi ascunse. Se știe că adolescentele își ascund 
burta de propriile mame. Unele femei nu recunosc nici faţă de 
ele însele, până în momentul în care nasc. Cât despre Camille, și 
ea era probabil în faza de negare. Trebuie să recunosc, am fost 
complet năucită la autopsie. Nu asta mă așteptam să găsesc 
la... 

— La o călugăriță, spuse Mary Clement. 

Se uită fix la Maura. 

— Nu se poate spune că maicile nu sunt și ele oameni. 

Un zâmbet slab. 

— Mulţumesc pentru că ai admis acest lucru. 

— Și era atât de tânără... 

— Crezi că numai cei tineri se luptă cu tentaţia? 

Maura se gândi la noaptea ei de nesomn. La Victor, care 
dormise în capătul holului. 

— Toată viaţa noastră, spuse Mary Clement, suntem ispitite 
de un lucru sau altul. Tentaţiile se schimbă, desigur. Când ești 
tânără, un bărbat arătos. Apoi dulciurile sau mâncarea. Sau, 
atunci când ești bătrână sau obosită, doar șansa de a dormi o 
oră în plus dimineața. Atât de multe dorințe neînsemnate, iar 
noi suntem la fel de vulnerabile ca oricine altcineva, numai că 
nouă ne este interzis s-o recunoaștem. Ceea ce ne deosebește 
sunt jurămintele pe care le-am făcut. Să porţi vălul poate fi o 
bucurie, doamnă doctor Isles. Insă perfecțiunea este o povară 
căreia niciuna dintre noi nu se poate conforma. 

— Mai ales o femeie atât de tânără. 

— Înaintarea în vârstă nu face lucrurile mai ușoare. 

— Camille avea numai douăzeci de ani. Trebuie să fi avut 
ceva îndoieli în privinţa jurămintelor. 

Mary Clement nu răspunse imediat. Se uită pe fereastră, pe 
care se zărea doar un zid golaș. O priveliște care probabil că-i 
arăta, ori de câte ori privea în afară, că lumea ei era străjuită de 
piatră. 

— Aveam douăzeci și unu de ani când am făcut ultimele 
jurăminte. 

— Și aţi avut îndoieli? 

— Nici măcar una. Se uită la Maura. Știam. 

— Cum? 

— Dumnezeu îmi vorbise. 

Maura nu răspunse nimic. 

— Știu la ce te gândești, spuse Mary Clement. Că numai cei 
psihotici aud voci. Numai cei psihotici aud îngeri care le vorbesc. 
Eşti medic și probabil vezi totul prin ochii unui om de știință. Ai 
să-mi spui că a fost doar un vis. Sau un dezechilibru chimic. Un 
acces de schizofrenie. Cunosc toate aceste teorii. Știu ce spun 
despre loana D'Arc - că au ars pe rug o femeie nebună. Așa 
crezi și tu, nu-i așa? 

— Mă tem că nu sunt religioasă. 

— Dar ai fost, odată? 

— Am fost crescută în rit catolic. Era crezul părinţilor mei 
adoptivi. 

— Atunci cunoști viețile sfinţilor. Mulţi dintre ei au auzit vocea 
lui Dumnezeu. Cum explici asta? 

Maura ezită, știind că ceea ce va spune în continuare poate fi 
jignitor pentru stareță. 

— Halucinaţiile auditive sunt adesea interpretate drept 
experienţe religioase. 

Mary Clement nu păru ofensată, cum se așteptase Maura. Se 
uită pur și simplu la ea, cu credinţă în ochi. 

— Îţi par nebună? 

— Deloc. 

— Cu toate astea, iată-mă spunându-ţi că mai demult am 
auzit vocea lui Dumnezeu. 

Privirea îi lunecă, încă o dată, spre fereastră. Spre zidul 
cenușiu de piatră, sclipind de la zăpadă. 

— Ești a doua persoană căreia i-am spus asta, pentru că știu 
cum gândesc oamenii. Nici eu nu aș fi crezut, dacă nu mi s-ar fi 
întâmplat mie. Când ai numai optsprezece ani și El te cheamă, 
ce altă opţiune ai, decât să asculţi? Se lăsă din nou în scaun și 
spuse blând: Știi, am avut un iubit. Un bărbat care voia să se 
căsătorească atunci cu mine. 

— Da, spuse Maura. Mi-aţi spus. 

— Nu a înțeles. Nimeni nu a înțeles de ce o femeie tânără ar 
vrea să se ascundă de viaţă. Așa zicea el. Să se ascundă, ca o 
lașă. Să se dedice lui Dumnezeu. Bineînțeles, a încercat să mă 
facă să mă răzgândesc. La fel și mama. Dar eu știam ce fac. Am 

știut-o din momentul în care am fost chemată. Stăteam în 
curtea din spatele casei, ascultând greierii. l-am auzit vocea, 
limpede ca un clopoțel. Și am știut. 

Se uită la Maura, care se răsucea în scaun, nerăbdătoare să 
schimbe subiectul, stânjenită de această discuţie despre voci 
divine. 

Maura se uită la ceas. 

— Maică stareță, mă tem că trebuie să plec. 

— Te întrebi de ce-ţi spun toate astea. 

— Da, așa este. 

— În afară de tine, am mai spus asta unei singure persoane. 
Știi cine a fost? 

— Nu. 

— Sora Camille. 

Maura o privi pe stareță în ochii ei albaștri. 

— De ce Camille? 

— Pentru că și ea auzise vocea. De aceea venise la noi. 
Provenea dintr-o familie extrem de înstărită. A fost crescută într- 
un conac în Hyannisport, nu departe de reședința familiei 
Kennedy. Însă a fost chemată înspre această viaţă, la fel ca 
mine. Când ești chemat, doamnă doctor Isles, știi că ai fost 
binecuvântat și răspunzi cu bucurie în suflet. Nu avea nicio 
îndoială în privinţa jurămintelor. Era pe de-a-ntregul devotată 
acestui ordin. 

— Atunci cum vă explicaţi că a rămas însărcinată? Cum s-a 
putut întâmpla? 

— Doamna inspector Rizzoli mi-a pus deja întrebarea aceasta. 
Dar tot ce voia să știe erau nume și date. Ce mecanic a venit la 
mănăstire? În ce lună a plecat sora Camille să-și viziteze 
familia? Poliţia se îngrijește numai de detalii concrete, nu și de 
chestiunile de ordin spiritual. Nu și de chemarea lui Camille. A 
rămas într-adevăr gravidă. Ori a cedat tentaţiei, ori a fost viol. 

Stareţa rămase tăcută pentru un moment, privindu-și mâinile. 
Apoi spuse, încetișor: 

— Există o a treia explicaţie, doamnă doctor. 

Maura se încruntă. 

— Care-ar fi asta? 

— Ai s-o iei în derâdere, știu. Ești medic. Probabil te bazezi pe 
testele tale de laborator, pe ceea ce vezi la microscop. Dar nu 
au fost și dăți în care ai experimentat inexplicabilul? Când unul 

dintre pacienţi, care trebuia să fie mort, reînvie brusc? Nu ai fost 
și martorul unor miracole? 

— Orice medic a fost luat prin surprindere cel puţin de câteva 
ori în cariera lui. 

— Nu doar surprins. Vorbesc despre ceva care te-a uluit. Ceva 
care nu poate fi explicat pe cale științifică. 

Maura își aminti de anii ei ca intern la spitalul San Francisco 
General. 

— A fost o femeie cu cancer pancreatic. 

— Asta e o boală incurabilă, nu-i așa? 

— Da. Diagnosticul de cancer pancreatic înseamnă moarte 
sigură. N-ar fi trebuit să supravieţuiască. Atunci când am văzut- 
o prima oară, au zis că este în fază terminală. Era deja confuză 
și avea icter. Medicii au hotărât să n-o mai hrănească, pentru că 
era în pragul morții. Îmi amintesc indicaţiile de pe fișă, să-i 
calmăm doar durerile. La sfârșit doar asta mai poţi face, să le 
alini durerea. Credeam că moartea ei era doar o chestiune de 
zile. 

— Însă te-a surprins. 

— S-a trezit într-o dimineaţă și i-a spus infirmierei că-i este 
foame. Patru săptămâni mai târziu a plecat acasă. 

Stareţa dădu din cap. 

— Un miracol. 

— Nu, maică stareță. Maura îi sustinu privirea. Remisie 
spontană. 

— Asta-i doar un fel de a spune că nu poţi explica prin nimic 
ce s-a întâmplat. 

— Remisiile chiar se întâmplă. Cancerele se pot vindeca de la 
sine. Sau diagnosticul a fost greșit de la bun început. 

— Sau a fost altceva. Ceva ce știința nu poate explica. 

— Vreţi să spun că a fost un miracol? 

— Vreau să iei în consideraţie și alte posibilități. Foarte mulţi 
oameni care și-au revenit din moarte clinică spun că au văzut o 
lumină puternică. Sau că i-au văzut pe cei dragi spunându-le că 
încă nu le venise vremea. Cum explici aceste viziuni comune? 

— Halucinaţiile unui creier privat de oxigen. 

— Sau mărturii ale divinității. 

— Mi-ar plăcea foarte tare să am o astfel de dovadă. Ar fi o 
ușurare să știu că există ceva dincolo de această viaţă fizică. 
Dar nu mă pot baza numai pe credință. Asta vreţi să spuneţi, 

nu-i așa? Că sarcina lui Camille a fost un fel de miracol? O altă 
mărturie care atestă divinul. 

— Spui că nu crezi în miracole, însă nu poţi explica de ce 
pacienta cu cancer pancreatic a trăit. 

— Nu am întotdeauna la îndemână o explicaţie ușoară. 

— Pentru că știința medicală nu înţelege moartea în totalitate. 
Nu-i așa? 

— Dar înțelegem zămislirea. Știm că necesită spermă și un 
ovul. Asta este biologie simplă, maică stareță. Nu cred în 
concepţia imaculată. Ceea ce cred este că sora Camille a avut 
un raport sexual. Poate a fost forțată, sau poate a fost cu 
consimţământul ei. Insă copilul a fost conceput pe cale naturală. 
lar identitatea tatălui poate avea o pondere grea în crima 
comisă aici. 

— Și dacă nu se găsește tatăl? 

— Vom avea ADN-ul pruncului. Avem nevoie numai de numele 
tatălui. 

— Ai atâta încredere în știința ta, doctore Isles. Ea e răspunsul 
la toate! 

Maura se ridică de pe scaun. 

— Măcar în aceste răspunsuri chiar pot să cred. 

Părintele Brophy o însoţi pe Maura înapoi prin coridor, pașii lor 
scârțâind pe dușumeaua veche. La un moment dat rupse 
tăcerea: 

— Putem foarte bine să abordăm acest subiect și acum, 
doamnă doctor Isles. 

— Care subiect? 

El se opri și o privi. 

— Dacă acest copil e al meu. 

Infruntă ochii Maurei fără să clipească; ea fu cea care vru să 
se ferească, să se pună la adăpost de intensitatea privirii lui. 

— Asta vă întrebaţi, nu-i așa? spuse el. 

— Vă imaginaţi de ce. 

— Da. După cum aţi spus acum câteva secunde, legile 
biologice, de la care nu ne putem sustrage, cer spermă și un 
ovul. 

— Sunteţi singurul bărbat care are acces permanent în 
această abație. Țineți liturghia. Ascultaţi spovedanii. 

— Da. 

— Cunoașteţi secretele lor cele mai ascunse. 

— Numai ce aleg să-mi spună. 

— Sunteţi un simbol al autorităţii. 

— Unii așa îi văd pe preoți. 

— O tânără novice cu siguranţă așa vă vede. 

— Și ce anume mă face automat suspect? 

— Nu aţi fi primul preot care-și încalcă jurămintele. Părintele 
Brophy oftă și pentru prima oară ochii lui nu mai susţinură 
privirea Maurei. Nu din dorinţa de a o evita, ci scuturând din cap 
a tristă recunoaștere. 

— Nu mai e ușor. Privirile pe care ni le aruncă oamenii, 
glumele care se fac în urma noastră. Când ţin liturghia, mă uit la 
fețele celor din biserică și știu la ce se gândesc. Se întreabă 
dacă oare pipăi băieţi mici sau râvnesc la fete tinere. Toţi își pun 
întrebări, exact ca dumneata. lar dumneata crezi ce-i mai rău. 

— E copilul dumneavoastră, părinte Brophy? 

Ochii albaștri se concentrau iarăși asupra ei. Privirea lui era 
foarte serioasă. 

— Nu, nu este. Nu mi-am încălcat niciodată jurămintele. 

— Presupun că înţelegeţi că nu putem pur și simplu să vă 
credem pe cuvânt. 

— Nu, pentru că aș putea să mint, nu-i așa? 

Cu toate că nu ridicase glasul, Maura simţi nota de mânie. Se 
apropie de ea, iar Maura stătu nemișcată, rezistând impulsului 
de a se trage înapoi. 

— AȘ putea să îmbin un păcat cu altul și apoi cu încă unul. 
Unde vedeți că duce spirala asta, acest lanţ de păcate? La 
minciună. La molestarea unei călugăriţe. La crimă? 

— Poliţia trebuie să ia în calcul toate potenţialele motive. 
Chiar și pe ale dumneavoastră. 

— Și vreţi ADN-ul meu, presupun. 

— V-ar elimina de pe lista posibililor taţi. 

— Sau m-ar indica drept suspectul de crimă numărul unu. 

— S-ar putea și asta, depinde de rezultat. 

— Ce credeți dumneavoastră că va arăta? 

— N-am nici cea mai vagă idee. 

— Totuși, trebuie să aveţi o bănuială. Staţi aici, uitându-vă la 
mine. Vedeţi un criminal? 

— Mă încred numai în dovezi. 

— Numere și fapte dovedite. Numai în asta credeți. 

— Da. 

— Și dacă vă spun că sunt întru totul de acord să mă supun 
testului ADN? Că vă voi da o probă de sânge aici și acum, dacă 
sunteți pregătită s-o recoltaţi? 

— Nu e nevoie de o probă de sânge. Numai un beţișor cu 
salivă din gură. 

— Un beţișor să fie atunci. Vreau doar să fie clar că fac treaba 
asta în mod voluntar. 

— Am să-i transmit doamnei detectiv Rizzoli. Ea va prevala 
saliva. 

— Asta o să vă schimbe impresia? În legătură cu eventuala 
mea vină? 

— După cum am mai spus, voi ști când voi avea rezultatele. 

Deschise ușa și ieși afară. 

El o urmă în curte. Nu avea palton pe el; cu toate acestea 
părea insensibil la frig, concentrându-și atenţia exclusiv asupra 
ei. 

— Aţi spus că aţi fost crescută în spirit catolic, zise el. 

— Am urmat un liceu catolic. Sfinţii Inocenţi, în San Francisco. 

— Cu toate astea credeţi numai în testele de sânge. Numai în 
știință. 

— În loc de asta, pe ce ar trebui să mă bizui? 

— Instincte? Încredere? 

— În dumneavoastră? Doar pentru că sunteți preot? 

— Doar pentru? Scutură din cap și râse trist, dezvelindu-și 
dinţii albi în aerul rece. Presupun că ăsta e răspunsul la 
întrebarea mea. 

— Eu nu fac presupuneri. Nu cred nimic despre alte fiinţe 
umane, căci, foarte des, reușesc să te surprindă. 

Ajunseră la poarta din faţă. Preotul i-o deschise, iar Maura ieși 
din mănăstire. Poarta se închise cu zgomot între ei, separând 
dintr-odată lumea de aici de a ei. 

— ÎI mai ţineţi minte pe bărbatul care a leșinat pe trotuar? 
întrebă el. Cel pe care l-am resuscitat. 

— Da. 

— Trăiește. Am fost să-l văd azi-dimineaţă. S-a trezit și poate 
vorbi. 

— Mă bucur să aud asta. 

— Nu credeaţi că va supraviețui. 

— Avea puţine șanse. 

— Vedeţi? Câteodată numerele, statisticile se înșală. 

Maura dădu să plece. 

— Doamnă doctor Isles! strigă el. Aţi crescut în sânul bisericii. 
Nu a mai rămas nimic din credința dumneavoastră? 

Maura îi susţinu privirea. A 

— Credinţa nu are nevoie de nicio dovadă, spuse. Insă eu, da. 

e 

Autopsia unui copil era o sarcină care îngrozea orice medic 
legist. În timp ce-și punea mănușile și-și pregătea 
instrumentarul, Maura evită să privească spre micul ghemotoc 
de pe masă, încercând să se distanţeze, pe cât posibil, de trista 
realitate a ceea ce urma să înfrunte. Cu excepţia zăngănitului 
instrumentelor, în încăpere era linişte. Niciunul dintre 
participanţii care stăteau în jurul mesei nu simţea nevoia să 
vorbească. 

Maura păstrase întotdeauna un ton de respect în laboratorul 
ei. Ca studentă, asistase la autopsiile unor pacienţi care 
muriseră în timp ce se aflau în grija ei și, cu toate că medicii 
legiști care participau la necropsie se raportau la subiecţi ca la 
niște necunoscuți anonimi, ea îi cunoscuse pe acești pacienţi de 
pe vremea când erau în viaţă și nu se putea uita la ei, întinși pe 
masă, fără a le auzi vocile sau fără să-și amintească de licărul 
din ochii lor. Laboratorul de autopsie nu era locul unde să spui 
bancuri sau să povestești despre întâlnirea din noaptea 
precedentă și Maura nu tolera un asemenea comportament. O 
singură privire încruntată de-a ei putea intimida până și pe cel 
mai lipsit de respect poliţist. Știa că nu erau fără inimă, că 
umorul îi ajuta să facă față caracterului morbid al muncii lor, dar 
se aștepta de la ei să-și lase umorul la intrare, altfel aveau de-a 
face cu tăișul vorbelor ei. 

Nu era niciodată nevoie de astfel de vorbe atunci când pe 
masa de autopsie se afla un copil. 

Maura se uită la cei doi detectivi. Barry Frost, ca de obicei, 
avea o paloare bolnăvicioasă pe față și stătea o idee mai 
depărtat de masă, ca și cum ar fi fost pregătit să fugă în orice 
moment. Astăzi, nu mirosul de putreziciune făcea această 
autopsie dificilă, ci vârsta victimei. Rizzoli stătea lângă el, cu o 
expresie hotărâtă, cu trupul ei subţire aproape pierdut în halatul 
chirurgical care era cu câteva numere prea mare. Se ţinea 
dreaptă lângă masă, o postură care anunţa: „Sunt pregătită. Pot 
să fac faţă oricărei situaţii”. Aceeași atitudine pe care o văzuse 

Maura la femeile rezidente în chirurgie. Oamenii le puteau numi 
javre, însă ele nu erau decât niște femei luptătoare care 
munceau din greu pentru a se afirma într-o profesie considerată 
îndeobște bărbătească, așa că afișau o siguranţă tipic 
masculină. De data aceasta însă fața lui Rizzoli nu prea se 
potrivea cu atitudinea nefînfricată. Era albă și încordată, iar 
cearcănele de sub ochi îi trădau oboseala. 

Yoshima făcu lumina să cadă pe prunc și rămase așteptând 
lângă tava cu instrumente. 

Pătura era udă și apa rece a iazului începu să se prelingă 
când Maura o îndepărtă cu blândețe, dând la iveală un nou strat 
de material. Piciorul micut pe care-l zărise mai devreme era 
acum la vedere, ițindu-se de sub lenjeria udă. Agăţată de 
hainele pruncului ca un giulgiu, se afla o față de pernă, prinsă 
cu ace de siguranţă. Particule roz aderaseră la țesătură. 

Maura apucă penseta și le extrase, apoi le puse pe o tăviţă. 

— Ce-s astea? întrebă Frost. 

— Arată a confetti, răspunse Rizzoli. 

Maura strecură penseta adânc într-un pliu ud, de unde scoase 
o crenguță. 

— Nu sunt confetti, spuse. Sunt flori uscate. 

Se așternu din nou tăcerea în sală. „Un simbol al iubirii, gândi 
Maura. Al doliului.” Işi aminti cât de mișcată fusese, cu ani în 
urmă, când aflase că oamenii din Neanderthal își îngropau 
morții cu flori. Era mărturia durerii şi, prin urmare, a umanității 
lor. „Acest copil, gândi, a fost jelit. Înfășurat în pânză, presărat 
cu petale de flori uscate și înfășat într-o pătură de lână. N-a fost 
o debarasare, ci o înmormântare. Un rămas-bun.” 

Se concentră la piciorul micuţului, care ieșea din giulgiu, mic, 
ca de păpușă. Pielea tălpii era zbârcită de la apă, dar nu exista 
vreo urmă serioasă de descompunere, nici venele nu dăduseră 
aspect de marmură pielii. Temperatura apei din iaz era de 
aproape zero grade, iar cadavrul ar fi putut rămâne într-un 
stadiu de conservare aproximativă luni bune. „Ora decesului, 
gândi, va fi dificil, dacă nu imposibil de determinat.” 

Puse penseta deoparte și desfăcu cele patru ace de siguranţă 
care prindeau la un capăt faţa de pernă. Scoaseră un clinchet 
muzical ușor când le puse în tăviță. Ridicând materialul, îl trase 
ușor în sus și ambele picioare apărură, cu genunchii îndoiţi și 
coapsele depărtate, ca o broască mică. 

După mărime, cadavrul era al unui copil născut la termen. 

Dezveli organele genitale și apoi un cordon ombilical umflat, 
legat cu o panglică roșie de satin. Dintr-odată își aminti de 
călugărițele care stăteau în jurul mesei din sufragerie, mâinile 
lor noduroase apucând flori uscate și panglici să facă din ele 
săculeți. „Un copil-săculeț, gândi. Presărat cu flori și legat cu 
panglică.” 

— E băiat, spuse Rizzoli și vocea i se stinse brusc. 

Maura ridică privirea și văzu că Rizzoli era și mai palidă, că 
acum se sprijinea de masă, pasămite să-și ţină firea. 

— Vrei să ieși puțin? 

Rizzoli își înghiţi saliva. 

— Doar am... 

— Ce? 

— Nimic. Sunt bine. 

— Toate astea sunt greu de suportat, știu. Așa e mereu cu 
copiii. Dacă vrei să stai jos... 

— Ți-am zis, sunt bine. 

Răul abia de-acum avea să urmeze. 

Maura trase fața de pernă peste piept, scoțând cu blândeţe 
mai întâi un braţ, apoi pe celălalt, să nu se prindă în țesătura 
udă. Mâinile erau complet formate, degete micuţe, făcute 
pentru a se întinde după faţa mamei, pentru a-i apuca o șuviţă 
de păr. După faţă, cele mai recognoscibile ca aparţinând unei 
fiinţe umane sunt mâinile, și era aproape dureros să le 
privească. 

Maura puse o mână în interiorul feţei de pernă pentru a 
susține căpșorul, în timp ce cu cealaltă trase ultimul strat de 
țesătură. 

Imediat știu că ceva nu era în regulă. 

Mâna ei ţinea în căușul palmei un craniu care nu părea 
normal, care nu părea uman. Se opri, simțindu-și dintr-odată 
gâtul uscat. Cu un fior de groază, îndepărtă țesătura, iar capul 
pruncului ieși la iveală. 

Rizzoli icni de groază și fugi de la masă. 

— Dumnezeule, spuse Frost. Ce naiba s-a întâmplat cu el? 

Prea șocată ca să vorbească, Maura nu putu decât să se uite 
cu groază la craniul căscat, cu creierul la vedere. Infășurat pe 
faţă, ca o mască de cauciuc strivită. 

O tavă de metal se rostogoli și izbi pardoseala. 

Maura ridică privirea exact la timp s-o vadă pe Jane Rizzoli, cu 
fața lividă, alunecând pe dușumea. 

— Nu vreau să merg la Urgente. 

Maura șterse și ultima urmă de sânge și se încruntă văzând 
rana de aproape trei centimetri de pe fruntea lui Rizzoli. 

— Nu sunt chirurg plastician. Pot să-ţi pun copci, dar nu pot 
garanta că vei rămâne fără cicatrice. 

— Doar fă-o, bine? Nu vreau să stau cu orele prin cine știe ce 
sală de așteptare a vreunui spital. Oricum, probabil vor trimite 
un student care face practică acolo. 

Maura șterse pielea cu betadină, apoi luă o fiolă de Xilocaină 
și o seringă. 

— Mai întâi îţi voi face o anestezie locală. Va ustura un pic, 
dar pe urmă n-ar trebui să mai simţi nimic. 

Rizzoli stătu perfect nemișcată pe canapea, cu ochii în tavan. 
Cu toate că nu tresări când acul îi străpunse pielea, își făcu 
mâna pumn și o ţinu strânsă cât dură injecţia cu anestezic local. 
Nu scoase niciun cuvânt, niciun scâncet. Fusese deja umilită de 
leșinul din laborator. Umilită și mai târziu când fusese prea 
ametțită ca să poată umbla singură, iar Frost o purtase în braţe 
ca pe o mireasă până în biroul Maurei. Acum stătea lungită cu 
maxilarele încleștate, extrem de hotărâtă să nu mai arate nicio 
fărâmă de slăbiciune. 

În timp ce Maura înţepa marginile laceraţiei cu acul de sutură 
curbat, Rizzoli întrebă, cu o voce perfect calmă: 

— Ai de gând să-mi spui ce s-a întâmplat cu copilul ăla? 

— Nu s-a întâmplat nimic. 

— Nu-i tocmai normal. Isuse, are jumătate de cap lipsă. 

— Așa s-a născut, răspunse Maura, tăind aţa de sutură și 
făcând un nod. Coaserea pielii semăna cu punerea de copci pe o 
țesătură vie și ea nu era decât un simplu croitor care punea 
margine lângă margine, însăilându-le. Copilul este anencefalic. 

— Ce înseamnă asta? 

— Creierul lui nu s-a dezvoltat. 

— Era mai mult decât un creier lipsă. Arăta de parcă tot 
creștetul îi fusese retezat cu un topor. 

Rizzoli își înghiţi saliva. 

— Și faţa... 

— Totul face parte din aceeași malformatie. Creierul se 
dezvoltă dintr-o cămașă de celule numită tub neural. Dacă 
vârful tubului nu se închide așa cum trebuie, copilul se va naște 
cu o parte importantă a creierului, cu craniul, chiar și cu scalpul 
lipsă. Asta înseamnă anencefalic. Fără cap. 

— Ai mai văzut vreun astfel de caz înainte? 

— Numai într-un muzeu al medicinei. Dar nu este așa de rar. 
Se întâmplă cam o dată la o mie de nașteri. 

— De ce? 

— Nimeni nu știe. 

— Deci i se poate... i se poate întâmpla oricărui copil? 

— Da. 

Maura legă ultima copcă și tăie aţa. 

— Acest copil s-a născut cu malformații grave. Dacă nu s-a 
născut mort, atunci cu siguranţă a murit la puţin timp după. 

— Deci Camille nu l-a înecat. 

— Am să văd dacă are diatomee* în rinichi. Asta ne va spune 
dacă bebelușul a murit prin înecare. Dar nu cred că ăsta-i un caz 
de infanticid. Cred că pruncul a murit de moarte naturală. 

— Slavă Domnului, șopti Rizzoli. Dacă acel lucru ar fi trăit... 

— Nu ar fi trăit. 

Maura termină de bandajat rana și-și scoase mănușile. 

— Am terminat, inspectore. Copcile trebuie scoase peste cinci 
zile. Poţi să treci pe aici și ţi le extrag eu. Însă tot cred că ar 
trebui să te vadă un doctor. 

— Tu ești un doctor. 

— Eu lucrez cu oameni morți. Ai uitat? 

— M-ai cusut foarte bine. 

— Nu vorbesc despre câteva copci. Mă îngrijorează restul. 

— Ce vrei să spui? 

Maura se aplecă, ţintuind-o pe Rizzoli cu privirea. 

— Ai leșinat, ai uitat? 

— N-am mâncat de prânz. Și chestia asta cu copilul - a venit 
ca un șoc. 

— Pe toţi ne-a șocat. Însă numai tu ţi-ai pierdut cunoștința. 

— Asta pentru că n-am mai văzut niciodată așa ceva. 


Clasă de alge microscopice monocelulare brune-gălbui, cu corpul închis între două 
valve silicioase, având un rol deosebit în formarea depozitelor de diatomit. (n.tr.). 

— Jane, ai văzut tot felul de lucruri oribile în sala aia de 
autopsie. Le-am văzut împreună, le-am simţit mirosul. 
Întotdeauna ai avut un stomac tare. Poliţiştii tineri, trebuie să 
am grijă de ei, pentru că se prăbușesc ca niște pietroaie. Dar tu 
ai reușit întotdeauna să reziști. Până acum. 

— Poate nu sunt într-atât de puternică precum credeai. 

— Nu, cred că ceva nu-i în regulă. N-am dreptate? 

— Ca de exemplu, ce? 

— Acum câteva zile erai total ameţită. 

Rizzoli ridică din umeri. 

— Trebuie să încep să mănânc de dimineaţă. 

— Și de ce nu mănânci? Ți-e greață? Și am observat că mergi 
la baie din zece în zece minute. Numai azi ai fost de două ori, 
până am terminat eu de pregătit laboratorul. 

— Ce naiba-i asta, pân’ la urmă? Un interogatoriu? 

— Trebuie să te vadă un doctor. Îţi trebuie un examen fizic 
complet și o probă de sânge pentru anemie, cel puţin. 

— Am nevoie doar de ceva aer proaspăt. 

Rizzoli se ridică în capul oaselor, apoi își luă repede capul 
între mâini. 

— Doamne, ce durere de cap cumplită. 

— Te-ai lovit destul de tare cu capul de podea. 

— Nu-i prima oară. 

— Ceea ce mă îngrijorează mai mult e faptul că ai leșinat. De 
ce ești atât de obosită? 

Rizzoli înălţă capul și se uită la ea. În acel moment, Maura știu 
răspunsul. Deja îl bănuise, iar acum îl vedea confirmat în ochii 
celeilalte femei. 

— Sunt atât de răvășită, șopti Rizzoli. 

Lacrimile o uimiră pe Maura. Nu o văzuse niciodată pe Rizzoli 
plângând, o crezuse prea puternică, prea încăpăţânată să-și lase 
garda jos vreodată; cu toate acestea lacrimile îi șiroiau acum pe 
obraji, iar Maura era atât de confuză, încât nu putea să facă 
altceva decât s-o privească în tăcere. 

Bătaia în ușă le luă pe amândouă pe nepregătite. 

Frost își vâri capul în birou. 

— Cum stă treaba pe aici... 

Vocea i se gâtui când zări faţa jilavă a partenerei lui. 

— Hei. Hei, ești în regulă? 

Rizzoli își șterse lacrimile furioasă. 


— N-am nimic. 

— Ce se întâmplă? 

— Am spus că n-am nimic! 

— Detectiv Frost, spuse Maura, avem nevoie de puţină 
intimitate. Ne poţi lăsa un pic singure, te rog? 

Frost se înroși. 

— Îmi pare rău, șopti și se retrase, închizând ușor ușa în urma 
lui. 

— N-ar fi trebuit să ridic tonul la el, spuse Rizzoli. Dar 
câteodată poate fi atât de al naibii de greu de cap. 

— E doar îngrijorat pentru tine. 

— Mda, știu. Știu. Cel puţin el face parte din categoria 
băieţilor buni. 

Vocea i se sparse. Luptă să nu izbucnească în plâns, își 
încleștă pumnii, totuși lacrimile începură să curgă, lăsând apoi 
loc sughiţurilor. Sughiţuri gâtuite, stânjenitoare, pe care nu și le 
putea reprima. Pe Maura o tulbura să asiste la dezintegrarea 
unei femei a cărei tărie de caracter o impresionase întotdeauna. 
Dacă Jane Rizzoli se prăbușea, atunci nimic nu mai era sigur. 

Pe neașteptate, Rizzoli își lovi genunchii cu pumnii și respiră 
adânc de câteva ori. Când în sfârșit își înălță capul, lacrimile 
erau tot acolo, dar mândria îi transformase faţa într-o mască 
rigidă. 

— E din cauza afurisiţilor de hormoni. Își fac de cap în creierul 
meu. 

— De când știi? 

— Habar n-am. De ceva timp, presupun. Şi azi-dimineață mi- 
am făcut în sfârșit un test de sarcină acasă. Insă de fapt știu de 
ceva săptămâni. Simţeam transformarea. Și nici nu mi-a venit 
ciclul. 

— Cu cât ţi-a întârziat? 

Rizzoli ridică din umeri. 

— Cel puţin o lună. 

Maura se lăsă înapoi în scaun. Acum că Rizzoli reușise să-și 
controleze emoțiile, Maura își putea îndeplini rolul de clinician. 
Doctorul cu capul pe umeri, pregătit cu sfaturi medicale. 

— Ai o grămadă de timp să te decizi. 

Rizzoli oftă și-și șterse fața cu mâna. 

— Nu-i nimic de decis. 

— Ce ai de gând să faci? 

— Nu-l pot păstra. Știi că nu pot. 

— De ce? 

Rizzoli se uită la ea ca la o smintită. 

— Ce să fac cu un copil? 

— Ce face toată lumea. 

— Mă vezi în postura de mamă? Rizzoli râse. Aș fi de tot râsul. 
Copilul n-ar supravieţui o lună în grija mea. 

— Copiii sunt uimitor de rezistenți. 

— Da, mă rog, nu mă pricep. 

— Ai știut cum să te porți cu fetița aceea, Noni. 

— Și vrei să te cred? 

— Așa a fost, Jane. Și ea ţi-a răspuns. Pe mine m-a ignorat și 
în prezenţa mamei ei se codea. Dar voi două v-aţi împrietenit pe 
loc. 

— Asta nu înseamnă că sunt făcută să fiu mamă. Sugarii mă 
înspăimântă. Nu știu ce să fac cu ei, numai să-i pasez unei alte 
persoane, repede. 

Respiră o dată scurt, vrând parcă să sublinieze că așa stăteau 
lucrurile. Subiect încheiat. 

— Nu pot s-o fac. Pur și simplu nu pot. 

Se ridică de pe scaun și se îndreptă spre ușă. 

— l-ai spus agentului Dean? 

Rizzoli se opri cu mâna pe clanţă. 

— Jane? 

— Nu, nu i-am spus. 

— De ce? 

— E destul de greu să înjgheb o conversaţie când noi ne 
vedem din an în paște. 

— Washingtonul nu e la celălalt capăt al pământului. Are chiar 
același fus orar. Ai putea încerca prin telefon. Sunt sigură că ar 
vrea să știe. 

— Poate nu vrea. Poate e una dintre acele complicaţii de care 
ar prefera să nu audă. 

Maura oftă. 

— În regulă, admit, nu-l cunosc așa de bine. Dar în timpul 
scurt în care am lucrat toţi trei mi s-a părut a fi un bărbat care-și 
ia responsabilităţile în serios. 

— Responsabilităţi? 

În sfârșit, Rizzoli se întoarse și se uită la ea. 

— Aha, deci așa. Asta sunt eu. Asta este acest copil. lar el e 
suficient de instruit ca să-și facă datoria. 

— N-am vrut să sune așa. 

— Dar ai perfectă dreptate. Gabriel și-ar face datoria. Ei bine, 
la dracu' cu asta. Nu vreau să fiu problema vreunui bărbat, 
responsabilitatea lui. Pe lângă asta, nu e decizia lui. E a mea. Eu 
sunt cea care ar fi nevoită să-l crească. 

— Nici măcar nu i-ai dat o șansă. 

— O șansă să ce? Să se așeze în genunchi și să mă ceară de 
nevastă? 

Rizzoli râse. 

— Ce-i așa de deplasat în asta? V-am văzut împreună. Am 
văzut cum te privește. E mai mult decât o aventură de o noapte. 

— Mada. A fost o aventură de două săptămâni. 

— Asta a fost pentru tine? 

— Ce altceva am putea scoate din asta? El e în Washington, 
iar eu aici. Scutură din cap. Dumnezeule, nu-mi vine să cred că 
mi s-a întâmplat mie. Se presupune că asta se întâmplă numai 
tipelor proaste. Se opri. Râse. Chiar așa. Asta înseamnă că și eu 
sunt... 

— În niciun caz, proastă. 

— Fără noroc. Și al naibii de fertilă. 

— Când ai vorbit ultima dată cu el? 

— Săptămâna trecută. M-a sunat. 

— Nu te-ai gândit să-i spui? 

— Nu eram sigură atunci. 

— Dar acum ești. 

— Și tot n-am de gând să-i spun. Trebuie să aleg ce-i bine 
pentru mine și să nu mă gândesc la nimeni altcineva. 

— De ce ţi-e frică? 

— Că o să mă convingă să-mi nenorocesc viaţa. Că o să-mi 
spună să-l păstrez. 

— De asta te temi? Sau că n-o să-l vrea? Că o să te respingă 
înainte să ai tu șansa să-l respingi pe el? 

Rizzoli se uită la Maura. 

— Ştii ceva, doctore? 

— Ce? 

— Uneori habar n-ai despre ce dracu' vorbești. 

„Și uneori, gândi Maura urmărind-o cu privirea pe Rizzoli, care 
tocmai ieșea din birou, nimeresc exact unde doare mai tare.” 

Rizzoli și Frost stăteau în mașină, cu aparatul de aer 
condiționat suflând aer rece, în timp ce afară fulgii de zăpadă 
dansau prin faţa parbrizului. Cerul mohorât rezona cu starea ei. 
Stătea tremurând în bezna claustrantă din mașină și fiecare fulg 
de zăpadă care cădea pe geam era un nou ciob opac care-i 
bloca vederea, făcând-o prizonieră, îngropând-o. 

Frost rupse tăcerea. 

— Te simţi mai bine? 

— Mă doare capul. Atâta tot. 

— Ești sigură că nu vrei să te duc eu până la Urgenţe? 

— Trebuie doar să iau niște Tylenol. 

— Bun. În regulă. Porni motorul, apoi se răzgândi și-l opri. Se 
uită la ea. Rizzoli? 

— Ce e? 

— Dacă vreodată vei vrea să vorbeşti despre orice, absolut 
orice, nu mă deranjează să ascult. 

Nu răspunse, întorcându-și privirea spre parbriz. Spre fulgii de 
zăpadă care formau un filigran alb pe sticlă. 

— E ceva timp de când suntem parteneri, doi ani deja, și mi 
se pare că-mi ascunzi o grămadă din ce ţi se întâmplă, spuse el. 
Câtă vreme eu îţi împuiez urechile cu istorii despre mine și Alice. 
Orice dispută pe care o avem - ţi-o povestesc și ţie, că ai chef 
sau nu să asculţi. Nu-mi spui niciodată să tac din gură, așa că 
am senzaţia că nu te deranjează. Dar știi, tocmai mi-am dat 
seama de ceva. Ești un foarte bun ascultător, dar când e vorba 
despre tine, abia dacă deschizi gura. 

— Nu prea e nimic de spus. 

Frost se gândi la acest lucru un moment. Apoi spuse, aproape 
stânjenit: 

— Nu te-am mai văzut niciodată plângând. 

Rizzoli ridică din umeri. 

— Bine. Acum m-ai văzut. 

— Ascultă, știu că nu întotdeauna ne-am înţeles bine... 

— Așa crezi? 

Frost se înroși, așa cum făcea de fiecare dată când era 
stingherit. Avea o faţă ca de semafor, care se făcea roșie la 
primul semn de stânjeneală. 

— Ce voiam să spun e că nu suntem /a toartă. 

— Ce, vrei să fim prieteni la toartă acum? 

— Nu m-ar deranja. 

— În regulă, suntem la toartă, răspunse ea brusc. Hai să 
mergem. 

— Rizzoli? 

— Ce-i? 

— Sunt aici, da? Asta-i tot ce vreau să știi. 

Ea clipi și se întoarse către geamul de pe partea ei de mașină, 
ca el să nu vadă efectul pe care spusele lui îl aveau asupra ei. 
Pentru a doua oară în aceeași oră, își simţi ochii plini de lacrimi. 
Hormoni afurisiţi! Nu înțelegea de ce cuvintele lui Frost o făceau 
să plângă. Poate doar pentru că el îi arăta atât de multă 
bunătate. La drept vorbind, el fusese întotdeauna bun cu ea, 
însă acum ea era extrem de sensibilă la acest lucru și o mică 
parte din ea își dorea ca Frost să fie la fel de receptiv ca un 
buștean și astfel să nu-și dea seama de cât de răvășită era. 
Cuvintele lui o făcură să se simtă vulnerabilă și expusă, și nu 
așa dorea să fie percepută. Nu asta era calea prin care câștigi 
respectul unui partener. 

Respiră adânc și-și înălță capul. Momentul trecuse, la fel și 
lacrimile. Acum, că reușise să recupereze ceva din vechea 
atitudine, îl putea privi în ochi. 

— Uite care-i treaba, am nevoie de pastilele alea de Tylenol, 
spuse. O să rămânem aici toată ziua? 

Frost scutură din cap și porni motorul. Ștergătoarele de 
parbriz măturau zăpada de pe geam, dezvăluind o bucată de cer 
și străzi albe. Pe timpul unei veri arzătoare abia ar fi așteptat 
iarna, puritatea zăpezii. Acum, uitându-se la acest peisaj urban 
mohorât, se gândi că nu va mai blestema niciodată arșița lunii 
august. 

e 

Într-o noapte aglomerată de vineri, nu puteai arunca o piatră 
în barul J.P. Doyle fără să lovești un poliţist. Aflat în apropiere de 
secţia de poliţie Jamaica Plain și la doar zece minute de sediul 
principal al poliţiei din Schroeder Piaza, Doyle's era barul unde 
polițiștii ieșiți din tură se strângeau de obicei să bea bere și să 
stea la taclale. Așa că în momentul în care Rizzoli intră în local 
să ia cina, se aşteptă să dea peste o grămadă de fete 
cunoscute. Dar nu se aștepta să-l vadă pe Vince Korsak, care 
stătea la bar și dădea pe gât o bere englezească. Korsak era un 

detectiv pensionar care lucrase la secţia din Newton și nu 
obișnuia să frecventeze Doyle's. 

O văzu intrând și-i făcu semn cu mâna. 

— Bună, Rizzoli! E mult de când nu te-am văzut. Arătă spre 
bandajul de pe fruntea ei. Ce ţi s-a întâmplat? 

— A, nimic. Am alunecat puţin la morgă și am avut nevoie de 
câteva copci. Ce-i cu tine pe aici? 

— Mă mut în cartier. 

— Ce? 

— Tocmai am semnat un contract de închiriere pentru o casă 
nu departe de aici. 

— Și cu casa ta din Newton? 

— E o poveste lungă. Hei, ce zici de cină? Îți voi povesti ce și 
cum. Își luă berea. Hai să mergem într-un separeu în cealaltă 
sală. Ticăloșii ăștia de fumători îmi poluează plămânii. 

— Nu-mi amintesc ca asta să te fi deranjat înainte. 

— Ei, pe atunci eram și eu un ticălos de fumător. 

„E nevoie de o tromboză coronariană să transformi un 
fumător înrăit într-un maniac al sănătăţii”, gândi Rizzoli în timp 
ce urma făgașul deschis de constituţia anatomică impunătoare a 
lui Korsak. Cu toate că pierduse din greutate în urma atacului de 
cord, era încă suficient de masiv să dubleze un apărător, ceea 
ce tocmai își imagină Rizzoli văzându-l croindu-și drum prin 
îmbulzeala începutului de weekend. 

Trecură printr-o ușă în sala rezervată nefumătorilor, unde 
aerul era mai curat. El alese un separeu aflat sub steagul 
Irlandei. Pe perete erau înrămate tăieturi îngălbenite din Boston 
Globe, articole despre primari de altădată, despre politicieni 
morţi în urmă cu mult timp. Familia Kennedy și Tip O'Neill, 
precum și alţi mândri irlandezi, dintre care mulţi făcuseră parte 
din elita Bostonului. 

Korsak se strecură pe bancheta de lemn, înghesuindu-și talia 
generoasă în spatele mesei. Masiv cum era, tot arăta mai 
subțire decât fusese în august, când lucraseră împreună la o 
anchetă de homicid multiplu. Nu îl putea privi fără să-și 
amintească vara lor împreună. Bâzâitul muștelor prin copaci, 
ororile pe care pădurea le scosese la iveală, zăcând printre 
frunze. Și acum se mai gândea la luna aceea, când doi ucigași 
se uniseră să-și pună în scenă teribilele lor fantasme cu cupluri 
înstărite. Korsak era unul dintre puţinii oameni care cunoștea 

impactul pe care acest caz îl avusese asupra ei. Împreună 
luptaseră împotriva unor monștri și supravieţuiseră, și exista o 
legătură între ei, călită în momentele cruciale ale anchetei. 

Cu toate acestea, existau atât de multe lucruri la Korsak care- 
i provocau repulsie. 

ÎI privi luând o înghiţitură de bere și trecându-și zgomotos 
limba peste mustaţa de spumă. Incă o dată era şocată de 
înfățișarea lui de maimuţă. Arcadele masive, nasul gros, părul 
negru, ţepos, care-i acoperea braţele. Și felul în care mergea, 
bălăbănindu-și braţele grele, cu umerii aduși în față ca o 
primată. Ştia că nu se înţelegea cu soţia și că, după pensionare, 
avea prea mult timp liber la dispoziţie. Privindu-l acum, se simți 
într-o oarecare măsură vinovată, pentru că el îi lăsase un număr 
de mesaje pe robotul telefonului în care o invita la masă, dar ea 
fusese prea ocupată să le dea curs. 

Sosi o chelneriță, care o recunoscu pe Rizzoli și o întrebă: 

— Doriţi ca de obicei un Sam Adams? 

Rizzoli se uită la paharul de bere al lui Korsak. Vărsase câţiva 
stropi pe el și acum avea cămașa plină de pete ude. 

— A, nu, răspunse. Doar o Cola. 

— Doriţi să și comandati? 

Rizzoli deschise meniul. În seara asta n-avea chef de bere, 
însă murea de foame. 

— Am să iau salata bucătarului, cu sos Thousand Island. 
Cartofi prăjiţi cu pește. Și o farfurie cu rondele de ceapă. Mi le 
puteţi aduce pe toate odată? Ah, și aș vrea și niște unt pentru 
chifle! 

Korsak râse. 

— Să nu te oprești, Rizzoli. 

— Mi-e foame. 

— Ştii ce se întâmplă cu arterele tale dacă mănânci chestiile 
alea prăjite? 

— Bine. N-am să-ți dau să guști din rondelele mele de ceapă. 

Chelneriţa se uită la Korsak. 

— Și dumneavoastră, domnule? 

— Somon la grătar, fără unt. Și o salată cu sos vinegrette. 

În timp ce chelneriţa se îndepărta, Rizzoli îi aruncă lui Korsak 
o privire neîncrezătoare. 

— De când mănânci pește la grătar? îl întrebă. 

— De când tipul ăla din ceruri m-a trăsnit cu avertismentul 
ăsta. 

— Chiar aşa mănânci? Nu e doar la mişto, nu? 

— Am slăbit deja cinci kilograme. Și nici n-am mai fumat, deci, 
știi, kilograme adevărate date jos. Nu doar apa din organism. Se 
lăsă pe spate, arătând un pic prea satisfăcut de el însuși. Acum 
folosesc până și un aparat pe care alerg. 

— Glumești. 

— M-am înscris într-un club de sănătate. Fac tot felul de 
chestii. Ştii, îmi verific pulsul, îmi monitorizez bătăile inimii. Mă 
simt cu zece ani mai tânăr. 

„Chiar arăţi cu zece ani mai tânăr” erau probabil vorbele pe 
care le aștepta de la ea, dar Rizzoli nu le rosti, pentru că ar fi 
însemnat să mintă. 

— Cinci kilograme. Bravo ţie, spuse. 

— Trebuie doar să mă menţin. 

— Atunci de ce bei bere? 

— Alcoolul e în regulă, n-ai auzit? Ultima chestie în New 
England Journal of Medicine. Un pahar de vin roșu e bun pentru 
inimă. 

Dădu din cap spre paharul de Cola pe care chelneriţa îl puse 
în faţa lui Rizzoli. 

— Ce-i cu asta? Tu comandai mereu Adams Ale. 

Rizzoli ridică din umeri. 

— Nu și în seara asta. 

— Te simţi bine? 

„Nu, deloc. Sunt gravidă și nu pot să beau nici măcar o bere 
fără să nu-mi vină să vărs.” 

— Am fost ocupată, fu tot ce-i ieși din gură. 

— Da, am auzit. Ce s-a întâmplat cu călugărițele? 

— Nu știm încă. 

— Am auzit că una dintre călugăriţe era mămică. 

— De unde ai auzit asta? 

— De pe-aici, știi. 

— Ce altceva ai mai auzit? 

— Că ai scos un prunc dintr-un iaz. 

Nu puteai împiedica veștile să circule. Poliţiştii vorbesc unii cu 
alţii. Le spun soțiilor. Se gândi la toţi cei care fuseseră la iaz, 
băieţii de la morgă, tehnicienii criminaliști. O gură slobodă și de 
îndată până și un poliţist pensionat din Newton e la curent cu 

detaliile. Era îngrozită de ceea ce ar putea scrie ziarele de 
dimineaţă. Crima îi fascinase și așa pe oameni; acum era și sex 
interzis, sarea și piperul care va ţine acest caz pe prima pagină 
a ziarelor. 

Chelneriţa le aduse mâncarea. Comanda lui Rizzoli acaparase 
aproape toată masa, cu farfuriile răspândite ca pentru un festin 
în familie. Atacând mâncarea, mușcă dintr-un cartof prăjit atât 
de fierbinte, că-i arse gura și trebui să ia înghiţituri zdravene de 
Cola să-și calmeze arsura. 

Korsak, cu toate comentariile lui despre neajunsurile 
prăjelilor, privi cu jind la rondelele de ceapă din farfuria lui 
Rizzoli. Apoi se uită la peștele lui fript, oftă și-și luă furculiţa. 

— Vrei să guști din rondelele astea? întrebă ea. 

— Nu, e în regulă. Îți spun eu, îmi schimb total viaţa. 
Tromboza aia e probabil cel mai bun lucru care mi s-a întâmplat 
vreodată. 

— Vorbești serios? 

— Sigur. Pierd în greutate. Am renunţat la fumat. Hei, cred că- 
mi crește la loc și un pic de păr. 

Își lăsă capul în jos și-i arătă creștetul chel. 

„Dacă vreun fir de păr creștea la loc, gândi ea, asta se- 
ntâmplă numai în capul lui și nicidecum pe cap.” 

— Mda, sunt multe schimbări, spuse el. 

Era tăcut și concentrat la somon, dar nu părea să-i placă. 
Rizzoli aproape că împinse farfuria de rondele de ceapă spre el 
din milă. 

Însă când își ridică din nou capul, se uită la ea și nu la 
mâncare. 

— Sunt schimbări și acasă. 

Ceva din tonul cu care o spusese o făcu să nu se simtă în 
largul ei. Felul în care o privise, de parcă era gata să verse tot. 
Perspectiva detaliilor murdare o înfricoșa, dar simțea cât de 
mult își dorește el să vorbească. 

— Ce se întâmplă acasă? întrebă ea, anticipând deja ce avea 
să urmeze. 

— Eu și Diana... știi despre ce-i vorba. Ai văzut-o. 

O văzuse prima oară pe Diana la spital, când Korsak era în 
convalescenţă după atacul de cord. La primul contact, 
observase felul ei reprobativ de a vorbi și ochii fără expresie. 
Femeia era un cabinet medical ambulant, interesată de Valium, 

codeină - orice putea smulge de la doctorii ei. Problema dura de 
ani buni, Korsak îi vorbise despre ea, cu toate astea rămăsese 
lângă nevasta lui pentru că asta se presupune că trebuie să facă 
un soț. 

— Cum se mai simte Diana? îl întrebă. 

— La fel. La fel de intoxicată cu medicamente. 

— Spuneai că lucrurile s-au schimbat. 

— Așa este. Am părăsit-o. 

Știa că îi așteaptă reacţia. Se uită în altă parte, neștiind dacă 
ar trebui să se arate fericită sau îngrijorată pentru el. Neștiind 
ce anume voia să audă de la ea. 

— Doamne, Korsak, spuse într-un sfârșit. Eşti sigur că asta 
vrei? 

— În toată afurisita asta de viaţă n-am fost mai sigur de ceva. 
Săptămâna viitoare mă mut. Mi-am găsit un apartament de 
burlac, aici în Jamaica Plain. O să-l aranjez exact după gustul 
meu. Ştii, televizor cu ecran plat, boxe enorme care să-ţi mute 
urechile din loc. 

„Are cincizeci și patru de ani, a avut un infarct și dintr-odată o 
ia razna, gândi Maura. Se poartă ca un adolescent care abia 
așteaptă să se mute în primul lui apartament.” 

— Nici nu va observa că am plecat. Atâta timp cât îi voi plăti 
facturile de la farmacie, va fi fericită. Doamne, nu știu de ce mi- 
a luat atât de mult până să fac asta. Mi-am irosit jumătate din 
viață, dar îţi spun, până aici a fost. De acum încolo, profit de 
fiecare secundă. 

— Dar fiică-ta? Ea ce spune? 

Pufni. 

— O doare-n cur. Nu face altceva decât să ceară bani. „Tati, 
am nevoie de o mașină nouă, vreau să plec la Cancun.” Crezi că 
eu am fost vreodată la Cancun? 

Rizzoli se lăsase în scaun, privindu-l printre rondelele de 
ceapă răcite. 

— Ştii ce faci? 

— Da. Preiau controlul asupra propriei vieți. Tăcu un moment, 
apoi zise, cu o umbră de resentiment: Am crezut că te vei 
bucura pentru mine. 

— Mă bucur. Cred. 

— Atunci ce-i cu privirea asta? 

— Ce privire? 

— De parcă mi-au crescut coame. 

— Trebuie doar să mă obișnuiesc cu noul Korsak. Mi se pare 
că nu mai știu cine ești. 

— Asta e un lucru rău? 

— Nu. Cel puţin nu-mi mai sufli fum în faţă. 

Amândoi râseră. Noul Korsak, spre deosebire de cel vechi, nu- 
i va mai găuri tapiţeria mașinii cu ţigările lui. 

Korsak înfipse furculița într-o frunză de lăptucă și o mâncă în 
tăcere, încruntându-se, ca și cum mestecatul ei presupunea o 
concentrare totală. Sau rumegatul a ceea ce avea să spună mai 
departe. 

— Cu tine și Dean cum stă treaba? Mai sunteţi împreună? 

Intrebarea, pusă pe un ton firesc, o prinse cu garda jos. Era 
ultimul subiect pe care voia să-l abordeze, ultimul lucru despre 
care se așteptase să fie întrebată. Nu făcea niciun secret din 
faptul că nu-l plăcea pe Gabriel Dean. Nici ei nu-i plăcuse, când 
Dean venise prima dată să se alăture anchetei din august, 
fluturând insigna FBI și preluând controlul. 

Câteva săptămâni mai târziu, totul se schimbase între ea și 
Dean. 

Privi în jos la cina pe jumătate mâncată și simți brusc că nu-i 
mai era foame. Il simţea pe Korsak privind-o. Cu cât va ezita mai 
mult, cu atât răspunsul va fi mai puţin credibil. 

— Totul e bine, răspunse. Mai vrei o bere? Mie nu mi-ar strica 
încă o Cola. 

— A venit să te vadă în ultimul timp? 

— Unde-o fi chelneriţa aia? 

— Cât a trecut? Câteva săptămâni? O lună? 

— Nu știu... 

Îi făcu semn chelneriţei, care însă n-o văzu și intră înapoi în 
bucătărie. 

— Ce, n-ai ţinut evidenţa? 

— Ştii, am și alte lucruri de făcut, izbucni. 

Ceea ce o trădă fu tonul vocii. Korsak se lăsase în scaun, 
uitându-se la ea cu ochi de poliţist. Un ochi care vedea prea 
multe. Într-un final, spuse: 

— Un tip arătos ca el, probabil se crede buricul pământului, 
înconjurat cum e de femei. 

— Ce vrei să spui cu asta? 

— Nu sunt atât de prost precum par. Văd că ceva nu e în 
regulă. Se simte în vocea ta. Și mă deranjează, pentru că meriţi 
mai mult. Mult mai mult. 

— Chiar nu vreau să vorbesc despre asta. 

— Niciodată nu am avut încredere în el. Ți-am și spus-o 
atunci, în august. Am senzaţia că nici tu nu aveai încredere în el 
la vremea aceea. 

Din nou îi făcu semn chelneriței. Din nou nu primi niciun 
răspuns. 

— E ceva putred cu gagiii ăştia șmecheri. Cu toţi pe care i-am 
cunoscut. Foarte curtenitori, dar niciodată nu-s cu adevărat 
sinceri cu tine. Joacă jocuri ale minţii. Cred că-s mai buni decât 
polițiștii. Tot rahatul ăla cu agentul federal istețţ. 

— Gabriel nu este așa. 

— Nu? 

— Nu, nu este. 

— Spui asta doar pentru că ţi s-au aprins călcâiele după el. 

— De ce discutăm despre asta? 

— Pentru că mă îngrijorezi. E ca și cum te scufunzi și nici 
măcar nu întinzi mâna după ajutor. Nu cred că ai pe nimeni cu 
care să vorbești despre asta. 

— Vorbesc cu tine. 

— Da, dar nu-mi spui nimic. 

— Ce vrei să-ți spun? 

— N-a mai venit să te vadă în ultimul timp. N-am dreptate? 

Nu-i răspunse, nici măcar nu se uită la el. In schimb se 
concentră la tabloul de pe peretele din spatele lui. 

— Am fost amândoi ocupati. 

Korsak oftă și scutură din cap, un gest plin de milă. 

— Măcar dacă aș fi îndrăgostită, dar nu sunt. In cele din urmă, 
adunându-și mândria, îi înfruntă privirea. Crezi că am să clachez 
numai pentru că un tip m-a lăsat baltă? 

— Ei bine, n-am de unde să știu. 

Izbucni în râs, dar râsul ei sună forțat, chiar și pentru ea. 

— E doar sex, Korsak. Baţi fierul cât e cald, apoi mergi mai 
departe. Așa fac mereu bărbații. 

— Incerci să-mi spui că nu ești cu nimic mai brează decât un 
bărbat? 

— Nu mă lua cu rahaturile astea, te rog. 

— Hai, ce naiba. Vrei să-mi spui că nu suferi deloc? El te 
părăsește, iar tu n-ai nimic? 

Îi aruncă o privire tăioasă. 

— Voi fi în regulă. 

— Ei, asta-i bine. Pentru că nu merită, Rizzoli. Nu merită să-l 
plângi un minut. Și am să i-o spun în faţă, cu prima ocazie. 

— De ce faci asta? 

— Ce fac? 

— Te amesteci. Îmi spui ce să fac. N-am nevoie de asta. Am și 
așa destule probleme. 

— Știu. 

— Și tu nu faci decât să agravezi lucrurile. 

O privi cu atenţie câteva secunde. Apoi își cobori privirea. 

— Îmi pare rău, spuse încetișor. Însă, știi, încerc doar să-ți fiu 
aproape. 

Dintre toate lucrurile pe care le-ar fi putut spune, niciunul nu 
ar fi afectat-o atât de tare. Se trezi cu ochii împăienjeniţi de 
lacrimi, uitându-se la chelia de pe capul lui aplecat. Existau 
momente în care îi provoca repulsie, momente în care o înfuria. 

Și mai erau momente când mai descoperea, uluită, bărbatul 
din el, un bărbat bun cu o inimă generoasă, și se simţea 
rușinată de lipsa de răbdare cu care îl tratase. 

Tăceau amândoi când își puseră hainele și ieșiră din barul 
Doyle's, părăsind norul de fum de ţigară pentru noaptea care 
strălucea de zăpadă proaspătă. In susul străzii, o mașină de 
poliţie ieși din secţia Jamaica Plain, cu farurile albastre ascunse 
sub o perdea din mărgele de fulgi de zăpadă. Însoţiră mașina cu 
privirea și Rizzoli se întrebă oare ce urgenţă o aștepta. 
Întotdeauna exista undeva o urgenţă. Cupluri strigând, 
certându-se zgomotos. Copii pierduţi. Șoferi buimaci lângă 
mașinile lor sfărâmate. Atât de multe destine diferite 
intersectându-se într-un milion de feluri. Cei mai mulţi oameni 
stăteau la adapostul micilor lor colţuri de univers. Un poliţist le 
vedea pe toate. 

— Deci ce planuri ai pentru Crăciun? întrebă el. 

— Mă duc acasă la părinţi. Fratele meu Frankie e și el aici. 

— Cel care este în marină, nu? 

— Da. De fiecare dată când apare, toată familia trebuie să 
facă sluj și să-l venereze. 

— Aoleu. Un strop de rivalitate frățească? 

— Nu, competiţia asta am pierdut-o de mult. Frankie e 
campionul nostru. Dar tu ce faci de Crăciun? 

Ridică din umeri. 

— Nu știu. 

Era o rugăminte nerostită în acest răspuns. „Salvează-mă de 
un Crăciun în singurătate. Salvează-mă de propria viață de 
rahat.” Însă ea nu-l putea salva. Nu se putea salva nici măcar pe 
ea. 

— Am câteva posibilităţi, adăugă el repede, prea mânaru să 
lase tăcerea să se prelungească. Poate am să mă duc în Florida 
la sora mea. 

— Sună bine. 

Rizzoli oftă, scoțând aburi în aerul îngheţat. 

— Bine, eu trebuie să ajung acasă să trag un pui de somn. 

— Dacă mai vrei să ne vedem și altădată, ai numărul meu de 
telefon, nu? 

— Da, îl am. Un Crăciun excelent. 

Se îndreptă spre mașină. 

— Ăă, Rizzoli? 

— Da? 

— Știu că încă ţii la Dean. Îmi pare rău că am spus toate 
lucrurile acelea despre el. Asta doar pentru că știu că meriţi mai 
mult de atât. 

Rizzoli râse. 

— De parcă bărbaţii ar sta la coadă la ușa mea. 

— Păi, răspunse el, fixând strada, evitând dintr-odată s-o 
privească, ar fi unul. 

Rizzoli nu zise nimic, gândindu-se: „Te rog, nu-mi face asta. 
Te rog, nu mă face să te rănesc”. 

Până să îngaime totuși ceva, el se întoarse brusc și se 
îndreptă spre mașină. În timp ce deschidea portiera și se suia 
înăuntru îi trimise o fluturare de mână care mima nepăsarea. Ea 
rămase pe loc privindu-l cum demarează, cu cauciucurile lăsând 
în urmă un nor de zăpadă scânteietoare. 

e UNSPREZECE e 


Trecuse de ora șapte când Maura sosi în sfârșit acasă. 
Ajungând în faţa garajului, văzu lumini strălucind în casă. Nu 
strălucirea chioară a câtorva becuri aprinse de alarma 
automată, ci incandescența veselă a mai multor veioze 
anunţând-o că cineva o aștepta. lar prin perdelele din camera 
de zi zări o piramidă de beculeţe multicolore. 

Un brad de Crăciun. 

Asta era ultimul lucru pe care se aștepta să-l vadă și rămase 
puțin locului uitându-se la culorile care clipeau și-i aduceau 
aminte de Crăciunurile în care împodobise bradul pentru Victor, 
când scosese din cutii globuri fragile și le atârnase pe ramurile 
care-i parfumau degetele cu miros înţepător de pin. Își aminti de 
Crăciunurile de dinainte, de pe vremea când era copil, iar tatăl 
ei o sălta pe umeri să pună steaua de argint în vârful bradului. 
Ai ei nu renunţțaseră niciodată la această tradiţie veselă și, cu 
toate astea, cât de repede o lăsase ea să dispară din viaţa ei. 
Prea se făcea mizerie, prea multă muncă. Să târăști bradul 
înăuntru, apoi afară, și atunci să descoperi că nu e decât o 
uscăciune maronie inutilă, care așteaptă la colțul strazii să fie 
ridicată de mașina de gunoi. Se lăsase descurajată de aspectele 
mai puţin plăcute. Uitase de bucurie. 

Intră din garajul rece în casă, unde fu întâmpinată de aroma 
fripturii de pui cu usturoi și rozmarin. Ce bine era să fii 
întâmpinată cu cina aburindă, să aibă cine să te aștepte. Auzi 
televizorul deschis în living și se luă după sunet, scoțându-și 
haina în timp ce străbătea holul spre sufragerie. 

Victor ședea cu picioarele încrucișate pe podea lângă brad, 
încercând să descurce un ghem de beteală. O văzu și izbucni 
într-un râs resemnat. 

— Nu mă pricep mai bine la asta decât pe vremea când eram 
căsătoriţi. 

— Nu mă aşteptam la toate astea, spuse ea, arătând spre 
beculeţe. 

— Păi, uite, m-am gândit că-i optsprezece decembrie și tu nici 
măcar n-ai brad. 

— N-am avut timp să-l fac. 

— Întotdeauna se găsește timp pentru Crăciun, Maura. 

— lată o schimbare majoră. În general tu erai cel prea ocupat 
de sărbători. 

Își ridică privirea spre ea din ghemul de beteală. 

— Și ai să mi-o reproșezi toată viaţa, nu-i așa? 

Căzu pe gânduri, regretând ultimul ei comentariu. Nu era un 
mod plăcut să-și înceapă seara, să scoată la lumină vechi 
resentimente. Se întoarse și-și puse haina în dulap. Cu spatele la 
el, îi strigă: 

— Vrei ceva de băut? 

— Ce bei și tu. 

— Chiar dacă-i o băutură pentru fete? 

— Am fost eu vreodată sexist cu cocktailurile mele? 

Râse și intră în bucătărie. Scoase din frigider lămâi verzi și 
sirop de merișor. Luă o măsură de Triplu Sec și Absolut Citron și 
le puse în shaker. În faţa chiuvetei, amestecă băutura cu 
gheaţă, simțind cum recipientul de metal se răcește. Agită, 
agită, agită, ca sunetul zarurilor într-un pahar. Totul e un pariu, 
mai ales dragostea. „Ultima dată când am pariat am pierdut, 
gândi. lar acum pe ce pariez? O șansă să fac să meargă lucrurile 
între noi? Sau o nouă șansă de a ieși cu inima frântă?” 

Turnă lichidul rece ca gheaţa în două pahare de martini și se 
pregătea să le ducă în living, când observă că recipientul pentru 
gunoi era plin cu o grămadă de cutii goale de mâncare cu sigla 
unui restaurant. Nu-și putu reprima un zâmbet. Se vede treaba 
că Victor nu se transformase în mod miraculos într-un bucătar. 
Cina lor din această seară era posibilă prin bunăvoința celor de 
la New Market Deli. 

Când intră în living, Victor terminase cu beteala și strângea 
cutiile de ornamente goale. 

— Te-ai străduit foarte mult, îi spuse, punând paharele de 
martini pe măsuţa de cafea. Globurile, beculețele și tot restul. 

— N-am găsit niciun ornament de Crăciun la tine în garaj. 

— Am lăsat tot în San Francisco. 

— Și nu ţi-ai mai cumpărat nimic? 

— N-am mai făcut brad. 

— Au trecut trei ani, Maura. 

Maura se așeză pe canapea și luă calmă o înghiţitură de 
băutură. 

— Și când a fost ultima oară când ai folosit tu cutia aia de 
globuri? 

— Nici eu nu prea am fost în dispoziţie de sărbătoare. 

Televizorul era încă deschis, e drept cu sonorul dat la 
minimum, însă pe ecran se succedau imagini care distrăgeau 
atenţia. Victor luă telecomanda și apăsă pe butonul de 
închidere. Apoi se așeză pe canapea la o distanţă considerabilă 
de Maura, fără s-o atingă, și totuși suficient de aproape pentru a 
rămâne deschis oricăror eventualităţi. 

Se uită la paharul de martini pe care i-l adusese ea. 

— E roz, spuse, oarecum surprins. 

— E un Cosmopolitan. Te-am avertizat că este o băutură 
pentru fete. 

Sorbi o dată din el. 

— Are un gust care face orice femeie să-l dorească și pe al 
doilea. 

Câteva momente nu mai ziseră nimic, sorbindu-și băuturile, 
cu beculeţele de Crăciun pâlpâind lângă ei. O scenă domestică 
și tihnită, dar Maura numai relaxată nu era. Nu știa ce să 
aștepte de la această seară și nici nu-și dădea seama ce anume 
aștepta e/. Totul la el era tulburător de familiar. Mirosul, felul în 
care lumina veiozei i se răsfrângea în păr. Și micile detalii, pe 
care ea întotdeauna le îndrăgise pentru că ele reflectau lipsa lui 
de pretenţii: cămașa purtată, blugii decoloraţi. Același Timex 
vechi pe care-l purta și pe vremea când se cunoscuseră. „Nu mă 
pot duce într-o ţară din Lumea a Treia și să le spun că am venit 
să-i ajut cu un Rolex la încheietură, explica el.” Victor, bărbatul 
din La Mancha, luptându-se cu morile de vânt ale sărăciei. Ea 
ostenise demult în acea încleștare, dar el purta încă sabia și 
coiful. 

Și pentru asta nu se putea abţine să nu-l admire. 

El puse jos paharul de martini. 

— Am mai văzut ceva despre călugăriţe azi. La știri. 

— Ce spun? 

— Poliţia a dragat un iaz din spatele mănăstirii. Care-i treaba? 

Maura se lăsă pe canapea, simțind cum alcoolul o ajută să se 
relaxeze. 

— Au găsit un copil în iaz. 

— Al călugăriţei? 

— Aşteptăm testul ADN pentru confirmare. 

— Dar sunteţi siguri că-i al ei? 

— Trebuie să fie. Altfel cazul ăsta devine incredibil de 
complicat. 

— Deci vei putea să identifici tatăl. Dacă ai ADN-ul. 

— Ne trebuie un nume, mai întâi. Și chiar dacă stabilim 
paternitatea, tot rămâne întrebarea dacă sexul a fost consimţit 
sau dacă a fost viol. Cum putem dovedi că a fost una sau alta, 
fără declaraţia lui Camille? 

— Totuși, poate fi un motiv întemeiat pentru crimă. 

— Absolut. 

Dădu pe gât ultima înghiţitură de alcool și puse paharul la loc. 
Fusese o greșeală să bea înainte de masă. Alcoolul și lipsa de 
somn unelteau să-i înceţoșeze mintea. Işi masă tâmplele, 
încercând să-și forțeze creierul să nu adoarmă. 

— Ar trebui să te hrănesc, Maura. Pari a fi avut o zi grea. 

Se sili să surâdă. 

— Ştii filmul ăla în care un copil mic spune: „Văd oameni 
morți”? 

— Al șaselea simţ. 

— Ei bine, eu îi văd tot timpul și m-am cam săturat. Asta mi-a 
stricat dispoziţia. Pentru că uite, e aproape Crăciunul, iar mie 
nici măcar nu mi-a trecut prin cap să fac un brad, pentru că în 
mintea mea e tot laboratorul de autopsie. Incă îi simt mirosul pe 
mâinile mele. Vin acasă într-o zi ca asta, după două autopsii și 
nu pot găti. Nici măcar nu mă pot uita la o bucată de carne fără 
să mă gândesc la fibre musculare. Tot ce pot face e un cocktail. 
Prepar băutura, miroase a alcool și, dintr-odată, iată-mă din nou 
în laborator. Alcool, formol, ambele au același miros înțepător. 

— Nu te-am auzit niciodată vorbind așa despre munca ta. 

— Niciodată nu m-am simţit atât de copleșită de ea. 

— Nu vorbești ca invincibila doamnă doctor Isles. 

— Ştii că nu sunt. 

— În schimb te prefaci destul de bine. Deșteaptă și neclintită. 
Îți dai seama cât de mult îţi intimidai studenţii la Universitatea 
din California? Toţi îţi știau de frică. 

Ea scutură din cap și râse. 

— Regina Morții. 

— Ce? 

— Poliţiștii de aici așa îmi spun. Nu în faţă. Dar am 
informatorii mei. 

— Cred că-mi place. Regina Morţii. 

— Eu o detest. Închise ochii și se lăsă pe perne. Parc-aș fi 
vampir. În orice caz, ceva grotesc. 

Nu-l auzi când se ridică de pe canapea și se așeză în spatele 
ei. Astfel, fu uimită când îi simţi dintr-odată mâinile pe umeri. Nu 
scoase un sunet, simţindu-și fiecare nerv viu și extrem de 
sensibil la atingerea lui. 

— Relaxează-te, șopti el, în timp ce degetele îi frământau 
mușchii. lată un lucru pe care nu ai reușit niciodată să-l faci. 

— Victor, nu. 

— Nu lași niciodată garda jos. Vrei ca nimeni să nu te vadă 
altfel decât perfectă. 

Degetele lui se afundau adânc în umerii și ceafa ei. Sondând, 
invadând. Maura răspunse încordându-se și mai mult, mușchii ei 
trosnind în defensivă. 

— Nu-i nicio mirare că ești atât de obosită, spuse el. Ești 
mereu cu garda ridicată. Nu te poţi relaxa și bucura când cineva 
te atinge. 

— Lasă-mă. _ 

Se trase și se ridică în picioare. Întorcându-se cu fața spre el, 
încă își simţea pielea furnicându-i-se de la atingerea lui. 

— Ce se întâmplă, Victor? 

— Încercam să te ajut să te relaxezi. 

— Sunt suficient de relaxată, mulțumesc. 

— Ai mușchii atât de încordaţi, încât am senzaţia că sunt gata 
să plesnească. 

— Păi, la ce te aștepți? Nu știu ce cauţi aici. Nu știu ce vrei. 

— Să fim din nou prieteni, ce zici despre asta? 

— Mai putem? 

— De ce nu? 

Se uita la ea și Maura roși. „Pentru că s-au întâmplat prea 
multe între noi. Prea multă... atracție”, la asta se gândea, dar se 
opri brusc. În loc de asta, spuse: 

— Oricum nu prea știu dacă bărbaţii și femeile pot avea doar 
o relaţie de prietenie. 

— E un fel trist de a privi lucrurile. 

— Dar realist. Lucrez cu bărbaţi în fiecare zi. Știu că îi 
intimidez și asta și vreau. Vreau sa mă vadă ca pe o persoană 
autoritară. Un creier și un halat alb. Pentru că odată ce încep să 
mă perceapă ca pe o femeie, mereu intervine dorința. 

Victor pufni. 

— Și asta ar murdări totul. 

— Da, chiar așa. 

— Nu contează ce fel de autoritate le fluturi prin faţa ochilor. 
Bărbaţii se vor uita la tine și vor vedea o femeie atrăgătoare. 
Dacă nu-ţi acoperi fața cu o pungă, așa vor sta lucrurile. Dorinţa 
va fi mereu prezentă. Nu o poţi încuia. 

— De aceea nu putem fi doar prieteni. 

Luă paharele goale și se duse la bucătărie. 

Se opri lângă chiuvetă și se uită absentă la pahare, cu gustul 
de lămâie verde și de votcă încă în gură, cu parfumul lui încă o 
amintire proaspătă. Da, dorinţa era într-adevăr acolo, jucându-și 
neastâmpărul, ademenind-o cu imagini pe care încerca în van să 
le îndepărteze. Se gândi la noaptea în care veniseră târziu de la 
film și începuseră să-și smulgă hainele unul altuia exact în 
momentul în care pășiseră în casă. Cum făcuseră dragoste 
pătimaș, aproape brutal, chiar pe lemnul tare al dușumelei, 
penetrând-o atât de adânc, încât se simţise posedată ca o târfă. 
Şi-i plăcuse. 

Apucă marginea chiuvetei, cu respiraţia accelerată și simţi 
cum trupul își ia propria decizie, răzvrătindu-se împotriva raţiunii 
care o îndemnase la abstinenţă în toate aceste luni. 

„Dorinţa e mereu prezentă.” 

Ușa de la intrare se închise cu o bufnitură surdă. 

Se răsuci, înmărmurită. Fugi în grabă în living. Bradul luminat 
era acolo, dar nici urmă de Victor. Privind afară pe fereastră, îl 
văzu suindu-se în mașină și auzi zgomotul motorului pornit. 

Alergă la ușa de la intrare și se grăbi spre mașina lui, cu 
pantofii alunecând pe gheaţa de pe alee. 

— Victor! 

Motorul se opri brusc și farurile se stinseră. leși din mașină și 
se uită la ea, capul lui doar un contur vag deasupra capotei. 
Vântul se înteţi și ea clipi să alunge acele înțepătoare de 
zăpadă. 

— De ce pleci? întrebă ea. 

— Du-te înăuntru, Maura. Ai să îngheţi. 

— Dar de ce pleci? 

Chiar și prin întuneric, îi văzu aburul înghețat al respirației. 

— E limpede că nu mă vrei aici. 

— Vino înapoi. Vreau să rămâi. 


Înconjură mașina și ajunse în faţa lui. Vântul îi pătrundea prin 
bluza subțire. 

— O să ne luăm iar la harță. Cum am făcut mereu. 

Victor dădu să intre iar în mașină. 

Îl apucă de geacă și-l trase spre ea. În acel moment, când se 
întoarse s-o privească, știu ce avea să se întâmple în 
continuare. Nesăbuită sau nu, în acel moment voia ca acel lucru 
să se întâmple. 

Nu fu nevoie s-o tragă la piept. Deja era acolo, cuibărindu-se 
în căldura lui, gura ei căutând-o pe a lui. Gust familiar, miros 
familiar. Corpurile lor se încleștau, ca odinioară. Ea tremura, de 
frig și excitație. O cuprinse cu bratele, iar trupul lui deveni 
pavăză împotriva vântului pe aleea care-i aducea, îmbrăţișaţi și 
sărutându-se, înapoi în casă. Aduseră un vălătuc de zăpadă 
înăuntru, stropii strălucitori alunecând pe podea în timp ce 
Victor își dezbrăca haina. 

Nu mai ajunseră în dormitor. 

Chiar acolo, în holul de la intrare, bâjbâi după nasturii cămășii 
lui, scoțându-i-o febril din pantaloni. Îi simţea pielea întărindu-i- 
se sub degetele ei amorţite de frig. II dezbrăcă de tot, tânjind 
după căldura lui, înnebunită s-o simtă în propria carne. Când 
ajunseră în living, bluza îi era și ea desfăcută, iar pantalonii 
aveau fermoarul deschis. Îl primi înapoi în trupul ei. În viaţa ei. 

Beculeţele bradului clipeau ca niște steluțe multicolore când 
Maura se lungi pe podea sub Victor. Inchise ochii, cu toate că și 
așa putea vedea luminițele făcându-i cu ochiul într-un 
firmament al culorilor. Trupurile lor vibrau la unison într-un dans 
priceput, grațios, fără stângăciile celor care se iubesc pentru 
prima oară. Îi cunoștea atingerea, mișcările, iar când extazul o 
învălui și începu să ţipe, nu simţi niciun fel de stânjeneală. Trei 
ani de despărțire se năruiau în acest singur act, și după ce el luă 
sfârșit, iar ei zăceau înlănţuiţi peste mormanul de haine 
lepădate, îmbrățișarea lui îi părea la fel de familiară ca o pătură 
îndelung folosită. 

Când deschise ochii din nou îl văzu pe Victor privind-o. 

— Eşti cel mai frumos cadou pe care l-am desfăcut sub un 
brad de Crăciun, spuse el. 

Maura se uită în sus la un fir strălucitor de beteală care atârna 
pe o ramură. 

— Așa mă și simt, șopti. Dezgolită. Expusă. 

— Vorbești de parcă n-ar fi un lucru bun. 

— Depinde de ce se va întâmpla în continuare. 

— Ce se va întâmpla în continuare? 

Maura oftă. 

— Nu știu. 

— Tu ce vrei să se întâmple? 

— Nu vreau să mai sufăr. 

— Ți-e teamă că te voi face să suferi. 

ÎI privi. 

— Asta ai făcut atunci. 

— Ne-am rănit reciproc, Maura. În multe feluri. Cei care se 
iubesc fac mereu asta, fără să vrea. 

— Tu ai avut aventura aia. Eu cu ce-am greșit? 

— Asta nu duce nicăieri. 

— Vreau să știu, spuse ea. Cum te-am rănit eu pe tine? 

Se răsuci să fie aproape de ea, fără s-o atingă, cu privirea 
ațintită undeva pe tavan. 

— Îți amintești ziua în care a trebuit să plec la Abidjan? 

— Da, răspunse ea, amintindu-și cât de mâhnită fusese 
atunci. 

— Recunosc, nu era cel mai bun moment să te las singură, 
dar trebuia să plec. Eram singurul care putea să medieze 
negocierile. Trebuia să fiu acolo. 

— A doua zi după înmormântarea tatei? îl privi în ochi. Aveam 
nevoie de tine. Aveam nevoie să fii acasă cu mine. 

— Și fundaţia avea nevoie de mine. Am fi putut pierde tot 
containerul ăla cu medicamente. Nu puteam amâna. 

— Păi, am acceptat, nu-i așa? 

— Exact ăsta-i cuvântul. A; acceptat. Dar eu ţi-am simţit 
iritarea. 

— Pentru că nu era prima oară. Zile de naștere, funeralii - 
nimic nu te ţinea acasă. Am fost mereu pe planul al doilea. 

— Și la asta s-a redus, nu-i așa? A trebuit să aleg între tine și 
fundație. Nu voiam să aleg. Nu înțelegeam de ce trebuie să fac 
o astfel de alegere. Nu cu o astfel de miză. 

— Nu poţi salva lumea de unul singur. 

— Pot să fac al naibii de mult bine. Odată credeai și tu asta. 

— Dar toată lumea obosește la un moment dat. De ani de zile 
ești obsedat de oamenii care mor în alte colțuri ale lumii. Și 
apoi, într-o bună zi, te dai jos din pat și pur și simplu vrei să te 

ocupi, pentru variaţie, și de viața ta personală. Sau să ai propriii 
copii. Dar nici pentru asta nu ai avut timp. 

Răsuflă adânc și fu gata să izbucnească în plâns, gândindu-se 
la copiii pe care și-i dorea, dar pe care probabil nu-i va avea 
niciodată. Gândindu-se, de asemenea, la Jane Rizzoli, a cărei 
sarcină îi adusese aminte cu durere de propria copilărie. 

— Obosisem să fiu nevasta unui sfânt. Voiam un soț. 

Se așternu un moment de tăcere, beculețele de Crăciun de 
deasupra ei pălind într-o lumină murdară. 

O luă de mână. 

— Se pare că eu sunt cel care a dat greș, spuse. 

Maura își înghiţi lacrimile și culorile își recăpătară din nou 
strălucirea, clipind pe sârma de care erau agățate. 

— Amândoi suntem de vină. 

Nu-i dădu drumul la mână, ci i-o strânse într-a lui, parcă 
temându-se că, dacă îi va da drumul, nu va mai exista o a doua 
șansă s-o atingă. 

— Putem să vorbim la nesfârșit, continuă ea, dar nu văd să se 
fi schimbat ceva între noi. 

— Știm ce n-a mers. 

— Asta nu înseamnă că acum va fi altfel. 

Victor răspunse încetișor: 

— Nu trebuie să facem nimic, Maura. Putem să fim pur și 
simplu împreună. Nu e suficient pentru moment? 

„Să fim pur și simplu împreună.” Ce simplu părea. Lungită 
lângă el, cu mâna într-a lui, gândi: „Da, pot s-o fac. Pot să mă 
detașez suficient încât să mă culc cu tine fără să te las să mă 
rănești”. Sex fără dragoste - un bărbat nici n-ar sta pe gânduri. 
Ea de ce să nu poată? 

„Și poate de data asta, îi șopti insidios o voce slabă, cel care 
va sfârși cu inima frântă va fi el.” 


e DOISPREZECE e 


Drumul până la Hyannisport ar fi trebuit să le ia numai două 
ore, spre sud pe Route 3 și apoi pe Route 6 până la Cape Cod, 
dar Rizzoli avusese nevoie de două opriri, astfel că ajunseră la 
Sagamore Bridge abia pe la trei după-amiază. După ce 
traversară podul se treziră dintr-odată în lumea stațiunilor 
turistice, drumul trecând printr-o serie de orășele ca un șirag de 
mărgele colorate prinse în jurul lui Cape Cod. Călătoriile de 
dinainte ale lui Rizzoli la Hyannisport fuseseră făcute numai pe 
timpul verii, când drumurile mișunau de mașini și șiruri de 
oameni în tricouri și pantaloni scurți șerpuiau din magazinele 
unde se vindea îngheţată. Nu fusese niciodată aici într-o zi 
friguroasă de iarnă ca aceasta, când jumătate din restaurante 
erau închise și numai câteva suflete curajoase se aflau pe 
trotuare, cu hainele închise până-n gât din cauza gerului. 

Frost o luă pe Ocean Street și mormăi uluit: 

— Mamă. la te uită ce mari sunt casele astea. 

— Vrei să te muţi aici? întrebă Rizzoli. 

— Poate, când voi face primele zece milioane. 

— Să-i spui lui Alice să se miște repede cu primul milion, că tu 
sigur n-ai să-l poţi face din salariu. 

Adresa pe care o aveau îi conduse printre doi stâlpi de granit 
și o alee largă spre o casă arătoasă de lângă malul apei. Rizzoli 
ieși din mașină și se opri, tremurând din cauza vântului, să 
admire ţiglele argintate de nisip și cele trei foișoare cu vedere 
spre mare. 

— Poţi crede că a lăsat toate astea să devină călugăriță? 
spuse. 

— Când auzi chemarea lui Dumnezeu, bănuiesc că trebuie să 
te duci. 

Rizzoli scutură din cap. 

— Eu? Eu l-aș fi lăsat să strige în deșert. 

Urcară treptele verandei și Frost trase de clopoțelul de la 
intrare. 

Le răspunse o femeie micuță cu părul închis la culoare, 
crăpând doar o idee ușa pentru a-i putea vedea. 

— Suntem de la Poliţia din Boston, spuse Rizzoli. Am sunat 
mai devreme. Am venit să vorbim cu doamna Maginnes. 

Femeia dădu din cap și se dădu la o parte pentru a-i lăsa să 
treacă. 

— E în Camera Mării. Vă conduc acolo. 

Pășiră pe dușumele de tec lustruit, pe lângă pereţi cu tablouri 
înfățișând corăbii și furtuni pe mare. Rizzoli și-o imagină pe 
Camille mică, crescând în această casă, alergând pe acest 
parchet lucios. Oare alergase? Sau avea voie doar să meargă la 
pas, încet și demn, când rătăcea printre obiecte vechi de artă? 

Femeia îi conduse într-o cameră spațioasă cu ferestre mari 
cât peretele, cu vedere la mare. Priveliștea apei cenușii, cu 
valurile înspumate de vânt era atât de dramatică, încât captă 
imediat privirea lui Rizzoli, care nu-și putu lua ceva timp ochii de 
la ea. Dar, chiar și concentrându-și atenţia la apă, nu putu să nu 
remarce mirosul acru din încăpere. Miros de urină. 

Se întoarse spre sursa mirosului: un bărbat care zăcea pe un 
pat de spital lângă fereastră, expus ca o antichitate vie. Lângă 
el, într-un scaun, ședea o femeie cu părul castaniu, care se 
ridică să-și întâmpine vizitatorii. Rizzoli nu recunoscu nicio 
trăsătură a lui Camille pe chipul acestei femei. Frumusetea lui 
Camille era delicată, aproape eterică. Această femeie era numai 
luciu și rafinament, cu părul tuns „castron”, cu sprâncenele 
arcuite în forma unor aripi de pescăruș. 

— Sunt Lauren Maginnes, mama vitregă a lui Camille, spuse 
femeia strângând mâna oferită de Frost. 

Sunt unele femei care le ignoră pe cele de același sex cu ele 
și se concentrează numai asupra bărbaţilor din încăpere, iar 
doamna  Maginnes se număra printre ele, îndreptându-și 
întreaga atenţie spre Barry Frost. 

Rizzoli rupse tăcerea, spunând: 

— Bună ziua, am vorbit la telefon. Sunt detectiv Rizzoli și 
acesta este domnul detectiv Frost. Amândurora ne pare foarte 
rău de pierderea suferită. 

Abia atunci catadicsi Lauren s-o privească pe Rizzoli. 

— Mulţumesc, fu tot ce răspunse. Aruncă o privire spre femeia 
brunetă care le deschisese. Maria, le poţi spune băieților să 
coboare și să ni se alăture? Cei de la poliţie sunt aici. Intoarse 
spatele musafirilor și făcu semn spre o canapea. Vă rog să luaţi 
loc. 

Rizzoli se trezi stând foarte aproape de patul de spital. Se uită 
la mâna bărbatului, chircită ca o gheară, și la faţa lui, întoarsă 
într-o parte, și-și aduse aminte de ultimele luni de viață ale 
bunicului ei. Cum zăcea în patul lui de bolnav de acasă, pe de-a- 
ntregul conștient și furios, închis într-un trup care nu-i mai 
asculta comenzile. Același lucru îl văzu și în ochii acestui om. Se 
uita fix la ea, la acest musafir pe care nu-l cunoștea, și Rizzoli 
citi în ochii lui disperare și rușine. Neputinţa unui bărbat privat 
de demnitate. Nu putea să aibă mai mult de cincizeci de ani și, 
cu toate acestea, fusese deja trădat de propriul trup. O dâră de 
salivă îi străluci pe bărbie și se prelinse pe pernă. Pe o masă din 
apropiere se afla tot dichisul de care era nevoie pentru a avea 
confortul necesar: cutii de lapte cu cacao, mănuși de cauciuc și 
șerveţele. O cutie cu scutece pentru adulţi. O viaţă întreagă 
redusă la o masă plină de produse igienice. 

— Asistenta întârzie puţin, așa că sper să nu vă deranjeze să 
staţi aici în timp ce eu mai arunc un ochi spre Randall, spuse 
Lauren. L-am mutat în camera asta pentru că de când îl știu a 
iubit marea. Acum o poate privi tot timpul. 

Luă un șervețţel și-i tamponă ușor gura, curățându-l de salivă. 

— Așa. Gata. 

Se întoarse și se uită la cei doi inspectori. 

— Vă daţi seama de ce nu am dorit să vin tocmai până la 
Boston. Nu-mi place să-l las prea mult în grija asistentelor. 
Devine nervos. Nu poate vorbi, dar știu că-mi simte lipsa când 
sunt plecată. Se așeză la loc în fotoliu și-și concentră privirea 
asupra lui Frost. Aţi făcut ceva progrese cu ancheta? 

Din nou Rizzoli fu cea care răspunse, hotărâtă să capteze 
atenţia acestei femei și iritată de faptul că-i tot scăpa printre 
degete. 

— Avem niște piste, răspunse. 

— Dar nu aţi bătut atâta drum până la Hyannis doar să-mi 
spuneţi asta. 

— Nu. Am venit să discutăm despre niște lucruri despre care 
ne-am gândit că e mai bine să vi le comunicăm personal. 

— Și aţi dorit să vedeți și ce fel de părinţi suntem, bănuiesc. 

— Am vrut să vedem în ce loc a crescut Camille. Și ce fel de 
familie a avut. 

— Ei bine, iată-ne. Lauren făcu un gest larg cu mâna. Aceasta 
este casa în care a crescut. E greu de închipuit, nu-i așa? De ce 

ar părăsi un astfel de loc să se ducă la mănăstire. Randall i-a 
oferit tot ce-și putea dori o fată. Un BMW nou-nouț de ziua ei. Un 
ponei. Un dulap plin de rochii pe care abia dacă le purta. In loc 
de asta, a ales să poarte negru pentru tot restul vieţii. A ales... 
Scutură din cap. Nici acum nu pricepem. 

— Niciunul din dumneavoastră nu a fost de acord cu decizia 
ei? 

— A, eu mă resemnasem. Una peste alta, era viaţa ei. Dar 
Randall n-a acceptat niciodată. A sperat mereu ca ea să se 
răzgândească totuși. Că se va sătura să fie călugăriţă și într-un 
sfârșit se va întoarce acasă. Aruncă o privire spre soţul ei, care 
zăcea mut în pat. Cred că din cauza asta a făcut atacul cerebral. 
Era singurul lui copil și nu putea crede că l-a părăsit. 

— Ce ne puteţi spune despre mama naturală a lui Camille, 
doamna Maginnes? La telefon ne-aţi spus că a murit. 

— Camille avea numai opt ani când s-a întâmplat. 

— Când s-a întâmplat ce anume? 

— Păi, ei au numit-o supradoză accidentală, dar în realitate 
există vreuna întâmplătoare? Randall era văduv de câţiva ani 
când l-am cunoscut eu. Cred că ne puteţi numi o familie 
refăcută. Eu am doi fii din prima căsătorie, iar Randall o avea pe 
Camille. 

— De cât timp sunteţi căsătorită cu Randall? 

— Facem șapte ani. Își privi bărbatul și adăugă, cu o umbră 
de resemnare: La bine și la greu. 

— Aţi fost apropiată de fiica dumneavoastră vitregă? Vă făcea 
confidente? 

— Camille? Lauren scutură din cap. Am să fiu foarte sinceră. 
Între noi nu prea a fost o legătură puternică, dacă asta vreți să 
știți. Avea deja treisprezece ani când l-am cunoscut pe Randall 
și știți cum sunt copiii la vârsta asta. Nu vor să aibă nimic de-a 
face cu adulţii. Nu că m-ar fi tratat ca pe o mamă mașteră sau 
ceva de genul. Nu prea ne... cum să zic... intuiam, părerea mea. 
Eu am încercat, chiar am încercat, dar ea era mereu așa de... Se 
opri dintr-odată, de parcă i-ar fi fost teamă să nu spună ceva ce 
n-ar fi trebuit. 

— Care este cuvântul pe care îl căutaţi, doamnă Maginnes? 

Lauren chibzui câteva momente. 

— Ciudată, spuse în sfârșit. Camille era ciudată. Se uită spre 
bărbatul ei, care o privea insistent și adăugă repede: îmi pare 

rău, Randall. Știu că este mizerabil din partea mea să spun asta, 
dar dumnealor sunt de la poliţie. Vor să știe adevărul. 

— Ce vreți să spuneţi prin ciudată? întrebă Frost. 

— Ştiţi, când mergeţi la o petrecere, nu vi se întâmplă 
câteodată să zăriţi pe cineva care stă mereu singur? răspunse 
Lauren. Cineva care nu v-ar privi în ochi? Mereu stătea singură 
prin vreun colț sau se ascundea în camera ei. Niciodată n-am 
știut ce făcea acolo. Se ruga! Se așeza în genunchi și se ruga. 
Citea cărțile alea pe care le avea de la o fată catolică de la 
școală. Noi nici măcar nu suntem catolici, suntem prezbiterieni. 
Dar ea asta făcea, încuiată în cameră. Se biciuia cu o curea, vă 
vine să credeţi? Ca să se purifice. De unde le vin ideile astea? 

Afară, vântul pulveriza apă sărată în ferestre. Randall 
Maginnes gemu ușor. Rizzoli observă că se uita fix la ea. Il privi 
și ea, întrebându-se cât înţelesese din această discuţie. „Să 
înțeleagă totul ar fi cel mai mare blestem, gândi ea. Să știi tot 
ce se petrece în jurul tău. Să știi că fiica ta, singurul tău copil, e 
moartă. Să știi că nevasta ta poartă povara grijii tale. Să știi că 
mirosul oribil pe care ești obligat să-l inspiri este propriul tău 
miros.” 

Auzi pași și, când se întoarse, văzu doi bărbaţi tineri intrând în 
încăpere. Bineînţeles, erau fiii lui Lauren, cu același păr castaniu 
cu reflexe roșietice, cu aceleași trăsături frumoase. Cu toate că 
amândoi erau îmbrăcaţi lejer, în blugi și pulovere de lână pe gât, 
reușeau, la fel ca mama lor, să emane o siguranţă de sine plină 
de eleganţă. 

„Creștere aleasă”, gândi Rizzoli. 

Le strânse mâinile. O făcu ferm, impunându-și autoritatea. 

— Sunt detectiv Rizzoli, spuse. 

— Fiii mei, Blake și Justin, îi prezentă Lauren. Au venit de la 
colegiu pentru vacanţa de Crăciun. 

„Fiii mei, spusese. Nu fiii noștri.” În această familie, refacerea 
nu contopise de tot frontierele iubirii. Chiar și după șapte ani de 
căsnicie, fiii ei erau în continuare ai ei, și fata lui Randall, a lui. 

— Ei sunt cei doi avocaţi în devenire ai familiei, anunță 
Lauren. Cu certurile pe care le au la masă, au destul 
antrenament pentru sala de judecată. 

— Discuţii, mamă, spuse Blake. Noi le spunem discuţii. 

— Câteodată nu văd nicio diferență. 


Băieţii luară loc cu ușurința graţioasă a atleților și se uitară la 
Rizzoli, de parcă așteptau începerea unui spectacol. 

— La colegiu, deci? spuse ea. Ce colegiu? 

— Eu sunt la Amherst, răspunse Blake. lar Justin e la Bowdoin. 

Amândoi la mică distanţă de Boston. 

— Și vreți să fiţi avocaţi? Amândoi? 

— Eu deja am aplicat pentru Drept, răspunse Blake. Aș vrea 
să mă specializez în consultanță în domeniul showbizului. Să 
profesez în California. Am o specializare secundară în critica de 
film, așa că mă gândesc că baza o cam am. 

— Da, și mai vrea și să cunoască actrițe drăguțe, spuse Justin. 

Pentru observaţia asta primi în joacă un pumn în coaste. 

— Dacă ăsta-i adevărul! 

Rizzoli se gândi la cei doi fraţi care se puteau tachina fără 
probleme, în timp ce sora lor vitregă zăcea, moartă în urmă cu 
atât de puţin timp, la morgă. 

Îi întrebă: 

— Când aţi văzut-o ultima oară pe sora voastră? 

Blake și Justin se uitară unul la altul și răspunseră, aproape la 
unison: 

— La înmormântarea bunicii. 

— Asta a fost în martie? întrebă Rizzoli uitându-se la Lauren. 
Atunci când a venit Camille în vizită acasă? 

Lauren dădu din cap. 

— A trebuit să facem o cerere la mănăstire s-o lase să asiste 
la funeralii. E ca și cum ai cere eliberarea temporară a unui 
deţinut. Nu mi-a venit să cred când n-au lăsat-o să vină acasă 
din nou în aprilie, când Randall a avut atacul. Propriul ei tată! lar 
ea n-a făcut nici mai mult nici mai puţin decât să se resemneze. 
A făcut exact ce i s-a cerut. Te face să te întrebi oare ce se 
petrece în spatele zidurilor acestor mănăstiri, de se tem atât de 
mult să le lase afară. Ce abuzuri ascund. Insă probabil de-asta îi 
plăcea să stea acolo. 

— De ce credeți asta? 

— Pentru că după asta tânjea. Pedeapsă. Durere. 

— Camille? 

— V-am spus, era ciudată. Odată, când avea șaisprezece ani, 
și-a scos pantofii și s-a plimbat în picioarele goale. In ianuarie. 
Erau zero grade afară! Fata în casă a găsit-o stând în zăpadă. 
Bineînţeles, vecinii au aflat și ei episodul ăsta. A trebuit s-o 

internăm pentru degerături. l-a spus doctorului că a făcut-o 
pentru că sfinţii suferiseră și că voise și ea să experimenteze 
durerea. Credea că asta o va duce mai aproape de Dumnezeu. 
Clătină din cap. Ce-i de făcut cu o astfel de fată? 

„S-o iubești, gândi Rizzoli. Să încerci s-o înţelegi.” 

— Am vrut s-o vadă un psihiatru, dar Randall nici n-a vrut s- 
audă. Nu a recunoscut niciodată, dar niciodată că fata lui era... 
Se opri. 

— Zi-i pe nume, mamă, zise Blake. Era nebună. Asta credeam 
cu toţii. 

Tatăl lui Camille scoase un geamăt slab. 

Lauren se duse să-i șteargă o nouă dâră de salivă din colțul 
gurii. 

— Și asistenta aia pe unde-o fi umblând? Trebuia să fie aici la 
trei. 

— Când a venit acasă în martie, cât timp a stat? întrebă Frost. 

Lauren se uită la el, distrasă. 

— Cam o săptămână. Ar fi putut să stea mai mult, dar a 
preferat să se întoarcă la mănăstire mai devreme. 

— De ce? 

— Bănuiesc că nu-i făcea plăcere să stea printre atâţia 
oameni. Multe dintre rudele mele au venit din Newport să asiste 
la înmormântare. 

— Ne-aţi spus că era retrasă. 

— Retrasă e un cuvânt prea blând. 

Rizzoli întrebă: 

— Domnișoara Maginnes avea mulți prieteni? 

— N-aș putea să spun, n-a adus pe nimeni acasă să Îi 
cunoaștem și noi. 

— Dar la școala? 

Rizzoli privi spre cei doi băieţi, care se uitară unul la altul. 

Justin spuse, cu un dispreţ deplasat: 

— Numai rataţi. 

— Mă refeream la iubiţi. 

Lauren izbucni în râs. 

— lubiţi? Când ea visa numai la cum să ajungă mireasa lui 
Hristos? 

— Era o tânără atrăgătoare, spuse Rizzoli. Poate 
dumneavoastră n-aţi observat, dat sunt sigură că unii băieţi au 
remarcat-o. Băieți care erau interesaţi de ea. 

Îi întrebă din priviri pe băieţii lui Lauren. 

— Nimeni nu voia să iasă cu ea, spuse Justin. S-ar fi râs pe 
seama lor. 

— Și când a venit acasă, în martie? A petrecut timp cu 
prietenii? Vreun bărbat care părea în mod deosebit interesat de 
ea? 

— De ce tot întrebaţi despre iubiți? observă Lauren. 

Rizzoli știu că n-avea cum să ascundă adevărul. 

— Îmi pare rău că trebuie să vă spun asta, dar cu puţin timp 
înainte să fie omorâtă, Camille a dat naștere unui copil. Un copil 
care a murit la naștere. 

Se uită la cei doi fraţi. 

Ei se uitară înapoi la ea cu expresii similare de surprindere. 

Preţ de câteva momente, singurul sunet care se auzi fu cel al 
vântului biciuind valurile și zăngănind ferestrele. 

Apoi Lauren spuse: 

— N-aţi citit ziarele? Toate acele lucruri înfiorătoare pe care 
le-au tot făcut preoţii? A fost într-o mănăstire în ultimii doi ani! A 
fost sub supravegherea /or, sub autoritatea /or. Ar trebui să-i 
întrebaţi pe e. 

— Am stat deja de vorbă cu singurul preot care are acces la 
mănăstire. Ne-a dat de bunăvoie probă de ADN. Așteptăm 
rezultatele testului. 

— Deci nici nu știți încă dacă el e tatăl sau nu. De ce ne 
deranjați cu întrebările astea? : 

— Copilul a fost conceput în martie, doamnă Maginnes. In 
luna în care a venit acasă pentru înmormântare. 

— Și credeți că acel lucru s-a întâmplat aici? 

— Aţi avut o casă plină de oaspeți. 

— Ce-mi cereţi? Să-i sun pe toţi bărbaţii care au fost prezenți 
atunci? „A, și să nu uit, v-aţi culcat cumva cu fiica mea vitregă?” 

— Avem ADN-ul pruncului. Cu ajutorul dumneavoastră, am 
putea reuși să identificăm tatăl. 

Lauren se ridică brusc în picioare. 

— Aş vrea să plecaţi acum. 

— Fiica dumneavoastră vitregă e moartă. Nu vreţi să-i găsim 
ucigașul? 

— Nu-l căutaţi unde trebuie. Merse până la ușă și începu să 
strige: Maria! îi conduci pe acești polițiști, te rog? 

— Testul ADN ne va oferi răspunsul, doamnă Maginnes. 
Numai cu câteva tampoane de salivă, putem înlătura orice 
suspiciune. 

Lauren se întoarse și o privi drept în faţă. 

— Atunci începeţi cu preoții. Și lăsaţi-mi familia în pace. 

e 

Rizzoli se strecură în mașină și trase portiera. În timp ce Frost 
încălzea motorul, ea se uită la casă și-și aminti cât de 
impresionată fusese când o zărise prima oară. Înainte să-i 
cunoască locatarii. 

— Acum știu de ce Camille a plecat de acasă, spuse. 
Gândește-te cum ar fi să crești într-un astfel de cămin. Cu 
asemenea fraţi. Cu o asemenea mamă vitregă. 

— Păreau să-i deranjeze mai mult întrebările noastre decât 
moartea bietei fete. 

Trecând printre stâlpii de granit, Rizzoli aruncă o ultimă 
privire peste umăr casei. Își închipui o fată tânără, lunecând ca o 
fantomă prin camerele spaţioase. O fată luată în zeflemea de 
fraţii vitregi, ignorată de mama vitregă. O fată ale cărei 
speranţe și vise sunt luate în derâdere de cei care ar trebui s-o 
iubească. Fiecare nouă zi în această casă aduce drept pedeapsă 
o nouă lovitură pentru suflet, mai dureroasă decât înțepăturile 
degerăturilor, când umbli în picioarele goale prin zăpadă. Vrei să 
fii mai aproape de Dumnezeu, să cunoști căldura necondiționată 
a iubirii Lui. Pentru acest lucru, ei râd de tine, sau le e milă, sau 
îți spun că te califici cu brio pentru canapeaua medicului 
psihiatru. 

Nu-i de mirare că zidurile mănăstirii au părut atât de 
ademenitoare. 

Rizzoli oftă și privi în direcţia drumului care se întindea drept 
în faţă. 

— Hai acasă, spuse. 

e 

— Diagnosticul ăsta m-a pus în încurcătură, zise Maura. 

Aranjă pe masa de conferință o serie de fotografii. Cei patru 
colegi ai ei nu tresăriră la vederea lor, pentru că toţi văzuseră și 
priveliști mai rele în laboratorul de autopsie decât aceste 
imagini cu piele mușcată de șobolani și noduli inflamaţi. Păreau 
mult mai interesaţi de cutia cu brioșe proaspete cu afine pe care 
le adusese în acea dimineaţă Louise drept protocol la studiul 

cazului, ofrandă pe care doctorii o devorau fericiţi, chiar dacă în 
același timp se uitau la fotografii care întorceau stomacul pe 
dos. Cei care lucrează cu cadavre învaţă să nu lase priveliștile și 
mirosurile muncii lor să le distrugă apetitul, și printre medicii 
legiști care ședeau acum în jurul mesei se afla unul despre care 
se știa că era un mare amator de foie gras, plăcere neștirbită de 
faptul că făcea zilnic disecţie pe ficat uman. Judecând după 
abdomenul pronunţat, nimic nu distrugea apetitul domnului 
doctor Abe Bristol, care plescăia fericit cea de-a treia brioșă, 
când Maura le arătă ultimele imagini. 

— Asta e Jane Doe a ta? întrebă doctorul Costas. 

Maura încuviinţă din cap. 

— Femeie, vârsta între treizeci și patruzeci și cinci de ani, cu o 
rană de glonţ în piept. A fost găsită la aproape treizeci și șase 
de ore de la deces, într-o clădire abandonată. Excizie post- 
mortem a feţei și amputare a mâinilor și picioarelor. 

— Brr! Avem un băiat bolnav. 

— Leziunile acestea de pe piele mă nedumeresc, spuse 
Maura, arătând spre seria de fotografii. Rozătoarele au făcut 
ceva stricăciuni, însă a mai rămas destulă piele intactă unde se 
poate observa erupția masivă a acestor leziuni subcutanate. 

Doctorul Costas luă una dintre fotografii. 

— Nu sunt de specialitate, spuse solemn, dar aș numi asta un 
caz clasic de bubiţe roșii. 

Toată lumea râse. Medicii, confuzi în ceea ce privește leziunile 
pielii, se rezumau adesea numai la descrierea aspectului pielii, 
fără a-i cunoaște cauza. Bubiţele roșii pot fi cauzate de orice, de 
la o infecţie virală la o boală autoimună și doar câteva leziuni 
ale pielii sunt îndeajuns de singulare încât să determine un 
diagnostic imediat. 

Doctorul Bristol încetă să-și clefăie brioșa suficient cât să 
arate spre una dintre fotografii și să spună: 

— Ai ceva ulceraţii aici. 

— Da, câţiva dintre noduli au ulceraţii superficiale cu formare 
de cruste. Și unii au cojile argintii pe care le vezi în psoriazis. 

— Culturile bacteriene ce spun? 

— Nu crește nimic neobișnuit. Doar stafilococi epidermidis. 

Aceasta era o bacterie obișnuită și Bristol ridică ușor din 
umeri. 

— Contaminant. 


— Și biopsiile pielii? se interesă Costas. 

— M-am uitat la microscop ieri, răspunse Maura. Există 
modificări acute de ordin inflamator. Edem, infiltrări cu 
granulocite. Câteva microabcese. Există de asemenea modificări 
de ordin inflamator la nivelul vaselor de sânge. 

— Și nu se dezvoltă niciun tip de bacterie? 

— Toate rezultatele sunt negative la testul bacteriologic. 
Aceste abcese sunt sterile. 

— Deja știi cauza morții, nu? întrebă Bristol, cu firimituri de 
brioșă prinse în barba închisă la culoare. Chiar mai are 
importanţă ce-i cu nodulii ăştia? 

— Ar fi îngrozitor să nu-mi dau seama de o chestie evidentă 
aici. Nu am putut identifica în niciun fel victima. Nu știm nimic 
despre ea, cu excepţia cauzei decesului și a faptului că era plină 
de leziuni de tipul acesta. 

— Ei bine, tu ce diagnostic i-ai pune? 

Maura își cobori privirea la buboaiele urâte, înșiruite ca un 
lanț muntos de-a lungul pielii victimei. 

— Erythema nodosum”, răspunse ea. 

— Cauza? 

Maura ridică din umeri. 

— ldiopatică. 

Adică, mai pe șleau, cauză necunoscută. 

Costas râse. 

— Asta-i un diagnostic bun de aruncat la coșul de gunoi. 

— Nu știu cum să-i spun altfel. 

— Nici noi, răspunse Bristol. Mie îmi convine Erythema 
Nodosum. 

Când se întoarse la masa ei de lucru, Maura reciti raportul 
bătut la mașină al autopsiei în cazul Doamnei Șobolanilor și îl 
iscăli fără pic de satisfacţie. Cunoștea ora aproximativă a morții 
victimei, precum și cauza. Ştia că femeia era cel mai probabil 
săracă și că aspectul ei exterior îi produsese multă suferinţă și 
umilință. 

Se uită la cutia cu lamelele de la biopsie, etichetate cu 
numele Jane Doe și numărul cazului. Extrase una dintre lamele 
și o strecură sub lentila microscopului. Vârtejuri de roz și 
purpuriu îi apărură în faţa ochilor. Era o lamelă colorată cu 
hematoxilină și eozină cu ţesut al pielii. Văzu punctele 


10 Eritem nodos, o inflamație acută a hipodermei, stratul profund al pielii. (n.tr.). 

întunecate ale unui proces inflamatoriu acut, inelul fibros al unui 
vas de sânge plin de leucocite, semne că organismul lupta, 
trimițându-și soldaţii celulelor imune la atac împotriva... a ce? 

Unde era inamicul? 

Se lăsă înapoi pe scaun, gândindu-se la ce văzuse la autopsie. 
O femeie fără mâini și faţă, mutilată de un ucigaș care secera, 
pe lângă vieți, și identități. 

Dar de ce picioarele? De ce îi luase picioarele? 

„lată un ucigaș care pare să opereze cu o logică rece, gândi 
ea, nu din perversiune dementă. Împușcă pentru a ucide, 
folosind un glonţ cu eficienţă letală. Își taie victima, dar nu o 
violează. Îi amputează mâinile și labele picioarelor, și-i jupoaie 
fața. Apoi părăsește cadavrul într-un loc unde pielea îi va fi rapid 
mâncată de necrofagi.” 

Se gândi din nou la picioare. Amputarea labelor picioarelor nu 
era un lucra logic. 

Desfăcu plicul cu radiografiile Doamnei Șobolanilor și strecură 
planșele cu încheieturile sub lumina ecranului. Din nou linia 
abruptă de demarcaţie a cărnii tăiate îi provocă un șoc, dar nu 
văzu nimic nou, niciun indiciu care să explice motivul pentru 
care ucigașul îi amputase picioarele. 

Scoase planșele și le înlocui cu cele ale craniului, vedere 
frontală și laterală. Se uită îndelung la oasele feței Doamnei 
Șobolanilor și încercă să-și imagineze cum arătase acea faţă. 
„Nu ai mai mult de patruzeci și cinci de ani, gândi, și deja ţi-ai 
pierdut dinţii de sus. Deja ai obrazul unei femei în vârstă, oasele 
feței tale putrezesc pe dinăuntru, nasul ţi se năruie într-un 
crater din ce în ce mai adânc. ȘI, împrăștiați pe trunchi și 
membre, ai noduli hidoși. Numai o privire în oglindă declanșează 
un calvar, darămite când ieși în lume, sub privirile oamenilor...” 

Se uită la oase, care luceau pe ecran, și-și spuse: „Știu de ce 
ucigașul i-a luat picioarele”. 

e 

Mai erau două zile până la Crăciun, când Maura păși în 
campusul de la Harvard, pe care-l găsi aproape pustiu, curtea o 
largă întindere albă, abia întinată de câteva urme de pași. 
Hoinări pe alee, cu mapa și un plic mare de radiografii, simțind 
în aer zumzetul metalic al zăpezii care urma să cadă. Câteva 
frunze moarte atârnau, tremurând, de ramurile copacilor 
dezgoliți. Unii ar putea privi această scenă ca pe o ilustrată de 

vacanţă însoţită de urări de „Sărbători fericite”, însă ea vedea 
numai nuanțele monotone de gri ale iernii, un anotimp de care 
era deja sătulă. 

Înainte să ajungă la Muzeul de Arheologie Peabody, șosetele îi 
erau fleașcă și tivul pantalonilor îmbibat cu apă rece. Păși 
apăsat pe zăpadă până ajunse în clădirea cu miros de istorie. 
Treptele de lemn trosniră când cobori scările la subsol. 

Primul lucru pe care îl observă când intră în biroul slab 
luminat al doamnei doctor Julie Cawley fură craniile umane - cel 
puţin o duzină, aliniate pe rafturi. O fereastră singuratică tăiată 
în partea de sus a peretelui era pe jumătate acoperită de 
zăpadă, iar lumina care reușea să se strecoare înăuntru cădea 
fix pe capul lui Julie Cawley. Era o femeie frumoasă, cu părul 
cărunt, frumos, sclipind coafat în lumina hibernală. 

Își dădură mâna, un salut curios de masculin între două femei. 

— Vă mulţumesc că aţi acceptat să ne vedem, spuse Maura. 

— Mai degrabă sunt nerăbdătoare să văd ce aveţi să-mi 
arătațţi. i 

Doamna doctor Cawley aprinse o veioză. In lumina ei gălbuie, 
încăperea păru dintr-odată mai caldă. Mai primitoare. 

— Îmi place să lucrez în întuneric, spuse, arătând spre licărul 
laptopului de pe birou. Mă ține concentrată. Dar ochilor ăstora 
bătrâni le vine greu. 

Maura își deschise mapa, de unde scoase un dosar. 

— Acestea sunt fotografiile pe care le-am făcut decedatei. Mă 
tem că nu sunt foarte plăcute la vedere. 

Julie Cawley deschise dosarul și amuţi, uitându-se la fotografia 
cu fața mutilată a Doamnei Șobolanilor. _ 

— A trecut ceva timp de când am asistat la o autopsie. In mod 
clar nu e ceva care să-mi fi făcut plăcere. Se așeză și respiră 
adânc. Oasele arată mult mai curate. Cumva mai impersonale. 
Ceea ce-ţi întoarce stomacul pe dos e vederea cărnii. 

— Am adus și radiografiile ei, dacă vreţi să vă uiţi pe ele mai 
întâi. 

— Nu, n-am nevoie să mă uit la ele. Trebuie să văd pielea. 
Trecu încet la următoarea fotografie. Se opri și privi cu groază. 
Doamne Dumnezeule, murmură. Ce s-a întâmplat cu mâinile ei? 

— l-au fost tăiate. 

Cawley îi aruncă o privire înspăimântată. 

— De către cine? 


— De către cel care a ucis-o, bănuim. Ambele mâini i-au fost 
amputate. Același lucru s-a întâmplat și cu labele de la picioare. 

— Faţa, mâinile, picioarele - sunt primele la care mă uit când 
pun un diagnostic. 

— Ceea ce ar putea constitui motivul pentru care le-a tăiat. 
Dar mai sunt aici niște fotografii care v-ar putea ajuta. Leziunile 
de pe piele. 

Cawley luă următorul set de imagini. 

— Da, murmură, uitându-se la fiecare. Sigur mă pot... 

Maura își îndreptă privirea spre craniile de pe rafturi, 
întrebându-se cum de putea Cawley să lucreze în acest birou, cu 
toate găvanele acelea holbându-se la ea. Se gândi la propriul 
birou, cu ghivecele de plante și tablourile cu flori - nimic pe 
pereți care să-i amintească de moarte. 

Insă Cawley se hotărâse să se înconjoare cu evidenţa propriei 
mortalități. Profesor de istorie a medicinii, era deopotrivă medic 
și istoric, o femeie care putea citi o viaţă întreagă de suferinţe în 
oasele unui om mort. Se putea uita la craniile de pe raft văzând, 
în fiecare dintre ele, un istoric personal al durerii. O fractură 
veche, o măsea de minte încarnată sau un maxilar năpădit de 
tumoare. Mult timp după ce carnea se topește, oasele încă-și 
spun povestea. Și judecând după numeroasele fotografii făcute 
de Julie Cawley la situri arheologice din lumea întreagă, săpase 
după aceste povestiri ani buni de zile. 

Cawley ridică privirea de pe o fotografie care înfățișa una 
dintre leziunile de pe piele. 

— Unele dintre ele chiar seamănă cu psoriazisul. Înţeleg de ce 
a fost unul dintre diagnosticele pe care le-aţi luat în 
consideraţie. Pot fi de asemenea infiltrări leucemice. Oricum e 
vorba despre ceva care ne poate păcăli. Bănuiesc că aţi făcut 
biopsii de piele. 

— Da, am căutat inclusiv bacili acidorezistenţi. 

— Și? 

— N-am găsit niciunul. 

Cawley ridică din umeri. 

— Poate a primit tratament. În acest caz nu se mai găsesc 
bacili la biopsie. 

— De aceea am venit la dumneavoastră. Fără o boală activă, 
fără bacili de identificat, nu reușesc să pun un diagnostic. 

— Arătați-mi radiografiile. 

Maura îi întinse plicul voluminos cu radiografii. Cawley le duse 
la ecranul montat pe perete. În acel birou în care zăceau 
alandala vestigii din trecut - cranii, cărţi vechi și cele mai 
importante instantanee ale ultimilor zeci de ani -, ecranul 
luminos părea un ciudat element de modernitate. Cawley 
frunzări teancul de radiografii și în cele din urmă strecură una 
sub cleme. 

Era o radiografie craniană, cu vedere din față. Sub țesuturile 
moi sfâșiate, structurile osoase ale feţei rămăseseră intacte, 
lucind ca un cap de mort pe un fundal negru. Cawley studie 
imaginea un moment, apoi o scoase și o înlocui cu una cu 
vedere laterală, luată craniului din profil. 

— A, am găsit, murmură. 

— Ce? 

— Vedeţi aici? Unde ar trebui să fie piramida nazală? 

Cawley urmări cu degetul conturul a ceea ce ar fi trebuit să 
fie osul nazal. 

— S-a petrecut o atrofie avansată a oaselor. De fapt, e vorba 
despre o distrugere aproape completă a piramidei nazale. 

Se duse la raftul cu cranii și se întoarse cu unul dintre ele. 

— lată, să vă arăt un exemplu. Acest craniu neobișnuit a fost 
exhumat dintr-un cimitir medieval din Danemarca. Era îngropat 
într-un loc lăsat în paragină, mult în afara cimitirului. Uitaţi aici, 
schimbările inflamatorii au distrus așa de mult țesutul osos, că a 
rămas doar o gaură căscată acolo unde ar fi trebuit să fie nasul. 
Dacă am fi îndepărtat prin fierbere țesuturile moi de pe fața 
victimei dumneavoastră, aici - arătă spre radiografie -, craniul ei 
ar arăta cam ca ăsta. 

— Nu e vătămare post-mortem? N-ar fi putut piramida nazală 
să se rupă când i-a jupuit fața? 

— N-ar putea explica severitatea schimbărilor pe care le văd 
pe această radiografie. Și mai e ceva. Cawley lăsă jos craniul și 
arătă spre radiografie. Are atrofie a maxilarului și recesiune a 
gingiei, și e așa de severă, încât i-au căzut dinţii de sus din faţă. 

— Mă gândisem că este din cauza lipsei de tratament 
stomatologic. 

— Poate să fi contribuit și asta. Dar este vorba de altceva. E 
mult mai mult decât o boală avansată a gingiilor. O privi pe 
Maura. Aţi făcut și radiografiile pe care vi le-am sugerat? 


— Sunt în plic. l-am făcut și radiografii retroalveolare 
periapicale, care să scoată în relief particularităţile maxilarului. 

Cawley se uită în plic și scoase radiografiile. Fixă sub cleme 
una periapicală înfățișând baza cavităţii nazale. Un moment nu 
spuse nimic, cu licărul alb al osului perforându-i privirea. 

— N-am văzut un caz asemănător de ani de zile, șopti uluită. 

— Deci radiografiile oferă diagnosticul? 

Doamna doctor Cawley păru să se scuture dintr-o transă. Se 
întoarse și ridică craniul de pe birou. 

— Uitaţi aici, spuse, întorcând craniul invers ca să-i arate 
bolta palatină. Vedeţi cum s-a tocit și s-a atrofiat procesul 
alveolar al maxilarului? Inflamaţia a mâncat osul. Gingiile s-au 
retras atât de tare, că dinţii din față au căzut. Insă atrofia nu s-a 
oprit aici. Procesul inflamator a continuat să ronţăie din os, 
distrugând nu doar palatul, ci și cornetele nazale. Faţa i-a fost 
literalmente mâncată dinăuntru, până ce palatul dur s-a perforat 
și s-a năruit. 

— Și cât de desfigurată trebuie să fi fost această femeie? 

Cawley se întoarse și se uită la radiografia Doamnei 
Șobolanilor. 

— Dacă am fi fost în Evul Mediu, ar fi fost supusă oprobriului 
public. 

— Deci aveţi suficiente date să puneţi un diagnostic? 

Cawley dădu din cap. 

— Această femeie a suferit aproape fără nicio îndoială de 
boala Hansen. 


e TREISPREZECE e 


Numele suna destul de inofensiv pentru cei care nu-i 
cunoșteau însemnătatea. Dar boala mai avea un nume, un 
nume care trezea vechi ecouri ale ororii: lepră. Numele învia 
imagini medievale ale unor amărâţi înfofoliți în zdrenţe care-și 
ascundeau faţa și pe care nu trebuia să-i atingi, ale celui ocolit 
și demn de milă, cerșind pomană. Ale clopoţeilor leprosului care 
îl avertizau pe cel neavizat de apropierea unui monstru. 

Astfel de monștri nu erau altceva decât victimele unui 
invadator microscopic: Mycobacterium leprae, un bacil cu 
dezvoltare lentă care desfigurează pe măsură ce se multiplică, 
vălurind pielea cu noduli urâţi. Distruge nervii mâinilor și ai 
picioarelor, astfel încât victima nu mai simte durere, nu se mai 
zvârcolește din cauza leziunilor, și-i lasă membrele vulnerabile 
la arsuri, traume și infecţii. Cu trecerea anilor, mutilarea 
continuă. Nodulii se îngroașă, rădăcina nasului se prăbușește. 
Degetele de la mâini și picioare, lezate în mod repetat, încep să 
dispară. lar când în cele din urmă leprosul moare, nu este 
îngropat în cimitir, ci este surghiunit departe de zidurile lui. 

Chiar și în moarte, leprosul era ocolit. 

— Existenţa unui pacient într-un stadiu atât de avansat nu are 
precedent în Statele Unite, spuse Cawley. Îngrijirea medicală 
modernă pune capăt bolii mult înainte să provoace o astfel de 
desfigurare. Terapia cu trei medicamente poate vindeca chiar și 
cele mai grave cazuri de lepră lepromatoasă!!. 

— Presupun că această femeie a fost tratată, spuse Maura. N- 
am găsit niciun bacil activ la biopsia de piele. 

— Da, însă în mod evident a fost tratată mult prea târziu. 
Uitaţi-vă la cât de desfigurată era. Pierderea dinţilor și 
prăbușirea oaselor feţei. Era infectată de ceva timp - posibil de 
zeci de ani - înainte de a primi vreo îngrijire. 

— Chiar și cel mai sărac pacient din ţara asta ar fi primit 
tratament. 

— Așa ar fi normal, pentru că boala Hansen e o problemă de 
sănătate publică. Cawley dădu din cap. Încă mai poate fi 


11 Cea mai severă formă de lepră, foarte contagioasă. (n.tr.). 

întâlnită în câteva comunităţi rurale de pe glob. Majoritatea 
bolnavilor se află în doar cinci țări. 

— Care? 

— Brazilia şi Bangladesh. Indonezia și Myanmar. Și, 
bineînţeles, India. 

Cawley așeză craniul înapoi pe raft, apoi strânse fotografiile 
de pe birou și le amestecă. Insă Maura abia dacă simțea 
mișcările celeilalte femei. Se uita fix la radiografiile Doamnei 
Șobolanilor și se gândi la altă victimă, altă scenă a crimei. Sânge 
împrăștiat, în vecinătatea unui crucifix. 

„India, gândi. Sora Ursula a lucrat în India.” 

e 

Abația Graystones părea mai friguroasă și mai pustie ca 
niciodată când Maura păși în curtea ei în acea după-amiază. 
Bătrâna soră Isabel o conduse prin curte, cu bocancii L.L. Bean 
ițindu-se caraghios de sub tivul veșmântului ei negru. Când 
iarna se înăsprește, până și călugărițele profită de confortul 
Gore-Tex-ului!?. 

Sora Isabel o conduse pe Maura în biroul gol al stareţei, apoi 
dispăru pe holul întunecos, târșâindu-și ghetele într-un ecou din 
ce în ce mai slab. 

Maura atinse caloriferul din fontă de lângă ea; era rece. Nu-și 
scoase haina. 

Timpul trecea fără ca nimeni să vină și începu să se întrebe 
dacă nu cumva bătrâna soră Isabel uitase de ea, cu fiecare pas 
târșâit pe care-l făcuse. Ascultând scârțâiturile clădirii, rafalele 
de vânt izbind în fereastră, Maura își imagină cum ar fi să-și 
petreacă întreaga viaţă sub acest acoperiș. Anii de tăcere și 
rugăciune, de ritualuri neschimbate. „Ar fi și alinare”, gândi ea. 
Tihna de a ști, la fiecare revărsat al zorilor, cum va decurge 
ziua. Fără surprize, fără neliniște. Te ridici din pat, îmbraci 
aceleași haine, îngenunchezi pentru aceleași rugăciuni, mergi 
pe aceleași coridoare slab luminate pentru a-ţi lua micul dejun. 
Dincolo de ziduri, fustele femeilor se pot scurta sau lungi, 
mașinile își pot schimba forma și culoarea și o galaxie 
schimbătoare de staruri de cinema va apărea și apoi se va 
stinge de pe ecran. Însă între aceste ziduri, ritualurile vor 
continua să rămână aceleași, chiar și când trupul îţi devine 


12 Material impermeabil. (n.tr.). 

infirm, mâinile nesigure, lumea din ce în ce mai tăcută, pe 
măsură ce auzul îţi slăbește. 

„Alinare, gândi Maura. Mulţumire sufletească.” Da, erau 
motive întemeiate pentru a te retrage din lume, motive pe care 
ea le înţelegea. 

Nu auzi pașii stareţei și fu uimită s-o vadă pe Mary Clement 
stând în ușă și privind-o. 

— Maică stareță. 

— Înţeleg că mai aveţi întrebări? 

— Cu privire la sora Ursula. _ 

Mary Clement alunecă ușor în încăpere și se așeză la birou. In 
această zi afurisit de rece nici măcar ea nu era imună la frigul 
iernii; sub veșmântul monahal, purta un pulover de lână 
cenușie, brodat cu pisici albe. Își împreună mâinile pe birou și o 
fixă pe Maura cu o privire dură. Nu mai avea expresia aceea 
prietenoasă cu care o întâmpinase pe Maura în prima dimineaţă. 

— Aţi făcut tot ce se putea ca să ne tulburaţi viețile. Ca să 
distrugeți memoria sorei Camille. lar acum vreţi s-o luaţi de la 
capăt cu sora Ursula? 

— Ea ar vrea ca noi să-i găsim agresorul. 

— Și ce secrete teribile credeţi că avea? După ce păcate 
pescuiți acum, doamnă doctor Isles? 

— Nu-s neapărat păcate. 

— Acum câteva zile, vă concentrați exclusiv pe Camille. 

— Ceea ce ne-a împiedicat probabil să examinăm mai în 
profunzime viaţa sorei Ursula. 

— Nu veţi găsi nicio faptă rușinoasă. 

— Nu caut bârfe. Caut motivul agresorului. 

— Ca să ucidă o călugăriţă de optzeci de ani? Mary Clement 
scutură din cap. Nu-mi pot închipui nicio rațiune logică. 

— Ne-aţi spus că sora Ursula a lucrat pentru o misiune în 
afara ţării. În India. 

Schimbarea bruscă a subiectului păru s-o contrarieze pe 
stareță. Se lăsă pe spate în scaun. 

— Ce relevanţă are acest lucru? 

— Spuneţi-mi mai multe despre timpul petrecut de ea în India. 

— Nu prea știu ce doriţi să aflaţi. 

— Era instruită să fie infirmieră? 

— Da. Lucra într-un mic sat aflat în apropierea orașului 
Hyderabad. A stat acolo cam cinci ani. 

— Şi s-a întors la Graystones acum un an? 

— În ianuarie. 

— Obișnuia să povestească despre munca ei acolo? 

— Nu. 

— A lucrat acolo timp de cinci ani și n-a vorbit niciodată 
despre experienţa ei? 

— Noi preţuim aici tăcerea. Nu vorbăria nelalocul ei. 

— Mi-ar fi greu să consider povestea misiunii ei din străinătate 
drept o vorbărie inutilă. 

— Aţi trăit vreodată în străinătate, doamnă doctor Isles? Nu 
mă refer la un hotel turistic drăguţ, unde cameristele schimbă 
cearșafurile în fiecare zi. Mă refer la sate unde murdăria este 
deversată pe străzi, unde copiii mor de holeră. Experienţa ei de 
acolo nu a fost tocmai un subiect agreabil de dezbătut. 

— Ne-aţi spus că au fost violenţe în India. Că satul în care a 
lucrat a fost atacat. 

Privirea stareţei cobori către mâinile cu piele crăpată și roșie 
împreunate în poală. 

— Maică stareță? întrebă Maura. 

— Nu cunosc toată istoria. Nu mi-a vorbit niciodată despre 
asta. Puţinul pe care îl știu, l-am auzit de la părintele Doolin. 

— Cine este? 

— Oficiază la arhidioceza din Hyderabad. A sunat din India, 
imediat după cele petrecute, să-mi spună că sora Ursula se 
întoarce la Graystones. Că dorește să-și reia viaţa la mănăstire. 
Am primit-o înapoi cu braţele deschise, bineînțeles. Asta era 
casa ei. Bineînţeles, aici a venit să caute mângâiere, după... 

— După ce, maică stareță? 

— După masacru. In satul Bara. 

Fereastra zăngăni dintr-odată, lovită de o rafală de vânt. În 
spatele geamului, ziua-și pierduse orice culoare. Un zid cenușiu, 
cu un cer cenușiu în vârf. 

— Asta-i satul în care a lucrat? întrebă Maura. 

Mary Clement dădu din cap. 

— Un sat atât de sărac, încât n-avea nici telefon, nici curent 
electric. Aproape o sută de oameni trăiau acolo, dar puţini erau 
străinii care îndrăzneau să se apropie. Asta a fost viaţa pe care 
a ales-o sora noastră, să lucreze pentru cei mai năpăstuiți 
oameni de pe planetă. 

Maura se gândi la necropsia Doamnei Șobolanilor. La craniul 
ei, deformat de boală. 

— Era un sat de leproși, rosti încetișor. 

Mary Clement dădu din cap. 

— În India sunt consideraţi cei mai impuri. Dispreţuiţi și 
temuți. Alungaţi de familiile lor. Trăiesc în sate speciale, unde se 
pot retrage din societate, unde nu trebuie să-și ascundă feţele. 
Unde ceilalți sunt la fel de desfiguraţi ca și ei. Se uită la Maura. 
Nici măcar asta nu i-a protejat împotriva atacului. Satul Bara nu 
mai există. 

— Spuneaţi că a avut loc un masacru. 

— Așa l-a numit părintele Doolin. Ucidere în masă. 

— Cine au fost autorii? 

— Poliţia nu i-a identificat nici până acum. Se poate să fi fost 
un masacru de castă. Sau fundamentaliștii hinduși, furioși că o 
călugăriţă catolică trăiește printre ei. Sau se poate să fi fost 
tamilii, sau oricare dintre cele șase facțiuni separatiste aflate în 
conflict acolo. Au omorât pe toată lumea, doctore Isles. Femei, 
copii. Și pe două dintre infirmierele de la clinică. 

— Dar sora Ursula a supravieţuit. 

— Pentru că nu era în Bara în acea noapte. Plecase cu o zi 
înainte să aducă provizii de medicamente de la Hyderabad. 
Când s-a întors a doua zi dimineaţă, a găsit satul cenușă. 
Muncitori de la fabrica din apropiere erau deja acolo, căutând 
supraviețuitori, dar n-au găsit niciunul. Până și animalele - puii, 
caprele - fuseseră ucise, iar leșurile arse. Sora Ursula a leșinat 
la vederea cadavrelor și un doctor de la fabrică a trebuit s-o ţină 
la clinica lui până la sosirea părintelui Doolin. A fost singura din 
Bara care a supravieţuit, doctore Isles. A fost cea norocoasă. 

„Cea norocoasă, gândi Maura. Cruţată din măcel, doar pentru 
a se întoarce acasă la abația Graystones și să afle că moartea 
nu o uitase. Că nici aici nu poate scăpa de tăișul coasei ei.” 

Privirea maicii stareţe o întâlni pe a Maurei. 

— Nu veţi găsi nimic rușinos în trecutul ei. Doar o viață 
întreagă petrecută în slujba Domnului. Lăsaţi în pace memoria 
sorei noastre, doctore Isles. Lăsaţi-o să se odihnească în tihnă. 

e 

Maura și Rizzoli stăteau pe trotuarul din faţa a ceea ce fusese 
odată restaurantul Mama Cortina și vântul răzbătea ca o lamă 
de gheaţă prin hainele lor. Era pentru prima oară când Maura 

privea această scenă la lumina zilei și văzu o stradă cu imobile 
abandonate și ferestre care se căscau în jos ca niște orbite 
goale. i 

— În ce cartier select m-ai adus, spuse Rizzoli. Își ridică ochii 
spre reclama ștearsă a Mamei Cortina. Jane Doe a ta a fost 
găsită înăuntru? 

— În toaleta bărbaţilor. Era moartă cam de treizeci și șase de 
ore când am examinat-o. 

— Și nu ai nicio pistă care să ducă la identificarea ei? 

Maura scutură din cap. 

— Luând în consideraţie stadiul ei avansat de lepră, există o 
șansă mare să fi fost un proaspăt imigrant. Posibil fără acte. 

Rizzoli își strânse haina și mai tare pe corp. 

— Ben-Hur, șopti. La asta mă face să mă gândesc. Valea 
Leproșilor. 

— Ben-Hur a fost doar un film. 

— Dar boala este adevărată. Ce face feţei, mâinilor... 

— Poate fi extrem de mutilantă. Asta îi înspăimânta pe cei din 
vechime. Așa se explică de ce vederea unui lepros îi făcea pe 
oameni s-o ia la goană strigând îngroziţi. 

— Doamne! Și când te gândești c-o avem aici în Boston. 

Rizzoli se cutremură. 

— Mor de frig. Hai înăuntru. 

Intrară pe alee, cu ghetele scârțâind pe gheaţa care se 
formase de la urmele pașilor atâtor oameni ai legii. Aici găsiră 
protecţie împotriva vântului, dar umbra dintre clădiri dădea 
impresia de frig și mai mușcător, într-un aer ameninţător de 
static. Banda galbenă atârna de-a lungul pragului ușii 
restaurantului. 

Maura scoase cheia și o introduse în lacăt, care însă nu se 
deschise. Se așeză pe vine, zgâlțâind cheia în lacătul înghețat. 

— De ce le cad degetele? întrebă Rizzoli. 

— Ce? 

— Când ai lepră. De ce-ţi pierzi degetele? Atacă pielea, ca 
bacteria care se hrănește cu carne? 

— Nu, vătămarea se produce altfel. Bacilul leprei atacă nervii 
periferici, astfel încât degetele de la mâini și picioare amorțesc. 
Nu simţi niciun pic de durere. Durerea este sistemul nostru de 
alarmă, parte din mecanismul nostru de apărare împotriva 
rănilor. Fără ea, îţi poţi din întâmplare vâri degetele în apă 

clocotită și să nu simţi că ţi se arde pielea. Sau nu simţi bășica 
de pe talpă. Te poţi răni iarăși și iarăși, ceea ce duce la infecții 
secundare. Cangrenă. 

Maura se opri, enervată de încăpăţânarea lacătului. 

— Stai așa. Lasă-mă pe mine. 

Se dădu la o parte și-și băgă cu recunoștință mâinile 
înmănușate în buzunare, în timp ce Rizzoli învârtea de zor cheia. 

— In ţările mai slab dezvoltate, spuse Maura, șobolanii sunt 
cei responsabili de vătămarea mâinilor și picioarelor. 

Rizzoli o privi încruntându-se. 

— Șobolanii? 

— Noaptea, în timpul somnului. Se târăsc în pat și ronțăie 
degetele de la mâini și picioare. 

— Vorbești serios? 

— Și nu simţi nimic, pentru că lepra ţi-a amorţit pielea. Când 
te trezești a doua zi dimineață, constaţi că buricele degetelor ți- 
au dispărut. Că tot ce ţi-a rămas sunt niște afurisite de cioturi. 

Rizzoli se uită la ea, apoi răsuci brusc cheia. 

Lacătul cedă cu zgomot. Ușa se întredeschise, scoțând la 
iveală umbre cenușii pălind în întuneric. 

— Bine ai venit la Mama Cortina, spuse Maura. 

Rizzoli se opri în prag, cercetând încăperea cu lanterna. 

— Ceva se mișcă înăuntru, șopti. 

— Șobolani. 

— Hai să nu mai vorbim despre șobolani. 

Maura își aprinse și ea lanterna și o urmă pe Rizzoli într-o 
beznă care mirosea a grăsime râncedă. 

— A dus-o prin camera asta în sala de mese, spuse Maura, 
plimbând lumina lanternei pe podea. 

— S-au găsit niște urme de târâre, lăsate probabil de tocurile 
pantofilor ei. Cel mai probabil a ridicat-o de subsuori și a târât-o 
de-a-ndăratelea. 

— Și când te gândești că n-ar fi fost de dorit nici s-o atingă 
măcar. 

— Bănuiesc că purta mănuși, pentru că nu a lăsat nicio urmă. 

— Orișicât, s-a frecat de hainele ei. S-a expus infecției. 

— Te raportezi la lepră în felul celor din vechime. De parcă un 
singur contact cu un lepros te transformă într-un monstru. Nu e 
atât de transmisibilă pe cât crezi. 

— Dar o poti lua. Te poti infecta. 

— Da. 

— Și următorul lucru e că nasul și degetele-ţi cad. 

— E tratabilă. Există antibiotice. 

— Mă doare-n cot că e tratabilă, spuse Rizzoli, mișcându-se cu 
atenţie prin bucătărie. Doar vorbim despre lepră. Ceva care vine 
direct din Biblie. 

Intrară prin ușa glisantă în sala de mese. Lanterna lui Rizzoli 
descrise un cerc și scaune puse unele peste altele luciră pe 
margine. Cu toate că nu vedeau invazia, puteau auzi fojgăitul 
slab. Întunericul era viu. 

— Încotro? întrebă Rizzoli. Vocea îi era acum o șoaptă, ca și 
cum pășiseră pe teritoriu inamic. 

— Mergi înainte. E un hol pe dreapta, în fundul încăperii. 

Lanternele lor brăzdau podeaua. Urmele de târâre a 
cadavrului fuseseră șterse de polițiști, care se tot fâțâise pe 
acolo în ultimul timp. În noaptea în care Maura venise aici, 
fusese flancată de detectivii Crowe și Sleeper și știa că o 
întreagă armată de tehnicieni criminaliști fuseseră deja acolo cu 
aparate optice și foto, și pudra pentru amprente. In acea noapte 
nu-i fusese frică. 

Acum descoperi că răsufla greoi. Se trezi că merge imediat în 
urma lui Rizzoli, extrem de conștientă de faptul că nu avea pe 
nimeni care să-i asigure spatele. Simţi cum părul de pe ceafă i 
se zburlește, atenția concentrându-i-se la orice sunet, la orice 
semn de mișcare venind din urma lor. 

Rizzoli se opri, lumina lanternei cotind spre dreapta. 

— Ăsta este holul? 

— Toaleta e în capătul lui. 

Rizzoli merse înainte, mutând fasciculul de pe un perete pe 
altul. La ultima ușă se opri, parcă știind că ceea ce avea să 
urmeze va fi tulburător. Trimise lumina lanternei în încăpere și 
privi cu atenţie la petele de sânge de pe gresia de pe jos. 
Fasciculul de lumină alunecă repede pe pereţi, de-a lungul 
cabinei de toaletă, a pisoarelor de porțelan și a chiuvetelor cu 
urme de rugină. Apoi se întoarse, ca atrasă de o forță 
magnetică, la podeaua pe care zăcuse cadavrul. 

Locul în care a murit un om are o forță a lui proprie. Mult timp 
după ce cadavrul este luat și sângele spălat, un astfel de loc 
încă păstrează amintirea a ceea ce s-a întâmplat acolo. 
Păstrează ecouri ale strigătelor, mirosul persistent al fricii. Și, ca 

o gaură neagră, aspiră în vârtejul lui atenţia concentrată a celui 
în viaţă, care nu-și poate întoarce privirea, nu poate rezista să 
nu arunce un ochi în iad. 

Rizzoli se ghemui să cerceteze gresia pătată cu sânge. 

— S-a tras un singur glonț, direct în inimă, spuse Maura, 
așezându-se pe vine lângă ea. Tamponadă pericardică, care a 
dus la stop cardiac rapid. De aceea e așa de puţin sânge pe 
podea. Nu-i mai bătea inima, sângele nu-i mai circula. Când a 
făcut amputările, ucigașul tranșa un cadavru. ` 

Căzură pe gânduri, cu privirile la petele maronii. In această 
toaletă nu existau ferestre. O lumină strălucind în această 
încăpere n-ar fi vizibilă din stradă. Cel care a mânuit cuțitul a 
putut-o face în liniște, adăstând netulburat lângă subiectul 
măcelului. Nu exista nici vreun țipăt de înăbușit, nici 
ameninţarea că ar putea fi descoperit. Putea tăia în tihnă, prin 
piele și articulaţie, recoltându-și trofeele de carne. 

Și când terminase, abandonase cadavrul în acest loc unde 
tronau necrofagii, unde șobolanii și gândacii aveau să se 
înfrupte, distrugând eventualele urme de carne rămase. 

Maura se ridică în picioare, respirând anevoie. Cu toate că în 
cameră era foarte frig, mâinile îi transpiraseră în mănuși și-și 
simţea inima bătând să-i spargă pieptul. 

— Putem pleca acum? întrebă ea. 

— Stai un pic. Lasă-mă să mă mai uit puţin. 

— Nu mai e nimic de văzut. 

— Abia am ajuns, doctore. 

Maura aruncă o privire spre holul întunecos și se înfioră. Simţi 
un curent ciudat în aer, o respiraţie rece care-i ridică părul pe 
ceafa. „Ușa, gândi imediat. Am lăsat ușa din spate deschisă.” 

Rizzoli stătea încă în genunchi privind petele, inspectând încet 
podeaua cu lumina lanternei, cu atenţia concentrată exclusiv pe 
urmele de sânge. 

„Ea nu și-a pierdut capul, gândi Maura. Eu de ce aș face-o? 
Vino-ţi în fire, vino-ţi în fire.” 

Se îndreptă spre ușă. Mânui lanterna ca pe un paloș, retezând 
rapid la întâmplare bucăţi de întuneric. 

Nu văzu nimic. 

— Rizzoli, șopti. Putem să plecăm de aici acum? 

Abia atunci simţi Rizzoli tensiunea din vocea Maurei, întrebă, 
la fel de încetișor: 


178 


— Ce e? 

— Vreau să plec. 

— De ce? 

Maura privi holul întunecat. 

— Simt că nu e în ordine ceva. 

— Ai auzit ceva? 

— Hai doar să plecăm de aici, bine? 

Rizzoli se ridică în picioare și spuse cu voce scăzută: 

— În regulă. 

Trecu pe lângă Maura în hol. Aici se opri, adulmecând parcă 
aerul după vreun semn de amenințare. „Rizzoli cea fără frică, 
mereu la cârmă”, gândi Maura, urmând-o înapoi prin hol și sala 
de mese. 

Pășiră în bucătărie, cu lanternele aprinse. „Tinte perfecte, 
observă ea. Și iată-ne, făcând să scârțâie podelele, cu 
fasciculele lanternelor ca doi ochi de taur.” 

Simţi un șuier de aer rece și rămase cu ochii ațintiți asupra 
siluetei unui bărbat care stătea în pragul ușii deschise, înțepeni, 
observator împietrit, în explozia bruscă de voci din penumbră. 

Rizzoli, deja în poziţie de tragere, strigă: 

— Nu mișca! 

— Aruncă arma! 

— Am spus nu mișca, nenorocitule! comandă Rizzoli. 

— Poliţia Boston! Sunt de la Poliţia din Boston! 

— Cine naiba... 

Lanterna lui Rizzoli lumină brusc faţa intrusului, care-și puse 
mâna la ochi pentru a se proteja de lumină, mijindu-și ochii. 
Urmă o lungă tăcere. 

Rizzoli pufni dezgustată: 

— Rahat! 

— Da, și mie-mi pare bine să te văd, spuse detectivul Crowe. 
Se pare că aici e miezul acţiunii. 

— AȘ fi putut să-ţi zbor amărâţii ăia de creieri, zise Rizzoli. Ar 
fi trebuit să ne anunţi că vii aici... 

Vocea i se înecă. Rămase tăcută la vederea unei noi siluete. 
Un bărbat înalt păși cu graţie felină pe lângă Crowe, ajungând în 
cercul fasciculului lanternei lui Rizzoli. Lanterna îi deveni dintr- 
odată șovăitoare, mâna îi tremura prea tare ca s-o poată ţine 
dreaptă. 

— Salut, Jane, spuse Gabriel Dean. 

Întunericul părea că nu face altceva decât să amplifice 
prelungirea tăcerii. 

Când, în cele din urmă, Rizzoli reuși să răspundă, tonul îi era 
ciudat de categoric. Tonul unui profesionist. 

— Nu știam că ești în oraș. 

— Am aterizat azi-dimineaţă. 

Își puse pistolul la loc în toc. Își îndreptă ţinuta. 

— Ce cauţi aici? 

— Același lucru ca și tine. Detectivul Crowe îmi arată locul 
crimei. 

— FBl-ul își vâră coada? De ce? 

Dean își plimbă privirea prin cotloanele întunecate. 

— Ar fi mai bine să vorbim despre asta în altă parte. Undeva 
unde să fie cald, măcar. Mi-ar plăcea să aflu cum se 
intersectează cazul tău cu ăsta, Jane. 

— Dacă tot vorbim, informaţia ar trebui să fie reciprocă, 
răspunse Rizzoli. 

— Bineînţeles. 

— Cu toate cărțile pe faţă. 

Dean dădu din cap. 

— Vei ști tot ce știu și eu. 

— Atenţie aici, spuse Crowe, așteptați să-i arăt agentului 
Dean ce e de arătat pe aici. Ne vedem cu toţii în sala de 
conferinţe. Cel puţin acolo vom avea destulă lumină să ne 
putem vedea unii pe alţii. Și nu vom mai tremura ca niște rahați. 

Rizzoli dădu din cap. 

— Sala de conferinţe, ora două. Ne vedem acolo. 


e PAISPREZECE e 


Rizzoli scotoci după cheile de la mașină și le scăpă în zăpadă. 
Înjură, aplecându-se după ele. 

— Ești în regulă? întrebă Maura. 

— M-a luat prin surprindere. Nu mă așteptam... Se ridică și 
scoase un nor de aburi. Doamne, ce caută aici? Ce naiba caută 
aici? 

— Își face meseria, îmi imaginez. 

— Nu sunt pregătită pentru asta. Nu sunt pregătită să lucrez 
din nou cu el. 

— Se pare că nu prea ai de ales. 

— Știu. Și asta mă scoate cel mai tare din sărite, că nu am de 
ales. 

Rizzoli descuie mașina și amândouă se strecurară înăuntru, 
pe scaunele reci ca gheaţa. 

— Ai de gând să-i spui? întrebă Maura. 

Neînduplecata Rizzoli porni motorul. 

— Nu. 

— Ar vrea să știe. 

— Nu-s așa sigură. Am senzaţia că niciun bărbat nu ar vrea să 
știe. 

— Deci anulezi orice posibilitate a unui final fericit? Nu-i dai 
nici măcar o șansă? 

Rizzoli oftă. 

— Poate, dacă am fi fost alți oameni, ar fi existat o șansă. 

— Dar nu li s-a întâmplat altor oameni. Vi s-a întâmplat vouă. 

— Așa e. Ce surpriză, nu? 

— De ce? 

Câteva secunde Rizzoli nu zise nimic, aţintindu-și privirea pe 
drumul care se deschidea în față. 

— Ştii cum îmi ziceau cei doi fraţi ai mei când eram mică? 
întrebă apoi încetișor. Broasca. Spuneau că niciun prinţ nu va 
dori să sărute o broască. Și cu atât mai puţin să se însoare cu 
ea. 

— Fraţii pot fi cruzi. 

— Şi câteodată îţi spun în faţă crudul adevăr. 

— Când se uită la tine, agentul Dean nu cred că vede o 
broască. 

Rizzoli ridică din umeri. 

— Cine știe ce vede? 

— O femeie inteligentă? 

— Daa, ce sexy e asta. 

— Pentru anumiţi bărbaţi, este. 

— Sau așa pretind. Dar știi ce? Tare-mi vine greu s-o cred. 
Dacă e s-aleagă, bărbaţii merg întotdeauna după ţâţe și cur. 

Rizzoli se concentră furioasă la drum, parcurgând străzi unde 
zăpada murdară înghețase pe trotuar, iar geamurile mașinilor 
parcate erau acoperite de un strat alb de nea. 

— A văzut el ceva la tine, Jane. Destul să-i trezească dorinţa. 

— E vorba de cazul la care lucram. Nebunia pe care ţi-o dă 
vânătoarea. Te face să simţi că trăiești, știi? Când începi să-i dai 
de cap, adrenalina începe să pulseze și totul pare altfel, se 
simte altfel. Lucrezi cu cineva non-stop, atât de aproape de el că 
ajungi să-i cunoști mirosul. Știi cum își bea cafeaua și cum își 
leagă cravata. Apoi cazul se complică, vă înfuriaţi amândoi și 
amândurora vi se face frică. Și curând începe să arate a 
dragoste. Dar nu este. Sunt doar doi oameni care muncesc atât 
de febril, încât nu mai fac diferenţa între dorinţă și excitaţia 
provocată de caz. Asta cred eu că s-a întâmplat. Ne-am 
cunoscut în preajma câtorva cadavre. Și, după o vreme, a 
început să i se pară că până și eu arăt bine. 

— Asta-i tot ce a fost pentru tine? Cineva care a început să 
arate bine? 

— Ei, rahat. El chiar arată bine. 

— Pentru că dacă nu-l iubeşti - dacă nici măcar nu-ți pasă de 
el - atunci faptul că-l vezi acum n-ar trebui să fie atât de 
dureros. Sau mă înșel? 

— Nu știu! fu răspunsul exasperat al lui Rizzoli. Nu știu ce simt 
pentru el! 

— Depinde dacă el te iubește sau nu? 

— Cu siguranţă n-am să-l întreb acest lucru. 

— Așa ai căpăta un răspuns cinstit. 

— Cum e zicala aia veche? Dacă nu vrei să știi răspunsul, n-ai 
decât să nu pui întrebarea! 

— Nu se știe niciodată. Răspunsul te-ar putea surprinde. 

La Schroeder Plaza opriră la bufet să cumpere cafea și 
merseră cu ea sus, în sala de conferințe. Așteptând să apară 
Crowe și Dean, Maura o urmări cu privirea pe Rizzoli care 
răscolea hârtii și căuta prin dosare, de parcă acestea ar fi 
conţinut cine știe ce secret pe care ea dorea cu disperare să-l 
descopere. La două și jumătate, auziră în sfârșit ţărâitul slab al 
clopoțelului liftului și apoi râsul lui Crowe pe coridor. Rizzoli 
adoptă o atitudine ţeapănă. În timp ce vocile bărbaţilor se 
auzeau din ce în ce mai distinct, privirea ei rămase fixată pe 
dosare. Când Dean apăru în cadrul ușii, nu-și ridică imediat 
privirea, ca și cum ar fi refuzat să recunoască puterea pe care o 
avea asupra ei. 

Maura îl cunoscuse pe agentul special Gabriel Dean la 
sfârșitul lunii august, când acesta se alăturase echipei care 
ancheta uciderea unor cupluri bogate în zona Boston. Bărbat cu 
o statură impozantă și inteligenţă discretă, ajunsese repede să 
conducă echipa, iar conflictul lui cu Rizzoli, care era anchetator- 
șef, nu miră pe nimeni de la bun început. Maura fusese prima 
care asistă la transformarea acestui conflict în atracţie. 
Observase primele scântei ale aventurii lor și le văzuse privirile 
întâlnindu-se pe deasupra cadavrelor victimelor. Remarcase 
felul în care se îmbujora Rizzoli, nesiguranța ei. Primele stadii 
ale iubirii erau întotdeauna însoţite de o stare de confuzie. 

La fel și ultimele stadii ale iubirii. 

Dean intră în încăpere și privirea lui o căută imediat pe 
Rizzoli. Purta costum și cravată și înfățișarea lui scrobită 
contrasta cu bluza boţită și părul în dezordine al lui Rizzoli. Când 
în sfârșit se uită la el, o făcu cu un aer aproape sfidător. „Sunt 
aici. Accepţi sau pleci.” 

Crowe făcu pe grozavul așezându-se în capul mesei. 

— Bun, toată lumea-i aici. E timpul să înceapă spectacolul. 

Se uită la Rizzoli. 

— Hai să auzim de la FBI mai întâi, spuse ea. 

Dean deschise servieta pe care o adusese cu el. Scoase un 
dosar și-l împinse pe masă până la Rizzoli. 

— Fotografia a fost făcută acum zece zile, în Providence, 
Rhode Island, zise. 

Rizzoli deschise dosarul. Maura, care stătea lângă ea, vedea și 
ea foarte bine fotografia, care înfățișa o scenă a crimei, cu un 
bărbat ghemuit în poziţie fetală în portbagajul unei mașini. O 

carpetă cu desene cu cerbi era plină de sânge. Faţa victimei 
arăta surprinzător de intactă, cu ochii deschiși și pielea lividă. 

— Numele victimei este Howard Redfield, vârsta cincizeci și 
unu, un bărbat alb, divorțat, din Cincinnati, spuse Dean. Cauza 
morţii a fost rana provocată de un singur glonţ, care a pătruns 
prin osul temporal stâng. În plus, avea fracturi multiple ale 
ambelor rotule, făcute cu o armă boantă, posibil un ciocan. Mai 
avea arsuri severe la ambele mâini, care erau legate cu bandă 
adezivă la spate. 

— A fost torturat, spuse Rizzoli. 

— Da. Îndelung. 

Rizzoli se lăsă înapoi în scaun, palidă. Maura era singura 
persoană din încăpere care cunoștea motivul acestei palori și o 
observa cu îngrijorare. Văzu încordarea care i se citea pe faţă, 
văzu încercarea ei disperată de a-și stăpâni greaţa. 

— A fost găsit mort în portbagajul propriei mașini, continuă 
Dean. Mașina era parcată cam la două strazi de stația de 
autobuz din Providence. Asta-i la numai o oră, o oră și jumătate 
cu mașina de aici. 

— Dar într-o altă jurisdicție, spuse Crowe. 

Dean dădu din cap. 

— De aceea nu aţi auzit de această crimă. Ucigașul putea 
foarte bine să conducă până la Providence cu victima în 
portbagaj, să lase mașina acolo și să se întoarcă cu autobuzul 
înapoi în Boston. 

— Înapoi în Boston? Ce te face să crezi că de aici a pornit? 
întrebă Maura. 

— E numai o presupunere. Nu știm unde a avut de fapt loc 
crima. Nu putem fi siguri nici măcar de deplasările domnului 
Redfield din ultimele săptămâni. Domiciliul lui e în Cincinnati, 
dar e găsit mort în New England. Nu a plătit pe nicăieri cu cartea 
de credit, nu se știe unde a dormit. Știm doar că acum o lună a 
scos din cont o sumă mare de bani. Apoi a plecat de acasă. 

— Se pare că fugea de ceva și nu voia să i se dea de urmă, 
spuse Maura. Sau se temea de ceva. 

Dean se uită la fotografie. 

— În mod clar, avea dreptate să se teamă. 

— Spune-ne mai multe despre victimă, îi ceru Rizzoli. 

Era din nou stăpână pe ea, capabilă să privească fotografia 
fără să se înfioare. 

— Domnul Redfield a fost cândva prim-vicepreședinte la 
Octagon Chemicals, responsabil cu operaţiunile pe pieţe 
externe, zise Dean. Acum două luni a demisionat de la 
companie, aparent din motive personale. 

— Octagon? se miră Maura. Am văzut la știri. Nu sunt în 
prezent sub ancheta Comisiei de Valori Mobiliare? 

Dean dădu din cap. 

— Departamentul de Control al Comisiei de Valori Mobiliare a 
chemat Octagon în faţa instanțelor civile, acuzând-o de multiple 
încălcări ale legii prin tranzacţii frauduloase de miliarde de 
dolari. 

— Miliarde? repetă Rizzoli. Văleu! 

— Octagon este o companie multinațională uriașă, cu vânzări 
anuale de douăzeci de miliarde de dolari. Vorbim despre un 
pește foarte mare. 

Rizzoli se uită la fotografia care înfățișa scena crimei. 

— Și această victimă înota în apele lui. Îi cunoștea secretele. 
Crezi că era o problemă pentru Octagon? 

— Acum trei săptămâni, răspunse Dean, domnul Redfield a 
cerut o întâlnire cu oficiali de la Departamentul de Justiţie. 

— Mda, spuse Crowe râzând. Chiar era o problemă. 

— A cerut să se întâlnească aici, în Boston, cu reprezentanţi ai 
Departamentului de Justiţie. 

— De ce nu în Washington? întrebă Rizzoli. 

— Le-a spus că mai sunt și alte părți implicate care ar dori să 
facă declaraţii. Că trebuia să se facă aici. Ceea ce nu știm este 
de ce a contactat Departamentul de Justiţie, în loc să meargă 
direct la Comisia de Valori Mobiliare, din moment ce se 
presupune că declaraţia lui avea legătură cu ancheta în curs. 

— Dar nu știi cu siguranţă asta. 

— Nu. Pentru că întâlnirea n-a mai avut loc. Deja murise. 

Crowe vorbi și el: 

— Hei, dacă arată ca o crimă la comandă și miroase a crimă la 
comandă... 

— Și ce legătură au toate astea cu Doamna Șobolanilor? 
întrebă Rizzoli. 

— Ajung și acolo, răspunse Dean. Se uită la Maura. Tu ai făcut 
autopsia. Care a fost cauza morții ei? 

— O rană de pistol în piept. Fragmente de glonţ i-au intrat în 
inimă și a avut loc o sângerare masivă în sacul pericardic, ceea 

ce a împiedicat inima să pompeze. Se numește tamponadă 
pericardică. 

— Și ce tip de glonţ s-a folosit? 

Maura își aminti  radiografiile toracice ale Doamnei 
Șobolanilor. Difuzarea fragmentelor de metal, ca o galaxie de 
stele împrăștiate în ambii plămâni. 

— O cămașă de cupru conţinând biluţe de metal. E conceput 
să se fragmenteze în interiorul corpului, cu puţine șanse de a 
ieși pe partea cealaltă. Se opri, apoi adăugă: E un proiectil cu 
efecte devastatoare. 

Dean dădu din cap privind fotografia lui Howard Redfield 
zăcând în poziţie fetală și plin de sânge în portbagajul propriei 
mașini. 

— Domnul Redfield a fost omorât cu un Glaser cu vârf 
albastru. Un glonţ tras din același pistol care a omorât-o și pe 
Jane Doe a ta. 

Urmă un moment de tăcere. Apoi Rizzoli spuse, 
neîncrezătoare: 

— Insă tocmai ai pus moartea lui pe seama unui ucigaș plătit. 
Maniera în care Octagon se descotorosește de un turnător. 
Cealaltă victimă, Doamna Șobolanilor... 

— Rizzoli are dreptate, interveni Maura. Doamna Șobolanilor e 
ultima ţintă a unui ucigaș plătit de o corporație pe care aș putea 
să mi-o imaginez. 

— Cu toate acestea, răspunse Dean, glonţul care a ucis-o a 
fost tras din aceeași armă cu care a fost omorât Howard 
Redfield. 

Crowe zise și el: 

— Așa a intrat în acțiune agentul Dean. Am cerut o analiză 
DRUGFIRE” a glonţului pe care l-ai scos din pieptul ei. 

Similar cu baza de date a FBl-ului pentru amprente, AFIS, 
DRUGFIRE era o bază de date centralizată despre armele de foc. 
Urme și striaţii de pe gloanțe găsite la locuri ale crimei erau 
stocate ca informații digitale, care puteau ulterior fi cercetate 
pentru asemănări cu altele, punând cap la cap crimele înfăptuite 
prin folosirea aceleiași arme de foc. 

— DRUGFIRE a găsit perechea, spuse Dean. 

Rizzoli scutură din cap uluită. 


15 Sistem de date multimedia care compară automat tipuri de gloanţe după tip și 
calibru. (n.tr.). 

— De ce aceste două victime? Nu văd legătura. 

— Tocmai asta face moartea lui Jane Doe atât de interesantă, 
explică Dean. 

Maura nu agrea folosirea acestui cuvânt, interesantă. Se 
insinua că unele morţi n-ar fi interesante, n-ar fi demne de 
atenţie specială. Însă cei care le-au căzut victime, cu siguranţă, 
n-ar fi de acord. 

Se concentră la fotografie, o pată urâtă de sânge zăcând pe 
masa de conferințe. 

— Jane Doe a noastră nu-i din acest film, spuse. 

— Doamnă doctor Isles? 

— Există un motiv raţional pentru care a fost ucis Howard 
Redfield. Se pare că era un turnător. Mărturiile torturii ne spun 
că moartea lui n-a fost doar un caz de tâlhărie scăpată de sub 
control. Ucigașul voia ceva de la el. Bani, poate. Sau informații. 
Dar cum se leagă Jane Doe a noastră - mai mult ca sigur o 
imigrantă ilegală - de firul acestei povești? 

— Asta-i întrebarea, nu? 

Dean se uită la Rizzoli. 

— Înţeleg că te ocupi de un caz care ar putea și el avea 
legătură cu toate astea. 

Privirea lui păru s-o tulbure. Scutură din cap nervoasă. 

— E un alt caz, din câte se pare fără nicio legătură. 

— Detectivul Crowe mi-a spus că două călugărițe au fost 
atacate în mănăstirea lor, zise Dean. În Jamaica Plain. 

— Dar criminalul nu a folosit o armă de foc. Călugăriţele au 
fost omorâte în bătaie, credem noi cu un ciocan. Pare-se un atac 
de furie. Vreun dement care urăște femeile. 

— Poate asta a vrut el să vă facă să credeți. Să ascundă orice 
alte trimiteri la celelalte două omucideri. 

— În cazul ăsta, a funcţionat. Asta până să vină Maura cu 
diagnosticul de lepră al lui Jane Doe. Din câte se pare, una din 
călugărițele care au fost atacate, sora Ursula, a lucrat într-un sat 
de leproși din India. 

— Un sat care nu mai există, preciză Maura. 

Dean se uită la ea. 

— Cum? 

— Se pare că a fost un masacru religios. Aproape o sută de 
oameni au fost măcelăriți, iar satul ars din temelii. Se opri, apoi 
zise: Sora Ursula a fost singura supraviețuitoare. 

Nu-l văzuse niciodată pe Gabriel Dean atât de înmărmurit. De 
obicei, Dean era cel care deţinea secretele și împărțea 
revelaţiile. Această nouă informaţie îl amuţi total preț de câteva 
momente. 

— Cred că Jane Doe a noastră vine din același sat din India. 

— Mai devreme mi-ai spus că era hispanică, zise Crowe. 

— Era doar o presupunere, bazată pe pigmentul pielii. 

— Și acum îţi schimbi părerea, după cum bate vântul? 

— Nu, mi-o schimb în baza a ceea ce am găsit la autopsie. Mai 
ţii minte firul galben care-i atârna de încheietură? 

— Mda. La analize au zis că-i bumbac. Probabil doar o bucată 
de aţă. 

— Dacă porţi un fir de aţă în jurul încheieturii se presupune că 
alungi duhurile rele. E un obicei hindus. 

— Din nou India, spuse Dean. 

Maura dădu din cap. 

— Orice facem, ne întoarcem la India. 

— O călugăriţă și o imigrantă ilegală cu lepră? spuse Crowe. 
Cum le legăm de suprimarea unui turnător? Scutură din cap. 
Ucigașii profesioniști nu sunt angajaţi decât dacă cineva are o 
grămadă de câștigat din asta. 

— Sau de pierdut, adăugă Maura. 

— Dacă toate aceste crime sunt comandate, spuse Dean, 
putem fi siguri de un lucru. Anume că progresul anchetelor 
voastre va fi urmărit cu foarte mare atenţie. Trebuie să ţineţi 
pentru voi orice informaţie cu privire la aceste cazuri, pentru că 
cineva e la curent cu tot ce întreprinde poliţia din Boston. 

„Și cu ce fac eu”, gândi Maura, înfiorându-se. Se expusese 
atât de mult. La locul crimei, la știri. Mergând spre mașină. 

Era obișnuită să fie în atenţia mass-media, dar acum se 
gândea și la ceilalți ochi care puteau să o privească. S-o 
urmărească. Își aminti ce simţise în întunericul de la Mama 
Cortina: sentimentul de groază al prăzii când își dă seama dintr- 
odată că este urmărită de vânător. 

— Trebuie să văd și cealaltă scenă a crimei, spuse Dean. 
Mănăstirea unde au fost atacate călugărițele. Se uită spre 
Rizzoli. Mi-o poţi arăta tu? 

Rizzoli nu răspunse imediat. Stătea neclintită, cu privirea ţintă 
la fotografia lui Howard Redfield, ghemuit în portbagajul propriei 
mașini. 

— Jane? 

Trase aer adânc în piept și-și îndreptă spatele, ca și cum dintr- 
odată ar fi găsit o nouă sursă de curaj. De tărie. 

— Să mergem, răspunse și se ridică imediat în picioare. Se 
uită la Dean. Se pare că suntem din nou o echipă. 


e CINCISPREZECE e 


„Mă pot descurca. Mă pot descurca eu cu el.” 

Rizzoli merse pe Jamaica Plain cu ochii la drum, dar cu gândul 
la Gabriel Dean. Fără niciun avertisment, intrase din nou în viața 
ei, iar ea era încă prea uluită ca să-și dea seama exact ce simte. 
Stomacul îi era strâns, mâinile amorțite. Cu numai o zi în urmă, 
crezuse că depășise pragul cel important, anume că nu-i mai 
simţea lipsa, că odată cu trecerea timpului și preocupându-se de 
alte lucruri va putea să uite relaţia lor. Ochii care nu se văd se 
uită. 

Acum îl va vedea din plin, nici vorbă să-l poată uita. 

Ajunse prima la abația Graystones. Parcă mașina și rămase 
înăuntru să-l aștepte, cu fiecare nerv întins la maximum, cu 
neliniștea transformându-i-se în greață. 

„Adună-te, ce naiba! Concentrează-te la ceea ce ai de făcut.” 

Îi văzu mașina închiriată parcată în spatele ei. 

leşi numaidecât și simţi vântul mușcător înţepându-i fața. Cu 
cât era mai frig, cu atât mai bine, să-i bage minţile-n cap. Il privi 
coborând din mașină și-l salută cu o înclinare scurtă din cap, 
cum se salută un coleg poliţist. 

Apoi se întoarse și apăsă clopoţelul de la intrare. Nici răgaz de 
conversaţie, nici bâjbâire după cuvinte. Direct la treabă, singura 
modalitate’ prin care înţelegea să facă față acestei reîntâlniri. 
Simţi o mare ușurare când o călugăriţă ieși repede din clădire și 
începu să înoate prin zăpadă, venind spre poartă. 

— E sora Isabel, spuse Rizzoli. O să-ţi vină greu să crezi, dar e 
una dintre cele tinere. 

Isabel îi cercetă din spatele porţii, cu privirea aţintită asupra 
însoţitorului lui Rizzoli. 

— El este agentul Gabriel Dean de la FBI, spuse ea. Am venit 
să-i arăt capela. Nu vă vom deranja. 

Isabel le deschise și-i lăsă înăuntru. Poarta se închise în urma 
lor cu un zăngănit neînduplecat. Sunetul rece al recluziunii. Sora 
Isabel intră repede înapoi în clădire, lăsându-i pe cei doi 
vizitatori în curte. Singuri unul cu celălalt. 


Rizzoli rupse imediat tăcerea și se lansă într-un raport despre 
caz. 

— Încă nu suntem siguri cu privire la locul pe unde a intrat, 
spuse. Zăpada a acoperit eventualele urme și n-am găsit iederă 
ruptă, care să indice că atacatorul ar fi intrat pe fereastră. 
Poarta din faţă este mereu închisă, așa că, dacă făptașul a intrat 
pe acolo, i-a fost deschisă cu siguranţă de către cineva din 
abație. Asta înseamnă o încălcare a regulilor mănăstirii. Dacă 
așa s-a întâmplat, trebuie să fi fost noaptea, când nimeni nu-i 
vedea. 

— Nu aveţi niciun martor? 

— Niciunul. La început am crezut că sora cea tânără, Camille, 
a fost cea care a deschis poarta. 

— De ce ea? 

— Din cauza a ce s-a găsit la autopsie, spuse Rizzoli, 
mutându-și privirea pe zid, evitându-i ochii - cu puţin timp în 
urmă născuse. l-am găsit pruncul mort într-un iaz din spatele 
abației. 

— Și tatăl? 

— Evident este primul suspect, oricine ar fi el. Nu l-am 
identificat încă. Așteptăm rezultatele testului ADN. Dar acum, 
după ce am aflat de la tine, se pare că de la bun început am 
bătut la ușa la care nu trebuia. 

Privi la zidurile care îi înconjurau, la poarta care ţinea lumea 
în afara ei și un alt scenariu începu să i se înșire dinaintea 
ochilor, un scenariu întru totul diferit de cel pe care și-l 
imaginase când văzuse pentru prima oară locul crimei. 

„Dacă aceea care deschisese poarta nu fusese Camille...” 

— Deci cine i-a dat drumul ucigașului în abație? întrebă Dean, 
citindu-i în mod bizar gândurile. 

Rizzoli se încruntă uitându-se la poartă, gândindu-se la vântul 
care spulbera zăpada pe dalele de piatră. Apoi spuse: 

— Ursula avea haină și ghete... 

Se întoarse și se uită spre clădire. Și-o închipui în bezna de 
dinainte de revărsatul zorilor, cu ferestrele întunecate și 
călugărițele dormind în camerele lor. Curtea tăcută, auzindu-se 
numai șuierul vântului. 

— Ningea deja când a ieșit, spuse. Era înfofolită. A traversat 
curtea spre poartă, unde o aștepta cineva. 

— Cineva pe care îl cunoștea, zise și Dean. Cineva pe care îl 
aștepta. 

Rizzoli dădu din cap. Se întoarse spre capelă și începu să 
meargă, cu ghetele afundându-i-se în zăpadă. Dean o urma 
îndeaproape, dar ea nu se mai gândea la el; refăcea traseul unei 
femei sortite pieirii. 

„O noapte în care cade prima zăpadă din an. Dalele sunt 
alunecoase sub picioarele tale. Mergi cu băgare de seamă 
pentru că nu vrei ca măicuțele să știe că te întâlneşti cu cineva. 
Cineva pentru care ești pregătită să încâlci regulile. 

Dar este întuneric și nu există niciun felinar care să lumineze 
poarta. Astfel că nu-i poţi vedea fața. Nu poți fi sigură că el este 
vizitatorul pe care-l aștepți în noaptea asta...” 

La fântână se opri brusc și privi în sus la șirul de ferestre care 
dădeau în curte. 

— Ce e? întrebă Dean. 

— Camera lui Camille, răspunse ea, arătându-i-o. E chiar 
acolo. 

Dean își ridică privirea spre locul indicat. Vântul înţepător îi 
înroșise faţa și-i zburlise părul. Era o greșeală să-l privească, 
pentru că în momentul imediat următor tânji atât de tare după 
atingerea lui, încât fu nevoită să se întoarcă repede cu spatele, 
trebui să-și apese pumnul pe abdomen pentru a umple golul pe 
care-l simțea acolo. 

— Se prea poate să fi văzut ceva, de sus, din cameră, spuse 
Dean. 

— Lumina din capelă. Era aprinsă când au fost găsite 
cadavrele. 

Rizzoli privi spre fereastra lui Camille și-și aminti așternuturile 
pătate de sânge. 

„Se trezește și constată că trebuie să-și schimbe tamponul. 
Se dă jos din pat și se duce la baie. lar când se întoarce în 
cameră, observă lumina, strălucind prin fereastra cu vitraliu. O 
lumină care n-ar trebui să fie aprinsă.” 

Rizzoli se întoarse spre capelă, atrasă de imaginea spectrală 
pe care o vedea acum, cea a lui Camille ieșind din clădirea 
principală. Tremurând în timp ce mergea pe aleea plină de 
zăpadă, regretând probabil că nu-și trăsese pe ea o haină care 
s-o apere de frig pe drumul scurt dintre cele două clădiri. 

Rizzoli urmă fantoma în capelă. 

lat-o în întuneric. Luminile erau stinse, iar stranele nu erau 
decât niște fantomatice stinghii orizontale. 

Dean stătea tăcut lângă ea, fantomă și el, și prin faţa ochilor i 
se derulă ultima secvenţă a scenariului. 

Camille pășind înăuntru, o mână de femeie, cu fața albă ca 
varul. 

„Priveşte în jos cu groază. Sora Ursula zace la picioarele ei și 
dalele sunt împroșcate cu sânge.” 

E posibil ca sora Camille să nu fi înţeles imediat ce se 
întâmplase și să se fi gândit într-o primă instanţă că Ursula doar 
alunecase și se lovise la cap. Sau poate deja știa, văzând cea 
dintâi lucire a sângelui, că răul pătrunsese înăuntru. Că acum 
era lângă ea, aproape de ușă. Urmărind-o. 

Că venea spre ea. 

„Prima lovitură o face să se clatine. Așa, năucită, încă se 
zbate să scape. Merge în singura direcție care se deschide în 
faţă: culoarul dintre strane. Spre altar, unde se poticnește. Unde 
cade în genunchi, așteptând lovitura finală. 

Și când totul s-a terminat, iar tânăra Camille zace moartă, 
ucigașul se întoarce către prima victimă. Către Ursula. 

Dar nu-și termină treaba. O lasă în viaţă. De ce?” 

Se uită la dale, în locul unde căzuse Ursula. ȘIi-l imagină pe 
agresor, aplecându-se pentru a vedea dacă era moartă. 

Rămase un timp așa, amintindu-și ce-i spusese Maura. 

— Ucigașul n-a simţit niciun puls, spuse. 

— Ce? 

— Sora Ursula nu are puls carotidian pe partea dreaptă a 
gâtului. Se uită la Dean. A crezut că murise. 

e 

Merseră pe culoar, printre șirurile de strane, reconstituind 
ultimii pași ai lui Camille. Ajunseră la locul din apropierea 
altarului unde aceasta se prăbușise. Rămaseră tăcuţi, cu 
privirea ţintuită pe podea. Cu toate că nu le puteau vedea prin 
întuneric, existau fără îndoială urme de sânge printre crăpăturile 
dintre dale. 

Tremurând, Rizzoli își ridică privirea și văzu că Dean se uita la 
ea. 

— Ai văzut tot ce era de văzut aici, zise. Sau poate vrei să 
vorbești cu maicile. 

— Vreau să vorbesc cu tine. 


— Sunt aici. 

— Nu, nu ești. Aici e detectivul Rizzoli. Eu vreau să vorbesc cu 
Jane. 

Rizzoli râse. Un sacrilegiu în acea capelă. 

— Vorbești de parcă aș avea dublă personalitate sau cam așa 
ceva. 

— Nu ești prea departe de adevăr. Te străduiești atât de tare 
să faci pe polițistul, încât uiţi să fii femeie. Eu am venit să văd 
femeia. 

— Ai așteptat ceva timp. 

— De ce ești furioasă pe mine? 

— Nu sunt. 

— Ai un fel ciudat de a saluta venirea mea în Boston. 

— Poate pentru că nici nu te-ai deranjat să mă anunti că vii. 

Dean oftă și aburul unei năluci îi ieși pe nări. 

— Nu putem să stăm amândoi un pic de vorbă? 

Rizzoli merse la stranele din față și se lăsă pe una dintre 
băncile de lemn. El se așeză lângă ea și Rizzoli se uită drept în 
față, temându-se să-i întâlnească privirea. Temându-se de 
senzațiile pe care le trezea în ea. Era dureros până și să-i simtă 
parfumul, din cauza dorinței pe care i-o trezea. Acesta era 
bărbatul cu care-și împărțise patul, a cărui atingere, și gust, și 
râset încă îi mai bântuiau visele. Rodul uniunii lor îi creștea în 
pântec și-și apăsă burta cu mâna ca să-și potolească durerea 
bruscă pe care o simți acolo. 

— Cum o mai duci, Jane? 

— Bine. Cu munca. 

— Și plasturele de pe cap? Ce s-a întâmplat? 

— A, ăsta. Își atinse fruntea și ridică din umeri. Un mic 
accident la morgă. Am alunecat și am căzut. 

— Pari obosită. 

— Nu prea te întreci în complimente, așa-i? 

— E doar o remarcă. 

— Ei bine, da, sunt obosită. Evident că sunt. A fost una dintre 
acele săptămâni pline. Și se apropie Crăciunul, iar eu nici n-am 
cumpărat cadouri pentru ai mei. 

O privi un moment și ea-și feri privirea, deloc dornică să-i 
întâlnească ochii. 

— Nu te bucuri că lucrezi din nou cu mine, nu-i așa? 

Nu răspunse nimic. Nu negă. 

— De ce nu-mi spui odată ce naiba nu e în regulă? îi aruncă el 
brusc. 

lritarea din vocea lui o făcu să tresară. Dean nu era genul de 
bărbat care spune des ce simte. Pe vremuri asta o înfuriase, 
pentru că o făcea să simtă că ea era cea care-și pierdea 
controlul, cea care amenința în permanenţă să-și iasă din 
pepeni. Legătura lor începuse pentru că ea făcuse prima 
mișcare, nu el. Își asumase toate riscurile și-și pusese mândria 
la bătaie și unde o duseseră toate astea? Îndrăgostită de un 
bărbat care era încă un mister pentru ea. Un bărbat a cărui 
singură izbucnire emoţională era mânia pe care i-o simţea acum 
în glas. 

Asta o înfurie și pe ea. 

— Nu are niciun rost să vorbim despre trecut, spuse. Trebuie 
să lucrăm împreună. Nu avem de ales. Însă în ceea ce privește 
restul - nu pot să discut despre asta acum. 

— Despre ce anume? Despre faptul că ne-am culcat 
împreună? 

— Da. 

— La vremea respectivă nu părea să te deranjeze. 

— S-a întâmplat, asta-i tot. Sunt sigură că și pentru tine a 
însemnat același lucru ca și pentru mine. 

El nu zise nimic. 

„Atins? se întrebă ea. Rănit?” Nu credea că era posibil să 
rănești un bărbat care nu are sentimente. 

Rămase uimită când el izbucni brusc în râs. 

— Mănânci așa de mult rahat, Jane, spuse. 

Se întoarse și-l privi - adică îl privi - și fu înmărmurită să vadă 
aceleași lucruri care o atrăseseră la el pe vremuri. Maxilarul 
puternic, ochii de un cenușiu metalic. Aerul dominator. Putea să- 
| insulte mult și bine, tot el era stăpân pe situaţie. 

— De ce ţi-e teamă? întrebă el. 

— Nu știu la ce te referi. 

— Că te voi face să suferi? Că te voi părăsi? 

— Oricum nu ai fost niciodată lângă mine. 

— În regulă, ai dreptate. Nu puteam. Nu cu slujbele pe care le 
avem. 

— Și totul se reduce la asta, nu-i așa? Se ridică de pe bancă și 
sângele începu să circule din nou în picioarele ei amorțite. Tu 

ești în Washington, eu aici. Ai slujba ta, la care nu vei renunţa. 
Eu o am pe-a mea. Fără compromisuri. 

— Sună ca o declaraţie de război. 

— Nu, dar e logic. Incerc să fiu pragmatică. 

Îi întoarse spatele și se îndreptă înapoi spre ușă. 

— Și să te protejezi. 

— N-ar trebui? răspunse ea, privindu-l peste umăr. 

— Nu toată lumea s-a vorbit să te rănească, Jane. 

— Pentru că nu-i permit eu. 

Părăsiră capela. Merseră înapoi prin curte și ieșiră pe poartă, 
care se închise în urma lor cu zgomot răsunător. 

— Ei bine, nu văd niciun rost să încerc să-ţi găuresc armura, 
spuse el. Aș parcurge drum lung până la tine. Dar trebuie să-mi 
ieși și tu în întâmpinare la jumătate. Trebuie să dai și tu. 

Se întoarse cu spatele și se îndreptă spre mașină. 

— Gabriel? zise ea. 

Se opri și se uită la ea. 

— Ce te-ai gândit că se va întâmpla între noi de data asta? 

— Nu știu. Am sperat ca măcar să te bucuri că mă vezi. 

— Și altceva? 

— Să ne-o tragem iepurește, ca pe vremuri. 

La auzul acestor vorbe, Rizzoli izbucni în râs și clătină din cap. 

„Nu mă ispiti. Nu-mi aduce aminte de ceea ce-mi lipsește atât 
de mult.” 

O privi pe deasupra capotei. 

— M-aș mulțumi și cu prima chestie, Jane, spuse. 

Apoi se strecură înăuntru și închise portiera. 

Ea îl privi cum se îndepărtează, gândindu-se: „Pentru că ne- 
am tras-o iepurește am ajuns în beleaua în care sunt”. 

Privi în sus spre cer, tremurând toată. Era doar patru după- 
amiaza și deja părea că se lasă noaptea, furând ultima rază 
cenușie de lumină a zilei. Nu avea mănușile la ea și vântul era 
atât de mușcător, încât îi pișcă degetele în timp ce deschidea cu 
cheia portiera. După ce urcă în mașină, bâjbâi să bage cheia în 
contact, dar mâinile îi erau neîndemânatice și de-abia își simţea 
degetele. 

Se liniști un moment, cu cheia în contact. Brusc îi veniră în 
minte mâinile leproșilor, cioturi cu degetele mâncate și-și 
aminti, vag, o întrebare despre mâinile unei femei. O vorbă 

spusă la întâmplare, căreia nu-i dăduse importanţă la vremea 
respectivă. 

„A spus că sunt prost-crescută pentru că am întrebat de ce 
doamna aceea nu avea deloc degete.” 

Se dădu jos din mașină și merse înapoi în faţa porții. Trase de 
clopoțel de nenumărate ori. 

Într-un final apăru sora Isabel. Faţa îmbătrânită care o privea 
printre drugii de fier nu părea bucuroasă c-o vede. 

— Trebuie să vorbesc cu fata, spuse Rizzoli. Fiica doamnei 
Otis. 

e 

O găsi pe Noni stând singură într-o sală de clasă veche aflată 
la capătul coridorului, cu picioarele ei voinice bălăbănindu-se pe 
scaun și un curcubeu de creioane colorate împrăștiate pe 
pupitrul uzat din fața ei. Era mai cald în bucătăria abației, unde 
doamna Otis pregătea cina pentru călugăriţe și aroma 
fursecurilor cu ciocolată proaspăt scoase din cuptor ajungea 
până și în această aripă întunecoasă a clădirii. Cu toate astea, 
Noni preferase să se ascundă în această cameră friguroasă, 
departe de limba ascuţită și de privirile dezaprobatoare ale 
mamei ei. Fata nici nu părea să simtă frigul. Tinea stângace în 
mână un creion verde și scoase limba într-o concentrare febrilă 
în timp ce mâna desena scântei care ieșeau din capul unui 
bărbat. 

— Mai are puţin și explodează, spuse Noni. Razele mortale îi 
prăjesc creierul. Asta îl face să sară în aer. Ca atunci când 
gătești chestii la cuptorul cu microunde și ele explodează, exact 
la fel. 

— Razele mortale sunt verzi? întrebă Rizzoli. 

Noni își ridică privirea spre ea. 

— Ar trebui să fie de altă culoare? 

— Nu știu. Mereu am crezut că razele mortale sunt, ăă, 
argintii. 

— Nu am creion argintiu. Conrad mi l-a luat la școală și nu mi 
l-a mai dat înapoi. 

— Cred totuși că merge să faci razele morții și verzi. 

Astfel liniștită, Noni se întoarse la desenul ei. Luă un creion 
albastru și adăugă ţepușe la raze, ca să arate a ploaie de săgeți 
care se abate asupra victimei nefericite. Erau multe victime 
nefericite pe pupitru. Teancul de desene înfățișa nave spaţiale 

care deschideau focul și extratereștri albaștri care scurtau 
oameni de capete. Nici vorbă de vreun E.T. prietenos. Fata care- 
i desena îi păru și ea lui Rizzoli o creatură extraterestră, un 
vârcolac în miniatură cu ochi căprui de ţigăncușă, care se 
ascundea într-o cameră unde știa că nu va fi deranjat de nimeni. 

Alesese un adăpost deprimant. Clasa nu mai părea folosită de 
mult timp și avea pereţii golași mânjiţi de nenumărate urme de 
degete și scotch galben. Pupitre vechi zăceau unele peste altele 
într-un colţ, lăsând liber parchetul zgâriat de lemn. Singura 
sursă de lumină venea de la ferestre și învăluia totul în nuanţe 
de un cenușiu glacial. 

Noni își începuse următorul desen din seria dedicată 
atrocităților extraterestre. Victima razelor verzi mortale avea 
acum o gaură căscată în cap, de unde ieșeau stropi purpurii. 
Deasupra lui apărea o bulă cu răcnetul lui de agonie. 

„AUUUUUUU!” 

— Noni, ţi-aduci aminte de seara în care am stat de vorbă? 

Cârlionţii castanii se mișcară afirmativ. 

— N-ai mai venit să mă vezi. 

— Păi, da, pentru că am cam alergat în ultimele zile. 

— Ar trebui să te oprești din alergat. Ar trebui să înveţi să stai 
jos și să te relaxezi. 

Se simțeau ecourile unei voci adulte în acea formulare. 

„Încetează să tot alergi pe aici, Noni!” 

— Și n-ar trebui să fii așa de tristă, adăugă Noni, alegând un 
nou creion. 

Rizzoli privi în tăcere cum fata desena pete de un roșu aprins 
ieșind din capul care exploda. „Dumnezeule, gândi. Fata asta 
vede lucruri. Vârcolacul ăsta care nu știe ce-i frica vede mai 
multe decât oricine altcineva.” 

— Ai niște ochi foarte ageri, spuse. Vezi o grămadă de lucruri, 
nu? 

— Am văzut odată un cartof explodând. În cuptorul cu 
microunde. 

— Data trecută ne-ai spus niște lucruri despre sora Ursula. Ai 
spus că te-a dojenit. 

— Păi da. 

— A spus că ești prost-crescută, pentru că ai întrebat despre 
mâinile unei femei. Îţi aduci aminte? 


Noni își ridică privirea, privind-o pe furiș cu un ochi întunecat 
de sub un vălătuc de cârlionţi. 

— Am crezut că vrei să știi doar despre sora Camille. 

— Și despre Ursula. Şi despre femeia care avea ceva în 
neregulă cu mâinile. Ce ai vrut să spui cu asta? 

— Nu avea deloc degete. 

Luă un creion negru și desenă o pasăre deasupra bărbatului 
care exploda. O pasăre de pradă, cu aripi negre, uriașe. 

— Vulturi, spuse. Te mănâncă atunci când ești mort. 

„la uite-mă, gândi Rizzoli, contând pe vorbele unei copile care 
desenează extratereștri și raze mortale.” 

Se aplecă spre fată și întrebă încetișor: 

— Unde ai văzut-o pe această femeie, Noni? 

Fata puse jos creionul și scoase un oftat plictisit. 

— Bine. De vreme ce trebuie să știi. 

Sări din scaun. 

— Unde pleci? 

— Să-ţi arăt. Unde era femeia. 

e 

Geaca îi era așa mare, încât Noni arăta ca un pui de lele 
înotând prin zăpadă. Rizzoli călcă în urmele de pași lăsate de 
cizmele de cauciuc ale fetiţei, simțindu-se ca un soldat umil 
mergând în pas de marș în urma unui general hotărât. Fata o 
conduse prin curtea mănăstirii și trecură de fântâna unde 
zăpada adunată semăna cu straturile unui tort de nuntă. La 
poartă se opri și arătă cu degetul. 

— Acolo. 

— De partea cealaltă a porții? 

— Ihî. Avea o eșarfă mare în jurul feţei. De parcă ar fi fost o 
jefuitoare de bănci. 

— Deci nu i-ai văzut faţa? 

Fata clătină din cap, agitându-și cârlionţii castanii. 

— Și doamna asta a vorbit cu tine? 

— Nu, doar bărbatul. 

Rizzoli rămase cu ochii pironiţi la ea. 

— Era și un bărbat cu ea? 

— M-a rugat să-i las să intre, pentru că aveau nevoie să 
discute cu sora Ursula. Dar e împotriva regulamentului și asta i- 
am și spus. Dacă o soră încalcă regulile, o dau afară. Mami 
spune că ele nu au unde să se ducă, așa că nu încalcă regulile 

niciodată, pentru că le e frică să iasă afară. Se opri un moment, 
se uită în sus și adăugă cu o doză de mândrie în glas. Dar eu ies 
afară mereu. 

„Asta pentru că nu ţi-e teamă de nimic, își zise Rizzoli. Ești 
neînfricată.” 

Noni începu să traseze o linie dreaptă în zăpadă, cizmuliţele ei 
roz mărșăluind cu precizie soldăţească. Merse până în fund, apoi 
se întoarse ca la comandă și mărșălui înapoi, descriind o linie 
paralelă cu prima. 

„Crede că-i invincibilă, gândi Rizzoli. Dar e așa de mică și de 
vulnerabilă. O fărâmă de copilă într-o geacă umflată cu pene.” 

— Ce s-a întâmplat apoi, Noni? 

Fata veni înapoi călcând cu zgomot și se opri brusc, privindu- 
și cizmele pline de zăpadă. 

— Doamna a strecurat o scrisoare prin poartă. Noni se aplecă 
spre Rizzoli și șopti: Și am văzut că nu avea deloc degete. 

— l-ai dat scrisoarea sorei Ursula? 

Fata dădu din cap afirmativ, ceea ce făcu ca buclele să-i salte 
ca niște arcuri. 

— Și a ieșit afară. /mediat. 

— A vorbit cu oamenii aceia? 

Un clătinat din cap. 

— De ce nu? 

— Pentru că atunci când a ajuns la poartă, ei plecaseră deja. 

Rizzoli se întoarse și se uită la trotuarul unde stătuseră cei doi 
vizitatori, implorând un copil recalcitrant să-i lase înăuntru. 

Părul de pe ceafă i se zburli dintr-odată. 

„Doamna Șobolanilor. A fost aici.” 

e ȘAISPREZECE e 


Rizzoli ieși din liftul spitalului, trecu în grabă de semnul care 
anunţa că „TOȚI VIZITATORII TREBUIE SĂ SE ÎNREGISTREZE” și 
intră în viteză prin ușile batante la Terapie intensivă. Era ora 
unu noaptea și secția era slab luminată pentru a permite 
pacienţilor să doarmă. Venind direct din holul luminat, intră într- 
o sală unde infirmierele nu erau decât siluete fără chip. Salonul 
unui singur bolnav era puternic luminat și ea se îndreptă spre el, 
ca spre un far călăuzitor. 

Poliţista de culoare care stătea la intrarea în rezervă o salută 
pe Rizzoli. 

— Bună seara. Ai ajuns repede. 

— A spus ceva? 

— Nu poate. Încă mai are tubul ăla respirator în gât. Dar sigur 
e trează. Are ochii deschiși și am auzit-o pe infirmieră spunând 
că răspunde la comenzi. Toată lumea e surprinsă, nu credeau că 
se va mai trezi. 

Zgomotul alarmei ventilatorului o făcu pe Rizzoli să arunce un 
ochi prin ușa salonului la personalul medical adunat în jurul 
patului. Il recunoscu pe neurochirurg, doctorul Yuen, și pe 
internist, doctorul Sutcliffe, cu coada lui blondă, stranie notă 
discordantă în acea întrunire de profesioniști îndâriiţi. 

— Ce se petrece acolo? 

— Habar n-am. Ceva în legătură cu tensiunea arterială. 
Domnul doctor Sutcliffe a ajuns aici exact în momentul în care 
lucrurile începuseră s-o ia razna. Apoi a apărut și doctorul Yuen 
și de atunci se tot agită în jurul ei. 

Poliţista scutură din cap. 

— Nu cred că e în regulă. Aparatele astea ţiuie de ceva timp 
ca nebunele. 

— Doamne, nu-mi spune că o s-o pierdem tocmai acum când 
s-a trezit. 

Se strecură în rezervă, unde lumina strălucea cu o intensitate 
dureroasă pentru ochii ei obosiţi. Nu o putea vedea pe sora 
Ursula, ascunsă de cercul înghesuit de halate albe, în schimb 


vedea monitoarele de deasupra patului, cu ritmul cardiac 
mișcându-se într-un zigzag rapid, ca o șopârlă pe apă. 

— Încearcă să-și scoată tubul endotraheal! anunţă o 
asistentă. 

— Leagă-i mâna aia mai strâns! 

— ... Ursula, liniștește-te. Încearcă să te liniștești. 

— Suflul sistolic a coborât la optzeci... 

— De ce e așa de roșie? întrebă Yuen. Uită-te la faţa ei. 

Aruncă o privire la ventilatorul care emisese un semnal de 
alarmă. 

— Prea multă rezistență respiratorie, răspunse o asistentă. 
Respinge ventilatorul. 

— Tensiunea e în continuă scădere, doctore Yuen. Optzeci 
sistolică. 

— Administraţi-i dopamină. Acum. 

O asistentă o observă dintr-odată pe Rizzoli stând în ușă. 

— Doamnă, va trebui să ieșiţi afară. 

— E conștientă? întrebă Rizzoli. 

— leșiți afară din salon. 

— Mă ocup eu de asta, spuse Sutcliffe. 

O luă pe Rizzoli de braţ și, apucând-o strâns, o scoase din 
salon, apoi trase draperia, împiedicând astfel orice încercare de 
a privi pacienta. Simţea, stând în întuneric, ochii altor asistente, 
urmărind-o din celelalte rezerve ale secţiei de Terapie intensivă. 

— Doamnă detectiv Rizzoli, spuse Sutcliffe, trebuie să ne lași 
să ne facem treaba. 

— Și eu încerc să mi-o fac pe a mea. E singurul nostru martor. 

— Care se află într-o stare critică. Trebuie s-o ajutăm să iasă 
din această criză înainte ca oricine să poată sta de vorbă cu ea. 

— Măcar e conștientă? 

— Da. 

— Înţelege ce se întâmplă? 

Doctorul tăcu preţ de câteva clipe. În lumina slabă de la 
Terapie intensivă, Rizzoli nu-i vedea fața. Tot ce putea vedea 
era conturul umerilor lui largi și reflexia ochilor lui, lucind verde 
pe cel mai apropiat monitor. 

— Nu sunt sigur. Ca să fiu sincer, nu m-am așteptat deloc să- 
și recapete cunoștința. 

— De ce-i scade tensiunea? S-a întâmplat ceva ce eu nu știu? 

— Acum ceva timp, a început să se panicheze, probabil din 
cauza tubului endotraheal. E o senzaţie înfiorătoare, să simţi un 
tub pe gâtlej, dar trebuia să rămână acolo s-o ajute să respire. l- 
am dat niște Valium când i-a crescut tensiunea. Apoi dintr-odată 
a început să scadă foarte repede. 

O asistentă trase draperia rezervei și strigă din ușă: 

— Doctore Sutcliffe? 

— Da? 

— Tensiunea rămâne neschimbată, chiar și după dopamină. 

Sutcliffe intră înapoi în rezervă. 

Rizzoli asistă din prag la drama care se desfășura la numai 
câțiva pași de ea. Mâinile călugăriţei erau făcute pumn, 
tendoanele braţelor erau ca niște corzi întinse, iar ea se lupta cu 
legăturile care-i ţineau încheieturile prinse de marginile metalice 
ale patului. Creștetul capului îi era acoperit de bandaje, iar gura 
era ascunsă de tubul endotraheal introdus în gât, însă faţa i se 
vedea bine. Era foarte umflată, cu obrajii inundaţi de un roșu 
aprins. Prinsă în acea masă mumificatoare de bandaje și tuburi, 
Ursula avea ochii unui animal hăituit, cu pupilele dilatate de 
frică și privirea mișcându-i-se înnebunită când la stânga, când la 
dreapta, căutând parcă o modalitate de scăpare. Stinghiile 
patului pârâiră ca barele unei cuști când încercă să-și smulgă 
legăturile. Se ridicase în fund pe pat, ceea ce făcu ca 
ventilatorul cardiac să sune imediat alarma. 

Rizzoli se uită repede la monitor, unde linia se derula acum 
dreaptă. 

— E în regulă, e în regulă! spuse Sutcliffe. Doar și-a 
deconectat unul dintre fire. 

Îl puse la locul lui și ritmul reapăru pe ecran. Un tic-tic-tic 
rapid. 

— Micșoraţi doza de dopamină, ordonă Yuen. Administraţi-i 
fluide. 

Rizzoli se uită cum asistenta deschide complet perfuzia și lasă 
să curgă acolo un șuvoi salin în vena Ursulei. Privirea călugăriţei 
o întâlni pe cea a lui Rizzoli într-un ultim moment de conştientă. 
În chiar secunda dinainte ca ochii să i se împăienjenească și ca 
ultima scânteie de luciditate să se stingă, ceea ce văzu Rizzoli în 
această privire fu o frică de moarte. 

— Tensiunea tot nu urcă! A coborât la șaizeci... 

Mușchii de pe fața Ursulei se destinseră, iar mâinile se 
potoliră. Sub pleoapele moi, ochii erau acum duși. Orbi. 

— Ritm cardiac neregulat, spuse asistenta. Se vede ritm 
cardiac neregulat! 

Privirile se mutară imediat pe ecranul monitorului. Bătăile 
inimii, care ticăiseră repede, dar cu același ritm pe ecran, erau 
acum deformate de înțepături ca de pumnal. 

— Tahicardie ventriculară! spuse Yuen. 

— Nu mai are tensiune! Nu acceptă perfuzia. 

— Daţi jos balustrada patului. Haideţi, grăbiţi-vă, să începem 
compresiile toracice. 

Rizzoli fu îmbrâncită în afara rezervei, când una dintre 
asistente alergă la ușă strigând: 

— Urgenţă de gradul zero! 

Prin fereastra salonului privi cum furtuna se abătea asupra 
Ursulei. Văzu capul lui Yuen apărând și dispărând în timp ce 
efectua resuscitarea. Văzu cum îi fu injectat medicament după 
medicament prin acul perfuziei și mai văzu pansamente sterile 
zvârlite pe dușumea. 

Își aţinti privirea pe monitor. Aparatul înregistra acum o linie 
de zimţi tăind suprafaţa ecranului. 

— Încărcat la două sute! 

Toată lumea din salon se trase înapoi în timp ce o asistentă se 
aplecă, având în mână padelele defibrilatorului. Rizzoli putu să 
vadă bine pieptul gol al Ursulei, cu pielea pătată și roșie. li păru 
ceva uluitor, ca o călugăriţă să aibă niște sâni atât de generoși. 

Padelele se descărcară. 

Pieptul Ursulei se mișcă spasmodic, ca prins în corzi. 

Poliţista care stătea lângă Rizzoli spuse încetișor: 

— Am un presentiment urât. Nu va reuși. 

Sutcliffe mai privi o dată monitorul. Apoi privirea lui o întâlni 
prin fereastră pe cea a lui Rizzoli. Clătină din cap. 

e 

O oră mai târziu, Maura ajunse și ea la spital. După telefonul 
lui Rizzoli, sărise din pat, lăsându-l pe Victor adormit pe perna 
de alături și se îmbrăcase fără să mai treacă pe la duș. Luând 
liftul până la Secţia de terapie intensivă, îi simţi mirosul 
impregnat pe piele și tânji după orele de dragoste brută care 
abia se consumaseră. Venise direct la spital mirosind a sex, cu 
mintea încă la trupuri fierbinţi, nu reci. Cu mintea la vii, nu la 

morţi. Rezemată de peretele liftului, închise ochii și-și oferi încă 
puţin răgaz pentru a-și savura amintirile. Un ultim moment de 
rememorare a plăcerii. 

Deschiderea ușii o luă prin surprindere. Tresări brusc, clipind 
în faţa celor două asistente care așteptau să intre în lift și ieși 
rapid, cu obrajii în flăcări. 

„Oare se observă? gândi în timp ce mergea pe coridor. Cu 
siguranţă oricine vede pe fața mea strălucirea vinovată a 
satisfacției.” 

Rizzoli se afla în sala de așteptare de la Terapie intensivă, 
ghemuită pe canapea, cu un pahar de plastic cu cafea în mână. 
Când intră, Rizzoli îi aruncă o privire lungă, de parcă și ea ar fi 
detectat ceva diferit la Maura. O roșeaţă necuviincioasă în 
obraji, în această noapte când tragedia unei fiinţe le adusese 
împreună. 

— Spun că a avut un atac de cord, zise Rizzoli. Nu arată bine. 
E ţinută în viață de aparate. 

— La ce oră a început criza? 

— Pe la unu. S-au chinuit aproape o oră și au reușit să-i facă 
inima să bată din nou. Însă acum e în comă. Nu respiră singură. 
Pupilele sunt areactive. Clătină din cap. Nu cred că-și mai 
revine. 

— Ce spun doctorii? 

— Păi aici se contrazic. Doctorul Yuen nu e pregătit s-o scoată 
de la aparate. Dar hipiotul crede că e în moarte cerebrală. 

— Te referi la doctorul Sutcliffe? 

— Mda. Tipul bine făcut cu coadă. A programat o 
encefalogramă mâine-dimineaţă, să vadă dacă mai detectează 
activitate cerebrală. 

— Dacă nu mai e deloc, va fi greu de argumentat menţinerea 
ei la aparate. 

Rizzoli dădu din cap. 

— M-am gândit eu că vei spune asta. 

— Stopul cardiorespirator a avut martori? 

— Ce? 

— Când i s-a oprit inima în salon era prezent personal 
medical? 

Rizzoli părea acum enervată, deranjată de întrebările la obiect 
ale Maurei. Puse jos paharul cu cafea, împroșcând masa cu 
lichidul negru. 

— O grămadă, mai exact. Și eu eram acolo. 

— Ce a determinat criza? 

— Au spus că tensiunea a urcat mai întâi rapid și pulsul i-a 
luat-o razna. Până să ajung eu acolo, tensiunea începuse să-i 
scadă vertiginos. Apoi i s-a oprit inima. Așa că da, martori au 
existat de la bun început. 

Trecură câteva secunde. Televizorul era deschis, dar cu 
sonorul dat la minimum. Privirea lui Rizzoli ajunse din 
întâmplare la banda cu știri a postului CNN care se derula în 
partea de jos a ecranului. „Un angajat nemulţumit a împușcat 
patru oameni la o fabrică din Carolina de Nord... Scurgeri de 
chimicale toxice în Colorado odată cu deraierea unui tren... „O 
dare de seamă continuă a dezastrelor din toată ţara, și iată-ne și 
pe noi, două femei obosite, luptându-se să treacă de această 
noapte cu bine.” 

Maura se așeză pe canapea lângă Rizzoli. 

— Cum îţi merge, Jane? Arăţi istovită. 

— Mă simt ca naiba. Simt că-mi stoarce și ultima fărâmă de 
energie. Că nu-mi mai rămâne nimic. 

Sorbi și ultima înghiţitură de cafea și aruncă recipientul gol la 
coșul de gunoi. Nu nimeri. Rămase uitându-se pur și simplu la el, 
prea obosită să se ridice și să-l ia de pe podea. 

— Fata l-a identificat, spuse. 

— Ce? 

— Noni. 

Se opri. 

— Gabriel a fost minunat cu ea. M-a cam luat prin 
surprindere. Intr-un fel nu mă aşteptam să fie așa de bun cu 
copiii. Știi cum e el, așa, închis. Rigid. Dar s-a așezat lângă ea și 
a cucerit-o din prima... Rămase pe gânduri, apoi se scutură și 
spuse: L-a recunoscut pe Howard Redfield din fotografie. 

— El e bărbatul care a venit la Graystones? Însoţitorul lui Jane 
Doe? 

Rizzoli dădu din cap. i 

— Erau amândoi la poartă. Incercau să intre, s-o vadă. 

Maura scutură din cap. 

— Nu pricep. Care naiba putea fi legătura dintre acești trei 
oameni? 

— Asta-i o întrebare la care numai Ursula ar fi putut răspunde. 

Rizzoli se ridică și-și trase haina. Se îndreptă spre ușă, apoi se 
opri. Se întoarse spre Maura. 

— Era conștientă, știi. 

— Sora Ursula? 

— Chiar înainte de atacul de inimă, a deschis ochii. 

— Crezi că era într-adevăr conștientă? Că-și dădea seama ce 
se petrece? 

— A strâns mâna asistentei. Răspundea la comenzi. Dar n-am 
reușit să-i vorbesc. Stăteam chiar acolo și ea s-a uitat la mine, 
chiar înainte să... Rizzoli se opri, tulburată parcă de propriile 
gânduri. Sunt ultima persoană pe care a văzut-o. 

e 

Maura intră la Terapie intensivă, trecând de monitoarele cu 
înregistrări verzi ale bătăilor unor inimi, de asistentele care 
șușoteau lângă rezervele bolnavilor cu draperiile trase. Ca intern 
de gardă la urgente, vizitele ei nocturne la Terapie intensivă 
fuseseră mereu prilejuri de neliniște - un pacient pe moarte, o 
urgenţă care cerea decizia ei rapidă. Chiar și după atâţia ani, 
pătrunderea la o astfel de oră într-o secţie de Terapie intensivă 
îi accelera pulsul. Insă în această noapte n-o aștepta nicio 
urgență medicală; era aici pentru a examina consecinţele. 

Il găsi pe doctorul Sutcliffe lângă patul Ursulei, scriind în fișă. 
Ritmul peniţei încetini ușor și vârful rămase pe hârtie, ca și cum 
ar fi avut dificultăţi în formularea următoarei propoziţii. 

— Doctor Sutcliffe? rupse ea tăcerea. 

Se uită la ea, cu faţa bronzată cutată de noi riduri de 
oboseală. 

— Doamna detectiv Rizzoli m-a rugat să vin. Mi-a spus că 
aveți de gând să o scoateţi de la aparate. 

— Din nou vă pripiţi un pic, răspunse el. Doctorul Yuen a 
hotărât s-o mai ţinem o zi sau două. Vrea mai întâi să vadă o 
encefalogramă. 

Își cobori din nou privirea la însemnările din fișă. 

— Ce ironie, nu? Pagini și pagini dedicate ultimelor ei zile pe 
acest pământ. Insă toată viaţa ei încape într-un singur paragraf. 
E ceva în neregulă cu acest lucru. Ceva deprimant. 

— Măcar dumneata apuci să-ţi cunoşti pacienţii cât timp încă 
respiră. Eu nu am acest privilegiu. 

— Nu cred că mi-ar plăcea slujba dumneavoastră, doamnă 
doctor Isles. 

— Sunt zile în care-mi displace și mie. 

— Atunci de ce o faceţi? De ce preferați morții viilor? 

— Merită atenţia noastră. Și-ar dori ca noi să știm de ce au 
murit. 

Se uită la Ursula. 

— Dacă vă întrebaţi ce s-a întâmplat cu ea, sunt în măsura să 
vă răspund. Nu ne-am mișcat suficient de repede. Am rămas în 
preajmă uitându-ne cum se panichează, când ar fi trebui s-o 
sedăm. Dacă am fi calmat-o mai devreme... 

— Vreţi să-mi spuneţi că a făcut stop cardiac din cauza 
panicii? 

— Așa a început. Mai întâi o zvâcnire a tensiunii și a pulsului. 
Apoi tensiunea pur și simplu s-a prăbușit și au început aritmiile. 
Am avut nevoie de douăzeci de minute ca să-i stabilizăm iar 
ritmul. 

— Ce arată EKG-ul ei? 

— Infarct miocardic acut. Acum e în comă profundă. Nu are 
reacţii pupilare. Nu răspunde la stimuli dureroși. Mai mult ca 
sigur a suferit leziuni ireversibile ale creierului. 

— E un pic cam devreme să spuneţi asta, nu-i așa? 

— Sunt realist. Doctorul Yuen speră s-o poată ajuta, dar el e 
chirurg. Vrea să aibă statistici bune. Cât timp pacientul nu îi 
moare la operaţie, îl poate trece printre succesele lui. Chiar 
dacă acesta rămâne o legumă. 

Maura se duse lângă pat și se încruntă privind-o pe Ursula. 

— De ce este atât de edematoasă? 

— l-am administrat fluide în timpul stopului cardiac, să 
încercăm să-i creștem tensiunea. De aceea faţa îi e umflată. 

Maura se uită la brațele călugăriţei și văzu niște bubiţe roșii 
pe piele. 

— Arată a urticarie în fază de vindecare. Ce medicamente i s- 
au dat? 

— Obișnuitul cocktail care se dă la urgenţe de acest tip. 
Antiaritmice. Dopamină. 

— Cred că e nevoie de un examen toxicologic al substanţelor 
medicamentoase. 

— Cum? 

— Acesta a fost un stop cardiac cu etiologie necunoscută. ȘI 
urticaria asta indică o reacţie la un medicament. 

— Nu avem obiceiul să facem examene toxicologice doar 
pentru că un pacient suferă un stop cardiac. 

— De data asta artrebui. 

— De ce? Credeţi că am făcut o greșeală? l-am administrat 
ceva ce nu trebuia? 

Părea defensiv acum, oboseala i se transforma în mânie. 

— E martor într-o crimă, punctă Maura. Singurul martor. 

— Tocmai ne-am petrecut ultima oră încercând să-i salvăm 
viața. lar acum insinuaţi că nu aveţi încredere în noi. 

— Ascultaţi, încerc doar să nu omit nimic. 

— Bine. Închise zgomotos dosarul cu fișa. De dragul 
dumneavoastră, o să mă asigur că se rezolvă cu examenul 
toxicologic, spuse și părăsi încăperea. 

Maura rămase în salon, uitându-se la Ursula, scăldată în 
lumina catifelată și sepulcrală a veiozei de lângă pat. Nu văzu 
nimic din dezordinea care rămâne după o RCP!*. Seringile, 
fiolele cu medicamente și pansamentele sterile care rămâneau 
întotdeauna în urma eforturilor de resuscitare fuseseră 
măturate. Pieptul pacientei se ridica și cobora numai datorită 
aerului pompat în plămânii ei cu ajutorul ventilatorului. 

Maura scoase o lanternă subțire și-i îndreptă lumina în ochii 
Ursulei. E 

Nicio pupilă nu răspunse stimulului luminos. In timp ce-și 
îndrepta umerii simţi că cineva o urmărea. Se întoarse și fu 
uimită să-l vadă pe părintele Brophy stând în ușă. 

— Asistentele m-au chemat, zise el. S-au gândit că poate a 
venit timpul. 

Avea cearcăne negre în jurul ochilor și o barbă nerasă îi 
întuneca obrajii. Ca de obicei, purta veșmânt clerical, însă la 
acea oră târzie avea cămașa șifonată. Și-l imagină abia trezit din 
somn, rostogolindu-se din pat și îmbrăcându-se pe bâjbâite. 
Luându-și în pripă cămașa aceea și părăsind căldura 
dormitorului. 

— Vreţi să plec? o întrebă. Aș putea veni mai târziu. 

— Nu, vă rog, intraţi, părinte Brophy. Tocmai aveam de gând 
să mă uit din nou peste fișa ei. 

Părintele încuviinţă și intră în rezervă. Spaţiul deveni dintr- 
odată prea strâmt, prea intim. 


14 Resuscitare cardiopulmonară. (n.tr.). 

Maura luă fișa pe care Sutcliffe o lăsase când ieșise. 
Așezându-se pe un scăunel de lângă pat fu brusc conștientă, o 
dată în plus, de propriul miros și se întrebă dacă Brophy îl 
simţea și el. Mirosul lui Victor. Miros de sex. Cum Brophy începu 
să murmure o rugăciune, se sili să se concentreze la însemnările 
asistentei. 


00:15: Semne vitale: T.A. urcă la 130/90, puls 80. 
Deschide ochii. Face mișcări conștiente. Strânge mâna 
dreaptă la comandă. Dr. Yuen și dr. Sutcliffe vorbesc de 
schimbări ale statusului mental al pacientei. 

00:43: T.A. urcă la 180/100, puls 120. Dr. Sutcliffe 
prezent. Pacienta e agitată și incearcă să-și scoată 
tubul endotraheal. 

00:50: Tensiunea sistolică scade la 110. Prezintă 
eritem și este foarte agitată. Dr. Yuen prezent. 

00:55: Sistolic 85, puls 180. Se mărește doza de 
intravenos... 


Pe măsură ce tensiunea scădea, observaţiile deveneau mai 
lapidare, scrisul mai grăbit, până ajunse o mâăzgăleală greu 
lizibilă. Işi putea închipui evenimentele, așa cum se derulaseră 
ele în salon. Disperarea de a găsi pungile de perfuzie și 
seringile. Asistenta, alergând din salon la dulapul de 
medicamente și înapoi. Bandaje sterile folosite, fiole goale, doze 
corecte, calculate frenetic. Toate acestea în timp ce tensiunea 
arterială a pacientei se prăbușește. 

„01:00: Se declanșează urgenţa de gradul 0.” 

Un scris diferit, acum. O altă asistentă, intrând în salon pentru 
a înregistra evenimentele. Noile însemnări în foaia de observaţie 
erau laconice și sistematice, rezultatul muncii unei asistente a 
cărei sarcină în timpul crizei fusese doar aceea de a observa și 
de a înregistra. 


Fibrilaţie ventriculară. Cardioversiune electrică la 300 
juli. Perfuzie cu lidocaină mărită la 4 mg/min. 

Cardioversiune repetată, 400 juli. Încă în fibrilaţie 
ventriculară. 

Pupile dilatate, dar încă reactivă la lumină... 


„Încă nu e totul pierdut, gândi Maura. Nu atâta timp cât 
pupilele reacționează. Nu atâta timp cât mai există o șansă.” 

Işi aminti prima urgenţă de gradul zero pe care o coordonase 
pe vremea când era intern și cât se încăpăţânase să nu se 
recunoască învinsă, chiar și atunci când era evident că pacientul 
nu mai putea fi salvat. Dar familia omului stătuse și așteptase 
nu departe de salon - soția și cei doi fii adolescenţi -, și Maura 
avusese mereu în fața ochilor chipurile băieţilor în timp ce 
încărca padelele defibrilatorului, iarăși și iarăși. Amândoi băieţii 
erau suficient de înalţi să poată fi consideraţi bărbaţi, cu 
picioare uriașe și fețe acneice, dar plângeau ca niște copii, iar 
ea continuase încercările de resuscitare mult după ce totul se 
vădise inutil, spunându-și: „Mai fă o ultimă încercare. Numai 
una”. 

Işi dădu seama că părintele Brophy nu mai zicea nimic. 
Ridicându-și privirea spre el, îl văzu uitându-se la ea atât de 
intens, încât se simţi invadată. 

Și, în același timp, în mod bizar, excitată. 

Inchise dosarul cu foaia de observaţii cu un gest profesional, 
încercând să-și mascheze confuzia. Abia se desprinsese din 
îmbrăţișarea lui Victor, cu toate acestea iat-o atrasă, dintre toţi, 
de acest bărbat. Ştia că pisicile în călduri puteau atrage masculii 
prin miros. Oare ăsta era semnalul pe care-l transmisese, 
mirosul unei femele receptive? O femeie care nu făcuse atât de 
mult timp sex, încât acum nu se mai putea sătura? 

Se ridică și-și luă haina. 

El păși spre ea pentru a o ajuta să se îmbrace. Stătu în 
spatele ei, ţinând haina pentru ca ea să-și strecoare braţele pe 
mâneci. li simţi mâna atingându-i ușor părul. Fusese o atingere 
întâmplătoare, nimic mai mult, care însă declanșă un fior 
alarmant. Se dădu mai încolo, încheindu-se cu grabă. 

— Inainte să plecaţi, spuse el, vreau să vă arăt ceva. Veniţi cu 
mine? 

— Unde? 

— La etajul patru. 

Îl urmă în lift, nemaiștiind ce să creadă. Pășiră în ascensor și, 
pentru a doua oară, împărțeau un spaţiu îngust care părea din 
cale-afară de viciat. Ea stătea cu ambele mâini vârâte în 
buzunarele hainei și privea stoic cum se schimbau numerele 

etajelor, întrebându-se: „Este oare un păcat să găsești un preot 
atrăgător?” 

Dacă nu un păcat, atunci, cu siguranţă, o nebunie. 

Ușa liftului se deschise în sfârșit și ea îl urmă pe coridor printr- 
o pereche de uși glisante până ajunseră la Secţia de cardiologie. 
Ca și Secţia de terapie intensivă, această unitate era și ea slab 
luminată pentru noapte și părintele o conduse prin întuneric 
spre locul unde erau monitorizate electrocardiogramele. 

Asistenta trupeșă care stătea în faţa monitoarelor își ridică 
privirea de la multiplele înregistrări cardiace și zâmbi, arătându- 
și semiluna dinţilor. 

— Părinte Brophy. Faceţi gărzi de noapte? 

Atinse umărul asistentei, un gest ușor, familiar, care vădea o 
prietenie profundă. Asta-i aduse aminte Maurei de prima oară 
când îl văzuse pe părintele Brophy, traversând curtea înzăpezită 
pe sub fereastra lui Camille. Cum își așezase o mână în semn de 
consolare pe umărul călugăriţei în vârstă care venise să-i 
deschidă. Acesta era un bărbat căruia nu-i era teamă să-și ofere 
căldura. 

— Bună seara, Kathleen, spuse el și ușorul accent de irlandez 
din Boston îi ritmă imediat vocea. Ai avut deci o noapte liniștită? 

— Până acum da, să batem în lemn. V-au sunat cumva 
asistentele să veniţi să vedeţi pe cineva? 

— Nu pe unul dintre pacienţii tăi. Am fost sus, la Terapie 
intensivă. Am adus-o pe doamna doctor Isles aici, pentru o 
vizită. 

— La ora două? Kathleen râse și se uită la Maura. O să vă 
epuizeze. Omul ăsta nu ia niciodată pauză. 

— Pauză? spuse Brophy. Ce-i aia? 

— E chestia aia pe care o facem noi, muritorii de rând. 

Brophy se uită la monitor. 

— Și cum îi merge dragului nostru domn DeMarco? 

— A, pacientul nostru special. Mâine îl transferă într-un salon 
nemonitorizat. Așa că aș îndrăzni să spun că-i merge de minune. 

Brophy arătă spre linia electrocardiogramei patului numărul 
șase, care se derula normal de-a lungul ecranului. 

— Uitaţi, spuse, atingând brațul Maurei, și-i șopti lângă 
ureche: Asta am vrut să vă arăt. 

— De ce? întrebă Maura. 


— Domnul DeMarco este bărbatul pe care l-am salvat, atunci, 
pe trotuar. Se uită la ea. Bărbatul căruia nu i-aţi dat nicio șansă 
de supravieţuire. Ăsta-i miracolul nostru. Al dumneavoastră și al 
meu. 

— Nu-i neapărat un miracol. Lumea mă știe că mai greșesc. 

— Nu sunteţi deloc surprinsă că acest om va ieși teafăr din 
spital? 

Se uită la el în intimitatea blândă a întunericului. 

— Nu prea mă mai surprind multe lucruri, regret s-o spun. 

Nu voia să pară cinică, dar așa îi ieși și se întrebă dacă nu 
cumva îl dezamăgise. Părea important pentru el ca ea să 
exprime un sentiment de mirare, pe când tot ce-i oferise ea 
fusese echivalentul verbal al unei ridicări din umeri. 

Coborând cu liftul la parter, Maura spuse: 

— Mi-ar plăcea să cred în miracole, părinte. Chiar mi-ar 
plăcea. Dar mi-e teamă că nu puteţi schimba părerea unei 
sceptice. 

El îi răspunse printr-un zâmbet. 

— V-a fost dată o minte excepţională și bineînțeles că trebuia 
s-o folosiţi. Să vă puneţi întrebări și să aflaţi răspunsuri la ele. 

— Sunt sigură că și dumneavoastră va puneţi aceleași 
întrebări ca și mine. 

— În fiecare zi. 

— Cu toate acestea acceptaţi conceptul de divin. Nu aveți 
niciodată îndoieli în ceea ce privește credința? 

Un moment de tăcere. 

— În ceea ce privește credinţa, nu, niciodată. Pe ea pot conta. 

Maura detectă o notă vagă de nesiguranţă în vocea lui și-l 
țintui cu privirea. 

— Atunci ce puneţi la îndoială? 

Îi întâlni privirea, o privire care părea să pătrundă direct în 
mintea ei, să-i citească exact acele gânduri pe care ea nu voia 
să le împărtășească. 

— Forţele mele, răspunse el încetișor. Câteodată îmi pun la 
îndoială propriile forţe. 

Afară, singură în parcarea spitalului, se autopedepsi trăgând 
adânc în piept câteva guri de aer rece. Cerul era limpede, 
stelele străluceau. Se urcă în mașină și așteptă câteva clipe să 
se încălzească motorul, încercând să înțeleagă ceea ce tocmai 
se întâmplase între ea și părintele Brophy. Nimic, propriu-zis, 

dar se simțea vinovată ca și cum ceva se întâmplase. Vinovată 
și bucuroasă în același timp. 

Merse spre casă pe străzi lucind de la gheaţă, gândindu-se la 
părintele Brophy și la Victor. Plecase obosită de acasă; acum era 
vioaie și plină de vitalitate. De luni de zile nu se mai simţise așa 
de vie. 

Băgă mașina în garaj și începu să-și scoată paltonul de pe ea. 
Deja își desfăcea nasturii bluzei când pătrunse în dormitor. 
Victor dormea buștean, nebănuind că ea se afla chiar lângă el, 
lepădându-și hainele. Pe parcursul ultimelor zile, el petrecuse 
mai mult timp la ea acasă decât în camera lui de hotel, încât 
acum părea că locul lui era acolo. În viaţa ei. Tremurând, se 
strecură sub pătură, unde era minunat de cald, și atingerea 
trupului ei înfrigurat îl făcu să se miște. 

Câteva atingeri, câteva sărutări și se trezi de-a binelea, 
complet excitat. 

ÎI primi în ea, stimulându-l și, cu toate că stătea dedesubt, nu 
o făcea în chip de supunere. Își lua propria plăcere, după cum și 
el și-o lua pe a lui, și-și însoţi orgasmul cu un mic strigăt de 
victorie. Însă în timp ce închidea ochii simţindu-l cum atinge 
apogeul înăuntrul ei, ceea ce îi veni în minte nu fu numai chipul 
lui Victor, ci și cel al părintelui Brophy. O imagine schimbătoare, 
care nu voia deloc să se fixeze, ci șovăia de la unul la altul, până 
când nu mai știu al cărui chip era. 

Al amândurora. Și al nici unuia din ei. 

larna, zilele cele mai senine sunt și cele mai friguroase. Maura 
se trezi cu soarele strălucind pe zăpada albă și, cu toate că era 
bucuroasă să mai vadă și un cer limpede, vântul era tăios, iar 
rododendronul din curte se strânsese ca un om bătrân, cu 
frunzele aplecate și împăturite împotriva frigului. 

Își bău cafeaua în mașină, mergând spre serviciu, clipind des 
din pricina soarelui, deși ceea ce-și dorea era să vireze și să se 
întoarcă acasă. Să se strecoare înapoi în pat alături de Victor și 
să-și petreacă întreaga zi cu el, oferindu-și unul altuia căldură 
sub cuvertură. Seara trecută cântaseră colinde de Crăciun - el, 
cu voce puternică de bariton, ea falsând cu vocea ei subțire. 
Sunau îngrozitor împreună și au sfârșit mai mult râzând decât 
cântând. 

Și iat-o din nou în această dimineaţă cântând, fals ca de 
obicei, trecând de felinare stradale de care atârnau coronițe, de 
vitrinele magazinelor pe a căror manechine străluceau veșminte 
de sărbătoare. Brusc, aluziile la Crăciun păreau să fie peste tot. 
Coroniţele și ghirlandele fuseseră agăţate în urmă cu săptămâni, 
bineînţeles, dar ea nu le remarcase până acum. Când mai 
arătase orașul atât de festiv? Când mai strălucise soarele așa de 
puternic în zăpadă? 

„Domn, domn, să-năltăm, domn, domn, să-năltăm!” 

Intră în morga de pe Albany Street unde se afla un afiș mare 
cu „PACE PE PĂMÂNT”. 

Louise ridică privirea spre ea și-i zâmbi. 

— Pari fericită azi. 

— Sunt doar bucuroasă că văd din nou soarele. 

— Bucură-te cât mai ai timp. Am auzit că ninge iarăși mâine- 
noapte. 

— N-am nimic împotrivă să ningă în seara Crăciunului. 

Scoase câteva bezele cu ciocolată din bolul pentru bomboane 
de pe biroul lui Louise. 

— Cum arată programul pe ziua de azi? 

— Nu s-a întâmplat nimic azi-noapte. Bănuiesc că nimeni nu 
dorește să moară chiar înainte de Crăciun. Doctorul Bristol 

trebuie să fie la tribunal la zece și apoi vrea să se ducă direct 
acasă, dacă-i preiei tu urgenţele. 

— Dacă nu se întâmplă nimic, cred că am să plec și eu mai 
devreme. 

Louise ridică surprinsă din sprâncene. 

— Pentru ceva agreabil, sper. 

— Evident, răspunse Maura cu un râset. Mă duc la 
cumpărături. 

Intră în birou, unde nici măcar teancul gros de rapoarte care 
așteptau să fie revăzute nu-i ruinară dispoziția. Stând la birou, 
se delectă bucuroasă cu ciocolată, preferând să lucreze și în 
pauza de masă, în speranţa că va putea pleca în jurul orei trei 
direct spre Saks Fifth Avenue, la cumpărături. 

O vizită din partea lui Gabriel Dean era ultimul lucru la care se 
aștepta. Când acesta intră în biroul ei la ora două și jumătate în 
acea după-amiază, nu avea nicio bănuială despre cât de mult îi 
va schimba vizita lui ziua. Ca de obicei, i se păru greu de citit și 
fu izbită încă o dată de existența unei legături între 
temperamentala Rizzoli și acest bărbat controlat și enigmatic. 

— Mă întorc la Washington în această după-amiază, spuse el, 
punându-și jos servieta. Vreau părerea ta într-o problemă 
înainte de a pleca. 

— Desigur. 

— Mai întâi, pot să văd rămășițele lui Jane Doe? 

— Totul e descris în raportul meu. 

— Cu toate acestea cred c-ar trebui s-o văd cu ochii mei. 

Maura se ridică de pe scaun. 

— E de datoria mea să te avertizez că va fi o priveliște destul 
de neplăcută. 

Congelarea poate doar încetini, nu și stopa procesul de 
descompunere. Când deschise sacul în care era băgat cadavrul 
își făcu puţin curaj să îndure mirosul. Il avertizase deja pe Dean 
în legătură cu ce va vedea, iar el nici nu clipi când plasticul fu 
dat la o parte, scoțând la iveală carne vie acolo unde ar fi trebuit 
să fie faţa. 

— A fost complet jupuită, spuse Maura. Pielea tăiată de-a 
lungul liniei părului, deasupra frunţii, apoi rulată în jos. Scoasă 
de tot cu ajutorul altei incizii sub bărbie. Cum smulgi o mască. 

— Și a luat pielea cu el? 

— Nu e singurul lucru pe care l-a luat. 


Maura desfăcu restul sacului de plastic, lăsând să iasă o 
duhoare atât de puternică, încât își dori să-și fi pus mască și 
apărătoare. Însă Dean ceruse doar o examinare superficială, nu 
una completă, și nu-și puseseră decât mănuși. 

— Mâinile, zise el. 

— Ambele au fost tăiate, la fel și părţi din labele picioarelor. 
La început, am crezut că avem de-a face cu un colecţionar. Părți 
ale corpului drept trofee. Cealaltă supoziţie a fost că încerca să-i 
facă dificilă identificarea. Nu tu amprente, nu tu față. Ar fi fost 
un motiv logic pentru tăierea membrelor. 

— Cu excepţia celor inferioare. 

— Tocmai acest lucru nu avea nicio logică. Atunci mi-am dat 
seama că ar putea avea un alt motiv pentru amputări. Nu era ca 
să-i ascundă identitatea, ci diagnosticul de lepră. 

— Și toate leziunile de pe piele? Sunt și ele semne ale bolii 
Hansen? 

— Această erupție pe piele se numește eritem nodos lepros. E 
o reacţie la tratamentul medicamentos. Sigur a primit 
antibiotice pentru lepră. De aceea n-am găsit nicio bacterie 
activă la biopsie. 

— Deci aceste leziuni nu sunt cauzate de boala în sine? 

— Nu. E un efect secundar la un tratament recent cu 
antibiotice. Dacă e să ne luăm după radiografii, avea lepră de 
ceva timp, probabil de ani buni, înainte să primească 
tratamentul. Își ridică privirea spre Dean. Ai văzut îndeajuns? 

Bărbatul dădu din cap afirmativ. 

— Acum vreau să-ţi arăt și eu ceva. 

Ajunși înapoi în biroul Maurei, deschise servieta, de unde 
scoase un dosar. 

— leri, după întâlnirea noastră, am contactat Interpolul și am 
cerut informaţii despre masacrul din Bara. lată ce am primit prin 
fax de la Biroul Central de Investigaţii din India, Brigada Specială 
de Omucideri. De asemenea, mi-au trimis pe e-mail câteva 
fotografii digitale la care vreau să te uiţi. 

Maura deschise dosarul și văzu prima pagină. 

— E un dosar de poliţie. 

— Din statul indian Andhra Pradesh, unde se afla satul Bara. 

— Care este stadiul investigaţiei? 

— Cercetările continuă. Se împlinește un an de la accident și 
nu au făcut cine știe ce progrese. Mă îndoiesc că acest caz va fi 

vreodată rezolvat. Nici măcar nu-s sigur că e numărul unu pe 
lista lor de priorități. 

— Aproximativ o sută de oameni au fost masacrați, agent 
Dean. 

— Da, dar trebuie să ţii cont de conjunctura în care s-a 
petrecut acest accident. 

— Un cutremur e un accident. Un uragan e un accident. Un 
sat întreg de oameni măcelăriți nu e un accident. E o crimă 
împotriva umanităţii. _ 

— Gândește-te la ce se întâmplă în sudul Asiei. In Kashmir, 
masacre în masă ale hindușilor și musulmanilor. În India, 
uciderile tamililor și sikhilor. Și apoi acolo mai sunt și omorurile 
de castă. Bombardamente ale guerilei maoist-leniniste. 

— Maica Mary Clement crede că a fost un masacru religios. 
Un atac împotriva creștinilor. 

— Astfel de atacuri au loc pe-acolo. Dar clinica unde lucra 
sora Ursula fusese fondată de o societate de caritate seculară. 
Celelalte două surori - cele care și-au găsit sfârșitul în masacru - 
nu erau afiliate la nicio biserică. Asta-i motivul pentru care 
poliția din Andhra Pradesh se îndoiește de caracterul religios al 
atacului. Un atac politic, posibil. Sau o crimă discriminatorie, 
pentru că victimele erau bolnave de lepră. Era un sat-paria. 

Arătă spre dosarul pe care Maura îl ţinea în mână. 

— Sunt niște rapoarte ale unor autopsii peste care voiam să 
te uiţi, plus niște fotografii de la locul crimei. 

Maura întoarse pagina și se uită la prima fotografie. Şocată de 
ce vedea, nu putu scoate o vorbă. Nu-și putu lua ochii de la 
oroare. 

Era o viziune a Apocalipsei. 

Ingrămădite pe mormane de lemn fumegând și cenușă, se 
aflau leșuri arse. Fierbinţeala focului contractase mușchii flexori 
și cadavrele împietriseră în atitudini pugilistice. Amestecate 
printre rămășițele umane se aflau capre moarte, cu blana 
neagră, pârlită. 

— Au omorât tot, spuse Dean. Oameni. Animale. Până și 
găinile au fost masacrate și arse. 

Maurei îi trebui un efort serios de voinţă pentru a putea privi 
următoarea fotografie. 

Văzu alte cadavre, complet arse, reduse la mormane de oase 
carbonizate. 

— Atacul s-a petrecut cândva în timpul nopţii, spuse Dean. 
Cadavrele au fost descoperite abia a doua zi dimineaţă. 
Muncitorii în tura de zi de la o fabrică din apropiere au observat 
fum gros ridicându-se din valea de la picioarele lor. Când au 
sosit să vadă despre ce era vorba, asta au găsit. Nouăzeci și 
șapte de oameni morţi, mulţi dintre ei femei și copii, precum și 
două infirmiere de la clinică - ambele americane. 

— Aceeași clinică la care a lucrat și Ursula. 

Dean dădu din cap. 

— Acum urmează partea interesantă, spuse. 

Maura își ridică privirea, cu atenţia dintr-odată sporită de 
schimbarea din vocea lui, 

— Da? 

— Fabrica aceea de lângă sat. 

— Ce-i cu ea? 

— Era în proprietatea companiei Octagon Chemicals. 

ÎI privi cu atenţie. 

— Octagon? Asta nu-i compania pentru care a lucrat Howard 
Redfield? 

Dean confirmă din cap. 

— Cea aflată în ancheta Comisiei de Valori Mobiliare. Există 
atât de multe fire care leagă aceste trei victime, că începe să 
arate ca o pânză uriașă de păianjen. Știm că Howard Redfield a 
fost vicepreședinte responsabil cu operaţiunile pe piața externă 
la Octagon, care deţinea fabrica de lângă satul Bara. Știm că 
Jane Doe suferea de boala Hansen, astfel încât se poate ca și ea 
să fi trăit în satul Bara. 

— Totul se învârte în jurul acelui sat, spuse Maura. 

— In jurul acelui masacru. 

Privirea îi alunecă pe fotografii. 

— Ce speri să găsesc în aceste rapoarte de autopsie? 

— Spune-mi dacă au omis ceva medicii legiști indieni. Ceva 
care ar aduce puţină lumină în atacul acela. 

Se uită la cadavrele arse și scutură din cap. 

— Nu va fi ușor. Incinerarea distruge foarte mult. Oriunde e 
implicat focul, cauza morţii poate fi imposibil de precizat, în 
afară de cazul în care există și alte probe. Spre exemplu, 
gloanţe sau fracturi. 

— Un număr de cranii au fost zdrobite, potrivit acestor 
rapoarte post-mortem. S-a stabilit că victimele au fost cel mai 


219 


probabil ciomăgite în somn. Apoi trupurile au fost târâte din 
colibe și trântite unele peste altele în câteva grămezi, pentru 
incinerare. 

Maura se uită la altă fotografie. O nouă viziune a infernului. 

— Câte victime, șopti ea. Și nimeni nu a reușit să fugă? 

— Trebuie să se fi întâmplat foarte repede. Multe dintre 
victime erau probabil schilodite de boală și incapabile să fugă. 
Era, una peste alta, un sanctuar al bolnavilor. Satul nu avea 
nicio legătură cu restul lumii, izolat într-o vale unde se înfunda 
drumul. Un grup mare de atacatori se putea năpusti acolo, 
ucigând cu ușurință o sută de oameni. Și nimeni nu le-ar fi auzit 
tipetele. ` 

Maura se uita acum la ultima fotografie din dosar. Infăţișa o 
clădire micuță văruită, cu un acoperiș de tablă și pereţii scorojiţi 
de foc. O nouă învălmășeală de cadavre zăcea la intrare, 
membre contorsionate, chipuri arse, de nerecunoscut. 

— Clinica aceea este singura clădire rămasă în picioare, 
pentru că a fost construită din bușteni solizi, spuse Dean. 
Rămășițele celor două infirmiere americane au fost găsite în 
grămada asta. Au fost identificate de un antropolog judiciar. A 
spus că arsurile erau atât de puternice, încât e de părere că 
atacatorii folosiseră un catalizator. Tu ce părere ai, doctore 
Isles? 

Maura nu dădu niciun răspuns. Nu se mai concentra la 
cadavre. In schimb, se uita cu atenţie la un lucru pe care-l găsea 
mult mai neliniștitor. Ceva care-i tăiase, pentru câteva secunde, 
respirația. 

Deasupra ușii clinicii atârna o emblemă cu însemne distincte: 
un porumbel în zbor, cu aripile înfășurate în chip de protecţie 
iubitoare în jurul unui glob albastru. Niște însemne pe care le 
recunoscu imediat. 

Era o clinică a fundaţiei One Earth. 

— Doctore Isles? zise Dean. 

II privi, consternată. Işi dădu seama că el încă aștepta un 
răspuns de la ea. 

— Cadavrele... nu sunt așa ușor de incinerat, răspunse. Din 
cauza conţinutului foarte mare de apă. 

— Aceste cadavre au ars până la os. 

— Da. Este adevărat. Deci un catalizator - ai dreptate, a fost 
probabil folosit un catalizator. 

— Benzină? 

— Da, ar merge. Și mai e și la îndemână. 

Privirea îi alunecă înapoi la fotografiile cu clinica pârjolită. 

— Pe lângă asta, se pot vedea clar rămășițele unui rug, care 
mai târziu s-a prăbușit. Aceste crengi carbonizate... 

— Are vreun sens? Să faci un rug? întrebă el. 

Maura își drese glasul. 

— Înălţarea victimelor de la pământ permite ca grăsimea 
topită să se scurgă în flăcări. Ăă... întreţine arderea. 

Aruncă brusc fotografiile și le puse la loc în dosar. Rămase cu 
mâinile fixate pe dosar, simţindu-i suprafața delicată la atingere, 
în timp ce conţinutul îi căsca o gaură în inimă. 

— Dacă nu te superi, agent Dean, am nevoie de puţin timp să 
mă uit peste rapoartele astea. Te contactez eu. Pot să păstrez 
tot dosarul? 

— Bineînţeles. Se ridică de pe scaun. Voi fi în Washington. 

Privirea îi era încă aţintită pe dosar și nu-l văzu îndreptându- 
se spre ușă. Nici nu realiză că între timp se întorsese și acum o 
privea. 

— Doctore Isles? 

Ea își ridică privirea. 

— Da? 

— Mă mai frământă ceva. Nu în legătură cu cazul, ceva 
personal. Nu știu dacă tu ești persoana potrivită la care să 
apelez. 

— Ce este, agent Dean? 

— Vorbești des cu Jane? 

— Bineînţeles. La această investigaţie... 

— Nu despre muncă. Despre ce o macină. 

Maura ezită. „Aș putea să-i spun, gândi. Cineva tot ar trebui s- 
o facă.” 

— Mereu a fost ea încordată, spuse el. Dar acum a altceva la 
mijloc. Simt că o necăjește ceva foarte tare. 

— Atacul de la abație a fost un caz dificil pentru ea. 

— Nu e vorba de anchetă. Altceva o răscolește. Ceva despre 
care nu vrea să vorbească. 

— Nu pe mine ar trebui să mă întrebi. Trebuie să vorbești cu 
Jane. 

— Am încercat. 

— Și? 


— Nu vorbește decât despre caz. Ştii cum poate fi, un afurisit 
de roboţel. Oftă, apoi rosti, încetișor: Cred că am pierdut-o. 

— Spune-mi ceva, agent Dean. 

— Da? 

— ii la ea? 

O privi fără să clipească. 

— Nu ţi-aș pune această întrebare dacă n-aș ţine la ea. 

— Atunci trebuie să ai încredere în ce-ţi spun. Nu ai pierdut-o. 
Dacă pare distantă, e numai pentru că-i e teamă. 

— Lui Jane? Clătină din cap și râse. Ei nu-i e teamă de nimic. 
Cu atât mai puţin de mine. 

ÎI privi ieșind din birou și se gândi: 

„Greșești. Ne este teamă de oricine ne-ar putea răni.” 

e 

În copilărie, Rizzoli îndrăgise iarna. Aștepta toată vara primii 
fulgi, până în dimineața când dădea la o parte perdeaua de la 
fereastra dormitorului și vedea pământul acoperit cu zăpadă, cu 
albul încă neîntinat de urme de pași. Râdea alergând afară, să 
se afunde în nămeţi. 

Acum, luptând cu traficul de la amiază, laolaltă cu ceilalți 
cumpărători de cadouri de sărbători, se întrebă cine-i furase 
magia. 

Perspectiva petrecerii Ajunului Crăciunului în familie în seara 
următoare nu-i părea deloc îmbucurătoare. Ştia cum se va 
desfăşura seara: toată lumea se va ghiftui cu curcan, cu gurile 
prea pline de mâncare ca să mai poată vorbi. Fratele ei Frankie 
va fi gălăgios și insuportabil din cauza lichiorului de ouă cu rom. 
Tatăl ei, cu telecomanda în mână, va da pe ESPN ca să 
zădărnicească orice conversație cu sens. Și mama ei, Angela, 
epuizată după ziua petrecută gătind, va aţipi în balansoar. În 
fiecare an, repetau același vechi ritual, dar asta înseamnă 
familia, concluzionă ea. „Facem aceleași lucruri în același fel, 
fără să ne gândim dacă ne fac fericiţi sau nu.” 

Cu toate că nu avea niciun chef să meargă la cumpărături, nu 
mai putea amâna; pur și simplu nu te poţi prezenta la familia 
Rizzoli în Ajunul Crăciunului fără indispensabilele braţe pline cu 
daruri. Nu conta cât de neadecvate puteau fi ele, atâta timp cât 
erau frumos ambalate și fiecare primea câte unul. Anul trecut 
fratele ei Frankie, dobitocul, îi dăduse o broască uscată din 
Mexic, cu pielea transformată în portmoneu. Era o aluzie crudă 

la porecla cu care obișnuia să o strige. O broască pentru o 
broască. 

Anul ăsta îi va arăta ea. 

Împinse căruciorul pentru cumpărături prin mulţime la 
magazinul Target, în căutarea unui echivalent pentru broasca 
uscată. La difuzoarele magazinului se auzeau colinde de Crăciun 
și Moși Crăciun mecanici o întâmpinau cu hăhăitul lor, în timp ce 
ea se deplasa cu hotărâre îndârjită prin sectoare împodobite cu 
ghirlande de beteală. Pentru tatăl ei cumpără mocasini tiviţi cu 
lână. Pentru mamă, un ceainic din Irlanda, decorat cu bobocei 
roz de trandafir. Pentru fratele ei mai mic, Michael, un halat de 
baie ecosez, și pentru noua lui prietenă, Irene, cercei lungi din 
cristal austriac de culoare sângerie. Cumpără cadouri până și 
pentru băieţeii lui Irene, asortând salopete de iarnă cu cămășuţe 
în dungi. 

Dar pentru ticălosul de Frankie nu găsise nimic. 

Se îndreptă spre raionul de lenjerie bărbătească. Aici avea de 
unde s-aleagă. Frankie, soldatul macho, în chiloţi roz cu curelușe 
de piele? Nu, prea dezgustător; nici măcar ea n-ar putea fi atât 
de josnică. Continuă să caute, trecu de chiloţii cu bandă elastică 
și încetini ajungând la boxeri, gândindu-se dintr-odată nu la 
Frankie, ci la Gabriel, în costumele lui gri și cravatele 
plictisitoare. Un bărbat cu gusturi austere, conservatoare, până 
și în privinţa lenjeriei intime. Un bărbat care ar putea scoate din 
minţi o femeie, pentru că nu știai niciodată cum să te raportezi 
la el; nu știuse niciodată dacă sub acel costum gri bătea o inimă 
adevărată. 

Părăsi brusc raionul și-și continuă căutarea. „Concentrează-te, 
ce naiba. Ceva pentru Frankie. O carte?” li veneau în minte 
câteva titluri care se potriveau. Ghidul Doamnei Maniere despre 
cum să nu fii un ticălos. Ce păcat că Doamna Maniere nu-l 
scrisese și pe ăsta; ar exista o piaţă și pentru el. 

Urcă un etaj, cobori altul, tot căutând. 

Apoi se opri, cu dureri în gât, cu degetele amorţite de la 
strânsul mânerului. 

Se afla în fața raionului cu articole pentru copii. Văzu papucei 
de flanel brodaţi cu răţuște, mănuși cu un singur deget și 
ghetute de mărimea celor pentru păpuși și scufițe pufoase cu 
ciucur în vârf. Vrafuri de pături roz și albastre pentru înfășarea 
nou-născuţilor. Își concentră atenţia la pături, amintindu-și felul 


223 


în care Camille își înfășase pruncul mort în bleu, cu dragoste de 
mamă, cu durere de mamă. _ 

Telefonul sună mult până să-i audă ţârâitul. II scoase din 
geantă și răspunse năucită: 

— Rizzoli. 

— Bună. Sunt Walt DeGroot. 

DeGroot lucra la secția ADN a laboratorului criminologie. De 
obicei Rizzoli era cea care îl suna, grăbindu-l să-i dea rezultatele 
testelor. Astăzi răspundea telefonului său cu un interes nu prea 
mare. 

— Deci ce ai pentru mine? întrebă, întorcându-și privirea la 
păturile pentru copii. 

— Am făcut testul ADN pentru a stabili identitatea mamei 
bebelușului găsit în iaz. 

— Da? 

— Victima, Camille Maginnes, este în mod sigur mama 
copilului. 

Rizzoli scoase un oftat obosit. 

— Mulţam, Walt, șopti. Exact cum ne aşteptam. 

— Stai puţin. Mai e ceva. 

— Mai e? 

— La asta nu mai cred că te așteptai. E despre tatăl copilului. 

Dintr-odată atenţia i se concentră în întregime la vocea lui 
Walt. La ce era pe punctul de a-i spune. 

— Ce-i cu tatăl? întrebă ea. 

— Știu cine este. 

Rizzoli conduse până se lăsă amurgul cenușiu, uitându-se 
copleșită de furie la drumul care se întindea în fața ei. Cadourile 
pe care tocmai le achiziționase încă stăteau unele peste altele 
pe bancheta din spate, lângă bobine cu hârtie de împachetat și 
panglică argintie, dar nu mai era cu gândul la Crăciun. Se 
gândea la o tânără fată care umbla desculță prin zăpadă. O fată 
care căutase durerea degerăturilor pentru a-și putea masca o 
agonie mai profundă. Însă nimic nu era pe măsura chinului 
secret al fetei, și nici nenumăratele rugăciuni sau autoflagelări 
nu puteau să-i înăbușe tainicele ţipete de durere. 

Când în sfârșit trecu de pilonii de granit, ajungând pe aleea 
care ducea la casa părinţilor lui Camille, se făcuse aproape ora 
cinci și umerii îi erau anchilozați după acel drum lung. leşi din 
mașină și trase adânc în plămâni un aer sărat, înțepător. Urcă 
scările și trase de clopoțel. 

Maria, menajera cu părul închis la culoare, veni să îi deschidă. 

— Îmi pare rău, doamnă detectiv, dar doamna Maginnes nu 
este aici. V-aţi anunţat cumva vizita? 

— Nu. Când va fi acasă? 

— Dânsa și băieții au plecat la cumpărături. Ar trebui să se 
întoarcă la cină. Cam într-o oră, cred. 

— Atunci am s-o aştept. 

— Nu sunt sigură... 

— N-am să fac altceva decât să-i țin companie domnului 
Maginnes. Dacă n-ai nimic împotrivă. 

Vizibil nemulțumită, Maria o lăsă să intre. O femeie obișnuită 
cu respectul față de ceilalți doar n-o să zăvorască ușa în fața 
celui care venea în numele legii. 

Rizzoli n-avea nevoie de Maria să-i arate drumul; merse pe 
același parchet lustruit, trecu de aceleași tablouri cu peisaje 
marine și ajunse în Camera Mării. Priveliștea spre Nantucket 
Sound era rău prevestitoare, valuri albe înspumate, agitate de 
vânt loveau ţărmul. Randall Maginnes zăcea pe partea dreaptă 
în patul lui de spital, cu faţa spre fereastră, să poată vedea 


dezlănţuirea furtunii. Un loc în primul rând din față la 
spectacolul tumultului naturii. 

Asistenta medicală personală din acea tură, care stătea lângă 
el, o observă pe vizitatoare și se ridică de pe scaun. 

— Buna ziua. 

— Sunt detectiv Rizzoli, de la Poliţia din Boston. O aştept pe 
doamna Maginnes să vină acasă. M-am gândit să trec și pe la 
domnul Maginnes. Să văd ce mai face. 

— Păi, nimic nou. 

— Care este evoluţia lui după comoţia cerebrală? 

— Facem fizioterapie de luni bune deja. Insă sechelele sunt 
destul de severe. 

— Sunt permanente? 

Asistenta aruncă o privire spre pacient, apoi îi făcu semn lui 
Rizzoli s-o urmeze afară din încăpere. 

Odată ajunse pe coridor, îi spuse: 

— Știu că înțelege. 

— Cum vă daţi seama? 

— Din felul în care mă privește. Sau cum reacţionează la 
diverse chestii. Chiar dacă nu poate vorbi, mintea îi 
funcţionează. Am pus în această după-amiază un CD cu una 
dintre operele lui favorite - Boema. Și l-am văzut cu lacrimi în 
ochi. 

— Poate nu e muzica. Poate e doar frustrarea. 

— Cu siguranţă are toate motivele să fie frustrat. După opt 
luni, nu se vede aproape niciun progres. Ceea ce este o 
prognoză foarte severă. Cel mai probabil nu va mai putea 
niciodată să meargă. Va suferi mereu de semipareză. Cât 
despre capacitatea de a mai vorbi, ei bine... Clătină trist din cap. 
A fost un atac sever. 

Rizzoli se întoarse spre Camera Mării. 

— Dacă vreţi puteţi să luaţi o pauză de cafea sau ceva. Voi 
rămâne bucuroasă cu el câteva minute. 

— Nu vă deranjează? 

— Numai dacă nu are nevoie de vreo îngrijire specială. 

— Nu, nu trebuie să faceţi nimic. Doar să-i vorbiţi. O să-i facă 
plăcere. 

— Da. Asta o să și fac. 

Intră din nou în Camera Mării și-și trase un scaun lângă pat. 
Se așeză astfel încât să-i poată vedea ochii. lar el să nu-i poată 
evita privirea. 

— Bună, Randall, zise. Îţi amintești de mine? Detectiv Rizzoli. 
Sunt polițistul care investighează uciderea fiicei tale. Știi că fiica 
ta e moartă, nu-i așa? 

Văzu un licăr de tristeţe în ochii lui cenușii. O confirmare a 
faptului că înţelegea. Că jelea. 

— Era frumoasă Camille, fiica ta. Dar tu știi asta, așa-i? Cum 
să nu știi? În fiecare zi, în această casă, o aveai în faţa ochilor. 
Ai văzut-o crescând și preschimbându-se într-o tânără femeie. 
Se opri. Și ai văzut-o prăbușindu-se. 

Ochii lui încă o priveau, încă-i înregistrau fiecare cuvânt. 

— Când ai început deci să i-o tragi, Randall? 

Dincolo de fereastră, rafalele de vânt măturau Nantucket 
Sound. Chiar și în lumina slabă a apusului, coamele albe ale 
valurilor străluceau, puncte de turbulenţă în marea întunecată. 

Randall Maginnes nu se mai uita la ea. Privirea căutase 
salvare și-i alunecase în jos, evitându-i disperată ochii. 

— Are numai opt ani când se sinucide mama ei. Și, dintr- 
odată, Camille nu mai are pe nimeni în afară de tatăl ei. Are 
nevoie de tine. Are încredere în tine. lar tu ce ai făcut? Scutură 
din cap a dezgust. Știai cât de fragilă era. Știai de ce umbla 
desculţă prin zăpadă. De ce se închidea în cameră. De ce a fugit 
la mănăstire. Fugea de tine. 

Se aplecă spre el, suficient de aproape să surprindă un damf 
de urină înmuindu-i scutecul. 

— Singura dată când a venit acasă în vizită, probabil s-a 
gândit că n-ai s-o atingi. Că de data asta ai s-o lași în pace. 
Aveai o casă plină de rude venite pentru înmormântare. Dar 
asta nu te-a oprit. N-am dreptate? 

Ochii lui încă o evitau, privind încă spre podea. Rizzoli se 
ghemui lângă pat. Se trase atât de aproape de el, încât oriunde 
ar fi privit, ea era acolo, în privirea lui. 

— Era fiul tău, Randall, zise. Nici n-am avut nevoie de o probă 
de-a ta de ADN ca s-o dovedim. Codul genetic al bebelușului 
prea e similar cu cel al mamei. E scris aici, în ADN-ul copilului. 
Un rod al incestului. Ştiai că ai lăsat-o gravidă? Ştiai că ţi-ai 
distrus propria fiică? 


Rămase tăcută în scaun câteva momente, privindu-l. În 
liniștea încăperii, îi putea auzi răsuflarea accelerându-i-se, 
gâfâitul zgomotos al unui bărbat care vrea cu toată disperarea 
să fugă, dar nu poate. 

— Ştii, Randall, eu nu prea cred în Dumnezeu. Dar tu mă faci 
să cred că poate m-am înșelat în această privinţă. Pentru că uite 
ce ţi s-a întâmplat ție. În martie, i-o tragi fetei tale. În aprilie, faci 
o comoţie cerebrală. Nu vei mai putea merge niciodată. Nici 
vorbi. Ești doar un creier într-un trup mort, Randall. Dacă asta 
nu este justiție divină, nu știu cum altfel să-i zic. 

Bărbatul scâncea acum, chinuindu-se să-și miște membrele 
inerte. 

Rizzoli se aplecă și-i șopti la ureche: 

— Simţi cum putrezești? În timp ce tu zaci aici, făcând pipi în 
scutec, ce crezi că face soţia ta Lauren? Probabil se distrează de 
minune. Probabil găsește pe altcineva să-i ţină companie. 
Gândește-te la asta. Nu-i musai să mori ca să ajungi în iad. Se 
ridică în picioare, cu un oftat de satisfacţie. Să ai o viață 
frumoasă, Randall, spuse, și ieși din cameră. 

Îndreptându-se spre ușa de la intrare, o auzi pe Maria 
strigându-i: 

— Deja plecaţi, doamnă detectiv? 

— Da. Am hotărât să n-o mai aştept pe doamna Maginnes. 

— Ce să-i transmit? 

— Doar că am trecut pe aici. Privi peste umăr spre Camera 
Mării. A, și mai spune-i ceva. 

— Da? 

— Cred că lui Randall îi e dor de Camille. Ar trebui să-i puneţi 
fotografia într-un loc unde s-o poată vedea tot timpul. Zâmbi în 
timp ce deschidea ușa să iasă din casă. Îl veţi face fericit. 

[] 

Beculeţele de Crăciun sclipeau în sufragerie. 

Ușa de la garaj se deschise cu zgomot și Maura văzu că 
mașina închiriată de Victor era parcată înăuntru, ocupând 
partea dreaptă a garajului, de parcă acolo i-ar fi fost locul. Ca și 
cum asta era și casa lui acum. Parcă lângă ea și opri motorul cu 
o răsucire furioasă a cheii. Așteptă un moment ca ușa să se 
închidă la loc, încercând să-și ţină firea pentru ce avea să 
urmeze. 

Își înșfacă servieta și coborî din mașină. 

Intră în casă, își puse liniștită haina în cuier, își lăsă jos poșeta 
și se duse în bucătărie cu servieta. 

Victor îi zâmbi turnând gheaţă într-un shaker pentru 
cocktailuri. 

— Bună. Tocmai îţi pregătesc băutura preferată. Cina este 
deja în cuptor. Încerc să-ţi dovedesc că un bărbat poate fi 
realmente de folos prin casă. 

Se uită cum Victor agită gheaţa în shaker, turnând apoi 
lichidul într-un pahar de martini pe care i-l întinse. 

— Pentru stăpâna foarte harnică a casei, spuse și o sărută 
ușor pe buze. 

Maura rămase complet nemișcată. 

Se trase înapoi ușurel, căutându-i privirea. 

— Ce s-a întâmplat? 

Maura lăsă paharul. 

— A venit timpul să fii cinstit cu mine. 

— Crezi că n-am fost? 

— Nu știu. 

— Dacă vorbim despre ce n-a mers acum trei ani - greșelile 
pe care le-am făcut... 

— Nu-i vorba despre ce s-a petrecut atunci. Ci despre ce se 
întâmplă acum. Dacă ești cinstit cu mine sau nu. 

Victor izbucni într-un râs consternat. 

— Cu ce am mai greșit de data asta? Pentru ce se presupune 
că trebuie să-mi cer iertare? Pentru că o voi face bucuros, dacă 
asta vrei. La naiba, dacă e nevoie, îmi cer iertare și pentru 
lucruri pe care nu le-am făcut. 

— Nu-ţi cer să te scuzi pentru ceva, Victor. 

Căută în servietă dosarul pe care i-l lăsase Gabriel Dean și i-l 
întinse. 

— Vreau doar să-mi explici asta. 

— Ce-i asta? 

— E un dosar al poliţiei, transmis de Interpol. Despre uciderea 
în masă de anul trecut, din India. Dintr-un sătuc, nu departe de 
Hyderabad. 

Victor deschise dosarul la prima fotografie și se înfioră de ce 
văzu. Fără un cuvânt, trecu la următoarea și apoi la cealaltă. 

— Victor? 

Închise dosarul și se uită la ea. 

— Ce ar trebui să spun despre toate astea? 

— Știai despre acest masacru, nu? 

— Bineînţeles că știam. Clinica pe care au atacat-o aparţinea 
fundaţiei One Earth. Am pierdut acolo două voluntare. Două 
infirmiere. Era de datoria mea să știu. 

— Nu mi-ai spus. 

— S-a întâmplat acum un an. De ce ar fi trebuit s-o fac? 

— Pentru că e relevant pentru ancheta noastră. Una dintre 
călugărițele atacate la Graystones a lucrat la aceeași clinică a 
fundaţiei. Știai asta, nu-i așa? 

— Câţi voluntari îţi imaginezi că lucrează pentru One Earth? 
Avem un personal medical format din mii de oameni, în peste 
optzeci de ţări. 

— Numai spune-mi, Victor. Știai că sora Ursula lucra pentru 
One Earth? 

Victor se întoarse și se duse la chiuvetă. Acolo se opri 
uitându-se pe fereastră, cu toate că nu era nimic de văzut, 
numai întuneric. 

— Interesant, spuse ea. După divorț n-am mai avut nicio 
veste de la tine. Niciuna. 

— E nevoie să spun și eu că nici tu nu te-ai deranjat să iei 
legătura cu mine? 

— Nu tu o scrisoare, nici măcar un telefon. Dacă voiam să aflu 
ce mai faci, trebuia să citesc revista People. Victor Banks, 
sfântul patron al cauzelor umanitare. 

— Nu m-am sanctificat singur, Maura. Nu mi-o poţi lua în 
nume de rău. 

— Și apoi dintr-odată apari din senin în Boston, nerăbdător să 
mă vezi. De îndată ce încep să lucrez la acest caz de omucidere. 

El se întoarse și o privi. 

— Nu crezi că voiam să te văd? 

— Ai așteptat trei ani. 

— Da. Trei ani prea lungi. 

— De ce acum? 

Victor îi cercetă faţa, sperând parcă să găsească o urmă de 
înțelegere. 

— Mi-a fost dor de tine, Maura. Chiar mi-a fost. 

— Dar nu ăsta e adevăratul motiv pentru care ai venit să mă 
vezi. N-am dreptate? 

Pauză lungă. 

— Da. Ai dreptate. 

Brusc istovită, se prăbuși pe un scaun lângă masa din 
bucătărie, cu privirea la dosarul care conţinea afurisitele de 
fotografii. 

— Atunci de ce ai venit? 

— Eram în camera de hotel, mă îmbrăcam și aveam 
televizorul deschis. Am auzit știrea despre atacul de la 
mănăstire. Te-am văzut acolo, în faţa camerelor. La locul crimei. 

— Aceea a fost ziua în care ai lăsat primul mesaj secretarei 
mele. S-a întâmplat în aceeași după-amiază. 

Victor dădu din cap. 

— Doamne, erai uluitoare la televizor. Înfășurată toată în 
haina aia neagră. Uitasem cât de frumoasă ești. 

— Dar nu de asta m-ai sunat, nu-i așa? Ceea ce te interesa 
era crima. Ai sunat pentru că eu eram medicul legist care se 
ocupa de caz. 

Nu primi nici de data aceasta vreun răspuns. 

— De ce nu m-ai întrebat pur și simplu? Ce încerci să ascunzi? 

Victor se îndreptă de şale, înfruntându-i brusc privirea. 

— Ai idee câte vieți salvăm în fiecare an? 

— Nu-mi răspunzi la întrebare. 

— Câţi copii imunizăm? Câte femei gravide primesc singura 
lor îngrijire prenatală la clinicile noastre? Depind de noi, pentru 
că nu au altă soluție. lar One Earth supraviețuiește doar prin 
bunăvoința binefăcătorilor lui. Reputația noastră trebuie să fie 
fără pată. O singură vorbă rea prin presă și banii promiși drept 
subvenţii dispar ca prin minune. Pocni din degete. 

— Ce are asta de-a face cu ancheta? 

— Mi-am petrecut ultimii douăzeci de ani construind One 
Earth din nimic, dar nu m-am gândit nicio clipă la mine. Mereu 
m-am gândit la e; - oamenii de care nimănui nu-i pasă. Ei sunt 
cei care contează. Asta e motivul pentru care nu pot lăsa nimic 
să ne pericliteze fondurile. 

„Bani, gândi ea. Totul se reduce la bani.” 

Se uită la el. 

— Donatorul tău corporatist. 

— Cum? 

— Mi-ai povestit despre el. Că ai primit o grămadă de bani 
anul trecut de la un donator corporatist. 

— Primim bani de la o sumedenie de firme. 

— Ce este Octagon Chemicals? 


Șocul de pe faţa lui îi răspunse la întrebare. Îl auzi trăgând 
brusc aer în piept, de parcă se pregătea să nege, însă imediat 
aerul ieși fără ca el să deschidă gura, inutilitatea oricărei negări 
făcându-l să rămână tăcut. 

— Nu-i greu să confirmi, spuse Maura. De ce nu-mi spui pur și 
simplu adevărul? 

Victor își cobori privirea. Dădu din cap obosit. 

— Octagon e unul dintre sponsorii noștri majori. 

— Și ce cer în schimb de la tine? Ce trebuie să facă One Earth 
în schimbul banilor? 

— De ce crezi că trebuie să facem ceva? Munca noastră 
vorbește de la sine. De ce crezi că suntem primiţi cu brațele 
deschise în atât de multe ţări? Pentru că oamenii au încredere în 
noi. Nu facem prozelitism și nu ne amestecăm în politica locală. 
Suntem acolo doar pentru a-i ajuta. La sfârșit numai asta 
contează, nu-i așa? Să salvezi vieţi. 

— Și viaţa sorei Ursula? Înseamnă ceva pentru tine? 

— Bineînţeles că da. 

— Acum e ţinută în viaţă de aparate. Încă o 
electroencefalogramă și probabil le vor scoate din priză. Cine o 
vrea moartă, Victor? 

— Cum aș putea eu să știu? 

— Pari să știi multe chestii pe care nu te-ai deranjat niciodată 
să mi le comunici și mie. Știai că una dintre victime lucrase 
pentru tine. 

— Nu m-am gândit că e relevant. 

— Ar fi trebuit să mă lași pe mine să decid asta. 

— Ai spus că te concentrezi pe cealaltă călugăriță. Cea 
tânără. Ea era singura victimă despre care vorbeai. Am 
considerat că atacul nu avea nimic de-a face cu Ursula. 

— Ai tăinuit informații. 

— Acum vorbeşti ca un afurisit de poliţist. În continuare ai de 
gând să scoţi insigna și cătușele? 

— Încerc să nu implic poliţia în asta. Încerc să-ţi dau o șansă 
să-mi explici. 

— De ce să te mai deranjezi? Ai dat deja verdictul. 

— lar tu deja te comporți ca un vinovat. 

El rămase nemișcat, ferindu-și privirea, strângând cu o mână 
marginea mesei de granit. În tăcerea din încăpere secundele se 
scurgeau ticăind. Maura se concentră brusc la suportul de lemn 

pentru cuțite care se odihnea la o palmă de atingerea lui. Opt 
cuțite de bucătărie marca Wusthof, pe care le ţinea mereu 
ascuţite și gata de folosit. Niciodată până atunci nu-i fusese frică 
de Victor. Dar bărbatul care stătea atât de aproape de aceste 
cuțite era un individ pe care ea nu-l știa, pe care nu-l 
recunoștea. 

Spuse, încetișor: 

— Cred că ar trebui să pleci. 

El se întoarse să-i înfrunte privirea. 

— Ce ai de gând să faci? 

— Pleacă, Victor. 

Preţ de un moment nu se clinti. Ea se uită la el, cu inima 
bătându-i să-i spargă pieptul, cu toţi mușchii întinși la 
maximum. Urmărindu-i mâinile, pândindu-i următoarea mișcare, 
în tot acest timp gândind: „Nu, nu mi-ar face rău. Mi-e greu să 
cred că mi-ar putea face vreodată ceva rău”. 

Și, în același timp, îngrozitor de conștientă de puterea 
mâinilor lui. Se întrebă dacă aceste mâini ar putea vreodată să 
apuce un topor și să spargă cu el craniul unei femei. 

— Te iubesc, Maura, spuse el. Dar există lucruri mai 
importante decât oricare din noi doi. Înainte să acţionezi în 
vreun fel, gândește-te la ce ai putea să distrugi. Câţi oameni - 
oameni nevinovaţi - ai putea răni. 

Tresări văzându-l că se apropie de ea. Însă el nu se opri, trecu 
de ea. Îi auzi pașii străbătând holul pentru ca imediat ușa de la 
intrare să se trântească apoi cu zgomot. 

Se ridică brusc și se duse în camera de zi. Privi pe fereastră 
cum mașina lui iese pe șosea. Merse la intrare și încuie ușa. 
Apoi și pe cea care ducea la garaj. Lăsându-l pe Victor afară. 

Reveni în bucătărie să închidă și ușa din spate, cu mâinile 
tremurându-i în timp ce punea lanţul. Se întoarse și-și roti 
privirea printr-o încăpere care acum îi părea străină, aerul încă 
vibrând de ecourile primejdiei. Cocktailul pe care i-l turnase 
Victor era pe masă. Ridică băutura, care-și pierduse deja 
prospeţimea și o vărsă în chiuvetă, de parcă ar fi fost 
contaminată. 

Si ea se simțea acum contaminată de atingerea lui. De 
îmbrăţișările lui. 

Se duse direct la baie, își scoase hainele și păși sub duș. lat-o 
sub șuvoiul de apă fierbinte, încercând să spele toate urmele lui 

de pe piele, dar nu putea curăța amintirile. Închise ochii și ceea 
ce văzu fu tot faţa lui, tot atingerea lui îi reveni în memorie. 

Ajunsă în dormitor, scoase așternuturile și parfumul lui se 
ridică ușor din țesătură. Încă o amintire dureroasă. Făcu patul cu 
așternuturi proaspete, care nu erau impregnate de amintirile 
olfactive ale nopţilor lor de dragoste. Înlocui prosoapele din 
baie, prosoapele folosite de el. Merse înapoi în bucătărie și 
aruncă mâncarea pe care el o lăsase în cuptor - o caserolă de 
vinete cu parmezan. 

Nu mâncă nimic în acea seară; în loc de asta își turnă un 
pahar de vin roșu și-l luă cu ea în camera de zi. Aprinse focul în 
șemineu, se așeză și se uită la pomul de Crăciun. 

„Sărbători fericite, gândi. Pot deschide un torace să-i golesc 
conținutul. Pot tăia felii din plămân și, la microscop, să pun un 
diagnostic de cancer, tuberculoză sau emfizem. Dar secretul 
care zace în interiorul unei inimi omenești nu poate fi descoperit 
cu ajutorul unui bisturiu.” 

Vinul acţionă ca un anestezic, amorţindu-i durerea. Termină 
paharul și se duse la culcare. 

Pe timpul nopţii, tresări în somn și se trezi, auzind casa 
scârțâind în bătaia vântului. Respira greoi și inima-i bătea 
puternic odată ce și ultimele fărâme de coșmar se destrămară. 
Cadavre arse, stivuite ca niște surcele negre pe un rug. Flăcări 
trimițându-și limbile luminoase pe siluetele strânse în cerc în 
jurul focului. „Nici măcar în somn aceste imagini nu-mi dau 
pace. Trăiesc cu propriul infern dantesc în minte.” 

Se întinse și simţi răceala așternuturilor, acolo unde odată 
dormise Victor. Și atunci îi simţi lipsa, absenţa lui dintr-odată 
atât de dureroasă, încât își încrucișă braţele în jurul stomacului, 
pentru a alina golul pe care-l simţea acolo. 

Dacă se înșelase? Dacă îi spusese adevărul? 

La ivirea zorilor, se dădu în sfârșit jos din pat, ameţită și 
neodihnită. Merse în bucătărie să facă o cafea și se așeză la 
masă, sorbind din cană în lumina mohorâtă a dimineţii. Privirea 
îi căzu pe dosarul cu fotografii, care zăcea încă pe masă. 

ÎI deschise și văzu ce-i inspirase coșmarul din noaptea care 
trecuse. Cadavrele arse, rămășițele carbonizate ale colibelor. 
„Atât de mulţi morţi, gândi, uciși în violența paroxistică a unei 
singure nopţi. Ce furie teribilă îi mânase oare pe atacatori să 

măcelărească până și animalele?” Se uită la caprele și la 
oamenii morți, amestecați într-un talmeș-balmeș de leșuri. 

Caprele. De ce caprele? 

Cugetă la asta, încercând să priceapă care ar fi putut fi 
motivul acestor omoruri lipsite de sens. 

Animale moarte. 

Se uită la următoarea fotografie, care înfățișa clinica One 
Earth, cu pereţii ei din bușteni scorojiţi de foc și grămada de 
leșuri zăcând la intrare. Însă atenţia ei nu se concentră la 
cadavre, ci la acoperișul clinicii, construit din tablă ondulată, 
care era intact. Până acum nu observase acest detaliu. Acum 
studia ceea ce păreau a fi frunze căzute. Pete întunecate zăceau 
împrăștiate pe metalul striat. Erau prea mici ca să poată 
distinge vreun detaliu cu ochiul liber. 

Luă fotografia la ea la birou și aprinse luminile. Căută în birou 
până găsi o lupă. Sub lumina incandescentă a lămpii ei de birou, 
studie imaginea, concentrându-se la acoperișul de tablă, 
lentilele scoțând la iveală fiecare detaliu. Petele întunecate 
căpătară brusc o nouă formă, una terifiantă. Un fior îi urcă pe 
șira spinării. Scăpă lupa și rămase împietrită. 

Păsări. Acelea erau păsări moarte. 

Intră în bucătărie, ridică receptorul și îi lăsă lui Rizzoli un 
mesaj pe pager. Când, câteva minute mai târziu, sună telefonul, 
sări ca arsă la auzul soneriei. 

— Trebuie să-ţi spun ceva, zise ea. 

— La șase și jumătate? 

— Ar fi trebuit să-i zic lui Dean ieri, înainte să părăsească 
orașul. Dar n-am vrut să spun nimic. Nu până nu vorbeam cu 
Victor. 

— Victor? Fostul tău soț? 

— Da. 

— Ce legătură are el cu toate astea? 

— Cred că știe ce s-a întâmplat în India. În acel sat. 

— Ţi-a spus el asta? 

— Nu încă. De aceea trebuie să-l aduci la secție să-i pui 
întrebări. 


e NOUĂSPREZECE e 


Se aflau în mașina lui Barry Frost, parcată în faţa hotelului 
Colonnade. Frost și Rizzoli stăteau în față. Maura pe bancheta 
din spate. 

— Lăsaţi-mă să-i vorbesc eu prima, spuse Maura. 

— Ar fi mai bine ca tu să rămâi aici, doctore, fu de părere 
Frost. Nu știm cum va reacţiona. 

— Va fi mai cooperant dacă vorbesc eu cu el. 

— Dar dacă este înarmat... 

— N-o să mă rănească, răspunse Maura. Și nu vreau să-i 
faceți vreun rău, clar? Nu suntem aici să-l arestaţi. 

— Și dacă hotărăște că nu vrea să vină? 

— Va veni. Deschise portiera mașinii. Mă ocup eu de asta. 

Luară liftul până la etajul patru, împărțind cabina ascensorului 
cu o pereche tânără care probabil se întreba cine oare erau cele 
trei persoane cu chipuri mohorâte care stăteau lângă ei. 
Flancată de Rizzoli și Frost, Maura bătu la ușa camerei 426. 

Se scurse un moment. 

Era pe punctul de a mai bate o dată când în sfârșit ușa se 
deschise și Victor apăru în cadru uitându-se la ea. Ochii îi erau 
obosiţi, iar chipul îi era răvășit de o tristeţe fără margini. 

— Mă întrebam ce-ai să hotărăști, spuse. Incepusem să sper 
că... 
Scutură din cap. 

— Victor... 

— Pe de altă parte, bănuiesc că n-ar trebui să fiu surprins. 

Se uită la Rizzoli și Frost, care așteptau pe coridor și râse 
amar. 

— Ai adus cătușe? 

— Nu-i nevoie de cătușe, răspunse Maura. Vor doar să-ţi pună 
niște întrebări. 

— Da, fără îndoială. Doar niște întrebări. Ar trebui să chem un 
avocat? 

— Cum vrei. 

— Nu, tu să-mi spui mie. Voi avea nevoie de un avocat? 

— Tu ești singurul care poate răspunde la această întrebare, 
Victor. 

— Ăsta-i testul, așa-i? Numai cei vinovaţi insistă să aibă un 
avocat. 

— Un avocat nu-i niciodată o idee rea. 

— Atunci, doar ca să-ţi dovedesc ceva ţie, n-am să-mi chem 
unul. Se uită spre cei doi detectivi. Trebuie să-mi pun pantofii. 
Dacă nu aveţi nimic împotrivă. 

Se întoarse și se îndreptă spre dulap. 

Maura îi șopti lui Rizzoli: „Așteaptă un pic aici!” și îl urmă pe 
Victor în cameră, lăsând ușa să se închidă în urma ei pentru un 
ultim moment de intimitate. El stătea pe un scaun, legându-și 
șireturile. Maura observă că valiza lui zăcea pe pat. 

— Îţi faci bagajele, remarcă. 

— Am rezervat un bilet de avion spre casă, la ora patru. Dar 
bănuiesc că aceste planuri sunt pe cale de a se schimba, nu-i 
așa? _ 

— A trebuit să le spun. Imi pare rău. 

— Sigur că îţi pare. 

— N-am avut de ales. 

Victor se ridică. 

— Ai avut de ales și ai ales. Se pare că nu maie nimic de zis. 

Traversă camera și deschise ușa. 

— Sunt gata, anunţă. Îi dădu lui Rizzoli un inel cu chei. 
Presupun că vreţi să percheziţionaţi mașina pe care am 
închiriat-o. E o Toyota albastră, parcată în garaj la etajul trei. Să 
nu ziceţi că nu am cooperat. 

Frost fu cel care-l însoţi pe Victor pe coridor. Rizzoli o smuci 
pe Maura de mânecă, ţinând-o pe loc, timp în care cei doi 
bărbaţi își continuară drumul spre ascensor. 

— Aici trebuie să te retragi, spuse ea. 

— Eu sunt cea care ţi l-a dat pe mână. 

— De aceea nu poți participa. 

— E fostul meu soț. 

— Exact. Trebuie să te retragi și să ne lași pe noi să ne 
ocupăm de el. Doar știi asta. 

Bineînţeles că știa. 

Cu toate astea îi urmă la parter. Se urcă în mașină și-i escortă 
până în Schroeder Plaza. Îl putea zări pe Victor pe bancheta din 
spate. O singură dată, când opriră la un semafor, se întorsese s- 

o privească. Privirile li se întâlniră, doar o secundă, prin parbriz. 
Apoi se întoarse și nu se mai uită deloc la ea. 

Până să găsească un loc de parcare și să ajungă în sediul 
central al Poliţiei din Boston, ei îl duseseră deja pe Victor sus. 
Luă liftul până la etajul doi și se îndreptă direct spre 
Departamentul de omucideri. 

Barry Frost îi tăie drumul. 

— Nu te poți duce acolo, doctore. 

— E deja la interogatoriu? 

— Rizzoli și Crowe se ocupă de asta. 

— Eu vi l-am dat, fir-ar să fie. Măcar să aud ce are de spus. Aș 
putea privi din camera alăturată. 

— Trebuie să aștepți aici. Apoi adăugă, cu blândeţe: Te rog, 
doctore Isles. 

Îi întâlni privirea plină de înţelegere. Dintre toţi detectivii din 
unitate, era singurul care, cu o singură privire blândă, îi putea 
stăvili vociferările. 

— De ce nu te duci să stai acolo, la biroul meu? Îți aduc o 
ceașcă de cafea. 

Maura se prăbuși într-un scaun și începu să se uite la 
fotografia de pe biroul lui Frost - nevasta, bănui. O blondă 
drăguță cu pomeţi de aristocrată. O secundă mai târziu, îi aduse 
cafeaua și o așeză în faţa ei pe masă. 

Nu se atinse de ea. Continuă doar să se uite la fotografia cu 
nevasta lui Frost, gândindu-se și la alte căsnicii. La finaluri 
fericite. 

e 

Rizzoli nu îl plăcea pe Victor Banks. 

Acesta stătea la masă în camera de interogatoriu, sorbind 
liniștit apă dintr-o cană, cu umerii relaxaţi, cu o atitudine 
aproape nepăsătoare. Un bărbat arătos, și o știa. Prea arătos. 
Rizzoli se uită la haina de piele uzată, la pantalonii kaki, și 
gândul o duse la un Indiana Jones stilat, fără lasou. Avea de 
partea lui un titlu medical, plus serioase recomandări umanitare. 
O, da, fetele s-ar da în vânt după așa ceva. Până și Maura Isles, 
mereu atât de rece și calculată în sala de autopsie, se pierduse 
cu firea după acest bărbat. 

„lar tu ai trădat-o, nenorocitule.” 

La dreapta ei se afla Darren Crowe. Conform unei înțelegeri 
prealabile, ea avea să pună majoritatea întrebărilor. Până acum, 

Victor fusese rece, dar cooperant, dând întrebărilor ei 
introductive răspunsurile concise ale unui bărbat care dorește 
ca totul să se termine repede. Un bărbat care nu avea deosebit 
de mult respect pentru poliţie. 

Când va termina cu el, o va respecta, o să vadă el. 

— Deci sunteţi în Boston de cât timp, domnule Banks? întrebă 
ea. 

— Doctor Banks. Și v-am spus, sunt aici de aproape nouă zile. 
Am aterizat sâmbăta trecută, seara. 

— Aţi spus că aţi venit în Boston pentru o întâlnire? 

— Cu decanul Școlii Harvard pentru Sănătate Publică. 

— Motivul întâlnirii? 

— Fundaţia mea are acorduri de practică pentru studenţi cu 
un număr de universităţi. 

— Fundaţia fiind One Earth? 

— Da. Suntem o fundaţie medicală caritabilă. Avem în 
subordine clinici din lumea întreagă. Bineînţeles, primim orice 
student la medicină sau la colegiul de asistente care dorește să 
depună muncă voluntară la una dintre clinicile noastre. Studenţii 
capătă ceva experienţă adevărată în domeniu. Noi, în schimb, 
tragem foloase de pe urma priceperii lor. 

— Și cine a organizat această întâlnire la Harvard? 

Ridică din umeri. 

— A fost doar o vizită de rutină. 

— Solicitată de către cine anume? 

Liniște. „Te-am prins.” 

— De dumneavoastră, nu-i așa? spuse ea. Aţi sunat la 
Harvard acum două săptămâni. l-aţi spus decanului că oricum 
veniţi la Boston, și că o să treceţi și pe la dumnealui la birou. 

— Trebuie să menţin legătura cu contactele mele. 

— Care este motivul principal pentru care aţi venit la Boston, 
doctore Banks? Aveaţi un alt motiv, nu-i așa? 

O pauză. 

— Da. 

— Și acesta era? 

— Fosta mea nevastă locuiește aici. Am vrut s-o văd. 

— Dar nu aţi mai vorbit cu ea de... cât timp? Aproape trei ani. 

— Fără îndoială v-a spus totul. De ce mai trebuie să mă 
întrebaţi pe mine? 

— Și dintr-odată simţiţi cu atâta disperare nevoia de a o 
vedea, încât zburaţi cu avionul peste jumătate de ţară, fără 
măcar să vă asiguraţi că și ea vrea să vă vadă? 

— Câteodată dragostea ne cere să ne asumăm niște riscuri. E 
o chestiune de încredere. Să crezi în ceva ce nu poţi vedea sau 
atinge. Trebuie doar să facem saltul înainte. O privi în ochi. Nu 
sunteți de acord cu mine, doamnă detectiv? 

Rizzoli își simţi obrajii înroșindu-i-se și pentru o clipă nu știu 
ce să răspundă. Victor tocmai îi întorsese întrebarea, 
schimbând-o astfel încât ea simţi brusc că discuţia era chiar 
despre ea. 

„Dragostea cere riscuri.” 

Crowe sparse tăcerea. 

— Da, e o femeie frumoasă, fosta dumitale soție. 

Nicidecum ostil, ci cu tonul obișnuit cu care un bărbat i se 
adresează altuia, amândoi ignorând-o acum pe Rizzoli. 

— Înţeleg de ce aţi zburat tocmai până aici ca să încercaţi să 
dregeţi lucrurile. Aţi reușit? 

— Lucrurile sunt în regulă între noi. 

— Da, am auzit că aţi locuit la ea în ultimele zile. Mie asta-mi 
sună a progres. 

— De ce nu spuneţi mai bine adevărul, interveni Rizzoli. 

— Adevărul? se miră Victor. 

— Adevăratul motiv pentru care aţi venit la Boston. 

— De ce nu-mi spuneţi dumneavoastră ce fel de răspuns 
căutați, pentru ca să vi-l pot livra pur și simplu? Asta o să ne 
scutească pe amândoi să ne pierdem prea mult vremea. 

Rizzoli aruncă un dosar pe masă. 

— Uitaţi-vă un pic pe astea. 

ÎI deschise și văzu că era setul de fotografii ale satului 
devastat. 

— Le-am văzut deja, spuse, închizând la loc dosarul. Mi le-a 
arătat Maura. 

— Nu păreţi din cale-afară de interesat. 

— Nu e o priveliște tocmai plăcută. 

— Rolul ei nici nu-i ăsta. Mai uitaţi-vă o dată. 

Rizzoli deschise dosarul, alese o fotografie și o trânti pe 
copertă. 

— Îndeosebi la aceasta. 

Victor se uită la Crowe, căutând parcă un aliat împotriva 
acestei femei dezagreabile, dar Crowe nu făcu decât să ridice 
neputincios din umeri. 

— Fotografia, doctore Banks, spuse Rizzoli. 

— Mai exact ce trebuie să spun în legătură cu ea? 

— Că în acel sat a existat o clinică aparţinând fundaţiei One 
Earth. 

— E atât de uluitor? Mergem acolo unde oamenii au nevoie de 
noi. Ceea ce înseamnă că ne găsim câteodată în situații 
neplăcute sau chiar periculoase. 

Tot nu se uita la fotografie, tot încerca să evite imaginea 
grotescă. 

— E preţul pe care îl plătim ca lucrători umanitari. Ne 
asumăm aceleași riscuri ca și pacienţii pe care îi tratăm. 

— Ce s-a întâmplat în satul acela? 

— Cred că-i destul de evident. 

— Uitaţi-vă la poză. 

— Totul e scris în raportul poliţiei, sunt sigur. 

— Uitaţi-vă la nenorocita aia de poză! Spuneţi-mi ce vedeţi. 

In sfârșit privirea îi alunecă pe fotografie. O clipă mai târziu, 
răspunse: 

— Cadavre arse, zăcând în faţa clinicii noastre. 

— Și cum au murit? 

— Mi s-a spus că în urma unui masacru. 

— Ştiţi sigur că așa s-au petrecut lucrurile în realitate? 

Privirea lui o susținu pe a ei. 

— Nu eram acolo, doamnă detectiv. Eram acasă în San 
Francisco, când am primit telefonul din India. Deci nu-mi puteți 
cere să vin cu detalii. 

— De unde știți că a fost un masacru? 

— Așa scria în raportul pe care l-am primit de la Poliţia din 
Andhra Pradesh. Că a fost un atac politic sau religios și că nu 
există martori, de vreme ce satul era destul de izolat de 
celelalte. Oamenii tind să evite orice fel de contact cu leproșii. 

— Cu toate astea, au ars cadavrele. Nu vi se pare un pic 
ciudat? 

— De ce să fie ciudat? 

— Cadavrele au fost puse grămadă unele peste altele înainte 
să li se dea foc. Ai crede că nimeni nu vrea să atingă un lepros. 
Atunci de ce să adune leșurile și să le pună laolaltă? 

— Pentru mai multă eficienţă, bănuiesc. Să ardă mai multe o 
dată. 

— Eficienţă? 

— Încerc să mă raportez la asta raţional. 

— Și care-i motivul raţional să le arzi, până la urmă? 

— Furie? Vandalism? Nu știu. 

— Atâta efort, să care cadavrele. Să aducă toate canistrele de 
benzină. Să construiască ruguri de lemn. Și în tot acest timp, 
sub ameninţarea reală că cineva ar putea să-i descopere. 

— Unde vreţi să ajungeţi? 

— Spun că leșurile trebuiau să fie arse. Pentru a distruge 
probele. 

— Ce fel de probe? E clar că a fost un masacru. Niciun foc n-ar 
putea ascunde asta. 

— Dar un foc ar putea ascunde faptul că nu a fost un 
masacru. 

Nu fu surprinsă să-l vadă uitându-se în altă parte, ochii lui 
brusc nedorind să-i înfrunte privirea. 

— Nu știu de ce-mi puneţi aceste întrebări, spuse el. De ce vă 
îndoiţi de raportul poliţiei? 

— Pentru că ori s-au înșelat, ori au fost mituiţi. 

— Știţi dumneavoastră asta? 

Rizzoli puse degetul pe fotografie. 

— Mai uitaţi-vă o dată, doctore Banks. 

— Aș prefera să nu o fac. 

— Aici nu au fost arse doar cadavre omenești. Și caprele au 
fost măcelărite și arse. La fel și găinile. Ce pierdere - toată 
această carne hrănitoare. De ce să ucizi capre și găini, ca apoi 
să le dai foc? 

Victor izbucni într-un râs sarcastic. 

— Pentru că e posibil să fi avut și ele lepră? Nu știu! 

— Asta nu explică totuși ce s-a întâmplat cu păsările. 

Victor scutură din cap. 

— Cum? 

Rizzoli arătă spre acoperișul de tablă ondulată al clinicii. 

— Pun pariu că nici n-aţi observat asta. Însă Maura, da. Petele 
astea negre de pe acoperiș, aici. La prima vedere, par doar niște 
frunze căzute. Dar nu e un pic straniu să fie frunze aici, când în 
apropiere nu se vede niciun copac? 

Victor nu răspunse nimic. Stătea nemișcat, cu capul plecat, ca 
ea să nu-i vadă chipul. Singur, limbajul trupului său îi spuse lui 
Rizzoli că se pregătea sufletește pentru ce avea să vină. 

— Nu sunt frunze, doctore Banks. Sunt păsări moarte. Un fel 
de ciori, cred. Trei dintre ele zac aici, în marginea fotografiei. 
Cum explicaţi asta? 

Victor ridică indiferent din umeri. 

— Se poate să fi fost împușcate, mă gândesc. 

— Poliţia n-a menţionat niciun schimb de focuri. Nu existau 
găuri de glonţ în clădire, nu s-a recuperat niciun cartuș folosit. 
Nu s-au găsit fragmente de glonţ în cadavrul nici unei victime. 
Au menţionat în schimb că unele dintre victime aveau fracturi 
craniene, așa încât au presupus că victimele au fost ucise în 
bătaie. 

— Și eu aș zice același lucru. 

— Deci cum explicăm păsările moarte? Cu siguranţă, aceste 
ciori nu au stat pur și simplu pe acoperiș, așteptând să urce 
cineva și să le lovească în cap cu un ciomag. 

— Nu știu unde vreţi să ajungeţi. Ce au de-a face păsările 
moarte cu restul? 

— Totul. Nu au fost lovite și nu au fost împușcate. 

Victor pufni. 

— Intoxicare cu fum? 

— Înainte ca satul să fumege, păsările erau deja moarte. Totul 
era mort. Păsări. Animale domestice. Oameni. Nimic nu mișca, 
nimic nu respira. Era o zonă sterilizată. Orice formă de viaţă 
fusese distrusă. 

Nu primi niciun răspuns. 

Rizzoli se aplecă până ajunse aproape de faţa lui. 

— Câţi bani a donat Octagon Chemicals fundaţiei 
dumneavoastră în acest an, doctore Banks? 

Victor duse cana cu apă la gură și-și luă un mic răgaz sorbind 
din ea. 

— Câţi? repetă Rizzoli. 

— În jurul a... zeci de milioane. Se uită la Crowe. Mi-ar prinde 
bine încă o cană cu apă, dacă nu vă supăraţi. 

— Zeci de milioane? întrebă Rizzoli. De ce nu ziceți mai bine 
optzeci și cinci de milioane de dolari? 

— Cam așa ceva. 

— lar cu un an înainte nu v-au dat nimic. Ei bine, ce s-a 
schimbat? Cum de s-au trezit sentimentele umanitare în 
Octagon Chemicals? 

— Ar trebui să-i întrebaţi pe ei. 

— Vă întreb pe dumneavoastră. 

— Chiar aș vrea încă un pic de apă. _ 

Crowe oftă, luă cana goală și ieși afară. In cameră nu mai 
erau decât Rizzoli și Victor. 

Rizzoli se aplecă și mai mult, un atac frontal la liniștea 
bărbatului. 

— Totul se rezumă la bani, nu-i așa? zise. Optzeci și cinci de 
milioane de dolari reprezintă o recompensă a dracului de mare. 
Octagon trebuie că avea de pierdut o grămadă. lar 
dumneavoastră în mod clar aveaţi de câștigat o grămadă, 
cooperând cu ei. 

— Cooperând la ce? 

— La tăcere. La păstrarea secretului lor. Apucă un alt dosar și- 
| azvârii în fața lui pe masă. Asta a fost o fabrică de pesticide 
aflată în proprietatea lor. La doar doi kilometri de satul Bara, 
Octagon depozita în această fabrică mii de kilograme de 
izocianat de metil”. Fabrică pe care au închis-o anul trecut, 
știaţi asta? Imediat după atacul asupra satului Bara, Octagon a 
abandonat acea fabrică. Și-au luat tot personalul și au dărâmat- 
o cu buldozerele. Teama de un atac terorist a fost explicaţia lor 
oficială. Dar nu puteţi crede una ca asta, nu-i așa? 

— Nu mai am nimic de spus. 

— Ceea ce a distrus satul nu a fost un masacru. Nu a fost un 
atac terorist. Făcu o pauză, după care spuse încetișor: A fost o 
catastrofă industrială. 


15 Un gaz toxic. (n.tr.). 

e DOUĂZECI e 


Victor rămase nemișcat. Nu se uită la Rizzoli. 

— Numele „Bhopa!” vă spune ceva? întrebă ea. 

Trecu o secundă până dădu curs întrebării. 

— Bineînţeles, răspunse încet. 

— Spuneţi-mi ce știți despre el. 

— Bhopal, India. Accidentul de la compania Union Carbide din 
1984. 

— Știţi câți oameni au murit în acel accident? 

— Ceva de ordinul... miilor, presupun. 

— Șase mii de oameni, zise ea. Fabrica de pesticide Union 
Carbide a eliberat din greșeală un nor toxic, care a plutit 
deasupra orașului Bhopal, unde oamenii dormeau. A doua zi 
dimineaţă, șase mii dintre ei erau deja morţi. Sute de mii s-au 
îmbolnăvit. Cu atât de mulți supraviețuitori, cu atât de mulți 
martori, adevărul n-a putut fi ascuns. Nu a putut fi mușamalizat. 
Işi cobori privirea spre fotografie. Așa cum a fost în Bara. 

— Nu pot decât să mă repet. N-am fost acolo. N-am văzut. 

— Dar sunt sigură că vă puteţi imagina ce s-a întâmplat. 
Aşteptăm ca reprezentații Octagon să ne dea o listă cu angajaţii 
fabricii aceleia. Unul dintre ei în cele din urmă va vorbi. Unul 
dintre ei ne va confirma. Suntem în tura de noapte și vreun 
angajat surmenat devine neglijent. Sau adoarme pe buton și 
puf! Imediat iese un nor de gaz otrăvitor, pe care vântul îl 
poartă mai departe. Se opri un moment. Știţi ce face expunerea 
puternică la izocianat de metil corpului uman, doctore Banks? 

Bineînţeles că știa. Trebuia să știe. Dar nu-i răspunse. 

— E coroziv și numai atingerea lui îţi poate arde pielea. Așa că 
imaginați-vă ce efecte are asupra căilor respiratorii, plămânilor, 
când e inhalat. Incepi să tușești și te doare în gât. Te simţi 
ameţit. Și apoi nu mai poţi respira normal, deoarece gazul toxic 
îți distruge literalmente mucoasele. Se prelinge fluid înăuntru, 
care-ţi umple plămânii. Se numește edem pulmonar. Te îneci, 
doctore Banks, în propriile secreţii. Dar sunt convinsă că știți 
asta, din moment ce sunteți doctor. 

Capul i se plecă într-o încuviinţare de om învins. 

— Cei de la Octagon o știau și ei. Nu le-a luat mult timp să-și 
dea seama că făcuseră o greșeală teribilă. Știu că izocianatul de 
metil e mai dens decât aerul. Că se va aduna în locuri joase. Așa 
că se grăbesc să controleze satul de leproși din vale, înspre care 
bate vântul. Satul Bara. lar acolo găsesc o zonă moartă. 
Oameni, animale - nimic nu mai mișcă. Au în față cadavrele a 
aproape o sută de oameni și ei știu că sunt responsabili pentru 
acești morți. Știu că au încurcat-o. Vor fi cu siguranță acuzaţi de 
crimă și, posibil, arestaţi. Și care credeţi că a fost următorul 
lucru pe care l-au făcut, doctore Banks? 

— Nu știu. 

— Evident, au intrat în panică. Dumneavoastră n-aţi fi intrat? 
Voiau să rezolve problema. Voiau ca ea să dispară. Dar ce-i de 
făcut cu atâtea probe? Nu poţi ascunde o sută de cadavre. Nu 
poţi face să dispară un sat întreg. În plus, printre morţi se 
numărau și doi cetățeni americani - două infirmiere. Morţile lor 
n-aveau să rămână neanchetate. 

Împrăștie fotografiile pe masă, astfel încât totul se afla în faţa 
ochilor lor. Trei priveliști, trei grămezi de cadavre diferite. 

— Le-au ars, spuse. Au muncit să-și ascundă greșelile. Poate 
chiar au zdrobit câteva cranii, pentru a deruta poliția. Ce s-a 
întâmplat în Bara nu a început ca o crimă, doctore Banks. Dar s- 
a transformat într-una în acea noapte. 

Victor își trase scaunul înapoi. 

— Sunt cumva arestat, doamnă detectiv? Pentru că aș vrea să 
plec acum. Trebuie să prind un avion. 

— Știţi despre asta de un an, nu-i așa? Dar aţi păstrat tăcerea, 
pentru că Octagon v-a cumpărat-o cu bani. Un dezastru ca 
acesta i-ar fi costat penalităţi de sute de milioane de dolari. 
Adaugă la asta procese și pierderi la bursă, ca să nu mai 
vorbesc despre acuzaţii de crimă. Să vă cumpere pe 
dumneavoastră a fost de departe cea mai ieftină soluţie. 

— Nu vorbiţi cu cine trebuie. Vă spun pentru a nu știu câta 
oară, nu am fost acolo. 

— Dar aţi știut ce s-a întâmplat. 

— Nu sunt singurul. 

— Cine v-a spus, doctore Banks? Cum aţi aflat? Se aplecă spre 
el, privindu-l peste masă. De ce nu ne spuneți pur și simplu 
adevărul și poate veţi mai avea timp să prindeţi avionul ăla spre 
San Francisco. 

Un moment Victor rămase tăcut, cu privirea fixată pe 
fotografiile care zăceau în faţa lui. 

— Ea m-a sunat, zise într-un sfârșit. De la Hyderabad. 

— Sora Ursula? 

Încuviinţă din cap. 

— Era la două zile de la... accident. Până să aud vești de la 
ea, deja fusesem informat de autorităţile indiene că acolo, în 
acel sat, se petrecuse un masacru. Că două dintre infirmierele 
noastre muriseră în ceea ce ei credeau că fusese un atac 
terorist. 

— Sora Ursula v-a zis altceva? 

— Da, dar nu am știut ce să cred despre telefonul ei. Părea 
speriată și agitată. Doctorul de la fabrică îi dăduse niște 
tranchilizante și cred că pilulele îi sporeau confuzia. 

— Ce v-a spus, mai exact? 

— Că ceva era în neregulă cu ancheta. Că oamenii nu 
spuneau adevărul. Zărise câteva canistre cu benzină într-unul 
dintre camioanele companiei Octagon. 

— Declarase asta și poliției? 

— Trebuie să înțelegeţi situația în care se afla. Când a ajuns în 
Bara în acea dimineaţă, peste tot erau cadavre arse - cadavrele 
unor oameni pe care-i cunoștea. Era singurul supraviețuitor și 
era înconjurată de angajaţii de la fabrică. Apoi a sosit poliţia și 
ea l-a luat pe unul dintre ei deoparte, arătându-i canistrele 
goale. S-a gândit că se va declanșa o anchetă. 

— Dar nu s-a întâmplat nimic. 

Victor scutură din cap. 

— In acel moment s-a speriat. A început să se îndoiască tot 
mai mult că putea avea încredere în poliţie. Abia când părintele 
Doolin a dus-o cu mașina la Hyderabad s-a simţit suficient de în 
siguranţă să mă sune. 

— Și dumneavoastră ce aţi făcut în acest sens? După 
telefonul ei? 

— Ce puteam să fac? Ne despărțea jumătate de glob. 

— Să fim serioşi, doctore Banks. Nu pot să cred că ați stat pur 
și simplu în biroul dumneavoastră din San Francisco și aţi lăsat 
lucrurile așa cum erau. Nu sunteţi genul de bărbat care aude o 
bombă ca asta și nu întreprinde nimic. 

— Ce puteam să fac? 

— Ceea ce ați și făcut într-un final. 

— Adică? 

— Tot ce trebuie să fac este să vă verific înregistrările 
telefonice. Ar trebui să fie pe acolo, pe undeva. Telefonul pe 
care l-aţi dat în Cincinnati. La sediul central al corporației 
Octagon. 

— Evident că i-am sunat! Tocmai fusesem informat că 
angajaţii lor arseseră un sat din temelii, dimpreună cu două 
voluntare de-ale mele. 

— Cu cine aţi vorbit de la Octagon? 

— Un bărbat. Ceva vicepreședinte. 

— Vă amintiţi numele acestui bărbat? 

— Nu. 

— Nu cumva era Howard Redfield? 

— Nu-mi aduc aminte. 

— Ce i-aţi spus? 

Victor aruncă o privire spre ușă. 

— De ce durează atât cu apa aia? 

— Ce i-aţi spus, doctore Banks? 

Victor oftă. 

— l-am spus că circulă zvonuri cu privire la masacrul din Bara. 
Că ar putea fi implicaţi angajaţi de la una dintre fabricile lor. A 
răspuns că nu știe nimic despre acest lucru și a promis să se 
intereseze. 

— Ce s-a întâmplat apoi? 

— Cam o oră mai târziu, am primit un telefon de la directorul 
general al Octagon care dorea să știe de unde am auzit acel 
zvon. 

— Ăsta a fost momentul în care a oferit fundaţiei 
dumneavoastră mita de mai multe milioane? 

— Nu s-a pus așa problema! 

— Nu vă pot acuza pentru înțelegerea cu Octagon, spuse 
Rizzoli. La urma urmei, stricăciunea era deja făcută. Nu poţi 
întoarce morţii, așa că poţi foarte bine să te foloseşti de o 
tragedie pentru a face un bine omenirii. Își cobori vocea, până 
deveni aproape intimă. Așa aţi văzut lucrurile? In loc ca sute de 
milioane de dolari să intre în buzunarele avocaților, de ce să nu 
folosiți banii ăștia într-un scop nobil? E de bun-simt. 

— Dumneavoastră aţi spus-o, doamnă detectiv. Nu eu. 

— Și tăcerea sorei Ursula cum au cumpărat-o? 

— Această întrebare trebuie s-o puneţi arhidiocezei din 
Boston. Sunt convins că s-a făcut o înțelegere și cu ei. 

Rizzoli nu mai zise nimic, amintindu-și brusc de abația 
Graystones. Acoperișul nou, renovările. Cum putea un ordin 
sărac de călugăriţe să menţină și să restaureze o piesă atât de 
valoroasă a industriei imobiliare? Își aminti spusele maicii Mary 
Clement - un donator generos le venise în ajutor. 

Ușa se deschise și Crowe își făcu apariţia cu o cană de apă 
proaspătă, pe care o așeză pe masă. Imediat, Victor luă nervos 
o înghiţitură. Bărbatul care la început fusese atât de calm, chiar 
insolent, arăta acum vlăguit, cu încrederea distrusă. 

Acum era momentul să stoarcă și ultima fărâmă de adevăr. 

Se aplecă spre el declanșând ultimul atac. 

— Care este adevăratul motiv pentru care aţi venit la Boston, 
doctore Banks? 

— V-am spus. Am vrut s-o văd pe Maura... 

— Octagon v-a cerut să veniţi. Nu-i așa? 

Mai luă o înghiţitură de apă. 

— Nu-i așa? 

— Erau îngrijoraţi. 

— În legătură cu ce? 

— Se află în vizorul Comisiei de Valori Mobiliare. Nu are nicio 
legătură cu ceea ce s-a petrecut în India. Dar din cauza donaţiei 
enorme oferite fundației One Earth, Octagon era îngrijorat ca 
asta va atrage atenţia celor de la comisie. Că se vor ridica 
semne de întrebare. Voiau să fie siguri că spunem aceleași 
lucruri, în cazul în care vom fi luaţi la bani mărunți. 

— V-au cerut să minţiţi pentru ei? 

— Nu. Numai să nu m-apuc să trăncănesc. Atâta tot. Numai să 
nu... aduc vorba de India. 

— Și dacă aţi fi fost chemat ca martor? Dacă aţi fi fost 
întrebat direct despre ce s-a întâmplat? Aţi fi spus adevărul, 
doctore Banks? Că aţi acceptat bani ca să nu demascaţi o 
crimă? 

— Nu vorbim despre o crimă. Vorbim despre un accident 
industrial. 

— De asta aţi venit în Boston? Ca s-o convingeți pe sora 
Ursula să păstreze și ea tăcerea? Să menţineţi un front comun al 
minciunilor. 

— Nu minciuni. Tăcere. E o diferenţă. 

— Atunci totul se complică. Un vicepreședinte al Octagon 
Chemicals pe nume Howard Redfield se hotărăște să toarne tot 
ce știe și vorbește cu Departamentul de Justiţie. Nu se rezumă 
doar la asta, vine și cu un martor din India. O femeie pe care a 
adus-o din India să depună mărturie. 

Victor își ridică capul și o privi cu o uimire nedisimulată. 

— Ce martor? 

— A fost acolo, în Bara. Unul dintre leproșii care au 
supravieţuit. Vă surprinde? 

— Nu știu despre niciun martor. 

— A văzut ce s-a întâmplat în satul ei. l-a văzut pe acei 
oameni de la fabrică punând cadavrele grămadă și aprinzând 
focul. l-a văzut zdrobind craniile prietenilor și familiei ei. Ce a 
văzut ea și ce știa putea îngenunchea Octagonul. 

— Nu știu nimic din toate astea. Nimeni nu mi-a spus că 
există un supravieţuitor. 

— Mai era puţin și totul ieșea la iveală. Accidentul, 
mușamalizarea. Dumneavoastră vă arătaţi disponibilitatea de a 
minţi, dar sora Ursula? Cum convingi o călugăriţă să mintă sub 
jurământ? Asta-i șmecheria, nu-i așa? Călugărița cinstită vă 
poate îngropa pe toţi. Deschide gura și optzeci și cinci de 
milioane de dolari se duc pe apa sâmbetei, vă scapă printre 
degete. Unde mai pui că lumea întreagă devine martoră la 
căderea Sfântului Victor de pe piedestal. 

— Cred că am terminat aici. Se ridică în picioare. Am un avion 
de prins. 

— Dumneavoastră aţi avut posibilitatea. Dumneavoastră aţi 
avut motivul. 

— Motiv? Izbucni în râs, nevenindu-i să creadă. Să omor o 
călugăriță? Puteţi la fel de bine să acuzaţi și arhidioceza, din 
moment ce sunt sigur că au fost și ei mituiţi cu o sumă 
frumușică. 

— Ce v-a promis Octagon? Și mai mulţi bani dacă veniţi la 
Boston și rezolvaţi problema? 

— Mai întâi mă acuzaţi de crimă. Acum spuneţi că Octagon 
Chemicals m-a angajat? Vă puteţi imagina vreun șef riscând 
personal o acuzaţie de crimă, doar pentru a mușamaliza un 
accident industrial? Clătină din cap. Niciun american nu a făcut 
închisoare în cazul Bhopal. Și niciun american nu va merge la 
pușcărie pentru Bara. Acum, sunt liber să plec sau nu? 

Rizzoli îi aruncă lui Crowe o privire întrebătoare. Acesta 
răspunse dând resemnat din cap, un răspuns care însemna că 
primise deja vești de la criminaliști. În timp ce ea îl interoga pe 
Victor, cei de la Omucideri cercetaseră mașina închiriată. Era 
evident că nu găsiseră nimic. 

Nu aveau suficiente dovezi pentru a-l putea reţine. 

— De data asta sunteţi liber să plecaţi, doctore Banks, spuse 
Rizzoli. Dar trebuie să știm unde vă putem găsi. 

— Mă duc direct acasă în San Francisco. Aveţi adresa mea. 

Se îndreptă spre ușă, se întoarse și-i înfruntă privirea lui 
Rizzoli. 

— Înainte să plec, spuse, vreau să știți un lucru despre mine. 

— Care-i ăla, doctore Banks? 

— Sunt medic. Să ţineţi minte asta, doamnă detectiv. Eu 
salvez vieţi. Nu le iau. 

e 

Maura îl văzu părăsind camera de interogatoriu. Păși uitându- 
se drept înainte, fără să-i arunce măcar o privire când trecu pe 
lângă biroul la care stătea. 

Sări în picioare. 

— Victor? 

El se opri, dar nu se întoarse spre ea; de parcă n-ar fi suportat 
s-o vadă. 

— Ce s-a întâmplat? întrebă ea. 

— Tu ce crezi că s-a întâmplat? Le-am spus ce știu. Le-am 
spus adevărul. 

— Numai asta voiam de la tine. Niciodată n-am cerut altceva. 

— Acum am un avion de prins. 

Mobilul Maurei sună. Privi în jos spre el, dorind să-l arunce cât 
colo. 

— Ar trebui să răspunzi, spuse el, cu un ton furios în voce. 
Niște cadavre poate au nevoie de tine. 

— Morţii merită atenţia noastră. 

— Ştii, asta-i diferenţa dintre mine și tine, Maura. Tie îţi pasă 
de morți. Mie, de cei vii. 

Îl urmări îndepărtându-se. Nu privi înapoi nici măcar o singură 
dată. 

Țârâitul telefonului încetă. 

Îl deschise și văzu că apelul era de la spitalul Sfântul Francisc. 
Aștepta să primească rezultatele celei de-a doua encefalograme 

ale Ursulei, dar nu putea să se ocupe de asta chiar acum; încă-și 
revenea după impactul ultimelor cuvinte ale lui Victor. 

Rizzoli ieși din camera de interogatoriu și se îndreptă spre ea, 
scuzându-se din priviri. 

— Îmi pare rău că nu am putut să te lăsăm să asculţi, spuse, 
înţelegi de ce, nu? 

— Nu, nu înţeleg. 

Își lăsă telefonul să alunece înapoi în geantă și întâlni privirea 
lui Rizzoli. 

— Eu vi l-am dat pe mână. V-am oferit personal răspunsul. 

— lar el l-a confirmat. Scenariul Bhopal. Aveai dreptate în 
legătură cu păsările moarte. 

— Cu toate acestea m-ai ţinut afară. Ca și cum nu ai avea 
încredere în mine. 

— Încercam să te protejez. 

— De ce, de adevăr? De faptul că m-a folosit? Izbucni într-un 
râs amar și se întoarse să plece. Asta o știam deja. 

e 

Maura conduse spre spitalul Sfântul Francisc prin zăpada 
viscolită, cu mâinile pe volan, calme și sigure. Regina Morţii, pe 
cale să-și revendice un alt supus. Când trase mașina în parcare, 
era pregătită să joace rolul pe care-l jucase atât de bine 
întotdeauna, gata să-și pună singura mască pe care îngăduia ca 
publicul s-o vadă. 

Cobori din Lexus, cu haina neagră fluturând în urmă, cu 
ghetele bocănind pe ciment, în timp ce străbătea parcarea, 
până la lift. Becurile cu sodiu învăluiau mașinile într-o lumină 
misterioasă și simţi că se mișcă printr-o ceață portocalie. De 
parcă dacă s-ar fi frecat la ochi, ceața ar fi dispărut. Nu mai văzu 
pe nimeni în garaj și nu-și auzi decât propriul zgomot de pași, 
reverberând pe ciment. 

Ajunsă în holul spitalului, trecu de pomul de Crăciun care 
sclipea de beculețe multicolore și de biroul voluntarilor, unde o 
femeie în vârstă stătea cu o căciulă roșie cocoţată ștrengărește 
pe părul ei cărunt. O, brad frumos se auzea la difuzor. 

Chiar și la Terapie intensivă se simțea spiritul sărbătorilor. 
Camera asistentelor era decorată cu ghirlande din imitație de 
pin și sora de gardă își atârnase la urechi mici globuri aurii de 
Crăciun. 


— Sunt doctor Isles, de la Departamentul de Medicină Legală, 
se prezentă. Doctorul Yuen este aici? 

— Tocmai a fost chemat pentru o intervenţie chirurgicală 
urgentă. L-a rugat pe doctorul Sutcliffe să vină aici și să 
deconecteze aparatul de ventilaţie artificială. 

— l-a fotocopiat cineva foaia de observaţie? 

— Vă așteaptă. 

Arătă pe masă spre un plic gros, pe care era mâzgălit „Pentru 
medicul legist”. 

— Mulţumesc. 

Deschise plicul și scoase fișa fotocopiată. Îşi dădu seama din 
multele probe triste că sora Ursula nu mai putea fi salvată: două 
electroencefalograme diferite arătau o completă lipsă de 
activitate cerebrală și o notă scrisă de mână a neurochirurgului 
Yuen admitea înfrângerea: 


Pacienta rămâne nereceptivă la durere și nu prezintă 
respirație spontană. Pupilele rămân areactive și fixe. 
Electroencefalograma repetată arată lipsă totală de 
activitate cerebrală. Enzimele cardiace confirmă 
infarctul miocardic. Doctoral Sutcliffe să informeze 
familia de starea pacientei. 

Opinie medicală: Comă ireversibilă ca urmare a unei 
anoxii cerebrale prelungite survenite în urma unui stop 
cardiac recent. 


Ajunse în cele din urmă la paginile cu rezultatele de laborator. 
Dădu peste coloane imprimate cu acuratețe, conținând numere 
de celule și chimii ale sângelui și urinei. „Ce ironie, gândi în timp 
ce închidea foaia de observaţie, să mori cu majoritatea testelor 
de sânge în parametri perfect normali.” 

Se îndreptă spre rezerva zece, unde pacienta tocmai era 
spălată cu buretele pentru ultima oară. Stând la picioarele 
patului, Maura se uită cum infirmiera scoate așternuturile, 
precum și halatul Ursulei, dând la iveală nu trupul unei ascete, ci 
al unei femei care se înfruptase cu poftă din bunătăţi, sâni 
generoși revărsaţi în lături, coapse palide, puternice și cu 
gropiţe. Vie, ar fi fost o apariţie fulminantă, conturul ei trupeș 
fiind și mai impunător în veșmintele voluminoase de călugăriţă. 

Acum, fără aceste veșminte, era ca orice altă pacientă. Moartea 
nu face distincţii; sfinţi sau păcătoși, în final, toţi sunt la fel. 

infirmiera stoarse cârpa de spălat și-i șterse pieptul, lăsând 
pielea netedă și lucitoare. Apoi începu să-i spele picioarele, 
îndoind genunchii să curețe interiorul gambei. Cicatrici vechi îi 
marcau tibia, consecințele urâte ale unor ciupituri de insecte 
infectate. Amintirile unei vieţi trăite în afara granițelor. 
Terminându-și treaba, infirmiera ridică vasul cu apă și ieși afară 
din salon, lăsând-o pe Maura singură cu pacienta. 

„Ce știai tu, Ursula? Ce ne-ai fi putut spune?” 

— Doctore Isles? 

Se întoarse și-l văzu pe doctorul Sutcliffe în spatele ei. Privirea 
lui era mult mai rezervată decât prima dată când se văzuseră. 
Nu mai era prietenosul doctor hippie cu părul prins în coadă. 

— N-am știut că veniţi, spuse el. 

— M-a sunat doctorul Yuen. Centrul nostru va prelua custodia 
cadavrului. 

— De ce? Cauza decesului e destul de evidentă. Trebuie doar 
să arunci o privire la cardiograma ei. 

— Acesta e protocolul. Automat preluăm custodia cadavrului 
când acesta e implicat într-un atac criminal. 

— Ei bine, în acest caz cred că este o risipă a banilor 
contribuabililor. 

Nu luă în seamă comentariul lui și se uită la Ursula. 

— İnțeleg că aţi vorbit cu familia despre faptul că o 
deconectați de la aparate. 

— Nepotul ei și-a dat acordul. Mai avem de așteptat venirea 
preotului. Surorile de la mănăstire au cerut ca părintele Brophy 
să fie prezent. 

Maura privi pieptul Ursulei care se ridica și cobora cu ajutorul 
ventilatorului. Inima continua să-i bată, organele să-i 
funcţioneze. la puţin sânge din vena Ursulei, trimite-l la 
laborator și niciunul dintre testele lor, niciunul dintre aparatele 
lor sofisticate nu va putea spune dacă sufletul acestei femei își 
luase deja zborul din trup. 

— V-aş rămâne datoare dacă mi-aţi trimite ultimele observaţii 
despre decesul ei la birou, spuse. 

— Doctorul Yuen le va dicta. O să-i spun. 

— Și, de asemenea, orice ultime rezultate de laborator care ar 
putea să apară. 

— Ar trebui ca toate să fie deja la fișă. 

— Nu era niciun rezultat al examenului toxicologic. Testul s-a 
făcut, nu-i așa? 

— Așa ar trebui. Am să mă interesez la laborator și vă sun să 
vă comunic rezultatele. 

— Laboratorul trebuie să-mi trimită rezultatele direct mie. 
Dacă n-a fost făcut, o să-l facem la morgă. 

— Le faceți tuturor examene toxicologice? Scutură din cap. O 
altă risipă a banilor contribuabililor. 

— Le facem numai când e indicat. Mă gândesc la urticaria pe 
care am văzut-o în noaptea în care a intrat în comă. Am să-l rog 
pe doctorul Bristol să-i facă și examenul toxicologic odată cu 
autopsia. 

— Am crezut că o veţi efectua dumneavoastră. 

— Nu. Am să transfer acest caz unuia dintre colegii mei. Dacă 
aveți întrebări după sărbători, cel cu care trebuie să vorbiți este 
doctorul Abe Bristol. 

Se simţi ușurată că el n-o întrebă de ce nu făcea ea autopsia. 
Ce putea să-i răspundă? „Fostul meu soţ este acum suspect în 
acest caz. Nu pot da naștere nici unei umbre de îndoială asupra 
scrupulozităţii cu care lucrez. Asupra minuţiozităţii muncii 
mele.” 

— Preotul e aici, spuse Sutcliffe. Cred că e timpul. 

Maura se întoarse și se simţi roșind când îl văzu pe părintele 
Brophy, care stătea în ușă. Ochii lor se priviră cu familiaritate, 
privirile a doi oameni care, în acel moment sumbru, își 
recunoșteau pe dată simpatia pe care o simțeau unul față de 
celălalt. Maura își lăsă ochii în pământ când el pătrunse în 
rezervă. leşi cu Sutcliffe pentru a-i permite preotului să-și ducă 
la îndeplinire datoria. 

Prin fereastra salonului privi cum părintele Brophy stătea 
aplecat asupra patului Ursulei, cu buzele mișcându-i-se în 
rugăciune, absolvind-o de păcate pe călugăriţă. „Și cu păcatele 
mele cum facem, părinte? se întrebă ea, cu privirea aţintită 
asupra profilului lui neobișnuit. Ai fi șocat să afli că mă gândesc 
și că simt lucruri pentru tine? M-ai absolvi și m-ai ierta pentru 
slăbiciunea mea?” 

Preotul mirui fruntea Ursulei, trasând cu mâna semnul crucii. 
Apoi își ridică ochii. 

Era timpul s-o lase pe Ursula să se stingă în pace. 


leși din salon și rămase alături de Maura în spatele ferestrei. 
În salon intrară Sutcliffe și o asistentă. 

Ce se petrecu în continuare fu o rutină tulburătoare. Apăsarea 
câtorva butoane și asta fu tot. Ventilatorul rămase nemișcat, 
paletele șuierară din ce în ce mai slab până se opriră. Asistenta 
își mută privirea la monitorul care înregistra acum bătăi 
încetinite ale inimii. 

Maura îl simţi pe părintele Brophy venind mai aproape de ea, 
pentru a o reasigura parcă de faptul că el era acolo, în caz că 
avea nevoie de alinare. Dar nu-i inspira alinare, ci dimpotrivă, 
confuzie. Se concentră în continuare la drama care se petrecea 
dincolo de fereastră, gândindu-se: „Mereu bărbatul nepotrivit. 
De ce sunt atrasă de bărbaţii pe care nu pot sau nu mi se 
îngăduie să-i am?” 

Pe monitor apăru prima bătaie neregulată, apoi următoarea. 
Lipsită de oxigen, inima se zbătea încă, chiar dacă celulele îi 
mureau. Un bolborosit de bătăi acum, care se transformă 
repede în ultimele convulsii ale fibrilaţiei ventriculare. Maura 
trebui să-și controleze instinctul de a-i sări în ajutor, dobândit 
după numeroșii ani de practică medicală. Această aritmie nu va 
fi tratată; această inimă nu va fi salvată. 

Pe ecran apăru în sfârșit o linie continuă. 

Maura zăbovi lângă rezervă înregistrând concluziile morţii 
Ursulei. Nu irosiră niciun pic de timp plângând-o sau meditând. 
Doctorul Sutcliffe apăsă un stetoscop pe pieptul Ursulei, clătină 
din cap și ieși din salon. Asistenta închise monitorul și deconectă 
firele cardiace și perfuziile, pregătind-o de transfer. Echipa de 
transport la morgă era deja pe drum. 

Misiunea Maurei aici se încheiase. 

Îl lăsă pe părintele Brophy acolo și se întoarse în camera 
asistentelor. 

— Mai e un lucru pe care am uitat să-l mentionez, îi spuse 
sorei de gardă. 

— Da? 

— Pentru raportul de la morgă avem nevoie de contactele 
rudelor apropiate. Singurul număr pe care l-am văzut în fișă este 
cel al mănăstirii. Înţeleg că are un nepot. Aveţi numărul lui de 
telefon? 

— Doamnă doctor Isles? 


Se întoarse și-l văzu pe părintele Brophy în spatele ei, 
încheindu-și haina. Acesta surâse în chip de scuză. 

— Imi pare rău, n-am vrut să trag cu urechea, dar aici vă pot 
ajuta eu. Tinem toate adresele familiilor călugărițelor în biroul 
parohial. Am să vă caut eu numărul și vă voi suna să vi-l dau 
mai târziu. 

— Mi-ar fi de mare ajutor. Mulţumesc. 

Luă fișa fotocopiată și se întoarse să plece. 

— A, Și doctore Isles? 

Privi peste umăr. 

— Da? 

— Știu că probabil nu este momentul potrivit s-o spun, dar, 
oricum, vreau s-o fac acum. Zâmbi. Crăciun fericit! 

— Crăciun fericit și dumneavoastră, părinte. 

— O să veniţi să ne vizitaţi într-o bună zi? Măcar pentru 
câteva clipe. 

— Voi face cu siguranţă tot posibilul, răspunse ea, știind, din 
momentul în care deschise gura, că era o minciună politicoasă. 
Că să plece de lângă acel bărbat fără să se uite înapoi era cea 
mai înţeleaptă mișcare pe care putea s-o facă. 

Și asta și făcu. 

leșind din spital, explozia de aer rece îi provocă un șoc. 
Strânse plicul cu foaia de observaţie lângă corp și se abandonă 
colților îngheţaţi ai vântului. In această seară sfântă ea era 
singură, având drept unic companion vraful de documente pe 
care-l purta cu ea. Indreptându-se spre garaj, nu mai văzu pe 
nimeni și nu auzi nimic în afara propriului zgomot de pași, 
reverberând pe ciment. 

Grăbi pasul. Se opri de două ori să se uite în spate pentru a fi 
sigură că n-o urmărește nimeni. Când ajunse la mașină, respira 
anevoie. „Am văzut prea multă moarte, gândi. Acum o simt 
pretutindeni.” 

Urcă în mașină și blocă portiera. 

„Crăciun fericit, doctore Isles. Culegi ce ai semănat, și în 
seara asta ai cules singurătate.” 

leșind din parcarea spitalului trebui să-și ferească privirea de 
o pereche de faruri care-i străluceau în oglinda retrovizoare. O 
altă mașină pleca și ea exact în spatele ei. „Părintele Brophy? se 
întrebă. Unde oare se duce să petreacă Ajunul Crăciunului - în 
casa parohială? Sau rătăcește prin biserica lui în această 

noapte, ţinând slujba pentru toate oițele singure din turmă care 
ar putea rătăci pe acolo? 

Îi sună mobilul. 

ÎI scoase din geantă și-l deschise cu un gest. 

— Doctor Isles. 

— Bună, Maura, se auzi vocea colegului ei, Abe Bristol. Ce-i cu 
surpriza pe care aud că mi-o trimiţi de la spitalul Sfântul 
Francisc? 

— Nu pot să-i fac eu autopsia, Abe. 

— Așa că mi-o pasezi mie în Ajun de Crăciun? Drăguţ. 

— Îmi pare rău. Știi că de obicei mă achit de propriile 
responsabilități. 

— Asta-i călugărița despre care am tot auzit? 

— Da. Nu este nicio urgenţă. Necropsia poate aștepta până 
după sărbători. A fost spitalizată imediat după atac și au 
deconectat-o de la aparate în urmă cu puţin timp. A suferit o 
intervenţie neurochirurgicală extinsă. 

— Deci examinarea intracraniană nu va fi de mare folos. 

— Nu, vor avea loc schimbări postoperatorii. 

— Cauza decesului? 

— leri-dimineaţă a intrat în comă, ca urmare a unui infarct 
miocardic. De vreme ce cunosc cazul, am avut deja grijă de 
chestiile preliminare pentru tine. Am o copie a fișei medicale, pe 
care ţi-o voi aduce poimâine. 

— Pot să te întreb de ce nu te ocupi tu de cazul ăsta? 

— Nu cred că numele meu ar trebui să apară pe raportul 
medico-legal. 

— De ce nu? 

Se așternu o tăcere. 

— Maura, de ce renunţi la acest caz? 

— Din motive personale. 

— ÎI cunoșşteai pe pacient? 

— Nu. 

— Atunci ce e? 

— Îl cunosc pe unul dintre suspecți, răspunse. Am fost 
căsătorită cu el. 

Închise telefonul, îl zvârli pe scaunul din dreapta și nu se mai 
gândi decât să ajungă acasă. 

Cădeau fulgi de zăpadă, grași ca niște seminţe de bostan, 
când intră pe strada ei. Era o priveliște magică, perdeaua 

groasă de zăpadă, vârtejurile argintii albind peluzele din fața 
caselor. Liniştea unei nopți sfinte. 

Aprinse focul în cămin și pregăti o cină simplă, compusă din 
supă de roșii și brânză topită cu pâine prăjită. Își turnă un pahar 
de vin și aduse totul în sufragerie, unde sclipeau beculețele din 
pomul de Crăciun. Dar nu putu termina de mâncat nici măcar 
cina aceea frugală. Puse tava deoparte și sorbi ultima înghiţitură 
de vin, privind spre foc. Se luptă cu impulsul de a ridica 
receptorul să încerce să dea de Victor. Oare prinsese avionul 
pentru San Francisco? Nici măcar nu știa unde se afla în această 
seară, ca să nu mai vorbim de ce i-ar putea spune. „Ne-am 
trădat unul pe celălalt, gândi; nicio iubire, oricât de intensă ar fi 
ea, nu poate supraviețui acestui lucru.” 

Se ridică, închise luminile și se băgă în pat. 


e DOUĂZECI ȘI UNU « 


O oală cu tocăniţă de vițel fierbea de aproape două ore pe 
mașina de gătit și mireasma roșiilor, a usturoiului și a cărnii 
fragede acoperea aroma mai discretă a curcanului de nouă 
kilograme care trona în tavă pe masă, rumen și lucios. Rizzoli 
ședea la masa din bucătărie a mamei ei, amestecând cu unt 
topit și ouă bătute cartofii pe care tocmai îi fiersese și zdrobise. 
Acasă la ea, rareori își făcea timp să gătească, mâncând mai 
mult hrană rece. Dar aici, în bucătăria mamei ei, gătitul nu era 
niciodată un lucru făcut la repezeală. Era un omagiu hranei 
înseși, indiferent de cât de simple ar fi fost ingredientele. 
Fiecare pas, de la tocat la amestecat și dres, făcea parte dintr- 
un ritual solemn, culminând cu parada vaselor aduse la masă 
pentru a fi întâmpinate cu suspine admirative. În bucătăria 
Angelei nu existau scurtături. 

Așa că Rizzoli adăugă pe îndelete făină în vasul cu cartofi 
sfărâmați și ouă bătute, amestecând cu mâinile. Găsi alinare în 
frământarea cadenţată a aluatului cald, în acceptarea tacită a 
faptului că acest proces nu poate fi executat în grabă. Nu 
accepta multe lucruri în viaţa ei. Cheltuise atât de multă energie 
încercând să fie mai rapidă, mai bună, mai eficientă. Îi făcea 
bine, de data asta, să se supună cerinţelor neproductive ale 
preparării delicioșilor gnocchi. 

Mai  presără făină continuând să frământe aluatul, 
concentrându-se asupra compoziţiei lui mătăsoase, în timp cei 
se strecura printre degete. În camera alăturată, unde erau 
adunați bărbaţii, televizorul era deschis pe ESPN cu volumul dat 
la maximum. Insă aici, izolată de ușa închisă a bucătăriei de 
racnetul mulţimii de pe stadion și de sporovăiala crainicului 
sportiv, se simţea împăcată în timp ce aluatul devenea tot mai 
elastic în mâinile ei. Atenţia îi fu distrasă doar când unul din 
gemenii lui Irene intră împleticindu-se prin ușa glisantă în 
bucătărie, se lovi cu capul de masă și începu să ţipe. 

lrene veni în fugă și-l culese de pe jos. 

— Angela, ești sigură că nu vrei să vă ajut la gătit? întrebă 
lrene, dornică să scape de gălăgia din sufragerie. 

Angela, care prăjea cochilii de cannoli, răspunse: 

— Nici să nu te gândești! Tu relaxează-te și ai grijă de băieţii 
tăi. 

— Poate s-o facă și Michael. Nu are altă treabă decât să se 
uite la televizor. 

— Nu, du-te în sufragerie și stai liniștită. Eu și Janie ne 
descurcăm de minune. 

— Dacă zici tu... 

— Da, stai fără grijă. 

Irene oftă și ieși, cu ţâncul vânzolindu-i-se în braţe. 

Rizzoli începu să întindă aluatul de gnocchi. 

— Ştii, mamă, chiar voia să ne ajute. 

Angela scoase cannoli crocante și aurii din ulei și le așeză la 
scurs pe un prosop de hârtie. 

— Mai bine să aibă grijă de copii. Am un sistem care 
funcţionează. N-ar avea ce să facă în această bucătărie. 

— Da. Ca și cum eu am? 

Angela se întoarse și se uită la ea, cu uleiul picurându-i din 
paletă. 

— Evident că tu ai. 

— Numai ce m-ai învăţat tu. 

— Și ţi se pare insuficient? Ar fi trebuit să mă străduiesc mai 
mult? 

— Ştii că n-am vrut să spun asta. 

Angela privi cu un ochi critic la felul în care fiica ei tăia aluatul 
în bucăţi de trei centimetri. 

— Crezi că mama lui Irene a învățat-o să facă gnocchi? 

— Mă cam îndoiesc, de vreme ce-i irlandeză. 

Angela pufni. 

— lată un alt motiv pentru care n-o pot lăsa în bucătărie. 

— Hei, mamă! strigă Frankie, ițindu-și capul prin ușă. Mai ai 
ceva de ronţăit? 

Rizzoli își privi fratele mai mare intrând ţanţoș în bucătărie. 
Fiecare centimetru din el trăda faptul că era pușcaș marin, 
umerii foarte bombaţi împinși în afară, la fel de largi ca frigiderul 
în care cotrobăia acum. 

— Nu se poate să fi terminat deja o tavă întreagă. 

— Nu, da’ neastâmpăraţii ăia și-au băgat mâinile lor hrăpărețe 
în mâncare. Nu mai pot s-o mănânc acum. 


— Mai e brânză și salam pe raftul de jos, spuse Angela. Și 
niște ardei copţi tare delicioși în vasul acela de pe masă. Pune-le 
toate pe o tavă, vrei? 

Frankie scoase o bere din frigider și îi desfăcu scurt capacul. 

— Nu poţi să faci tu asta, mama? Nu vreau să pierd ultima 
repriză. 

— Janie, le aranjezi tu o tavă, da? 

— De ce eu? Când el arde gazul de pomană, ripostă Rizzoli. 

Dar Frankie părăsise deja bucătăria și probabil acum era din 
nou în fața televizorului, dându-și berea pe gât. 

Rizzoli se duse la chiuvetă să se spele de faină, seninătatea 
pe care o simţise doar cu câteva clipe în urmă lăsând locul unei 
ușoare iritări cu care era obișnuită. Tăie cuburi proaspete de 
mozzarella cremoasă și felii foarte subţiri de salam și le aranjă 
pe un platou. Adăugă câţiva ardei copţi și o lingură de măsline. 
Dacă ar mai fi pus ceva, bărbaţii și-ar fi stricat pofta de 
mâncare. 

„Dumnezeule, acum gândesc ca mama. De ce naiba mi-ar 
păsa că-și strică apetitul?” 

Duse platoul în sufragerie, unde tatăl și cei doi frați ai ei 
stăteau tolăniţi pe canapea uitându-se la televizor cu ochi 
sticloși. lrene era în genunchi pe covor lângă pomul de Crăciun, 
culegând firimituri de biscuiţi. 

— Îmi pare foarte rău, spuse ea. Dougie l-a scăpat pe covor 
înainte să-l pot prinde... 

— Hei, Janie, se auzi vocea lui Frankie. Vrei să te dai la o 
parte? Nu văd meciul de tine. 

Așeză platoul de aperitive pe măsuţa de cafea și luă tava care 
acum era contaminată cu germenii ţâncilor. 

— Știţi, zise ea, cineva ar putea s-o ajute pe Irene cu băieţii. 

Michael își ridică într-un sfârșit privirea sticloasă. 

— Ce? A, da... 

— Janie, mișcă-te, spuse Frankie. 

— Nu, până nu spui mulţumesc. 

— Pentru ce? 

Ridică tava cu gustări, pe care tocmai o așezase pe masă. 

— De vreme ce nici n-ai observat... 

— Bine, fie. La naiba. Multumesc. 

— Cu plăcere. 


Trânti platoul la loc și se îndreptă spre bucătărie. În ușă se 
opri și privi înapoi la tabloul din sufragerie. Pomul de Crăciun, 
sclipind de beculețe, avea un munte de cadouri îngrămădite sub 
el, ofrande parcă pentru zeul măreț al excesului. Cei trei bărbați 
înțepeniţi în faţa televizorului își umpleau gurile cu salam. 
Gemenii se învârteau în jurul încăperii ca doi titirezi. lar biata de 
lrene căuta de zor resturi de biscuiţi în timp ce din coadă îi 
scăpau șuviţe din frumosul ei păr roșcat. 

„Asta nu-i de mine, gândi Rizzoli. Mai bine moartă decât să 
mă las prinsă în capcana acestui coșmar.” 

Alergă la bucătărie și puse tava jos. Rămase așa câteva clipe, 
respirând adânc, încercând să scape de un teribil sentiment de 
claustrofobie, conștientă, în același timp, de faptul că trebuia să 
se ducă la baie. „Nu pot lăsa să mi se întâmple mie una ca asta, 
gândi. Nu mă pot transforma în Irene, istovită și trasă în jos de 
niște mânuţe murdare.” 

— Ce s-a întâmplat? întrebă Angela. 

— Nimic, mamă. 

— Cum nimic? Simt că e ceva în neregulă. 

Oftă. 

— Frankie mă enervează ca dracu’, știi? 

— Nu poți folosi un cuvânt mai blând? 

— Nu, ăsta-i cuvântul corect pentru ce-mi face el mie. Tu nu 
vezi niciodată cât de ticălos este? 

Angela scoase în tăcere și ultimele cochilii de cannoli și le 
puse deoparte să se scurgă. 

— Ştiai că ne fugărea pe mine și pe Mikey prin casă cu 
aspiratorul? Îi plăcea la nebunie să-l sperie de moarte pe Mike, 
ameninţându-l că-l va aspira în furtun. Mike ţipa de-și spărgea 
plămânii. Dar tu nu l-ai auzit niciodată, pentru că Frankie nu 
făcea asta decât atunci când tu nu erai în casă. Niciodată n-ai 
știut cât de rău se purta cu noi. 

Angela se așezase la masa din bucătărie și se uita la micile 
bucățele de aluat pentru gnocchi pe care le tăiase fata ei. 

— Am știut, răspunse. 

— Cum? 

— Ştiam că ar fi putut să se poarte mai drăguţ cu voi. Că ar fi 
putut fi un frate mai bun. 

— Și l-ai lăsat de capul lui, fără să-l pedepsești. Asta ne-a 
deranjat, mamă. Pe Mike încă îl deranjează, că Frankie a fost 
întotdeauna preferatul tău. 

— Nu înţelegi ce-i cu Frankie. 

Rizzoli râse. 

— Ba înțeleg foarte bine. 

— Stai jos, Janie. Haide să facem gnocchi împreună. Merge 
mai repede așa. 

Rizzoli scoase un oftat și se așeză pe un scaun vizavi de 
Angela. Tăcută, înciudată, începu să presare făină peste 
gnocchi, strângând fiecare bucăţică de aluat pentru a-i face o 
adâncitură cu degetul. Ce amprentă mai personală poate lăsa 
un bucătar decât urma furioasă a propriului deget, întipărit pe 
fiecare bucată de aluat? 

— Trebuie să fii mai îngăduitoare cu Frankie, spuse Angela. 

— De ce? El nu face asta cu mine. 

— Nu știi prin ce-a trecut. 

— Am auzit mai multe decât aș vrea vreodată să știu despre 
cum e în marină. 

— Nu, vorbesc despre vremea când era mic. De ceea ce s-a 
întâmplat când era mic. 

— S-a întâmplat ceva atunci? 

— Încă mă trec fiori când mă gândesc la cum s-a lovit cu 
capul de dușumea. 

— Cum, a căzut din cuib? Râse. Asta-i explică IQ-ul. 

— Nu, nu e de râs. A fost ceva grav - foarte grav. Tatăl tău nu 
era în oraș și eu a trebuit să-l duc pe Frankie la urgente. l-au 
făcut radiografii și i-au găsit o fisură, chiar aici. 

Angela își atinse capul într-o parte, lăsându-și în păr o dâră de 
făină. 

— Mereu am zis că are o gaură în loc de creier. 

— Îţi spun, nu-i amuzant, Jane. Aproape era să moară. 

— Soiul rău nu moare. 

Angela își cobori privirea la vasul cu făină. 

— Avea doar patru luni, spuse. 

Rizzoli amuţi, apăsând cu degetul în aluatul moale. Nu și-l 
putea imagina pe Frankie bebeluș. Nu și-l putea imagina 
neajutorat sau vulnerabil. 

— A trebuit ca doctorii să-i dreneze niște sânge din creier. Au 
spus că există o șansă... 

Se opri. 

— Ce? 

— Să nu se dezvolte normal. 

O remarcă sarcastică îi veni automat în minte lui Rizzoli, dar o 
ținu pentru ea. Acesta, înţelesese și ea, nu era un moment 
potrivit să faci glume. 

Angela nu se uita la ea, în schimb își privea propria mână 
strângând un bulgăre de aluat. Evita privirea fiicei ei. 

„Patru luni, gândi Rizzoli. Ceva nu-i în regulă aici. Dacă avea 
numai patru luni, nu se putea târî încă. Nu putea să coboare din 
pătuţ, nici să se vânzolească în scaunul înalt. Singurul mod în 
care un copil atât de mic poate cădea este să fie scăpat.” 

Se uită la mama ei și înţelese. Se întrebă oare câte nopţi se 
trezise Angela îngrozită, amintindu-și de momentul în care îl 
slăbise din strânsoare, iar pruncul îi alunecase din brațe. 
Frankie, băiatul de aur, aproape omorât de mama lui neglijentă. 

Întinse mâna și îi atinse braţul. 

— Hei. Dar n-a păţit nimic, nu-i așa? 

Angela respiră adânc. Începu să presare faină și să facă 
gnocchi cu o viteză record. 

— Mamă, dintre noi toţi, Frankie e cel mai rezistent. 

— Nu, nu este. Așeză un gnocchi pe tavă și se uită la fiica ei. 
Tu ești. 

— Nu, serios. 

— Eşti, Jane. Când te-ai născut, a fost de ajuns să mă uit o 
dată la tine și să-mi spun: „Nu va trebui niciodată să-mi fac griji 
pentru ea. Ea se va lupta, orice-ar fi”. Pe Mikey știu că ar fi 
trebuit probabil să-l protejez mai mult. Nu știe la fel de bine să 
se apere singur. 

— Mike a crescut ca victimă. Întotdeauna se va comporta ca 
atare. 

— Dar nu și tu. 

Un zâmbet slab se ivi pe buzele Angelei în timp ce-și privea 
fiica. 

— Când aveai trei ani, te-am văzut căzând și lovindu-ţi faţa de 
măsuta de cafea. Te-ai tăiat chiar aici, sub bărbie. 

— Da, încă am cicatricea. 

— Rana era așa de urâtă, încât ai avut nevoie de copci. 
Sângerai peste tot pe covor. Și știi ce ai făcut? Ghici. 

— Am ţipat ca din gură de șarpe, presupun. 


— Nu. Ai început să dai în masa de cafea. Îi cărai la pumni, 
așa! Angela lovi puternic masa cu pumnul, ridicând în aer un nor 
de făină. De parcă erai furioasă pe ea. Nu ai alergat la mine. Nu 
ai plâns când ai văzut atâta sânge. Erai prea ocupată să te 
răzbuni pe lucrul care te rănise. Râse și-și șterse ochii cu mâna, 
lăsându-și o dâră albă pe obraz. Erai o fetiță tare ciudată. Dintre 
toţi copiii mei, de tine eram cea mai mândră. 

Rizzoli se uită la ea. 

— N-am știut niciodată asta. Habar n-am avut. 

— Ha! Copiii! Nu aveţi idee nici prin ce vă faceţi părinţii să 
treacă. Așteaptă să-i ai pe ai tăi și vei vedea. Abia atunci vei ști 
cu adevărat cum este. 

— Cum este ce? 

— Dragostea, răspunse Angela. 

Rizzoli se uită la mâinile muncite ale mamei ei și dintr-odată 
ochii i se împăienjeniră și i se puse un nod în gât. Se ridică și se 
duse la chiuvetă. Umplu un vas cu apă în care să fiarbă gnocchi. 
Așteptă ca apa să se încălzească, gândindu-se: „Pentru că am 
fost prea ocupată s-o înfrunt. Așa cum fac cu tot ce m-ar putea 
răni”. 

Lăsă vasul pe aragaz și ieși din bucătărie. 

La etaj, în dormitorul părinţilor, ridică receptorul telefonului. 
Rămase nemișcată pe pat preţ de câteva clipe, cu receptorul în 
mână, încercând să-și adune suficient curaj să dea acel telefon. 

„Fă-o. Trebuie s-o faci.” 

Formă numărul. 

Telefonul sună de patru ori, apoi auzi înregistrarea vocii, cu 
mesajul scurt și la obiect: „Aici Gabriel. Pentru moment nu sunt 
acasă. Te rog să lași un mesaj”. 

Așteptă bipul de confirmare și trase aer adânc în piept. 

— Sunt Jane, zise. Am ceva să-ţi spun și cred că e mai bine 
așa, la telefon. E mai bine decât să-ţi vorbesc personal, pentru 
că nu cred că vreau să-ţi văd reacţia. Oricum, lucrurile stau așa. 
Eu... am scrântit-o. Brusc izbucni în râs. Doamne, mă simt 
realmente penibil, am săvârșit cea mai veche greșeală. N-am să 
mai glumesc pe seama gagicilor proaste. Ideea este că, ei bine, 
sunt gravidă. Cam în opt săptămâni, cred. Ceea ce înseamnă, 
dacă ai îndoieli, că este cu siguranţă al tău. Nu-ţi cer nimic. Nu 
vreau să te simţi obligat să faci ceea ce se presupune că fac 
bărbaţii în astfel de situaţii. Nici măcar nu trebuie să-mi 

telefonezi înapoi. Dar am găsit de cuviinţă că ai dreptul să știi, 
pentru că... Se opri câteva clipe, cu vocea brusc întretăiată de 
accese de plâns. Își drese glasul. Pentru că m-am hotărât să 
păstrez copilul. 

Apoi închise. 

Un răstimp lung rămase nemișcată, privindu-și fix mâinile, în 
timp ce o încercau o mulțime de sentimente. Ușurare. Teamă. 
Speranţă. Dar nu și confuzie - aceasta era o alegere cu care era 
întru totul de acord. 

Sări de pe pat, simțindu-se dintr-odată ușoară ca un fulg, 
eliberată de povara incertitudinii. Avea atâtea lucruri de care să 
se îngrijească, așa de multe schimbări pentru care să se 
pregătească, dar cu toate astea cobori vioaie scările și intră 
înapoi în bucătărie. 

Apa de pe aragaz fierbea deja. Aburii care se ridicau îi 
încălzeau faţa, asemenea unei mângâieri materne. 

Adăugă două lingurite de ulei de măsline, apoi făcu să 
alunece gnocchi în apă. Alte trei vase fierbeau pe aragaz, 
fiecare emanând propria mireasmă. Buchetul bucătăriei mamei 
ei. Trase mirosurile în plămâni, apreciind acest loc sacru, unde 
hrana însemna iubire. 

Pescui găluștele de cartofi care pluteau la suprafaţă, le puse 
pe un platou și turnă peste ele sos de vițel. Deschise cuptorul și 
scoase afară caserolele cu mâncare ce fuseseră lăsate înăuntru 
la încălzit: cartofi copți, fasole verde; chifteluţe; manicotti. O 
paradă a abundenței, pe care ea și mama ei o duseră în triumf 
pe masa din sufragerie. Și, la sfârșit, evident, curcanul, care 
trona în mijlocul mesei, înconjurat de rubedeniile lui italiene. Era 
mai mult decât ar fi putut să mănânce familia întreagă, dar ăsta 
era și scopul; un belșug de hrană și dragoste. 

Se așeză la masă vizavi de Irene și privi cum sunt hrăniţi 
copiii. În urmă cu doar o oră, când se uitase la Irene în 
sufragerie, văzuse o tânără femeie obosită, a cărei viaţă părea 
deja încheiată, a cărei fustă atârna din cauza smucelilor 
continue ale unor mânute. Acum se uita la aceeași femeie și 
văzu o lrene schimbată, care râdea hrănind micile guri cu sos de 
merișor, a cărei expresie deveni tandră și relaxată când își 
apăsă buzele pe un cap cu păr ondulat. 

„Văd o femeie schimbată pentru că eu sunt cea care s-a 
schimbat, gândi. Nu Irene.” 

După masă, în timp ce o ajuta pe Angela să prepare cafeaua 
și turna frişcă în cochiliile de cannoli, se trezi uitându-se cu alți 
ochi și la mama ei. Văzu noi șuvițe argintii în părul ei și o faţă ai 
cărei obraji începeau să se lase. „Ai regretat vreodată că ne-ai 
născut, mamă? Te-ai oprit vreodată să te întrebi dacă nu cumva 
ai făcut o greșeală? Sau ai fost la fel de sigură cum sunt eu 
acum în legătură cu acest copil?” 

— Hei, Janie! strigă Frankie din living. Îţi sună mobilul în 
poșetă. 

— Poţi să mi-l aduci tu? strigă și ea. 

— Ne uităm la meci! 

— Sunt plină de frișcă pe mâini! Poţi măcar să răspunzi? 

Intră ţanţoș în bucătărie și-i aruncă telefonul. 

— E un tip. 

— Frost? 

— Nu. Nu ştiu cine este. 

Gabriel fu primul ei gând. „Mi-a ascultat mesajul.” 

Merse la chiuvetă și-și spălă mâinile pe îndelete. Când, în 
sfârșit, duse telefonul la ureche, fu în stare să spună foarte 
calm: 

— Alo? 

— Detectiv Rizzoli, aici e părintele Brophy. 

Se relaxă brusc. Se prăbuși într-un scaun. O simțea pe maică- 
sa urmărind-o cu privirea și încercă să-și ascundă dezamăgirea 
din voce. 

— Da, părinte? 

— Îmi cer scuze că vă sun în ajun de Crăciun, dar doamna 
doctor Isles nu răspunde la telefon și - ei bine, a apărut ceva 
nou și m-am gândit că ar trebui să știți și dumneavoastră. 

— Ce s-a întâmplat? 

— Doamna doctor Isles voia numărul de telefon al celei mai 
apropiate rude a Ursulei, așa că m-am oferit eu să i-l caut. Dar 
s-a dovedit că registrele noastre de la parohie sunt un pic 
învechite. Avem un număr vechi de telefon al unui frate din 
Denver, dar a fost deconectat. 

— Maica Mary Clement mi-a spus că fratele a murit. 

— V-a spus și că sora Ursula mai avea un nepot care trăiește 
în alt stat? 

— Nu a menţionat acest lucru. 

— Se pare că a ţinut legătura cu doctorii. Asta mi-au spus 
asistentele. 

Rizzoli se uită la platoul cu cannoli umplute, care se 
înmuiaseră din pricina conţinutului lor de frişcă. 

— Unde vreți să ajungeţi, părinte? 

— Știu că pare un detaliu minor, încerc să dau de un nepot 
care nu și-a văzut mătușa de ani de zile. Și știu cât este de greu 
să localizezi pe cineva care nu locuiește în acest stat, dacă nu-i 
știi nici măcar numele mic. Dar biserica are surse pe care nici 
poliția nu le deţine. Un preot bun își cunoaște turma, doamnă 
detectiv. Le cunoaște familiile și numele copiilor. Așa că l-am 
sunat pe preotul de la parohia din Denver, unde a locuit fratele 
sorei Ursula. Și-l amintește destul de bine. A ţinut slujba la 
înmormântarea lui. 

— L-aţi întrebat despre celelalte rude? Despre nepot? 

— Da, l-am întrebat. 

— Și? 

— Nu este niciun nepot, doamnă. Nu există. 

e DOUĂZECI ŞI DOI œ 


Maura visa ruguri funerare. 

Stătea ghemuită în umbră, urmărind cum flăcări portocalii 
șerpuiau pe leșuri îngrămădite ca niște stive de lemne, privind 
carnea topindu-se în fierbinţeala focului. Siluetele unor bărbaţi 
înconjurau cadavrele incendiate, un cerc de martori tăcuţi, ale 
căror feţe nu le putea desluși. Nici ei nu o puteau vedea, 
ascunsă cum era în întuneric, chircindu-se pentru a nu fi 
descoperită. 

Scântei se desprindeau din rugul întreţinut de trupurile 
oamenilor, urcând în spirală spre cerul întunecat. Scânteile 
luminau noaptea, scoțând la iveală o priveliște și mai terifiantă: 
cadavrele încă se mișcau. Membre înnegrite răsucindu-se sub 
tortura focului. 

Unul dintre bărbaţii aflați în cerc se întoarse încet și-și aținti 
privirea asupra Maurei. Era o figură pe care o recunoscu, o față 
în ai cărei ochi nu pâlpâia nici pic de suflet. 

Victor. 

Se trezi brusc, cu inima bătându-i să-i spargă pieptul, cu 
cămașa de noapte leoarcă de transpiraţie. O rafală de vânt se 
abătu asupra casei și auzi zăngănitul ferestrelor zgâlţăite, 
vaietul zidurilor. Incă sub efectul spaimei provocate de coșmar, 
rămase perfect nemișcată, cu sudoarea începând să-i îngheţe 
pe piele. Oare numai vântul o trezise? Își încordă auzul și fiecare 
scârţâit al casei suna ca un pas. Un intrus care se apropia. 

Inţepeni brusc, alarmată de un altfel de sunet. Un hârșăâit, 
asemenea ghearelor unui animal care încearcă să pătrundă în 
casă. 

Se uită la cadranul luminat al ceasului; era 23:45. 

Se dădu jos din pat și camera i se păru rece. Bâjbâi în 
întuneric după un halat, dar nu aprinse lumina. Merse la 
fereastra dormitorului și constată că ninsoarea se oprise. 
Pământul sclipea în lumina lunii. 

Auzi din nou zgomotul a ceva care se freca de zid. Se lipi de 
geam cât putu de mult și observă tremurul unei umbre, 
mișcându-se aproape de colţul din faţă al casei. Un animal? 


Părăsi dormitorul şi cobori tiptil la parter în picioarele goale, în 
direcția sufrageriei. Inaintă pe lângă pomul de Crăciun și se uită 
cu atenţie pe fereastră. 

Inima aproape că îi stătu în loc. 

Un bărbat urca scările spre terasa din faţa casei. 

Nu-i putea vedea faţa, pentru că era ascunsă în umbră. Cu 
toate că bărbatul simţi că-l urmărește, se întoarse spre fereastra 
în spatele căreia se afla ea, și-l recunoscu. Umerii puternici, 
părul prins în coadă la spate. 

Se trase înapoi de la fereastră și rămase ţintuită locului lângă 
crengile bradului de Crăciun, încercând să înțeleagă de ce 
Matthew Sutcliffe se afla acolo, la ușa ei. De ce ar veni fără să fi 
dat înainte un telefon? Spaima provocată de coșmarul pe care-l 
avusese n-o părăsise complet, iar vizita asta târzie o făcu să nu 
se simtă în largul ei. O făcu să se gândească de două ori înainte 
de a deschide ușa oricărei persoane - chiar și unui bărbat a 
cărei faţă și identitate le cunoștea. 

Se auzi soneria de la intrare. 

Tresări și un glob de sticlă căzu din pom și se făcu cioburi pe 
parchet. 

Afară, umbra se deplasa spre fereastră. 

Nu se clinti, neputându-se hotărî ce să facă. „Nu aprind în 
ruptul capului lumina, gândi. O să renunţe și o să mă lase în 
pace.” 

Se auzi din nou soneria. 

„Pleacă, gândi. Pleacă și sună-mă mâine-dimineaţă.” 

Scoase un oftat de ușurare când îi auzi pașii coborând 
treptele de la intrare. Înaintă în vârful picioarelor spre fereastră 
și se uită afară, dar nu-l văzu. Nu vedea nici vreo mașină 
parcată în faţa casei. Unde dispăruse? 

Auzi din nou zgomot de pași, scârțâitul unor ghete în zăpadă 
îndreptându-se spre partea laterală a casei. Ce dracu' făcea? 

„Încearcă să găsească o intrare în casă.” 

Fugi în grabă de lângă pom și scoase un strigăt de durere 
când călcă pe globul spart și un ciob de sticlă îi intră în talpă. 

Silueta lui se ivi brusc într-o fereastră laterală. Se uita 
înăuntru, încercând să deslușească prin întunericul din camera 
de zi. 

Maura se refugie în hol, tresărind la fiecare pas, cu talpa 
piciorului plină de sânge. 

„E timpul să sun la poliţie. Să sun la 911.” 

Se întoarse și merse șchiopătând în bucătărie, cu mâinile 
atingând ușor peretele, în căutarea telefonului. In graba ei, 
scoase receptorul din furcă. Il înșfăcă și-l duse la ureche. 

Nu avea ton. 

„Telefonul din dormitor, gândi, e oare scos din furcă?” 

Il închise pe cel din bucătărie și se împletici pe hol, cu ciobul 
de sticlă intrându-i și mai adânc în talpă, lăsând noi urme de 
sânge pe parchet. In dormitor scrută întunericul și păși pe covor 
până se izbi cu tibia de lemnul patului. Bâjbâi în sus pe saltea 
până ajunse la rama patului. La telefonul de pe noptieră. 

Nici urmă de ton. Ingheţă de spaimă. 

„A tăiat firele telefonului.” 

Lăsă receptorul și-și ciuli auzul, disperată să-i afle următoarea 
mișcare. Casa scârţâia în bătaia vântului, acoperind toate 
zgomotele în afară de propriile bătăi rapide de inimă. 

„Unde este? Unde este?” 

Se gândi să folosească mobilul. 

Fugi spre măsuţa de toaletă, unde-și lăsase geanta. Scotoci 
prin ea, răscolindu-i conţinutul în căutarea telefonului. Scoase 
portofelul și cheile, câteva stilouri și o perie de păr. Telefonul, 
unde-i afurisitul ăla de telefon? 

„În mașină. L-am uitat pe scaunul din dreapta al mașinii.” 
Tresări auzind zgomot de sticlă spartă. 

Venise din faţa sau din spatele casei? Pe unde intrase? Fugi în 
grabă din dormitor pe hol, fără să mai simtă durerea provocată 
de ciobul care-i intra din ce în ce mai adânc în picior. Ușa spre 
garaj era la jumătatea holului. O trânti de perete și se strecură 
înăuntru, moment în care auzi un zgomot și mai puternic de 
sticlă spartă căzând pe parchet. 

Inchise ușa. Se duse tiptil spre mașină, cu răsuflarea 
întretăiată și inima spărgându-i pieptul. „Fără zgomot. Fără 
zgomot.” Trase încet de mânerul portierei alarmându-se la auzul 
declicului puternic pe care-l făcu butonul siguranţei când sări. 
Deschise portiera și se așeză la volan. Scoase un oftat înăbușit 
de frustrare când își aduse aminte că lăsase în dormitor cheile. 
Nu putea porni mașina și să plece de acolo. Aruncă o privire 
spre scaunul din dreapta și, la lumina becului de pe capotă, își 
zări mobilul, căzut între scaune. 

Il deschise și văzu că era complet încărcat. 


„Îţi mulţumesc, Doamne”, spuse în gând și formă 911. 

— Aici ofiţerul de serviciu. 

— Buckminster Street, numărul douăzeci și unu, șopti. Cineva 
a pătruns în casa mea! 

— Puteţi să repetaţi adresa? Nu vă aud. 

— Buckminster Street, numărul douăzeci și unu! Un intrus... 

Amuţi, cu privirea aţintită pe ușa care ducea în casă. O fâșie 
de lumină strălucea sub ea. 

„E înăuntru. Mă caută prin casă.” 

Cobori repede din mașină și închise ușa încetișor. Cutia cu 
siguranţe era doar la câţiva pași, pe peretele garajului și se 
gândi să scoată firele pentru a nu se mai putea aprinde lumina 
în casă. Ar fi la adăpost în întuneric. Dar el ar ghici cu siguranţă 
unde era și ar veni în grabă în garaj. 

„Încearcă doar să nu faci zgomot, își spuse. Poate va crede că 
nu-s acasă. Poate va crede că locuinţa e goală.” 

Apoi își aminti sângele. Lăsase în urmă o dâră de sânge. 

Îi auzi paşii. Pantofi călcând pe parchet, ieșind din bucătărie, 
ținându-se după urmele însângerate ale tălpilor ei. 

Până la urmă, ele îl vor aduce în garaj. 

Îi veni în minte felul în care murise Doamna Șobolanilor, își 
aminti puzderia aurie de fragmente de glonț împrăștiate în 
pieptul femeii. Se gândi la modul devastator în care un glonţ 
Glaser cu cămașă de metal își croiește loc prin corpul uman. 
Cum explozia lui sfâșie organele interne. Cum rupe vasele de 
sânge, provocând o hemoragie masivă în cavitatea toracică. 

„Fugi. leşi din casă.” 

Și apoi ce? Să alarmeze vecinii? Să izbească disperată cu 
pumnul în uși? Nici nu știa care dintre vecini era acasă în 
această noapte. 

Pașii se apropiau. 

Acum ori niciodată. 

Fugi spre ușa laterală și aerul rece năvăli înăuntru când o 
deschise. leși în curte. Picioarele ei goale se afundară până la 
glezne în zăpadă, care se revărsă peste ele, blocând balamalele 
ușii, astfel încât nu putu s-o închidă în urma ei. 

O lăsă întredeschisă, ajunse la poartă înotând în zăpadă și 
smuci de mânerul înghețat. Mobilul îi scăpă în timp ce se lupta 
cu poarta, încercând s-o deschidă în ciuda blocajului făcut de 

zăpadă. Într-un final reuși s-o crape suficient cât să se strecoare 
prin ea, și ajunse poticnindu-se pe trotuar. 

Toate casele de pe strada ei aveau luminile stinse. 

O luă la fugă cu picioarele goale prin zăpadă. Abia ajunse pe 
celălalt trotuar că-l auzi pe urmăritorul ei trăgând cu putere de 
poartă, opintindu-se s-o deschidă mai mult. 

Trotuarul era sinistru de pustiu; o coti printre gardurile vii, 
ajungând în curtea domnului Telushkin. Însă aici nămeţii erau și 
mai mari, aproape până la genunchi, și trebui să se lupte să 
înainteze câţiva pași. Tălpile îi erau amorțite, picioarele nesigure 
din pricina frigului. Sub lumina strălucitoare a lunii căzând pe 
zăpadă, era o ţintă ușoară, o siluetă întunecată într-o mare de 
alb necruţător. În timp ce se chinuia să înainteze, se întrebă 
dacă nu cumva chiar în acel moment îndrepta arma spre ea. 

Se afundă în nămeţi până la coapse și căzu cu faţa în zăpadă. 
Se ridică în genunchi și începu să se târască, refuzând să 
capituleze. Își croi drum înainte cu picioarele pe care nu și le 
mai simțea, auzind scârțâitul unor pași îndreptându-se spre ea. 
Se apropia să-i aplice lovitura fatală. 

Brusc apăru o lumină. 

Își ridică privirea și văzu apropiindu-se licărul unei perechi de 
faruri. O mașină. 

„Singura mea șansă.” 

Cu un geamăt sări în picioare și începu să alerge spre stradă, 
fluturându-și brațele și strigând. 

Mașina se opri patinând exact în faţa ei. Șoferul ieși afară, o 
siluetă înaltă și impunătoare, deplasându-se spre ea prin albul 
spectral. 

Își aţinti privirea asupra lui. Începu să se dea ușor înapoi. 

Era părintele Brophy. 

— E în regulă, murmură el. Totul e în regulă. 

Maura se întoarse și privi spre casă, dar nu văzu pe nimeni. 
„Unde este? Unde s-a dus?” 

Mai multe faruri se apropiau acum de ei. Alte două mașini se 
opriră. Distinse sirena albastră a unei mașini de poliţie și-și duse 
mâna la ochi să se apere de lumina puternică, încercând să-și 
dea seama cine venea spre ea. 

O auzi pe Rizzoli strigându-i: 

— Ești în regulă, doctore? 

— Am eu grijă de ea, spuse părintele Brophy. 


274 


— Unde e Sutcliffe? 

— Nu l-am văzut. 

— În casă, îngăimă Maura. A fost la mine în casă. 

— Du-o în mașină, părinte, spuse Rizzoli. Stai acolo cu ea. 

Maura încă nu făcuse nicio mișcare. Rămase împietrită pe loc, 
în timp ce părintele Brophy păși spre ea. Işi scoase haina și i-o 
înfășură în jurul umerilor. O luă de după umeri și o conduse, 
ajutând-o să se așeze pe scaunul din dreapta al mașinii lui. 

— Nu înţeleg, șopti. De ce ești aici? 

— Sst. Hai să te punem la adăpost de vântul ăsta. 

Se strecură și el lângă ea. Cu toate că radiatorul era pornit, își 
strânse și mai tare haina pe ea, încercând să se încălzească, dar 
dinţii îi clănţăneau atât de tare, încât nu putu scoate o vorbă. 

Zări prin parbriz siluete întunecate mișcându-se pe stradă. 
Recunoscu profilul lui Barry Frost apropiindu-se de ușa ei de la 
intrare. O văzu pe Rizzoli și pe un alt poliţist îndreptându-se spre 
ușa laterală, cu armele scoase. 

Se întoarse și se uită la părintele Brophy. Cu toate că nu-i 
putea vedea faţa, îi simţi intensitatea din privire, la fel cum 
simţea și căldura hainei lui. 

— Cum aţi știut? șopti. 

— N-am putut să dau de tine la telefon, așa că i-am telefonat 
doamnei detectiv Rizzoli. 

Îi luă mâna. O ţinu în căușul mâinilor sale, o atingere care 
Maurei îi aduse lacrimi în ochi. Brusc nu se mai putu uita la el, ci 
drept înainte, la stradă, pe care o zări ca prin ceaţă, în timp ce 
el își apăsă buzele pe mâna ei într-un sărut lung și fierbinte. 

Clipi pentru a-și alunga lacrimile. Ceea ce văzu o neliniști. 
Siluete alergând. Rizzoli, traversând strada în lumina 
intermitentă a girofarurilor. Frost, cu pistolul în mână, lăsându- 
se pe vine în spatele mașinii. 

„De ce vin toţi spre noi? Ce știu ei și noi nu știm?” 

— Blocaţi portierele, zise. 

Brophy se uită la ea, consternat. 

— Ce? 

— Blocați portierele! 

Rizzoli le striga din stradă, avertizându-i. 

„E aici. Stă ghemuit în spatele mașinii noastre.” 

Maura se răsuci, cu mâna bâjbâind pe ușă în căutarea 
butonului, înnebunită că nu-l dibuia prin întuneric. 

Umbra lui Matthew Sutcliffe își tăcu apariţia în dreptul 
geamului ei. Se înfioră când ușa se deschise și un curent rece de 
aer năvăli înăuntru. 

— leşi din mașină, părinte, ordonă Sutcliffe. 

Preotul rămase nemișcat. Apoi zise domol, cu calm: 

— Cheile sunt în contact. Poţi să iei mașina, doctore Sutcliffe. 
Maura și cu mine coborâm amândoi afară. 

— Nu, numai tu. 

— Nu ies dacă nu iese și ea. 

— leşi dracului afară, părinte! 

Doctorul o trase cu violenţă de păr și îi lipi pistolul de tâmplă. 

— Te rog, murmură la Brophy. Doar ieși. leși acum. 

— Fie! răspunse preotul cu panică în glas. Asta și fac! les 
afară... 

Deschise ușa și cobori din mașină. 

Sutcliffe îi ordonă Maurei: 

— Treci la volan. 

Tremurând, Maura puse un picior peste schimbătorul de 
viteze și ajunse pe locul șoferului. Privi în lături pe fereastră și-l 
văzu pe Brophy încă lângă mașină, uitându-se neputincios la ea. 
Rizzoli îi striga să se dea la o parte, însă el părea paralizat. 

— Porneşte motorul, spuse Sutcliffe. 

Maura se execută și trase frâna. Apăsă cu piciorul gol pedala 
de accelerație, apoi o lăsă. 

— Nu mă poţi ucide, spuse ea, recăpătându-şi stăpânirea de 
sine. Suntem înconjurați de poliție. Ai nevoie de mine ca ostatic. 
Ai nevoie ca eu să conduc această maşină. 

Se scurseră câteva secunde. O eternitate. 

| se tăie răsuflarea când el îi luă pistolul de la tâmplă și-i 
înfipse ţeava rece în coapsă. 

— lar tu nu ai nevoie de piciorul stâng ca să conduci. Deci vrei 
să-ţi păstrezi genunchiul? 

Trase adânc aer în piept. 

— Da. 

— Atunci hai să plecăm. 

Apăsă pe acceleraţie. 

Încet, mașina începu să meargă înainte, trecând de mașina de 
poliţie după care se ascunsese Frost. Strada întunecată se 
întindea în faţa lor, pustie. Mașina continua să meargă. 


Brusc îl văzu pe părintele Brophy în oglinda retrovizoare 
alergând după ei, luminat de pâlpâirea de un albastru 
intermitent a girofarului. Îi ajunse din urmă, trase de portieră, îl 
prinse pe Sutcliffe de braţ, opintindu-se să-l scoată afară. 

Descărcarea pistolului îl făcu pe preot să zboare în spate. 

Maura deschise portiera și se aruncă din mers din mașină. 

Ateriză pe caldarâmul îngheţat și văzu stele verzi când se izbi 
cu capul de pământ. 

O clipă nu se putu mișca. Zăcu în întuneric, captivă într-un loc 
năucitor, în care nu simţea nici durere, nici frică, doar vântul, 
care-i sufla zăpadă mătăsoasă în faţă. Auzi o voce care-i striga 
numele de la o distanţă uriașă. 

Mai tare acum. Mai aproape. 

— Doctore? Doctore? 

Maura deschise ochii și clipi în lumina lanternei lui Rizzoli. Își 
întoarse capul din calea fasciculului de raze și văzu mașina la 
vreo doisprezece metri mai încolo, cu bara din faţă îndoită într- 
un copac. Sutcliffe zăcea culcat cu faţa în jos pe stradă, 
chinuindu-se să se ridice, cu mâinile încătușate la spate. 

— Părintele Brophy, murmură ea. Unde este părintele Brophy? 

— Am sunat deja la ambulanţă. 

Își ridică cu greu capul și privi înapoi, unde Frost stătea 
aplecat deasupra trupului preotului. „Nu, își spuse. Nu.” 

— Nu te ridica, spuse Rizzoli, încercând s-o potolească. 

Dar Maura o împinse și se ridică pe picioarele ei șovăielnice, 
cu inima cât un purice. Abia simţi sub tălpi betonul înghețat al 
străzii, împleticindu-se spre Brophy. 

La auzul pașilor ei, Frost își ridică privirea. 

— Glonţul i-a pătruns în piept, șopti. 

Lăsându-se în genunchi lângă el, sfâșie cămașa preotului și 
văzu pe unde intrase glonţul. Auzi șuierul rău prevestitor al 
aerului care pătrundea în plămâni. Işi apăsă mâna pe rană și 
simţi sânge cald și carne lipicioasă. Părintele tremura de frig. 
Vântul bătea nemilos în susul și în josul străzii. „lar eu port 
haina ta, își spuse ea. Haina pe care mi-ai dat-o să-mi ţină cald.” 

Prin șuierul vântului auzi tânguirea ambulanţei care se 
apropia. 

Părintele Brophy avea privirea dusă și își pierduse cunoștința. 

— Stai cu mine, Daniel, îi spuse. Mă auzi? 

Vocea i se înecă. 

— Vei trăi. 

Se aplecă și lacrimile ei scăldară faţa preotului în timp ce-i 
repeta în ureche. 

— Te rog. Fă-o pentru mine, Daniel. Trebuie să trăieşti. 
Trebuie să trăiești... 


e DOUĂZECI ŞI TREI e 


Televizorul din sala de așteptare a spitalului era, ca de obicei, 
pe CNN. 

Maura stătea cu piciorul bandajat întins pe un scaun, cu 
privirea la banda de știri care se derula încet în partea de jos a 
ecranului, dar nu era atentă la niciun cuvânt. Cu toate că acum 
purta un pulover de lână și pantaloni vătuiţi, îi era încă frig și nu 
credea că îi va mai fi vreodată cald. „Patru ore”, își spuse. Era 
pe masa de operaţie de patru ore. Işi privi mâna și încă putea 
vedea sângele părintelui Daniel Brophy sub unghii, încă îi putea 
simţi inima pulsând ca o pasăre care i se zbate în palmă. Nu 
avea nevoie să se uite pe radiografii ca să știe ce stricăciuni 
făcuse glonţul; văzuse traiectoria letală cu care Glaserul cu vârf 
albastru sfâșiase pieptul Doamnei Șobolanilor și știa cu ce se 
confruntau acum chirurgii. Un plămân făcut franjuri de 
fragmentele de glonț. Sânge curgând dintr-o duzină de vase. 
Panica echipei din sala de operaţie la vederea vieţii care se 
scurge din trup, și pe care chirurgii nu o pot conecta suficient de 
repede la aparate. 

Își ridică privirea spre Rizzoli, care intră în cameră aducând o 
cană de cafea și un celular. 

— Ti-am găsit telefonul lângă ușa din spate, spuse ea și i-l 
întinse Maurei. Cafeaua e tot pentru tine. Bea-o. 

Maura luă o înghiţitură. Era prea dulce, dar în această seară, 
zahărul îi făcea bine. Orice sursă de energie făcea bine trupului 
ei obosit și plin de vânătăi. 

— Te mai pot ajuta cu ceva? întrebă Rizzoli. Mai ai nevoie de 
ceva? 

— Da. 

Maura își ridică privirea din cană. 

— Vreau să îmi spui adevărul. 

— Eu întotdeauna îţi spun adevărul, doctore. Doar știi asta. 

— Atunci spune-mi că Victor nu a avut nicio legătură cu toate 
astea. 

— Nu a avut. 

— Eşti absolut sigură? 


— Mai mult de-atât nu se poate. O fi fostul tău bărbat un mare 
șmecher. Te-o fi minţit, dar sunt destul de sigură că n-a omorât 
pe nimeni. 

Maura se lăsă pe spate și oftă. Coborându-și privirea spre 
cana aburindă, întrebă: 

— Și Matthew Sutcliffe? Chiar e doctor? 

— N-ai zice, dar este. Și-a luat diploma la Universitatea din 
Vermont, iar rezidenţiatul l-a făcut la Boston. E interesant, 
doctore. Dacă ai un ecuson pe care scrie „medic”, ești cel mai 
tare. Poţi să intri într-un spital și să spui personalului că 
pacientul tău tocmai a fost adus acolo, și nimeni nu te-ntreabă 
nimic. Mai ales când rudele pacientului sună şi-ţi confirmă 
povestea. 

— Un doctor care lucrează ca ucigaș plătit? 

— Nu știm cu certitudine că Octagon Chemicals l-ar fi plătit. 
De fapt, tind să cred că această companie n-a avut nimic de-a 
face cu omorurile. E posibil ca Sutcliffe să fi acţionat din motive 
personale. 

— Ce motive? 

— Ca să se protejeze. Să îngroape adevărul despre ceea ce s- 
a întâmplat în India. 

Observând privirea nedumerită a Maurei, Rizzoli spuse: 

— Octagon a făcut în sfârșit publică lista cu angajaţii care au 
lucrat la fabrica din India. Printre ei era și un doctor. 

— El? 

Rizzoli încuviinţă. 

— Matthew Sutcliffe, medic. 

Maura își aţinti privirea asupra televizorului, fără să priceapă 
nimic din imaginile care se derulau pe ecran. Îi veniră în minte 
ruguri funerare, cranii zdrobite cu sălbăticie. Și își aminti 
coșmarul pe care îl avusese, acela cu focul care devora came de 
om. Leșuri care încă se mișcau, contorsionându-se în flăcări. 

— In Bhopal, au murit șase mii de oameni, spuse ea. 

Rizzoli dădu din cap. 

— Dar în dimineaţa următoare sute de mii de oameni mai 
erau încă în viaţă. 

Maura se uită la Rizzoli. 

— Unde s-au dus supraviețuitorii din Bara? Doamna 
Șobolanilor nu poate să fi fost singura supraviețuitoare. 

— Și dacă n-a fost, ce s-a întâmplat cu ceilalți? 

Se uitară una la alta, amândouă înțelegând acum ce voise 
Sutcliffe cu atâta disperare să ascundă. Nu accidentul în sine, ci 
urmările lui. Și rolul lui în toate astea. Se gândi la priveliștea 
terifiantă pe care trebuie s-o fi văzut în acea noapte, după ce 
norul otrăvitor se abătuse asupra satului. Familii întregi zăcând 
moarte în paturile lor. Cadavre împrăștiate afară, înţepenite în 
agonia finală. Doctorul fabricii a fost, cu siguranţă, primul trimis 
să evalueze pagubele. 

Probabil nu-și dăduse seama că unele dintre victime erau încă 
în viață decât după ce se luase decizia ca leșurile să fie arse. 
Probabil că un vaiet i-a atras atenţia sau convulsia unei mâini 
sau a unui picior, în timp ce cadavrele erau târâte spre rugul în 
flăcări. 

Cu mirosul morţii și al cărnii pârjolite plutind în aer, probabil s- 
a gândit cu spaimă la cei încă în viaţă. Dar deja ei nu mai 
puteau da înapoi; ajunseseră deja prea departe. 

„Asta n-ai vrut tu să se afle. Ce ai făcut cu cei rămași în 
viaţă.” 

— De ce te-a atacat în seara asta? întrebă Rizzoli. 

Maura clătină din cap. 

— Nu știu. 

— Te-ai întâlnit cu el la spital. Ai vorbit cu el. Ce s-a întâmplat 
acolo? 

Maura se gândi la discuţia ei cu Sutcliffe. Stătuseră unul lângă 
altul, uitându-se la Ursula, și vorbiseră despre autopsie. Despre 
testele de laborator și detaliile decesului. 

Și despre examenul toxicologic. 

— Cred că vom afla răspunsul după autopsie, spuse. 

— Ce crezi că ai să găsești? 

— Motivul pentru care a făcut infarct. Ai fost acolo în acea 
noapte. Tu mi-ai spus că exact înainte să intre în comă avusese 
un atac de panică. Şi că părea îngrozită. 

— Pentru că el era de faţă. 

Maura dădu din cap. 

— Ştia ce avea să i se întâmple, dar nu putea vorbi, nu cu un 
tub vârât pe gât. Am văzut multe cazuri de comă, știu cum sunt 
și ce se întâmplă. Toată lumea se adună în salon și e mare 
derută. O grămadă de medicamente, pompate dintr-odată în 
pacient. Se opri o clipă. Ursula era alergică la penicilină. 

— Și asta se va vedea la examenul toxicologic? 


— Nu știu. Dar el avea toate motivele să se îngrijoreze, nu-i 
așa? lar eu eram singura persoană care insista cu testul. 

— Detectiv Rizzoli? 

Se întoarseră și văzură o asistentă de la sala de operaţii stând 
în ușă. 

— Doctorul Demetrios vrea să știți că totul a mers bine. Acum 
îl cos. Pacientul va fi probabil transportat la Terapie intensivă 
într-o oră. 

— Doctorul Isles, aici de faţă, așteaptă să îl vadă. 

— Va mai dura ceva până va putea primi vizite. ÎI ţinem 
intubat și sub calmante. Mai bine reveniți mai târziu. Poate după 
prânz. 

Maura dădu din cap și se ridică încet. 

La fel făcu și Rizzoli. 

— Te duc eu acasă, spuse ea. 

Se iviseră deja zorii când Maura intră în casă. Se uită la dâra 
de sânge închegat pe care o lăsase pe podea, mărturia 
calvarului prin care trecuse. Trecu prin fiecare cameră, parcă 
pentru a o recupera din întuneric. Pentru a se reasigura că asta 
încă era casa ei și că frica nu-și avea locul între acești pereţi. 
Merse în bucătărie unde descoperi că fereastra spartă fusese 
deja acoperită cu un placaj care să împiedice pătrunderea 
vântului. 

Fără îndoială din ordinele lui Jane. 

Undeva suna un telefon. 

Ridică receptorul de pe perete, dar nu avea ton. Linia nu 
fusese încă reparată. 

„Mobilul”, își spuse. 

Se duse în sufragerie, unde-și lăsase geanta. Până să-l scoată, 
încetă să sune. Formă codul pentru a-și asculta mesajul. 

Era Victor. Se cufundă în canapea, copleșită la auzul vocii lui. 

— „Știu că e prea devreme să te sun. Și probabil te întrebi de 
ce dracu’ ar trebui să mă asculţi, după... ei bine, după tot ce s-a 
întâmplat. Dar acum joc cu cărțile pe faţă. Știi bine că n-am 
nimic de câștigat din asta. Așa că poate mă vei crede când îţi 
voi spune cât de mult îmi lipsești, Maura. Cred că am putea face 
lucrurile să meargă din nou. Ne putem da încă o șansă. Dă-mi 
mie o nouă șansă, vrei? Te rog.” 

Un răstimp îndelungat rămase pe canapea, ţinând telefonul 
între mâinile amorţite, cu privirea aţintită la șemineul rece. 

„Unele flăcări nu pot fi reaprinse, își spuse. Unele flăcări mai 
bine le lași să se stingă.” 

Băgă telefonul la loc în geantă. Se ridică în picioare și merse 
să curețe sângele de pe dușumea. 

e 

Pe la zece dimineața, soarele izbutise în sfârșit să spargă 
plafonul de nori și, în drum spre casă, Rizzoli trebui să-și 
protejeze ochii pentru a se feri de intensitatea reflexiei lui pe 
zăpada proaspătă. Străzile erau pustii, trotuarele de un alb 
imaculat. Simţi că renaşte în această dimineaţă de Crăciun. 
Eliberată de orice șovăială. 

Își atinse abdomenul și se gândi: „Se pare că suntem doar noi 
doi, puștiule”. 

Parcă în faţa clădirii unde locuia și cobori din mașină. Rămase 
o clipă locului, în lumina rece a soarelui, să-și umple plămânii cu 
o gură de aer proaspăt. 

— Crăciun fericit, Jane. 

Nu răspunse nimic, cu inima spărgându-i pieptul. Se întoarse 
încetișor. 

Gabriel Dean stătea lângă intrarea în clădirea în care locuia 
ea. Îl privi cum se apropia, dar nu știa ce i-ar fi putut spune. Pe 
vremuri fuseseră cât de intimi pot fi un bărbat și o femeie și, cu 
toate astea, iată-i acum pe atât de muţi, pe cât erau de 
înstrăinaţi. 

— Am crezut că ești în Washington, zise în sfârșit. 

— Am aterizat în Boston acum aproape o oră. Am luat primul 
avion. Rămase tăcut un moment. Îți mulţumesc că mi-ai spus, 
șopti. 

— Păi, bine. Ridică din umeri. Nu eram nici măcar sigură că 
vrei să știi. 

— De ce să nu fi vrut? 

— E o complicatie. 

— Viaţa însăși este o serie de complicaţii. Trebuie să ne 
ocupăm de ele când apar. 

Ce răspuns la obiect. „Bărbatul în costum gri” fusese prima ei 
impresie despre el și așa îl vedea și acum, stând în faţa ei în 
paltonul lui închis la culoare. Atât de calm și detașat. 

— De cât timp știi? o întrebă el. 

— Până acum câteva zile nu eram sigură. Mi-am făcut acasă 
un test din acela de sarcină. Dar cred că sunt câteva săptămâni 
de când bănuiam. 

— De ce ai așteptat așa de mult să-mi spui? 

— N-aveam de gând să-ţi spun deloc. Pentru că nu prea 
intenţionam să-l păstrez. 

— De ce? 

Rizzoli râse. 

— În primul rând, nu prea știu să mă port cu copiii. Apoi, dacă 
cineva îmi pune în braţe un copil, nu știu ce să fac cu el. Îl baţi 
pe spate sau îi schimbi scutecul? Și cum se presupune că mai 
pot să mă duc la slujbă cu un copil acasă? 

— Nu știam că polițiștii depun un jurământ cum că nu vor face 
copii. 

— Dar, știi, este atât de greu. Mă uit la alte mămici și nu știu 
cum de reușesc. Nu știu dacă eu pot s-o fac. 

Scoase aerul din plămâni într-un abur fierbinte și se îndreptă 
de spate. 

— Măcar părinţii mei sunt aici. Sunt aproape convinsă că 
mama ar fi încântată să aibă grijă de copil. Și mai e și o creșă la 
câteva străzi de aici. O să vorbesc cu cineva de acolo, să văd de 
la ce vârstă îi primesc. 

— Deci asta este. Ai totul pus la punct. 

— Mai mult sau mai puțin. 

— Până în cele mai mici detalii, cine o să aibă grijă de copilul 
nostru. 

„Copilul nostru.” | se puse un nod în gât, gândindu-se la 
copilul care creștea în burta ei, parte din Gabriel. 

— Mai sunt detalii de rezolvat. 

Stătea în picioare, cu spatele perfect drept, în continuare în 
rolul bărbatului în costum gri. Dar când deschise gura, Rizzoli îi 
detectă în voce o nuanță de furie care o lăsă mută de uimire. 

— Și locul meu unde-i? o întrebă. Ai făcut toate planurile 
astea și mie nu mi-ai pronunţat numele o dată. Nu c-aș fi 
surprins. 

Ea scutură din cap. 

— Și care este marea problemă? 

— E aceeași veche partitură, Jane. Cea pe care nu încetezi s-o 
repeţi. Rizzoli își ia în mâini propria viaţă. La adăpostul armurii 

pe care o porți. Cine are nevoie de un bărbat? La naiba, în niciun 
caz tu. 

— Și ce ar trebui să spun? Te rog, te rog, salvează-mă? Nu pot 
să-mi cresc copilul fără un bărbat? 

— Ba dimpotrivă, probabil ai putea fără probleme să faci asta 
și singură. Ai găsi tu o cale, chiar dacă asta te-ar dobori. 

— Deci ce-ai vrea să spun? 

— Poţi să faci o alegere. 

— Și am făcut-o. Ți-am spus, păstrez copilul. 

Se pregăti să urce scările, înaintând hotărâtă prin zăpadă. 

El o apucă de mână. 

— Nu în legătură cu copilul. În legătură cu noi. Apoi adăugă cu 
blândeţe: Alege-mă pe mine, Jane. 

Se întoarse și se uită la el. 

— Asta ce mai vrea să însemne? _ 

— Înseamnă că putem face asta împreună. Înseamnă să 
renunți la armură. Numai așa putem face lucrurile să meargă. 
Tu mă lași să te rănesc, iar eu la rândul meu, te las să mă 
ranești. 

— Minunat. Și amândoi ne alegem cu cicatrice. 

— Sau sfârșim prin a avea încredere unul în celălalt. 

— Abia ne cunoaștem. 

— Ne-am cunoscut suficient de bine să facem un copil 
împreună. 

Își simţi obrajii îmbujorându-i-se și brusc nu-i mai putu 
înfrunta privirea. Se uită în jos la zăpadă. 

— Nu spun că o să și reușim, zise. Nici măcar nu sunt sigur 
cum o să facem, tu aici, iar eu în Washington. Și să fim serioși. 
Jane, câteodată poți fi o adevărată scorpie. 

Rizzoli râse. Își trecu mâna peste ochi. 

— Știu. Și-ncă cum! Dar în restul timpului... Întinse mâna și-i 
atinse faţa. În restul timpului... 

„În restul timpului, își spuse Jane, mă vezi cum sunt cu 
adevărat. 

Și asta mă sperie. Nu, mă îngrozește. 

Acesta poate fi cel mai curajos lucru pe care am să-l fac 
vreodată.” 

În cele din urmă își ridică privirea și se uită la el. Trase aer 
adânc în piept. 

Apoi spuse: 


— Cred că te iubesc. 

e DOUĂZECI ȘI PATRU œ 


TREI LUNI MAI TÂRZIU 


Maura stătea în al doilea șir de strane în biserica Sfântul 
Anton și sunetul orgii îi stârni amintiri din copilărie. Își aminti 
cum mergea cu părinţii la slujba de duminică și cât de tari și 
neîndurătoare păreau băncile bisericii, după ce ședeai pe ele o 
jumătate de oră. Cum se foia încercând să stea mai comod și 
cum o lua tatăl ei în poală - cel mai bun jilț, deoarece venea cu 
o pereche de brațe protectoare. Se uita la ferestrele cu vitralii, 
la imagini care o înspăimântau. loana d'Arc, cetluită de rug. Isus 
pe cruce. Sfinţi îngenuncheaţi în faţa călăilor. Și sânge, foarte 
mult sânge, vărsat în numele credinţei. 

Astăzi, biserica nu mai părea ostilă. Muzica orgii exprima 
bucurie. Ghirlande de flori roz împodobeau biserica. Văzu copii 
care se legănau fericiţi pe genunchii părinţilor, copii netulburaţi 
de imaginile suferinţei pictate pe vitralii. 

Orga începu să cânte Oda bucuriei de Beethoven. 

La capătul coridorului apărură două domnișoare de onoare 
care purtau deux-pi&ce-uri argintii. Maura le recunoscu pe 
amândouă, erau de la Poliţia din Boston. Stranele erau pline de 
polițiști astăzi. Uitându-se peste umăr îi zări pe Barry Frost și pe 
detectivul Sleeper, în prima strană din spatele ei - amândoi 
veseli și relaxaţi. Mult prea des, când polițiștii și familiile lor se 
adunau într-o biserică, era pentru a jeli pe unul dintre ei. Astăzi 
văzu zâmbete și rochii strălucitoare. 

Iși făcu apariţia Jane, la braţul tatălui ei. Pentru prima dată, 
părul ei negru fusese îmblânzit într-o coafură cu stil. Costumul ei 
din satin alb, cu taior lung, nu-i putea ascunde abdomenul 
proeminent. Când ajunse la strana unde stătea Maura, privirile li 
se întâlniră pentru o clipă și Maura o văzu pe Jane dându-și ochii 
peste cap de parcă ar fi vrut să-i spună: „Îţi vine să crezi că fac 
asta?” Apoi își întoarse privirea către altar. 

Către Gabriel. 

„Câteodată, se gândi Maura, stelele se aliniază, zeii zâmbesc 
și dragostea are o șansă. Doar o șansă - nu se poate spera la 

mai mult. Nu există garanţii, nici certitudini.” Se uită cum 
Gabriel ia mâna lui Jane într-a lui. Împreună se întoarseră spre 
altar. Astăzi erau uniți, dar cu siguranță vor fi zile când își vor 
arunca vorbe pline de mânie sau când tăcerea îi va îngheţa. Zile 
în care dragostea cu greu se va menţine în zbor, ca o pasăre 
bătând dintr-o singură aripă. Zile în care temperamentul coleric 
al lui Jane și firea mai calculată a lui Gabriel îi vor trimite pe 
fiecare, ca pe niște boxeri, în colţurile lor, și amândoi vor pune 
la îndoială rostul acestei dispute. 

Și apoi vor mai fi zile ca aceasta. Zile perfecte. 

Era după-amiază târziu când Maura ieși din biserica Sfântul 
Anton. Soarele strălucea și, pentru prima oară, simţi o adiere 
caldă în aer. Primul semn al primăverii. Conduse mașina cu 
geamul coborât și savurând miresmele orașului. Nu se îndreptă 
spre casă, ci spre cartierul Jamaica Plain. Spre biserica Fecioara 
Maria a Sfintei Lumini. 

Păși prin ușa masivă a bisericii. Înăuntru era liniște și o lumină 
difuză. Ferestrele cu vitralii captau ultimele raze de soare ale 
zilei. Nu văzu decât două femei, așezate una lângă alta, cu 
capetele plecate în rugăciune. 

Se îndreptă în tăcere spre nișă și aprinse trei lumânări pentru 
trei femei. Una pentru sora Ursula. Una pentru sora Camille. Și 
una pentru o leproasă fără chip, al cărei nume n-avea să-l știe 
niciodată. Nu credea nici în iad, nici în rai; nu era sigură nici 
măcar de credinţa ei în nemurire. Cu toate astea, rămase în acel 
lăcaș de închinăciune și aprinse trei făclii, și asta îi oferi alinare, 
pentru că, dacă era să creadă în ceva, acest lucru era puterea 
aduceri i-aminte. Numai cei uitaţi sunt cu adevărat morți. 

leși din nișă și îl văzu pe părintele Brophy care stătea acum 
lângă cele două femei, șoptindu-le cuvinte de îmbărbătare. 
Preotul ridică privirea. În timp ce ultimele raze aurii ale soarelui 
se prefirau prin vitralii, privirile lor se întâlniră. Doar pentru o 
clipă, amândoi uitară unde se aflau. Cine erau. 

Ea ridică mâna în semn de adio. 

Apoi ieși din biserica lui pentru a se întoarce în lumea ei. 

